VN-PaliDev-PM-SA-M

२. सङ्घादिसेसकण्डं

१. सुक्‍कविस्सट्ठिसिक्खापदं

इमे खो पनायस्मन्तो तेरस सङ्घादिसेसा

धम्मा उद्देसं आगच्छन्ति।

२३४. तेन समयेन बुद्धो भगवा सावत्थियं विहरति जेतवने अनाथपिण्डिकस्स आरामे। तेन खो पन समयेन आयस्मा सेय्यसको अनभिरतो ब्रह्मचरियं चरति। सो तेन किसो होति लूखो दुब्बण्णो उप्पण्डुप्पण्डुकजातो धमनिसन्थतगत्तो। अद्दस खो आयस्मा उदायी आयस्मन्तं सेय्यसकं किसं लूखं दुब्बण्णं उप्पण्डुप्पण्डुकजातं धमनिसन्थतगत्तं। दिस्वान आयस्मन्तं सेय्यसकं एतदवोच – ‘‘किस्स त्वं, आवुसो सेय्यसक, किसो लूखो दुब्बण्णो उप्पण्डुप्पण्डुकजातो धमनिसन्थतगत्तो? कच्‍चि नो त्वं, आवुसो सेय्यसक, अनभिरतो ब्रह्मचरियं चरसी’’ति? ‘‘एवमावुसो’’ति। ‘‘तेन हि त्वं, आवुसो सेय्यसक, यावदत्थं भुञ्‍ज यावदत्थं सुप यावदत्थं न्हाय। यावदत्थं भुञ्‍जित्वा यावदत्थं सुपित्वा यावदत्थं न्हायित्वा यदा ते अनभिरति उप्पज्‍जति रागो चित्तं अनुद्धंसेति तदा हत्थेन उपक्‍कमित्वा असुचिं मोचेही’’ति। ‘‘किं नु खो, आवुसो, कप्पति एवरूपं कातु’’न्ति? ‘‘आम, आवुसो। अहम्पि एवं करोमी’’ति।

अथ खो आयस्मा सेय्यसको यावदत्थं भुञ्‍जि यावदत्थं सुपि यावदत्थं न्हायि। यावदत्थं भुञ्‍जित्वा यावदत्थं सुपित्वा यावदत्थं न्हायित्वा यदा अनभिरति उप्पज्‍जति रागो चित्तं अनुद्धंसेति तदा हत्थेन उपक्‍कमित्वा असुचिं मोचेसि । अथ खो आयस्मा सेय्यसको अपरेन समयेन वण्णवा अहोसि पीणिन्द्रियो पसन्‍नमुखवण्णो विप्पसन्‍नछविवण्णो। अथ खो आयस्मतो सेय्यसकस्स सहायका भिक्खू आयस्मन्तं सेय्यसकं एतदवोचुं – ‘‘पुब्बे खो त्वं, आवुसो सेय्यसक, किसो अहोसि लूखो दुब्बण्णो उप्पण्डुप्पण्डुकजातो धमनिसन्थतगत्तो। सो दानि त्वं एतरहि वण्णवा पीणिन्द्रियो पसन्‍नमुखवण्णो विप्पसन्‍नछविवण्णो। किं नु खो त्वं, आवुसो सेय्यसक, भेसज्‍जं करोसी’’ति? ‘‘न खो अहं, आवुसो, भेसज्‍जं करोमि । अपिचाहं यावदत्थं भुञ्‍जामि यावदत्थं सुपामि यावदत्थं न्हायामि। यावदत्थं भुञ्‍जित्वा यावदत्थं सुपित्वा यावदत्थं न्हायित्वा यदा मे अनभिरति उप्पज्‍जति रागो चित्तं अनुद्धंसेति तदा हत्थेन उपक्‍कमित्वा असुचिं मोचेमी’’ति। ‘‘किं पन त्वं, आवुसो सेय्यसक, येनेव हत्थेन सद्धादेय्यं भुञ्‍जसि तेनेव हत्थेन उपक्‍कमित्वा असुचिं मोचेसी’’ति? ‘‘एवमावुसो’’ति। ये ते भिक्खू अप्पिच्छा…पे॰… ते उज्झायन्ति खिय्यन्ति विपाचेन्ति – ‘‘कथञ्हि नाम आयस्मा सेय्यसको हत्थेन उपक्‍कमित्वा असुचिं मोचेस्सती’’ति!

अथ खो ते भिक्खू आयस्मन्तं सेय्यसकं अनेकपरियायेन विगरहित्वा भगवतो एतमत्थं आरोचेसुं। अथ खो भगवा एतस्मिं निदाने एतस्मिं पकरणे भिक्खुसङ्घं सन्‍निपातापेत्वा आयस्मन्तं सेय्यसकं पटिपुच्छि – ‘‘सच्‍चं किर त्वं, सेय्यसक, हत्थेन उपक्‍कमित्वा असुचिं मोचेसी’’ति? ‘‘सच्‍चं, भगवा’’ति । विगरहि बुद्धो भगवा – ‘‘अननुच्छविकं, मोघपुरिस, अननुलोमिकं अप्पतिरूपं अस्सामणकं अकप्पियं अकरणीयं। कथञ्हि नाम त्वं, मोघपुरिस, हत्थेन उपक्‍कमित्वा असुचिं मोचेस्ससि! ननु मया, मोघपुरिस, अनेकपरियायेन विरागाय धम्मो देसितो नो सरागाय, विसञ्‍ञोगाय धम्मो देसितो नो सञ्‍ञोगाय, अनुपादानाय धम्मो देसितो नो सउपादानाय! तत्थ नाम त्वं, मोघपुरिस, मया विरागाय धम्मे देसिते सरागाय चेतेस्ससि, विसञ्‍ञोगाय धम्मे देसिते सञ्‍ञोगाय चेतेस्ससि, अनुपादानाय धम्मे देसिते सउपादानाय चेतेस्ससि! ननु मया, मोघपुरिस, अनेकपरियायेन रागविरागाय धम्मो देसितो, मदनिम्मदनाय पिपासविनयाय आलयसमुग्घाताय वट्टुपच्छेदाय तण्हक्खयाय विरागाय निरोधाय निब्बानाय धम्मो देसितो? ननु मया, मोघपुरिस, अनेकपरियायेन कामानं पहानं अक्खातं, कामसञ्‍ञानं परिञ्‍ञा अक्खाता, कामपिपासानं पटिविनयो अक्खातो, कामवितक्‍कानं समुग्घातो अक्खातो, कामपरिळाहानं वूपसमो अक्खातो? नेतं, मोघपुरिस, अप्पसन्‍नानं वा पसादाय, पसन्‍नानं वा भिय्योभावाय। अथ ख्वेतं, मोघपुरिस, अप्पसन्‍नानञ्‍चेव अप्पसादाय, पसन्‍नानञ्‍च एकच्‍चानं अञ्‍ञथत्ताया’’ति। अथ खो भगवा आयस्मन्तं सेय्यसकं अनेकपरियायेन विगरहित्वा दुब्भरताय…पे॰… ‘‘एवञ्‍च पन, भिक्खवे, इमं सिक्खापदं उद्दिसेय्याथ –

‘‘सञ्‍चेतनिका सुक्‍कविस्सट्ठि [विसट्ठि (सी॰ स्या॰)] सङ्घादिसेसो’’ति।

एवञ्‍चिदं भगवता भिक्खूनं सिक्खापदं पञ्‍ञत्तं होति।

२३५. तेन खो पन समयेन भिक्खू पणीतभोजनानि भुञ्‍जित्वा मुट्ठस्सती असम्पजाना निद्दं ओक्‍कमन्ति। तेसं मुट्ठस्सतीनं असम्पजानानं निद्दं ओक्‍कमन्तानं सुपिनन्तेन असुचि मुच्‍चति। तेसं कुक्‍कुच्‍चं अहोसि – ‘‘भगवता सिक्खापदं पञ्‍ञत्तं – ‘सञ्‍चेतनिका सुक्‍कविस्सट्ठि सङ्घादिसेसो’ति। अम्हाकञ्‍च सुपिनन्तेन असुचि मुच्‍चति। अत्थि चेत्थ चेतना लब्भति। कच्‍चि नु खो मयं सङ्घादिसेसं आपत्तिं आपन्‍ना’’ति? भगवतो एतमत्थं आरोचेसुं। ‘‘अत्थेसा, भिक्खवे, चेतना; सा च खो अब्बोहारिकाति। एवञ्‍च पन, भिक्खवे, इमं सिक्खापदं उद्दिसेय्याथ –

२३६. ‘‘सञ्‍चेतनिका सुक्‍कविस्सट्ठि अञ्‍ञत्र सुपिनन्ता सङ्घादिसेसो’’ति।

२३७. सञ्‍चेतनिकाति जानन्तो सञ्‍जानन्तो चेच्‍च अभिवितरित्वा वीतिक्‍कमो।

सुक्‍कन्ति दस सुक्‍कानि – नीलं पीतकं लोहितकं ओदातं तक्‍कवण्णं दकवण्णं तेलवण्णं खीरवण्णं दधिवण्णं सप्पिवण्णं।

विस्सट्ठीति ठानतो चावना वुच्‍चति विस्सट्ठीति।

अञ्‍ञत्र सुपिनन्ताति ठपेत्वा सुपिनन्तं।

सङ्घादिसेसोति सङ्घोव तस्सा आपत्तिया परिवासं देति, मूलाय पटिकस्सति, मानत्तं देति, अब्भेति; न सम्बहुला, न एकपुग्गलो। तेन वुच्‍चति – ‘‘सङ्घादिसेसो’’ति। तस्सेव आपत्तिनिकायस्स नामकम्मं अधिवचनं। तेनपि वुच्‍चति – ‘‘सङ्घादिसेसो’’ति।

अज्झत्तरूपे मोचेति, बहिद्धारूपे मोचेति, अज्झत्तबहिद्धारूपे मोचेति, आकासे कटिं कम्पेन्तो मोचेति; रागूपत्थम्भे मोचेति, वच्‍चूपत्थम्भे मोचेति, पस्सावूपत्थम्भे मोचेति, वातूपत्थम्भे मोचेति, उच्‍चालिङ्गपाणकदट्ठूपत्थम्भे मोचेति; आरोग्यत्थाय मोचेति, सुखत्थाय मोचेति, भेसज्‍जत्थाय मोचेति, दानत्थाय मोचेति, पुञ्‍ञत्थाय मोचेति, यञ्‍ञत्थाय मोचेति, सग्गत्थाय मोचेति, बीजत्थाय मोचेति, वीमंसत्थाय मोचेति, दवत्थाय मोचेति; नीलं मोचेति, पीतकं मोचेति, लोहितकं मोचेति, ओदातं मोचेति, तक्‍कवण्णं मोचेति, दकवण्णं मोचेति, तेलवण्णं मोचेति, खीरवण्णं मोचेति, दधिवण्णं मोचेति, सप्पिवण्णं मोचेति।

२३८. अज्झत्तरूपेति अज्झत्तं उपादिन्‍ने [उपादिण्णे (सी॰ क॰)] रूपे।

बहिद्धारूपेति बहिद्धा उपादिन्‍ने वा अनुपादिन्‍ने वा।

अज्झत्तबहिद्धारूपेति तदुभये।

आकासे कटिं कम्पेन्तोति आकासे वायमन्तस्स अङ्गजातं कम्मनियं होति।

रागूपत्थम्भेति रागेन पीळितस्स अङ्गजातं कम्मनियं होति।

वच्‍चूपत्थम्भेति वच्‍चेन पीळितस्स अङ्गजातं कम्मनियं होति।

पस्सावूपत्थम्भेति पस्सावेन पीळितस्स अङ्गजातं कम्मनियं होति।

वातूपत्थम्भेति वातेन पीळितस्स अङ्गजातं कम्मनियं होति।

उच्‍चालिङ्गपाणकदट्ठूपत्थम्भेति उच्‍चालिङ्गपाणकदट्ठेन अङ्गजातं कम्मनियं होति।

२३९. आरोग्यत्थायाति अरोगो भविस्सामि।

सुखत्थायाति सुखं वेदनं उप्पादेस्सामि।

भेसज्‍जत्थायाति भेसज्‍जं भविस्सति।

दानत्थायाति दानं दस्सामि।

पुञ्‍ञत्थायाति पुञ्‍ञं भविस्सति।

यञ्‍ञत्थायाति यञ्‍ञं यजिस्सामि।

सग्गत्थायाति सग्गं गमिस्सामि।

बीजत्थायाति बीजं भविस्सति।

वीमंसत्थायाति नीलं भविस्सति, पीतकं भविस्सति, लोहितकं भविस्सति, ओदातं भविस्सति, तक्‍कवण्णं भविस्सति, दकवण्णं भविस्सति, तेलवण्णं भविस्सति, खीरवण्णं भविस्सति, दधिवण्णं भविस्सति, सप्पिवण्णं भविस्सतीति।

दवत्थायाति खिड्डाधिप्पायो।

२४०. अज्झत्तरूपे चेतेति उपक्‍कमति मुच्‍चति, आपत्ति सङ्घादिसेसस्स।

बहिद्धारूपे चेतेति उपक्‍कमति मुच्‍चति, आपत्ति सङ्घादिसेसस्स।

अज्झत्तबहिद्धारूपे चेतेति उपक्‍कमति मुच्‍चति, आपत्ति सङ्घादिसेसस्स।

आकासे कटिं कम्पेन्तो चेतेति उपक्‍कमति मुच्‍चति, आपत्ति सङ्घादिसेसस्स।

रागूपत्थम्भे चेतेति उपक्‍कमति मुच्‍चति, आपत्ति सङ्घादिसेसस्स।

वच्‍चूपत्थम्भे चेतेति उपक्‍कमति मुच्‍चति, आपत्ति सङ्घादिसेसस्स।

पस्सावूपत्थम्भे चेतेति उपक्‍कमति मुच्‍चति, आपत्ति सङ्घादिसेसस्स।

वातूपत्थम्भे चेतेति उपक्‍कमति मुच्‍चति, आपत्ति सङ्घादिसेसस्स।

उच्‍चालिङ्गपाणकदट्ठूपत्थम्भे चेतेति उपक्‍कमति मुच्‍चति, आपत्ति सङ्घादिसेसस्स।

आरोग्यत्थाय चेतेति उपक्‍कमति मुच्‍चति, आपत्ति सङ्घादिसेसस्स।

सुखत्थाय…पे॰… भेसज्‍जत्थाय… दानत्थाय… पुञ्‍ञत्थाय… यञ्‍ञत्थाय… सग्गत्थाय… बीजत्थाय… वीमंसत्थाय… दवत्थाय चेतेति उपक्‍कमति मुच्‍चति, आपत्ति सङ्घादिसेसस्स।

नीलं चेतेति उपक्‍कमति मुच्‍चति, आपत्ति सङ्घादिसेसस्स ।

पीतकं… लोहितकं… ओदातं… तक्‍कवण्णं… दकवण्णं… तेलवण्णं… खीरवण्णं… दधिवण्णं… सप्पिवण्णं चेतेति उपक्‍कमति मुच्‍चति, आपत्ति सङ्घादिसेसस्स।

सुद्धिकं निट्ठितं।

आरोग्यत्थञ्‍च सुखत्थञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

आरोग्यत्थञ्‍च भेसज्‍जत्थञ्‍च…पे॰… आरोग्यत्थञ्‍च दानत्थञ्‍च… आरोग्यत्थञ्‍च पुञ्‍ञत्थञ्‍च… आरोग्यत्थञ्‍च यञ्‍ञत्थञ्‍च… आरोग्यत्थञ्‍च सग्गत्थञ्‍च… आरोग्यत्थञ्‍च बीजत्थञ्‍च… आरोग्यत्थञ्‍च वीमंसत्थञ्‍च… आरोग्यत्थञ्‍च दवत्थञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

एकमूलकस्स खण्डचक्‍कं निट्ठितं।

२४१. सुखत्थञ्‍च भेसज्‍जत्थञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

सुखत्थञ्‍च दानत्थञ्‍च…पे॰… सुखत्थञ्‍च पुञ्‍ञत्थञ्‍च… सुखत्थञ्‍च यञ्‍ञत्थञ्‍च… सुखत्थञ्‍च सग्गत्थञ्‍च… सुखत्थञ्‍च बीजत्थञ्‍च… सुखत्थञ्‍च वीमंसत्थञ्‍च… सुखत्थञ्‍च दवत्थञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

सुखत्थञ्‍च आरोग्यत्थञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

२४२. भेसज्‍जत्थञ्‍च दानत्थञ्‍च…पे॰… भेसज्‍जत्थञ्‍च पुञ्‍ञत्थञ्‍च… भेसज्‍जत्थञ्‍च यञ्‍ञत्थञ्‍च… भेसज्‍जत्थञ्‍च सग्गत्थञ्‍च… भेसज्‍जत्थञ्‍च बीजत्थञ्‍च… भेसज्‍जत्थञ्‍च वीमंसत्थञ्‍च… भेसज्‍जत्थञ्‍च दवत्थञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

भेसज्‍जत्थञ्‍च आरोग्यत्थञ्‍च…पे॰… भेसज्‍जत्थञ्‍च सुखत्थञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

दानत्थञ्‍च पुञ्‍ञत्थञ्‍च…पे॰… दानत्थञ्‍च यञ्‍ञत्थञ्‍च… दानत्थञ्‍च सग्गत्थञ्‍च… दानत्थञ्‍च बीजत्थञ्‍च… दानत्थञ्‍च वीमंसत्थञ्‍च… दानत्थञ्‍च दवत्थञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

दानत्थञ्‍च आरोग्यत्थञ्‍च…पे॰… दानत्थञ्‍च सुखत्थञ्‍च… दानत्थञ्‍च भेसज्‍जत्थञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

पुञ्‍ञत्थञ्‍च यञ्‍ञत्थञ्‍च…पे॰… पुञ्‍ञत्थञ्‍च सग्गत्थञ्‍च… पुञ्‍ञत्थञ्‍च बीजत्थञ्‍च… पुञ्‍ञत्थञ्‍च वीमंसत्थञ्‍च… पुञ्‍ञत्थञ्‍च दवत्थञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

पुञ्‍ञत्थञ्‍च आरोग्यत्थञ्‍च…पे॰… पुञ्‍ञत्थञ्‍च सुखत्थञ्‍च… पुञ्‍ञत्थञ्‍च भेसज्‍जत्थञ्‍च… पुञ्‍ञत्थञ्‍च दानत्थञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

यञ्‍ञत्थञ्‍च सग्गत्थञ्‍च…पे॰… यञ्‍ञत्थञ्‍च बीजत्थञ्‍च… यञ्‍ञत्थञ्‍च वीमंसत्थञ्‍च … यञ्‍ञत्थञ्‍च दवत्थञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

यञ्‍ञत्थञ्‍च आरोग्यत्थञ्‍च…पे॰… यञ्‍ञत्थञ्‍च सुखत्थञ्‍च… यञ्‍ञत्थञ्‍च भेसज्‍जत्थञ्‍च… यञ्‍ञत्थञ्‍च दानत्थञ्‍च… यञ्‍ञत्थञ्‍च पुञ्‍ञत्थञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

सग्गत्थञ्‍च बीजत्थञ्‍च…पे॰… सग्गत्थञ्‍च वीमंसत्थञ्‍च… सग्गत्थञ्‍च दवत्थञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

सग्गत्थञ्‍च आरोग्यत्थञ्‍च…पे॰… सग्गत्थञ्‍च सुखत्थञ्‍च… सग्गत्थञ्‍च भेसज्‍जत्थञ्‍च… सग्गत्थञ्‍च दानत्थञ्‍च… सग्गत्थञ्‍च पुञ्‍ञत्थञ्‍च… सग्गत्थञ्‍च यञ्‍ञत्थञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

बीजत्थञ्‍च वीमंसत्थञ्‍च…पे॰… बीजत्थञ्‍च दवत्थञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

बीजत्थञ्‍च आरोग्यत्थञ्‍च…पे॰… बीजत्थञ्‍च सुखत्थञ्‍च… बीजत्थञ्‍च भेसज्‍जत्थञ्‍च… बीजत्थञ्‍च दानत्थञ्‍च… बीजत्थञ्‍च पुञ्‍ञत्थञ्‍च… बीजत्थञ्‍च यञ्‍ञत्थञ्‍च… बीजत्थञ्‍च सग्गत्थञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

वीमंसत्थञ्‍च दवत्थञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

वीमंसत्थञ्‍च आरोग्यत्थञ्‍च…पे॰… वीमंसत्थञ्‍च सुखत्थञ्‍च… वीमंसत्थञ्‍च भेसज्‍जत्थञ्‍च… वीमंसत्थञ्‍च दानत्थञ्‍च… वीमंसत्थञ्‍च पुञ्‍ञत्थञ्‍च… वीमंसत्थञ्‍च यञ्‍ञत्थञ्‍च… वीमंसत्थञ्‍च सग्गत्थञ्‍च… वीमंसत्थञ्‍च बीजत्थञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

दवत्थञ्‍च आरोग्यत्थञ्‍च…पे॰… दवत्थञ्‍च सुखत्थञ्‍च… दवत्थञ्‍च भेसज्‍जत्थञ्‍च… दवत्थञ्‍च दानत्थञ्‍च… दवत्थञ्‍च पुञ्‍ञत्थञ्‍च… दवत्थञ्‍च यञ्‍ञत्थञ्‍च… दवत्थञ्‍च सग्गत्थञ्‍च… दवत्थञ्‍च बीजत्थञ्‍च… दवत्थञ्‍च वीमंसत्थञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

एकमूलकस्स बद्धचक्‍कं निट्ठितं।

आरोग्यत्थञ्‍च सुखत्थञ्‍च भेसज्‍जत्थञ्‍च चेतेति उपक्‍कमति मुच्‍चति, आपत्ति सङ्घादिसेसस्स…पे॰… आरोग्यत्थञ्‍च सुखत्थञ्‍च दवत्थञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

दुमूलकस्स खण्डचक्‍कं।

सुखत्थञ्‍च भेसज्‍जत्थञ्‍च दानत्थञ्‍च चेतेति उपक्‍कमति मुच्‍चति, आपत्ति सङ्घादिसेसस्स…पे॰… सुखत्थञ्‍च भेसज्‍जत्थञ्‍च दवत्थञ्‍च…पे॰… सुखत्थञ्‍च भेसज्‍जत्थञ्‍च आरोग्यत्थञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

दुमूलकस्स बद्धचक्‍कं संखित्तं।

वीमंसत्थञ्‍च दवत्थञ्‍च आरोग्यत्थञ्‍च चेतेति उपक्‍कमति मुच्‍चति, आपत्ति सङ्घादिसेसस्स। वीमंसत्थञ्‍च दवत्थञ्‍च बीजत्थञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

दुमूलकं निट्ठितं।

तिमूलकम्पि चतुमूलकम्पि पञ्‍चमूलकम्पि छमूलकम्पि सत्तमूलकम्पि अट्ठमूलकम्पि नवमूलकम्पि एवमेव वित्थारेतब्बं।

इदं सब्बमूलकं।

२४३. आरोग्यत्थञ्‍च सुखत्थञ्‍च भेसज्‍जत्थञ्‍च दानत्थञ्‍च पुञ्‍ञत्थञ्‍च यञ्‍ञत्थञ्‍च सग्गत्थञ्‍च बीजत्थञ्‍च वीमंसत्थञ्‍च दवत्थञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

सब्बमूलकं निट्ठितं।

२४४. नीलञ्‍च पीतकञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

नीलञ्‍च लोहितकञ्‍च…पे॰… नीलञ्‍च ओदातञ्‍च… नीलञ्‍च तक्‍कवण्णञ्‍च… नीलञ्‍च दकवण्णञ्‍च… नीलञ्‍च तेलवण्णञ्‍च… नीलञ्‍च खीरवण्णञ्‍च… नीलञ्‍च दधिवण्णञ्‍च… नीलञ्‍च सप्पिवण्णञ्‍च चेतेति उपक्‍कमति मुच्‍चत्ति, आपत्ति सङ्घादिसेसस्स।

एकमूलकस्स खण्डचक्‍कं निट्ठितं।

२४५. पीतकञ्‍च लोहितकञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

पीतकञ्‍च ओदातञ्‍च…पे॰… पीतकञ्‍च तक्‍कवण्णञ्‍च… पीतकञ्‍च दकवण्णञ्‍च… पीतकञ्‍च तेलवण्णञ्‍च… पीतकञ्‍च खीरवण्णञ्‍च… पीतकञ्‍च दधिवण्णञ्‍च… पीतकञ्‍च सप्पिवण्णञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

पीतकञ्‍च नीलञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

एकमूलकस्स बद्धचक्‍कं।

२४६. लोहितकञ्‍च ओदातञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

लोहितकञ्‍च तक्‍कवण्णञ्‍च…पे॰… लोहितकञ्‍च दकवण्णञ्‍च… लोहितकञ्‍च तेलवण्णञ्‍च… लोहितकञ्‍च खीरवण्णञ्‍च… लोहितकञ्‍च दधिवण्णञ्‍च… लोहितकञ्‍च सप्पिवण्णञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

लोहितकञ्‍च नीलञ्‍च…पे॰… लोहितकञ्‍च पीतकञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

ओदातञ्‍च तक्‍कवण्णञ्‍च…पे॰… ओदातञ्‍च दकवण्णञ्‍च… ओदातञ्‍च तेलवण्णञ्‍च… ओदातञ्‍च खीरवण्णञ्‍च… ओदातञ्‍च दधिवण्णञ्‍च… ओदातञ्‍च सप्पिवण्णञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

ओदातञ्‍च नीलञ्‍च…पे॰… ओदातञ्‍च पीतकञ्‍च… ओदातञ्‍च लोहितकञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

तक्‍कवण्णञ्‍च दकवण्णञ्‍च…पे॰… तक्‍कवण्णञ्‍च तेलवण्णञ्‍च… तक्‍कवण्णञ्‍च खीरवण्णञ्‍च… तक्‍कवण्णञ्‍च दधिवण्णञ्‍च… तक्‍कवण्णञ्‍च सप्पिवण्णञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

तक्‍कवण्णञ्‍च नीलञ्‍च…पे॰… तक्‍कवण्णञ्‍च पीतकञ्‍च… तक्‍कवण्णञ्‍च लोहितकञ्‍च… तक्‍कवण्णञ्‍च ओदातञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

दकवण्णञ्‍च तेलवण्णञ्‍च…पे॰… दकवण्णञ्‍च खीरवण्णञ्‍च… दकवण्णञ्‍च दधिवण्णञ्‍च… दकवण्णञ्‍च सप्पिवण्णञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

दकवण्णञ्‍च नीलञ्‍च…पे॰… दकवण्णञ्‍च पीतकञ्‍च… दकवण्णञ्‍च लोहितकञ्‍च… दकवण्णञ्‍च ओदातञ्‍च… दकवण्णञ्‍च तक्‍कवण्णञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

तेलवण्णञ्‍च खीरवण्णञ्‍च…पे॰… तेलवण्णञ्‍च दधिवण्णञ्‍च… तेलवण्णञ्‍च सप्पिवण्णञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

तेलवण्णञ्‍च नीलञ्‍च…पे॰… तेलवण्णञ्‍च पीतकञ्‍च… तेलवण्णञ्‍च लोहितकञ्‍च… तेलवण्णञ्‍च ओदातञ्‍च… तेलवण्णञ्‍च तक्‍कवण्णञ्‍च… तेलवण्णञ्‍च दकवण्णञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

खीरवण्णञ्‍च दधिवण्णञ्‍च…पे॰… खीरवण्णञ्‍च सप्पिवण्णञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

खीरवण्णञ्‍च नीलञ्‍च…पे॰… खीरवण्णञ्‍च पीतकञ्‍च… खीरवण्णञ्‍च लोहितकञ्‍च… खीरवण्णञ्‍च ओदातञ्‍च… खीरवण्णञ्‍च तक्‍कवण्णञ्‍च… खीरवण्णञ्‍च दकवण्णञ्‍च… खीरवण्णञ्‍च तेलवण्णञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

दधिवण्णञ्‍च सप्पिवण्णञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

दधिवण्णञ्‍च नीलञ्‍च…पे॰… दधिवण्णञ्‍च पीतकञ्‍च… दधिवण्णञ्‍च लोहितकञ्‍च… दधिवण्णञ्‍च ओदातञ्‍च… दधिवण्णञ्‍च तक्‍कवण्णञ्‍च… दधिवण्णञ्‍च दकवण्णञ्‍च… दधिवण्णञ्‍च तेलवण्णञ्‍च… दधिवण्णञ्‍च खीरवण्णञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

सप्पिवण्णञ्‍च नीलञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

सप्पिवण्णञ्‍च पीतकञ्‍च…पे॰… सप्पिवण्णञ्‍च लोहितकञ्‍च… सप्पिवण्णञ्‍च ओदातञ्‍च… सप्पिवण्णञ्‍च तक्‍कवण्णञ्‍च… सप्पिवण्णञ्‍च दकवण्णञ्‍च… सप्पिवण्णञ्‍च तेलवण्णञ्‍च… सप्पिवण्णञ्‍च खीरवण्णञ्‍च … सप्पिवण्णञ्‍च दधिवण्णञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

एकमूलकस्स बद्धचक्‍कं निट्ठितं।

नीलञ्‍च पीतकञ्‍च लोहितकञ्‍च चेतेति उपक्‍कमति मुच्‍चति, आपत्ति सङ्घादिसेसस्स…पे॰… नीलञ्‍च पीतकञ्‍च सप्पिवण्णञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

दुमूलकस्स खण्डचक्‍कं।

पीतकञ्‍च लोहितकञ्‍च ओदातञ्‍च चेतेति उपक्‍कमति मुच्‍चति, आपत्ति सङ्घादिसेसस्स…पे॰… पीतकञ्‍च लोहितकञ्‍च सप्पिवण्णञ्‍च…पे॰… पीतकञ्‍च लोहितकञ्‍च नीलञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

दुमूलकस्स बद्धचक्‍कं संखित्तं।

दधिवण्णञ्‍च सप्पिवण्णञ्‍च नीलञ्‍च चेतेति उपक्‍कमति मुच्‍चति, आपत्ति सङ्घादिसेसस्स…पे॰… दधिवण्णञ्‍च सप्पिवण्णञ्‍च खीरवण्णञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

दुमूलकं निट्ठितं।

तिमूलकम्पि चतुमूलकम्पि पञ्‍चमूलकम्पि छमूलकम्पि सत्तमूलकम्पि अट्ठमूलकम्पि नवमूलकम्पि एवमेव वित्थारेतब्बं।

इदं सब्बमूलकं।

२४७. नीलञ्‍च पीतकञ्‍च लोहितकञ्‍च ओदातञ्‍च तक्‍कवण्णञ्‍च दकवण्णञ्‍च तेलवण्णञ्‍च खीरवण्णञ्‍च दधिवण्णञ्‍च सप्पिवण्णञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

सब्बमूलकं निट्ठितं।

२४८. आरोग्यत्थञ्‍च नीलञ्‍च [आरोग्यत्थं नीलं (?)] चेतेति उपक्‍कमति मुच्‍चति, आपत्ति सङ्घादिसेसस्स।

आरोग्यत्थञ्‍च सुखत्थञ्‍च नीलञ्‍च पीतकञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

आरोग्यत्थञ्‍च सुखत्थञ्‍च भेसज्‍जत्थञ्‍च नीलञ्‍च पीतकञ्‍च लोहितकञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

उभतो वड्ढकं एवमेव वड्ढेतब्बं।

आरोग्यत्थञ्‍च सुखत्थञ्‍च भेसज्‍जत्थञ्‍च दानत्थञ्‍च पुञ्‍ञत्थञ्‍च यञ्‍ञत्थञ्‍च सग्गत्थञ्‍च बीजत्थञ्‍च वीमंसत्थञ्‍च दवत्थञ्‍च नीलञ्‍च पीतकञ्‍च लोहितकञ्‍च ओदातञ्‍च तक्‍कवण्णञ्‍च दकवण्णञ्‍च तेलवण्णञ्‍च खीरवण्णञ्‍च दधिवण्णञ्‍च सप्पिवण्णञ्‍च चेतेति उपक्‍कमति मुच्‍चति, आपत्ति सङ्घादिसेसस्स।

मिस्सकचक्‍कं निट्ठितं।

२४९. नीलं मोचेस्सामीति चेतेति उपक्‍कमति पीतकं मुच्‍चति, आपत्ति सङ्घादिसेसस्स।

नीलं मोचेस्सामीति चेतेति उपक्‍कमति लोहितकं…पे॰… ओदातं … तक्‍कवण्णं… दकवण्णं… तेलवण्णं… खीरवण्णं… दधिवण्णं… सप्पिवण्णं मुच्‍चति, आपत्ति सङ्घादिसेसस्स।

खण्डचक्‍कं निट्ठितं।

२५०. पीतकं मोचेस्सामीति चेतेति उपक्‍कमति लोहितकं मुच्‍चति, आपत्ति सङ्घादिसेसस्स।

पीतकं मोचेस्सामीति चेतेति उपक्‍कमति ओदातं…पे॰… तक्‍कवण्णं… दकवण्णं… तेलवण्णं… खीरवण्णं… दधिवण्णं… सप्पिवण्णं… नीलं मुच्‍चति, आपत्ति सङ्घादिसेसस्स।

बद्धचक्‍कमूलं संखित्तं।

२५१. सप्पिवण्णं मोचेस्सामीति चेतेति उपक्‍कमति नीलं मुच्‍चति, आपत्ति सङ्घादिसेसस्स।

सप्पिवण्णं मोचेस्सामीति चेतेति उपक्‍कमति पीतकं…पे॰… लोहितकं… ओदातं … तक्‍कवण्णं… दकवण्णं… तेलवण्णं… खीरवण्णं… दधिवण्णं मुच्‍चति, आपत्ति सङ्घादिसेसस्स।

कुच्छिचक्‍कं निट्ठितं।

२५२. पीतकं मोचेस्सामीति चेतेति उपक्‍कमति नीलं मुच्‍चति, आपत्ति सङ्घादिसेसस्स।

लोहितकं…पे॰… ओदातं… तक्‍कवण्णं… दकवण्णं… तेलवण्णं… खीरवण्णं… दधिवण्णं… सप्पिवण्णं मोचेस्सामीति चेतेति उपक्‍कमति नीलं मुच्‍चति, आपत्ति सङ्घादिसेसस्स।

पिट्ठिचक्‍कस्स पठमं गमनं निट्ठितं।

२५३. लोहितकं मोचेस्सामीति चेतेति उपक्‍कमति पीतकं मुच्‍चति, आपत्ति सङ्घादिसेसस्स।

ओदातं…पे॰… तक्‍कवण्णं… दकवण्णं… तेलवण्णं… खीरवण्णं

… दधिवण्णं… सप्पिवण्णं… नीलं मोचेस्सामीति चेतेति उपक्‍कमति पीतकं मुच्‍चति, आपत्ति सङ्घादिसेसस्स।

पिट्ठिचक्‍कस्स दुतियं गमनं निट्ठितं।

२५४. ओदातं मोचेस्सामीति चेतेति उपक्‍कमति लोहितकं मुच्‍चति, आपत्ति सङ्घादिसेसस्स।

तक्‍कवण्णं…पे॰… दकवण्णं… तेलवण्णं… खीरवण्णं… दधिवण्णं…

सप्पिवण्णं… नीलं … पीतकं मोचेस्सामीति चेतेति उपक्‍कमति लोहितकं मुच्‍चति, आपत्ति सङ्घादिसेसस्स।

पिट्ठिचक्‍कस्स ततियं गमनं निट्ठितं।

२५५. तक्‍कवण्णं मोचेस्सामीति चेतेति उपक्‍कमति ओदातं मुच्‍चति, आपत्ति सङ्घादिसेसस्स।

दकवण्णं…पे॰… तेलवण्णं… खीरवण्णं… दधिवण्णं… सप्पिवण्णं… नीलं… पीतकं… लोहितकं मोचेस्सामीति चेतेति उपक्‍कमति ओदातं मुच्‍चति, आपत्ति सङ्घादिसेसस्स।

पिट्ठिचक्‍कस्स चतुत्थं गमनं निट्ठितं।

२५६. दकवण्णं मोचेस्सामीति चेतेति उपक्‍कमति तक्‍कवण्णं मुच्‍चति, आपत्ति सङ्घादिसेसस्स।

तेलवण्णं …पे॰… खीरवण्णं… दधिवण्णं… सप्पिवण्णं… नील…

पीतकं… लोहितकं… ओदातं मोचेस्सामीति चेतेति उपक्‍कमति तक्‍कवण्णं मुच्‍चति, आपत्ति सङ्घादिसेसस्स।

पिट्ठिचक्‍कस्स पञ्‍चमं गमनं निट्ठितं।

२५७. तेलवण्णं मोचेस्सामीति चेतेति उपक्‍कमति दकवण्णं मुच्‍चति, आपत्ति सङ्घादिसेसस्स।

खीरवण्णं…पे॰… दधिवण्णं… सप्पिवण्णं… नीलं … पीतकं… लोहितकं…

ओदातं… तक्‍कवण्णं मोचेस्सामीति चेतेति उपक्‍कमति दकवण्णं मुच्‍चति, आपत्ति सङ्घादिसेसस्स।

पिट्ठिचक्‍कस्स छट्ठं गमनं निट्ठितं।

२५८. खीरवण्णं मोचेस्सामीति चेतेति उपक्‍कमति तेलवण्णं मुच्‍चति, आपत्ति सङ्घादिसेसस्स।

दधिवण्णं…पे॰… सप्पिवण्णं… नीलं… पीतकं… लोहितकं… ओदातं… तक्‍कवण्णं… दकवण्णं मोचेस्सामीति चेतेति उपक्‍कमति तेलवण्णं मुच्‍चति, आपत्ति सङ्घादिसेसस्स।

पिट्ठिचक्‍कस्स सत्तमं गमनं निट्ठितं।

२५९. दधिवण्णं मोचेस्सामीति चेतेति उपक्‍कमति खीरवण्णं मुच्‍चति, आपत्ति सङ्घादिसेसस्स।

सप्पिवण्णं…पे॰… नीलं… पीतकं… लोहितकं… ओदातं… तक्‍कवण्णं… दकवण्णं… तेलवण्णं मोचेस्सामीति चेतेति उपक्‍कमति खीरवण्णं मुच्‍चति, आपत्ति सङ्घादिसेसस्स।

पिट्ठिचक्‍कस्स अट्ठमं गमनं निट्ठितं।

२६०. सप्पिवण्णं मोचेस्सामीति चेतेति उपक्‍कमति दधिवण्णं मुच्‍चति, आपत्ति सङ्घादिसेसस्स।

नीलं…पे॰… पीतकं… लोहितकं… ओदातं… तक्‍कवण्णं… दकवण्णं… तेलवण्णं… खीरवण्णं मोचेस्सामीति चेतेति उपक्‍कमति दधिवण्णं मुच्‍चति, आपत्ति सङ्घादिसेसस्स।

पिट्ठिचक्‍कस्स नवमं गमनं निट्ठितं।

२६१. नीलं मोचेस्सामीति चेतेति उपक्‍कमति सप्पिवण्णं मुच्‍चति, आपत्ति सङ्घादिसेसस्स।

पीतकं …पे॰… लोहितकं… ओदातं… तक्‍कवण्णं… दकवण्णं … तेलवण्णं… खीरवण्णं… दधिवण्णं मोचेस्सामीति चेतेति उपक्‍कमति सप्पिवण्णं मुच्‍चति, आपत्ति सङ्घादिसेसस्स।

पिट्ठिचक्‍कस्स दसमं गमनं निट्ठितं।

पिट्ठिचक्‍कं निट्ठितं।

२६२. चेतेति उपक्‍कमति मुच्‍चति, आपत्ति सङ्घादिसेसस्स।

चेतेति उपक्‍कमति न मुच्‍चति, आपत्ति थुल्‍लच्‍चयस्स।

चेतेति न उपक्‍कमति मुच्‍चति, अनापत्ति।

चेतेति न उपक्‍कमति न मुच्‍चति, अनापत्ति।

न चेतेति उपक्‍कमति मुच्‍चति, अनापत्ति।

न चेतेति उपक्‍कमति न मुच्‍चति, अनापत्ति।

न चेतेति न उपक्‍कमति मुच्‍चति, अनापत्ति।

न चेतेति न उपक्‍कमति न मुच्‍चति, अनापत्ति।

अनापत्ति सुपिनन्तेन, नमोचनाधिप्पायस्स, उम्मत्तकस्स, खित्तचित्तस्स, वेदनाट्टस्स, आदिकम्मिकस्साति।

विनीतवत्थुउद्दानगाथा

सुपिनोच्‍चारपस्सावो, वितक्‍कुण्होदकेन च।

भेसज्‍जं कण्डुवं मग्गो, वत्थि जन्ताघरुपक्‍कमो [जन्तग्गुपक्‍कमो (सी॰), जन्ताघरं ऊरु (स्या॰)]॥

सामणेरो च सुत्तो च, ऊरु मुट्ठिना पीळयि।

आकासे थम्भं निज्झायि, छिद्दं कट्ठेन घट्टयि॥

सोतो उदञ्‍जलं धावं, पुप्फावलियं पोक्खरं।

वालिका कद्दमुस्सेको [कद्दमोसेको (?)], सयनङ्गुट्ठकेन चाति॥

विनीतवत्थु

२६३. तेन खो पन समयेन अञ्‍ञतरस्स भिक्खुनो सुपिनन्तेन असुचि मुच्‍चि। तस्स कुक्‍कुच्‍चं अहोसि – ‘‘भगवता सिक्खापदं पञ्‍ञत्तं, कच्‍चि नु खो अहं सङ्घादिसेसं आपत्तिं आपन्‍नो’’ति? भगवतो एतमत्थं आरोचेसि। ‘‘अनापत्ति, भिक्खु, सुपिनन्तेना’’ति।

तेन खो पन समयेन अञ्‍ञतरस्स भिक्खुनो उच्‍चारं करोन्तस्स असुचि मुच्‍चि। तस्स कुक्‍कुच्‍चं अहोसि…पे॰… ‘‘किंचित्तो त्वं, भिक्खू’’ति? ‘‘नाहं, भगवा, मोचनाधिप्पायो’’ति। ‘‘अनापत्ति, भिक्खु, नमोचनाधिप्पायस्सा’’ति।

तेन खो पन समयेन अञ्‍ञतरस्स भिक्खुनो पस्सावं करोन्तस्स असुचि मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, नमोचनाधिप्पायस्सा’’ति।

तेन खो पन समयेन अञ्‍ञतरस्स भिक्खुनो कामवितक्‍कं वितक्‍केन्तस्स असुचि मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, वितक्‍केन्तस्सा’’ति।

तेन खो पन समयेन अञ्‍ञतरस्स भिक्खुनो उण्होदकेन न्हायन्तस्स असुचि मुच्‍चि। तस्स कुक्‍कुच्‍चं अहोसि…पे॰… ‘‘किंचित्तो त्वं, भिक्खू’’ति? ‘‘नाहं, भगवा, मोचनाधिप्पायो’’ति। ‘‘अनापत्ति, भिक्खु, नमोचनाधिप्पायस्सा’’ति।

तेन खो पन समयेन अञ्‍ञतरस्स भिक्खुनो मोचनाधिप्पायस्स उण्होदकेन न्हायन्तस्स असुचि मुच्‍चि। तस्स कुक्‍कुच्‍चं अहोसि…पे॰… ‘‘आपत्तिं त्वं, भिक्खु, आपन्‍नो सङ्घादिसेस’’न्ति।

तेन खो पन समयेन अञ्‍ञतरस्स भिक्खुनो मोचनाधिप्पायस्स उण्होदकेन न्हायन्तस्स असुचि न मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

तेन खो पन समयेन अञ्‍ञतरस्स भिक्खुनो अङ्गजाते वणो होति। भेसज्‍जेन [तस्स भेसज्‍जेन (?)] आलिम्पेन्तस्स असुचि मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, नमोचनाधिप्पायस्सा’’ति।

तेन खो पन समयेन अञ्‍ञतरस्स भिक्खुनो अङ्गजाते वणो होति। मोचनाधिप्पायस्स [तस्स मोचनामिप्पायस्स (स्या॰)] भेसज्‍जेन आलिम्पेन्तस्स असुचि मुच्‍चि…पे॰… असुचि न मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

तेन खो पन समयेन अञ्‍ञतरस्स भिक्खुनो अण्डं कण्डुवन्तस्स असुचि मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, नमोचनाधिप्पायस्सा’’ति।

तेन खो पन समयेन अञ्‍ञतरस्स भिक्खुनो मोचनाधिप्पायस्स अण्डं कण्डुवन्तस्स [कण्डूवन्तस्स (सी॰)] असुचि मुच्‍चि…पे॰… असुचि न मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

२६४. तेन खो पन समयेन अञ्‍ञतरस्स भिक्खुनो मग्गं गच्छन्तस्स असुचि मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, नमोचनाधिप्पायस्सा’’ति।

तेन खो पन समयेन अञ्‍ञतरस्स भिक्खुनो मोचनाधिप्पायस्स मग्गं गच्छन्तस्स असुचि मुच्‍चि…पे॰… असुचि न मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

तेन खो पन समयेन अञ्‍ञतरस्स भिक्खुनो वत्थिं गहेत्वा पस्सावं करोन्तस्स असुचि मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, नमोचनाधिप्पायस्सा’’ति।

तेन खो पन समयेन अञ्‍ञतरस्स भिक्खुनो मोचनाधिप्पायस्स वत्थिं गहेत्वा पस्सावं करोन्तस्स असुचि मुच्‍चि…पे॰… असुचि न मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

तेन खो पन समयेन अञ्‍ञतरस्स भिक्खुनो जन्ताघरे उदरवट्टिं तापेन्तस्स असुचि मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, नमोचनाधिप्पायस्सा’’ति।

तेन खो पन समयेन अञ्‍ञतरस्स भिक्खुनो मोचनाधिप्पायस्स जन्ताघरे उदरवट्टिं तापेन्तस्स असुचि मुच्‍चि…पे॰… असुचि न मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

तेन खो पन समयेन अञ्‍ञतरस्स भिक्खुनो जन्ताघरे उपज्झायस्स पिट्ठिपरिकम्मं करोन्तस्स असुचि मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, नमोचनाधिप्पायस्सा’’ति।

तेन खो पन समयेन अञ्‍ञतरस्स भिक्खुनो मोचनाधिप्पायस्स जन्ताघरे उपज्झायस्स पिट्ठिपरिकम्मं करोन्तस्स असुचि मुच्‍चि…पे॰… असुचि न मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

२६५. तेन खो पन समयेन अञ्‍ञतरस्स भिक्खुनो ऊरुं घट्टापेन्तस्स असुचि मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, नमोचनाधिप्पायस्सा’’ति।

तेन खो पन समयेन अञ्‍ञतरस्स भिक्खुनो मोचनाधिप्पायस्स ऊरुं घट्टापेन्तस्स असुचि मुच्‍चि…पे॰… असुचि न मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

तेन खो पन समयेन अञ्‍ञतरो भिक्खु मोचनाधिप्पायो अञ्‍ञतरं सामणेरं एतदवोच – ‘‘एहि मे त्वं, आवुसो सामणेर, अङ्गजातं गण्हाही’’ति। सो तस्स अङ्गजातं अग्गहेसि। तस्सेव असुचि मुच्‍चि। तस्स कुक्‍कुच्‍चं अहोसि…पे॰… ‘‘आपत्तिं त्वं, भिक्खु, आपन्‍नो सङ्घादिसेस’’न्ति।

तेन खो पन समयेन अञ्‍ञतरो भिक्खु सुत्तस्स सामणेरस्स अङ्गजातं अग्गहेसि। तस्सेव असुचि मुच्‍चि। तस्स कुक्‍कुच्‍चं अहोसि …पे॰… ‘‘अनापत्ति, भिक्खु, सङ्घादिसेसस्स; आपत्ति दुक्‍कटस्सा’’ति।

२६६. तेन खो पन समयेन अञ्‍ञतरस्स भिक्खुनो मोचनाधिप्पायस्स ऊरूहि अङ्गजातं पीळेन्तस्स असुचि मुच्‍चि…पे॰… असुचि न मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

तेन खो पन समयेन अञ्‍ञतरस्स भिक्खुनो मोचनाधिप्पायस्स मुट्ठिना अङ्गजातं पीळेन्तस्स असुचि मुच्‍चि…पे॰… असुचि न मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

तेन खो पन समयेन अञ्‍ञतरस्स भिक्खुनो मोचनाधिप्पायस्स आकासे कटिं कम्पेन्तस्स असुचि मुच्‍चि…पे॰… असुचि न मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

तेन खो पन समयेन अञ्‍ञतरस्स भिक्खुनो कायं थम्भेन्तस्स असुचि मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, नमोचनाधिप्पायस्सा’’ति।

तेन खो पन समयेन अञ्‍ञतरस्स भिक्खुनो मोचनाधिप्पायस्स कायं थम्भेन्तस्स असुचि मुच्‍चि…पे॰… असुचि न मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

तेन खो पन समयेन अञ्‍ञतरो भिक्खु सारत्तो मातुगामस्स अङ्गजातं उपनिज्झायि। तस्स असुचि मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स। न च, भिक्खवे, सारत्तेन मातुगामस्स अङ्गजातं उपनिज्झायितब्बं। यो उपनिज्झायेय्य, आपत्ति दुक्‍कटस्सा’’ति।

२६७. तेन खो पन समयेन अञ्‍ञतरस्स भिक्खुनो मोचनाधिप्पायस्स ताळच्छिद्दं अङ्गजातं पवेसेन्तस्स असुचि मुच्‍चि…पे॰… असुचि न मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

तेन खो पन समयेन अञ्‍ञतरस्स भिक्खुनो मोचनाधिप्पायस्स कट्ठेन अङ्गजातं घट्टेन्तस्स असुचि मुच्‍चि…पे॰… असुचि न मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स ; आपत्ति थुल्‍लच्‍चयस्सा’’ति।

तेन खो पन समयेन अञ्‍ञतरस्स भिक्खुनो पटिसोते न्हायन्तस्स असुचि मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, नमोचनाधिप्पायस्सा’’ति।

तेन खो पन समयेन अञ्‍ञतरस्स भिक्खुनो मोचनाधिप्पायस्स पटिसोते न्हायन्तस्स असुचि मुच्‍चि…पे॰… असुचि न मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

तेन खो पन समयेन अञ्‍ञतरस्स भिक्खुनो उदञ्‍जलं कीळन्तस्स असुचि मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, नमोचनाधिप्पायस्सा’’ति।

तेन खो पन समयेन अञ्‍ञतरस्स भिक्खुनो मोचनाधिप्पायस्स उदञ्‍जलं कीळन्तस्स असुचि मुच्‍चि…पे॰… असुचि न मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

तेन खो पन समयेन अञ्‍ञतरस्स भिक्खुनो उदके धावन्तस्स असुचि मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, नमोचनाधिप्पायस्सा’’ति।

तेन खो पन समयेन अञ्‍ञतरस्स भिक्खुनो मोचनाधिप्पायस्स उदके धावन्तस्स असुचि मुच्‍चि…पे॰… असुचि न मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

तेन खो पन समयेन अञ्‍ञतरस्स भिक्खुनो पुप्फावलियं [पुप्फावळियं (स्या॰ क॰)] कीळन्तस्स असुचि मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, नमोचनाधिप्पायस्सा’’ति।

तेन खो पन समयेन अञ्‍ञतरस्स भिक्खुनो मोचनाधिप्पायस्स पुप्फावलियं कीळन्तस्स असुचि मुच्‍चि…पे॰… असुचि न मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

२६८. तेन खो पन समयेन अञ्‍ञतरस्स भिक्खुनो पोक्खरवने धावन्तस्स असुचि मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, नमोचनाधिप्पायस्सा’’ति।

तेन खो पन समयेन अञ्‍ञतरस्स भिक्खुनो मोचनाधिप्पायस्स पोक्खरवने धावन्तस्स असुचि मुच्‍चि…पे॰… असुचि न मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

तेन खो पन समयेन अञ्‍ञतरस्स भिक्खुनो मोचनाधिप्पायस्स वालिकं अङ्गजातं पवेसेन्तस्स असुचि मुच्‍चि…पे॰… असुचि न मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

तेन खो पन समयेन अञ्‍ञतरस्स भिक्खुनो मोचनाधिप्पायस्स कद्दमं अङ्गजातं पवेसेन्तस्स असुचि मुच्‍चि…पे॰… असुचि न मुच्‍चि । तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

तेन खो पन समयेन अञ्‍ञतरस्स भिक्खुनो उदकेन अङ्गजातं ओसिञ्‍चन्तस्स असुचि मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, नमोचनाधिप्पायस्सा’’ति।

तेन खो पन समयेन अञ्‍ञतरस्स भिक्खुनो मोचनाधिप्पायस्स उदकेन अङ्गजातं ओसिञ्‍चन्तस्स असुचि मुच्‍चि…पे॰… असुचि न मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

तेन खो पन समयेन अञ्‍ञतरस्स भिक्खुनो मोचनाधिप्पायस्स सयने अङ्गजातं घट्टेन्तस्स असुचि मुच्‍चि…पे॰… असुचि न मुच्‍चि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

तेन खो पन समयेन अञ्‍ञतरस्स भिक्खुनो मोचनाधिप्पायस्स अङ्गुट्ठेन अङ्गजातं घट्टेन्तस्स असुचि मुच्‍चि…पे॰… असुचि न मुच्‍चि। तस्स कुक्‍कुच्‍चं अहोसि – ‘‘भगवता सिक्खापदं पञ्‍ञत्तं, कच्‍चि नु खो अहं सङ्घादिसेसं आपत्तिं आपन्‍नो’’ति? भगवतो एतमत्थं आरोचेसि। ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

सुक्‍कविस्सट्ठिसिक्खापदं निट्ठितं पठमं।

२. कायसंसग्गसिक्खापदं

२६९. तेन समयेन बुद्धो भगवा सावत्थियं विहरति जेतवने अनाथपिण्डिकस्स आरामे। तेन खो पन समयेन आयस्मा उदायी अरञ्‍ञे विहरति। तस्सायस्मतो विहारो अभिरूपो होति दस्सनीयो पासादिको, मज्झेगब्भो, समन्तापरियागारो, सुपञ्‍ञत्तं मञ्‍चपीठं भिसिबिम्बोहनं, पानीयं परिभोजनीयं सुपट्ठितं, परिवेणं सुसम्मट्ठं। बहू मनुस्सा आयस्मतो उदायिस्स विहारपेक्खका आगच्छन्ति। अञ्‍ञतरोपि ब्राह्मणो सपजापतिको येनायस्मा उदायी तेनुपसङ्कमि; उपसङ्कमित्वा आयस्मन्तं उदायिं एतदवोच – ‘‘इच्छाम मयं भोतो उदायिस्स विहारं पेक्खितु’’न्ति। ‘‘तेन हि, ब्राह्मण, पेक्खस्सू’’ति, अवापुरणं [अपापुरणं (स्या॰)] आदाय घटिकं उग्घाटेत्वा कवाटं पणामेत्वा विहारं पाविसि। सोपि खो ब्राह्मणो आयस्मतो उदायिस्स पिट्ठितो पाविसि। सापि खो ब्राह्मणी तस्स ब्राह्मणस्स पिट्ठितो पाविसि। अथ खो आयस्मा उदायी एकच्‍चे वातपाने विवरन्तो एकच्‍चे वातपाने थकेन्तो गब्भं अनुपरिगन्त्वा पिट्ठितो आगन्त्वा तस्सा ब्राह्मणिया अङ्गमङ्गानि परामसि। अथ खो सो ब्राह्मणो आयस्मता उदायिना सद्धिं पटिसम्मोदित्वा अगमासि। अथ खो सो ब्राह्मणो अत्तमनो अत्तमनवाचं निच्छारेसि – ‘‘उळारा इमे समणा सक्यपुत्तिया ये इमे एवरूपे अरञ्‍ञे विहरन्ति। भवम्पि उदायी उळारो यो एवरूपे अरञ्‍ञे विहरती’’ति।

एवं वुत्ते सा ब्राह्मणी तं ब्राह्मणं एतदवोच – ‘‘कुतो तस्स उळारत्तता! यथेव मे त्वं अङ्गमङ्गानि परामसि एवमेव मे समणो उदायी अङ्गमङ्गानि परामसी’’ति। अथ खो सो ब्राह्मणो उज्झायति खिय्यति विपाचेति – ‘‘अलज्‍जिनो इमे समणा सक्यपुत्तिया दुस्सीला मुसावादिनो। इमे हि नाम धम्मचारिनो समचारिनो ब्रह्मचारिनो सच्‍चवादिनो सीलवन्तो कल्याणधम्मा पटिजानिस्सन्ति! नत्थि इमेसं सामञ्‍ञं नत्थि इमेसं ब्रह्मञ्‍ञं, नट्ठं इमेसं सामञ्‍ञं नट्ठं इमेसं ब्रह्मञ्‍ञं, कुतो इमेसं सामञ्‍ञं कुतो इमेसं ब्रह्मञ्‍ञं, अपगता इमे सामञ्‍ञा अपगता इमे ब्रह्मञ्‍ञा। कथञ्हि नाम समणो उदायी मम भरियाय अङ्गमङ्गानि परामसिस्सति! न हि सक्‍का कुलित्थीहि कुलधीताहि कुलकुमारीहि कुलसुण्हाहि कुलदासीहि आरामं वा विहारं वा गन्तुं। सचे [सचे हि (स्या॰)] कुलित्थियो कुलधीतरो [कुलधीतायो (सी॰ स्या॰)] कुलकुमारियो कुलसुण्हायो कुलदासियो आरामं वा विहारं वा गच्छेय्युं, तापि समणा सक्यपुत्तिया दूसेय्यु’’न्ति!

अस्सोसुं खो भिक्खु तस्स ब्राह्मणस्स उज्झायन्तस्स खिय्यन्तस्स विपाचेन्तस्स। ये ते भिक्खू अप्पिच्छा…पे॰… ते उज्झायन्ति खिय्यन्ति विपाचेन्ति – ‘‘कथञ्हि नाम आयस्मा उदायी मातुगामेन सद्धिं कायसंसग्गं समापज्‍जिस्सती’’ति! अथ खो ते भिक्खू आयस्मन्तं उदायिं अनेकपरियायेन विगरहित्वा भगवतो एतमत्थं आरोचेसुं। अथ खो भगवा एतस्मिं निदाने एतस्मिं पकरणे भिक्खुसङ्घं सन्‍निपातापेत्वा आयस्मन्तं उदायिं पटिपुच्छि – ‘‘सच्‍चं किर त्वं, उदायि, मातुगामेन सद्धिं कायसंसग्गं समापज्‍जसी’’ति? ‘‘सच्‍चं, भगवा’’ति। विगरहि बुद्धो भगवा – ‘‘अननुच्छविकं, मोघपुरिस, अननुलोमिकं अप्पतिरूपं अस्सामणकं अकप्पियं अकरणीयं। कथञ्हि नाम त्वं, मोघपुरिस, मातुगामेन सद्धिं कायसंसग्गं समापज्‍जिस्ससि! ननु मया, मोघपुरिस, अनेकपरियायेन विरागाय धम्मो देसितो नो सरागाय…पे॰… कामपरिळाहानं वूपसमो अक्खातो। नेतं, मोघपुरिस, अप्पसन्‍नानं वा पसादाय…पे॰… एवञ्‍च पन, भिक्खवे, इमं सिक्खापदं उद्दिसेय्याथ –

२७०. ‘‘यो पन भिक्खु ओतिण्णो विपरिणतेन चित्तेन मातुगामेन सद्धिं कायसंसग्गं समापज्‍जेय्य हत्थग्गाहं वा वेणिग्गाहं वा अञ्‍ञतरस्स वा अञ्‍ञतरस्स वा अङ्गस्स परामसनं, सङ्घादिसेसो’’ति।

२७१. यो पनाति यो यादिसो…पे॰… भिक्खूति…पे॰… अयं इमस्मिं अत्थे अधिप्पेतो भिक्खूति।

ओतिण्णो नाम सारत्तो अपेक्खवा पटिबद्धचित्तो।

विपरिणतन्ति रत्तम्पि चित्तं विपरिणतं। दुट्ठम्पि चित्तं विपरिणतं। मूळ्हम्पि चित्तं विपरिणतं। अपिच, रत्तं चित्तं इमस्मिं अत्थे अधिप्पेतं विपरिणतन्ति।

मातुगामो नाम मनुस्सित्थी, न यक्खी न पेती, न तिरच्छानगता। अन्तमसो तदहुजातापि दारिका, पगेव महत्तरी।

सद्धिन्ति एकतो।

कायसंसग्गं समापज्‍जेय्याति अज्झाचारो वुच्‍चति।

हत्थो नाम कप्परं उपादायं याव अग्गनखा।

वेणी नाम सुद्धकेसा वा, सुत्तमिस्सा वा, मालामिस्सा वा, हिरञ्‍ञमिस्सा वा, सुवण्णमिस्सा वा, मुत्तामिस्सा वा, मणिमिस्सा वा।

अङ्गं नाम हत्थञ्‍च वेणिञ्‍च ठपेत्वा अवसेसं अङ्गं नाम।

२७२. आमसना, परामसना, ओमसना, उम्मसना, ओलङ्घना, उल्‍लङ्घना, आकड्ढना, पतिकड्ढना, अभिनिग्गण्हना, अभिनिप्पीळना, गहणं, छुपनं।

आमसना नाम आमट्ठमत्ता।

परामसना नाम इतोचितो च संचोपना।

ओमसना नाम हेट्ठा ओरोपना।

उम्मसना नाम उद्धं उच्‍चारणा।

ओलङ्घना नाम हेट्ठा ओनमना।

उल्‍लङ्घना नाम उद्धं उच्‍चारणा।

आकड्ढना नाम आविञ्छना [आविञ्‍जना (सी॰ स्या॰)]।

पतिकड्ढना नाम पतिप्पणामना।

अभिनिग्गण्हना नाम अङ्गं गहेत्वा निप्पीळना।

अभिनिप्पीळना नाम केनचि सह निप्पीळना।

गहणं नाम गहितमत्तं।

छुपनं नाम फुट्ठमत्तं।

सङ्घादिसेसोति…पे॰… तेनपि वुच्‍चति सङ्घादिसेसोति।

२७३. इत्थी च होति इत्थिसञ्‍ञी सारत्तो च भिक्खु च। नं इत्थिया कायेन कायं आमसति परामसति ओमसति उम्मसति ओलङ्घेति उल्‍लङ्घेति आकड्ढति पतिकड्ढति अभिनिग्गण्हाति अभिनिप्पीळेति गण्हाति छुपति, आपत्ति सङ्घादिसेसस्स।

इत्थी च होति वेमतिको सारत्तो च। भिक्खु च नं इत्थिया कायेन कायं आमसति परामसति…पे॰… गण्हाति छुपति, आपत्ति थुल्‍लच्‍चयस्स।

इत्थी च होति पण्डकसञ्‍ञी सारत्तो च। भिक्खु च नं इत्थिया कायेन कायं आमसति परामसति…पे॰… गण्हाति छुपति, आपत्ति थुल्‍लच्‍चयस्स।

इत्थी च होति पुरिससञ्‍ञी सारत्तो च। भिक्खु च नं इत्थिया कायेन कायं आमसति परामसति…पे॰… गण्हाति छुपति, आपत्ति थुल्‍लच्‍चयस्स।

इत्थी च होति तिरच्छानगतसञ्‍ञी सारत्तो च। भिक्खु च नं इत्थिया कायेन कायं आमसति परामसति…पे॰… गण्हाति छुपति, आपत्ति थुल्‍लच्‍चयस्स।

पण्डको च होति पण्डकसञ्‍ञी सारत्तो च। भिक्खु च नं पण्डकस्स कायेन कायं आमसति परामसति…पे॰… गण्हाति छुपति, आपत्ति थुल्‍लच्‍चयस्स।

पण्डको च होति वेमतिको सारत्तो च। भिक्खु च नं पण्डकस्स कायेन कायं आमसति परामसति…पे॰… गण्हाति छुपति, आपत्ति दुक्‍कटस्स।

पण्डको च होति पुरिससञ्‍ञी सारत्तो च। भिक्खु च नं पण्डकस्स कायेन कायं आमसति परामसति…पे॰… गण्हाति छुपति, आपत्ति दुक्‍कटस्स।

पण्डको च होति तिरच्छानगतसञ्‍ञी सारत्तो च। भिक्खु च नं पण्डकस्स कायेन कायं आमसति परामसति…पे॰… गण्हाति छुपति, आपत्ति दुक्‍कटस्स।

पण्डको च होति इत्थिसञ्‍ञी सारत्तो च। भिक्खु च नं पण्डकस्स कायेन कायं आमसति परामसति…पे॰… गण्हाति छुपति, आपत्ति दुक्‍कटस्स।

पुरिसो च होति पुरिससञ्‍ञी सारत्तो च। भिक्खु च नं पुरिसस्स कायेन कायं आमसति परामसति…पे॰… गण्हाति छुपति, आपत्ति दुक्‍कटस्स।

पुरिसो च होति वेमतिको…पे॰… पुरिसो च होति तिरच्छानगतसञ्‍ञी… पुरिसो च होति इत्थिसञ्‍ञी… पुरिसो च होति पण्डकसञ्‍ञी सारत्तो च। भिक्खु च नं पुरिसस्स कायेन कायं आमसति परामसति…पे॰… गण्हाति छुपति, आपत्ति दुक्‍कटस्स।

तिरच्छानगतो च होति तिरच्छानगतसञ्‍ञी सारत्तो च। भिक्खु च नं तिरच्छानगतस्स कायेन कायं आमसति परामसति…पे॰… गण्हाति छुपति, आपत्ति दुक्‍कटस्स।

तिरच्छानगतो च होति वेमतिको…पे॰… तिरच्छानगतो च होति इत्थिसञ्‍ञी… तिरच्छानगतो च होति पण्डकसञ्‍ञी… तिरच्छानगतो च होति। पुरिससञ्‍ञी सारत्तो च। भिक्खु च नं तिरच्छानगतस्स कायेन कायं आमसति परामसति…पे॰… गण्हाति छुपति, आपत्ति दुक्‍कटस्स।

एकमूलकं निट्ठितं।

२७४. द्वे इत्थियो द्विन्‍नं इत्थीनं इत्थिसञ्‍ञी सारत्तो च। भिक्खु च नं द्विन्‍नं इत्थीनं कायेन कायं आमसति परामसति…पे॰… गण्हाति छुपति, आपत्ति द्विन्‍नं सङ्घादिसेसानं।

द्वे इत्थियो द्विन्‍नं इत्थीनं वेमतिको सारत्तो च। भिक्खु च नं द्विन्‍नं इत्थीनं कायेन कायं आमसति परामसति…पे॰… गण्हाति छुपति, आपत्ति द्विन्‍नं थुल्‍लच्‍चयानं।

द्वे इत्थियो द्विन्‍नं इत्थीनं पण्डकसञ्‍ञी…पे॰… पुरिससञ्‍ञी… तिरच्छानगतसञ्‍ञी सारत्तो च। भिक्खु च द्विन्‍नं इत्थीनं कायेन कायं आमसति परामसति…पे॰… गण्हाति छुपति, आपत्ति द्विन्‍नं थुल्‍लच्‍चयानं।

द्वे पण्डका द्विन्‍नं पण्डकानं पण्डकसञ्‍ञी सारत्तो च भिक्खु च नं द्विन्‍नं पण्डकानं कायेन कायं आमसति परामसति…पे॰… गण्हाति छुपति, आपत्ति द्विन्‍नं थुल्‍लच्‍चयानं।

द्वे पण्डका द्विन्‍नं पण्डकानं वेमतिको…पे॰… पुरिससञ्‍ञी… तिरच्छानगतसञ्‍ञी… इत्थिसञ्‍ञी सारत्तो च। भिक्खु च नं द्विन्‍नं पण्डकानं कायेन कायं आमसति परामसति…पे॰… गण्हाति छुपति, आपत्ति द्विन्‍नं दुक्‍कटानं।

द्वे पुरिसा द्विन्‍नं पुरिसानं पुरिससञ्‍ञी सारत्तो च भिक्खु च नं द्विन्‍नं पुरिसानं कायेन कायं आमसति परामसति…पे॰… गण्हाति छुपति, आपत्ति द्विन्‍नं दुक्‍कटानं।

द्वे पुरिसा द्विन्‍नं पुरिसानं वेमतिको…पे॰… तिरच्छानगतसञ्‍ञी… इत्थिसञ्‍ञी… पण्डकसञ्‍ञी सारत्तो च। भिक्खु च नं द्विन्‍नं पुरिसानं कायेन कायं आमसति परामसति…पे॰… गण्हाति छुपति, आपत्ति द्विन्‍नं दुक्‍कटानं।

द्वे तिरच्छानगता द्विन्‍नं तिरच्छानगतानं तिरच्छानगतसञ्‍ञी सारत्तो च। भिक्खु च नं द्विन्‍नं तिरच्छानगतानं कायेन कायं आमसति परामसति…पे॰… गण्हाति छुपति, आपत्ति द्विन्‍नं दुक्‍कटानं।

द्वे तिरच्छानगता द्विन्‍नं तिरच्छानगतानं वेमतिको…पे॰… इत्थिसञ्‍ञी… पण्डकसञ्‍ञी … पुरिससञ्‍ञी सारत्तो च। भिक्खु च नं द्विन्‍नं तिरच्छानगतानं कायेन कायं आमसति परामसति…पे॰… गण्हाति छुपति, आपत्ति द्विन्‍नं दुक्‍कटानं।

२७५. इत्थी च पण्डको च उभिन्‍नं इत्थिसञ्‍ञी सारत्तो च। भिक्खु च नं उभिन्‍नं कायेन कायं आमसति परामसति…पे॰… गण्हाति छुपति, आपत्ति सङ्घादिसेसेन दुक्‍कटस्स।

इत्थी च पण्डको च उभिन्‍नं वेमतिको सारत्तो च। भिक्खु च नं उभिन्‍नं कायेन कायं आमसति परामसति…पे॰… गण्हाति छुपति, आपत्ति थुल्‍लच्‍चयेन दुक्‍कटस्स।

इत्थी च पण्डको च उभिन्‍नं पण्डकसञ्‍ञी सारत्तो च। भिक्खु च नं उभिन्‍नं कायेन कायं आमसति परामसति…पे॰… गण्हाति छुपति, आपत्ति द्विन्‍नं थुल्‍लच्‍चयानं।

इत्थी च पण्डको च उभिन्‍नं पुरिससञ्‍ञी सारत्तो च। भिक्खु च नं उभिन्‍नं कायेन कायं आमसति परामसति…पे॰… गण्हाति छुपति, आपत्ति थुल्‍लच्‍चयेन दुक्‍कटस्स।

इत्थी च पण्डको च उभिन्‍नं तिरच्छानगतसञ्‍ञी सारत्तो च। भिक्खु च नं उभिन्‍नं कायेन कायं आमसति परामसति…पे॰… गण्हाति छुपति, आपत्ति थुल्‍लच्‍चयेन दुक्‍कटस्स।

इत्थी च पुरिसो च उभिन्‍नं इत्थिसञ्‍ञी सारत्तो च। भिक्खु च नं उभिन्‍नं कायेन कायं आमसति परामसति…पे॰… गण्हाति छुपति, आपत्ति सङ्घादिसेसेन दुक्‍कटस्स।

इत्थी च पुरिसो च उभिन्‍नं वेमतिको…पे॰… पण्डकसञ्‍ञी… पुरिससञ्‍ञी… तिरच्छानगतसञ्‍ञी सारत्तो च। भिक्खु च नं उभिन्‍नं कायेन कायं आमसति परामसति…पे॰… गण्हाति छुपति, आपत्ति थुल्‍लच्‍चयेन दुक्‍कटस्स।

इत्थी च तिरच्छानगतो च उभिन्‍नं इत्थिसञ्‍ञी सारत्तो च। भिक्खु च नं उभिन्‍नं कायेन कायं आमसति परामसति…पे॰… गण्हाति छुपति, आपत्ति सङ्घादिसेसेन दुक्‍कटस्स।

इत्थी च तिरच्छानगतो च उभिन्‍नं वेमतिको…पे॰… पण्डकसञ्‍ञी… पुरिससञ्‍ञी … तिरच्छानगतसञ्‍ञी सारत्तो च। भिक्खु च नं उभिन्‍नं कायेन कायं आमसति परामसति…पे॰… गण्हाति छुपति, आपत्ति थुल्‍लच्‍चयेन दुक्‍कटस्स।

पण्डको च पुरिसो च उभिन्‍नं पण्डकसञ्‍ञी सारत्तो च। भिक्खु च नं उभिन्‍नं कायेन कायं आमसति परामसति…पे॰… गण्हाति छुपति, आपत्ति थुल्‍लच्‍चयेन दुक्‍कटस्स।

पण्डको च पुरिसो च उभिन्‍नं वेमतिको…पे॰… पुरिससञ्‍ञी… तिरच्छानगतसञ्‍ञी… इत्थिसञ्‍ञी सारत्तो च। भिक्खु च नं उभिन्‍नं कायेन कायं आमसति परामसति…पे॰… गण्हाति छुपति, आपत्ति द्विन्‍नं दुक्‍कटानं।

पण्डको च तिरच्छानगतो च उभिन्‍नं पण्डकसञ्‍ञी सारत्तो च। भिक्खु च नं उभिन्‍नं कायेन कायं आमसति परामसति…पे॰… गण्हाति छुपति, आपत्ति थुल्‍लच्‍चयेन दुक्‍कटस्स।

पण्डको च तिरच्छानगतो च उभिन्‍नं वेमतिको…पे॰… पुरिससञ्‍ञी… तिरच्छानगतसञ्‍ञी… इत्थिसञ्‍ञी सारत्तो च। भिक्खु च नं उभिन्‍नं कायेन कायं आमसति परामसति…पे॰… गण्हाति छुपति, आपत्ति द्विन्‍नं दुक्‍कटानं।

पुरिसो च तिरच्छानगतो च उभिन्‍नं पुरिससञ्‍ञी सारत्तो च। भिक्खु च नं उभिन्‍नं कायेन कायं आमसति परामसति…पे॰… गण्हाति छुपति, आपत्ति द्विन्‍नं दुक्‍कटानं।

पुरिसो च तिरच्छानगतो च उभिन्‍नं वेमतिको…पे॰… तिरच्छानगतसञ्‍ञी… इत्थिसञ्‍ञी… पण्डकसञ्‍ञी सारत्तो च। भिक्खु च नं उभिन्‍नं कायेन कायं आमसति परामसति…पे॰… गण्हाति छुपति, आपत्ति द्विन्‍नं दुक्‍कटानं।

दुमूलकं निट्ठितं।

२७६. इत्थी च होति इत्थिसञ्‍ञी सारत्तो च। भिक्खु च नं इत्थिया कायेन कायपटिबद्धं आमसति परामसति…पे॰… गण्हाति छुपति, आपत्ति थुल्‍लच्‍चयस्स…पे॰…।

द्वे इत्थियो द्विन्‍नं इत्थीनं इत्थिसञ्‍ञी सारत्तो च। भिक्खु च नं द्विन्‍नं इत्थीनं कायेन कायपटिबद्धं आमसति परामसति…पे॰… गण्हाति छुपति, आपत्ति द्विन्‍नं थुल्‍लच्‍चयानं …पे॰…।

इत्थी च पण्डको च उभिन्‍नं इत्थिसञ्‍ञी सारत्तो च। भिक्खु च नं उभिन्‍नं कायेन कायपटिबद्धं आमसति परामसति…पे॰… गण्हाति छुपति, आपत्ति थुल्‍लच्‍चयेन दुक्‍कटस्स…पे॰…।

इत्थी च होति इत्थिसञ्‍ञी सारत्तो च। भिक्खु च नं इत्थिया कायपटिबद्धेन कायं आमसति परामसति…पे॰… गण्हाति छुपति, आपत्ति थुल्‍लच्‍चयस्स…पे॰…।

द्वे इत्थियो द्विन्‍नं इत्थीनं इत्थिसञ्‍ञी सारत्तो च। भिक्खु च नं द्विन्‍नं इत्थीनं कायपटिबद्धेन कायं आमसति परामसति…पे॰… गण्हाति छुपति, आपत्ति द्विन्‍नं थुल्‍लच्‍चयानं…पे॰…।

इत्थी च पण्डको च उभिन्‍नं इत्थिसञ्‍ञी सारत्तो च। भिक्खु च नं उभिन्‍नं कायपटिबद्धेन कायं आमसति परामसति…पे॰… गण्हाति छुपति, आपत्ति थुल्‍लच्‍चयेन दुक्‍कटस्स…पे॰…।

इत्थी च होति इत्थिसञ्‍ञी सारत्तो च। भिक्खु च नं इत्थिया कायपटिबद्धेन कायपटिबद्धं आमसति परामसति…पे॰… गण्हाति छुपति, आपत्ति दुक्‍कटस्स…पे॰…।

द्वे इत्थियो द्विन्‍नं इत्थीनं इत्थिसञ्‍ञी सारत्तो च। भिक्खु च नं द्विन्‍नं इत्थीनं कायपटिबद्धेन कायपटिबद्धं आमसति परामसति…पे॰… गण्हाति छुपति, आपत्ति द्विन्‍नं दुक्‍कटानं…पे॰…।

इत्थी च पण्डको च उभिन्‍नं इत्थिसञ्‍ञी सारत्तो च। भिक्खु च नं उभिन्‍नं कायपटिबद्धेन कायपटिबद्धं आमसति परामसति…पे॰… गण्हाति छुपति, आपत्ति द्विन्‍नं दुक्‍कटानं…पे॰…।

इत्थी च होति इत्थिसञ्‍ञी सारत्तो च। भिक्खु च नं इत्थिया निस्सग्गियेन कायं आमसति आपत्ति दुक्‍कटस्स…पे॰…।

द्वे इत्थियो द्विन्‍नं इत्थीनं इत्थिसञ्‍ञी सारत्तो च। भिक्खु च नं द्विन्‍नं इत्थीनं निस्सग्गियेन कायं आमसति, आपत्ति द्विन्‍नं दुक्‍कटानं…पे॰…।

इत्थी च पण्डको च उभिन्‍नं इत्थिसञ्‍ञी सारत्तो च। भिक्खु च नं उभिन्‍नं निस्सग्गियेन कायं आमसति, आपत्ति द्विन्‍नं दुक्‍कटानं…पे॰…।

इत्थी च होति इत्थिसञ्‍ञी सारत्तो च। भिक्खु च नं इत्थिया निस्सग्गियेन कायपटिबद्धं आमसति, आपत्ति दुक्‍कटस्स…पे॰…।

द्वे इत्थियो द्विन्‍नं इत्थीनं इत्थिसञ्‍ञी सारत्तो च। भिक्खु च नं द्विन्‍नं इत्थीनं निस्सग्गियेन कायपटिबद्धं आमसति, आपत्ति द्विन्‍नं दुक्‍कटानं…पे॰…।

इत्थी च पण्डको च उभिन्‍नं इत्थिसञ्‍ञी सारत्तो च। भिक्खु च नं उभिन्‍नं निस्सग्गियेन कायपटिबद्धं आमसति, आपत्ति द्विन्‍नं दुक्‍कटानं…पे॰…।

इत्थी च होति इत्थिसञ्‍ञी सारत्तो च। भिक्खु च नं इत्थिया निस्सग्गियेन निस्सग्गियं आमसति, आपत्ति दुक्‍कटस्स…पे॰…।

द्वे इत्थियो द्विन्‍नं इत्थीनं इत्थिसञ्‍ञी सारत्तो च। भिक्खु च नं द्विन्‍नं इत्थीनं निस्सग्गियेन निस्सग्गियं आमसति, आपत्ति द्विन्‍नं दुक्‍कटानं…पे॰…।

इत्थी च पण्डको च उभिन्‍नं इत्थिसञ्‍ञी सारत्तो च। भिक्खु च नं उभिन्‍नं निस्सग्गियेन निस्सग्गियं आमसति, आपत्ति द्विन्‍नं दुक्‍कटानं…पे॰…।

भिक्खुपेय्यालो निट्ठितो।

२७७. इत्थी च होति इत्थिसञ्‍ञी सारत्तो च। इत्थी च नं भिक्खुस्स कायेन कायं आमसति परामसति ओमसति उम्मसति ओलङ्घेति उल्‍लङ्घेति आकड्ढति पतिकड्ढति अभिनिग्गण्हाति अभिनिप्पीळेति गण्हाति छुपति, सेवनाधिप्पायो कायेन वायमति फस्सं पटिविजानाति, आपत्ति सङ्घादिसेसस्स…पे॰…।

द्वे इत्थियो द्विन्‍नं इत्थीनं इत्थिसञ्‍ञी सारत्तो च। इत्थियो च नं भिक्खुस्स कायेन कायं आमसन्ति परामसन्ति ओमसन्ति उम्मसन्ति ओलङ्घेन्ति उल्‍लङ्घेन्ति आकड्ढन्ति पतिकड्ढन्ति अभिनिग्गण्हन्ति अभिनिप्पीळेन्ति गण्हन्ति छुपन्ति, सेवनाधिप्पायो कायेन वायमति फस्सं पटिविजानाति, आपत्ति द्विन्‍नं सङ्घादिसेसानं…पे॰…।

इत्थी च पण्डको च उभिन्‍नं इत्थिसञ्‍ञी सारत्तो च। उभो च नं भिक्खुस्स कायेन कायं आमसन्ति परामसन्ति…पे॰… गण्हन्ति छुपन्ति, सेवनाधिप्पायो कायेन वायमति फस्सं पटिविजानाति, आपत्ति सङ्घादिसेसेन दुक्‍कटस्स…पे॰…।

इत्थी च होति इत्थिसञ्‍ञी सारत्तो च। इत्थी च नं भिक्खुस्स कायेन कायपटिबद्धं आमसति परामसति…पे॰… गण्हाति छुपति, सेवनाधिप्पायो कायेन वायमति फस्सं पटिविजानाति, आपत्ति थुल्‍लच्‍चयस्स…पे॰…।

द्वे इत्थियो द्विन्‍नं इत्थीनं इत्थिसञ्‍ञी सारत्तो च। इत्थियो च नं भिक्खुस्स कायेन कायपटिबद्धं आमसन्ति परामसन्ति…पे॰… गण्हन्ति छुपन्ति, सेवनाधिप्पायो कायेन वायमति फस्सं पटिविजानाति, आपत्ति द्विन्‍नं थुल्‍लच्‍चयानं…पे॰…।

इत्थी च पण्डको च उभिन्‍नं इत्थिसञ्‍ञी सारत्तो च। उभो च नं भिक्खुस्स कायेन कायपटिबद्धं आमसन्ति परामसन्ति…पे॰… गण्हन्ति छुपन्ति, सेवनाधिप्पायो कायेन वायमति फस्सं पटिविजानाति, आपत्ति थुल्‍लच्‍चयेन दुक्‍कटस्स…पे॰…।

इत्थी च होति इत्थिसञ्‍ञी सारत्तो च। इत्थी च नं भिक्खुस्स कायपटिबद्धेन कायं आमसति परामसति…पे॰… गण्हाति छुपति सेवनाधिप्पायो कायेन वायमति फस्सं पटिविजानाति, आपत्ति थुल्‍लच्‍चयस्स…पे॰…।

द्वे इत्थियो द्विन्‍नं इत्थीनं इत्थिसञ्‍ञी सारत्तो च। इत्थियो च नं भिक्खुस्स कायपटिबद्धेन कायं आमसन्ति परामसन्ति…पे॰… गण्हन्ति छुपन्ति, सेवनाधिप्पायो कायेन वायमति फस्सं पटिविजानाति, आपत्ति द्विन्‍नं थुल्‍लच्‍चयानं…पे॰…।

इत्थी च पण्डको च उभिन्‍नं इत्थिसञ्‍ञी सारत्तो च। उभो च नं भिक्खुस्स कायपटिबद्धेन कायं आमसन्ति परामसन्ति…पे॰… गण्हन्ति छुपन्ति, सेवनाधिप्पायो कायेन वायमति फस्सं पटिविजानाति, आपत्ति थुल्‍लच्‍चयेन दुक्‍कटस्स…पे॰…।

२७८. इत्थी च होति इत्थिसञ्‍ञी सारत्तो च। इत्थी च नं भिक्खुस्स कायपटिबद्धेन कायपटिबद्धं आमसति परामसति…पे॰… गण्हाति छुपति, सेवनाधिप्पायो कायेन वायमति फस्सं पटिविजानाति, आपत्ति दुक्‍कटस्स…पे॰…।

द्वे इत्थियो द्विन्‍नं इत्थीनं इत्थिसञ्‍ञी सारत्तो च। इत्थियो च नं भिक्खुस्स कायपटिबद्धेन कायपटिबद्धं आमसन्ति परामसन्ति…पे॰… गण्हन्ति छुपन्ति, सेवनाधिप्पायो कायेन वायमति फस्सं पटिविजानाति, आपत्ति द्विन्‍नं दुक्‍कटानं…पे॰…।

इत्थी च पण्डको च उभिन्‍नं इत्थिसञ्‍ञी सारत्तो च। उभो च नं भिक्खुस्स कायपटिबद्धेन कायपटिबद्धं आमसन्ति परामसन्ति…पे॰… गण्हन्ति छुपन्ति, सेवनाधिप्पायो कायेन वायमति फस्सं पटिविजानाति, आपत्ति द्विन्‍नं दुक्‍कटानं…पे॰…।

इत्थी च होति इत्थिसञ्‍ञी सारत्तो च। इत्थी च नं भिक्खुस्स निस्सग्गियेन कायं आमसति। सेवनाधिप्पायो कायेन वायमति फस्सं पटिविजानाति, आपत्ति दुक्‍कटस्स…पे॰…।

द्वे इत्थियो द्विन्‍नं इत्थीनं इत्थिसञ्‍ञी सारत्तो च। इत्थियो च नं भिक्खुस्स निस्सग्गियेन कायं आमसन्ति। सेवनाधिप्पायो कायेन वायमति फस्सं पटिविजानाति, आपत्ति द्विन्‍नं दुक्‍कटानं…पे॰…।

इत्थी च पण्डको च उभिन्‍नं इत्थिसञ्‍ञी सारत्तो च। उभो च नं भिक्खुस्स निस्सग्गियेन कायं आमसन्ति। सेवनाधिप्पायो कायेन वायमति फस्सं पटिविजानाति, आपत्ति द्विन्‍नं दुक्‍कटानं…पे॰…।

इत्थी च होति इत्थिसञ्‍ञी सारत्तो च। इत्थी च नं भिक्खुस्स निस्सग्गियेन कायपटिबद्धं आमसति। सेवनाधिप्पायो कायेन वायमति फस्सं पटिविजानाति, आपत्ति दुक्‍कटस्स…पे॰…।

द्वे इत्थियो द्विन्‍नं इत्थीनं इत्थिसञ्‍ञी सारत्तो च। इत्थियो च नं भिक्खुस्स निस्सग्गियेन कायपटिबद्धं आमसन्ति। सेवनाधिप्पायो कायेन वायमति फस्सं पटिविजानाति, आपत्ति द्विन्‍नं दुक्‍कटानं…पे॰…।

इत्थी च पण्डको च उभिन्‍नं इत्थिसञ्‍ञी सारत्तो च। उभो च नं भिक्खुस्स निस्सग्गियेन कायपटिबद्धं आमसन्ति। सेवनाधिप्पायो कायेन वायमति फस्सं पटिविजानाति, आपत्ति द्विन्‍नं दुक्‍कटानं…पे॰…।

इत्थी च होति इत्थिसञ्‍ञी सारत्तो च। इत्थी च नं भिक्खुस्स निस्सग्गियेन निस्सग्गियं आमसति। सेवनाधिप्पायो कायेन वायमति, न च फस्सं पटिविजानाति, आपत्ति दुक्‍कटस्स…पे॰…।

द्वे इत्थियो द्विन्‍नं इत्थीनं इत्थिसञ्‍ञी सारत्तो च। इत्थियो च नं भिक्खुस्स निस्सग्गियेन निस्सग्गियं आमसन्ति। सेवनाधिप्पायो कायेन वायमति, न च फस्सं पटिविजानाति, आपत्ति द्विन्‍नं दुक्‍कटानं…पे॰…।

इत्थी च पण्डको च उभिन्‍नं इत्थिसञ्‍ञी सारत्तो च। उभो च नं भिक्खुस्स निस्सग्गियेन निस्सग्गियं आमसन्ति। सेवनाधिप्पायो कायेन वायमति, न च फस्सं पटिविजानाति, आपत्ति द्विन्‍नं दुक्‍कटानं…पे॰…।

२७९. सेवनाधिप्पायो कायेन वायमति फस्सं पटिविजानाति, आपत्ति सङ्घादिसेसस्स।

सेवनाधिप्पायो कायेन वायमति, न च फस्सं पटिविजानाति, आपत्ति दुक्‍कटस्स।

सेवनाधिप्पायो न च कायेन वायमति, फस्सं पटिविजानाति, अनापत्ति।

सेवनाधिप्पायो न च कायेन वायमति, न च फस्सं पटिविजानाति, अनापत्ति।

मोक्खाधिप्पायो कायेन वायमति, फस्सं पटिविजानाति, अनापत्ति।

मोक्खाधिप्पायो कायेन वायमति, न च फस्सं पटिविजानाति, अनापत्ति।

मोक्खाधिप्पायो न च कायेन वायमति, फस्सं पटिविजानाति, अनापत्ति।

मोक्खाधिप्पायो न च कायेन वायमति, न च फस्सं पटिविजानाति, अनापत्ति।

२८०. अनापत्ति असञ्‍चिच्‍च, असतिया, अजानन्तस्स, असादियन्तस्स, उम्मत्तकस्स, खित्तचित्तस्स, वेदनाट्टस्स, आदिकम्मिकस्साति।

विनीतवत्थुउद्दानगाथा

माता धीता भगिनी च, जाया यक्खी च पण्डको।

सुत्ता मता तिरच्छाना, दारुधितलिकाय च॥

सम्पीळे सङ्कमो मग्गो, रुक्खो नावा च रज्‍जु च।

दण्डो पत्तं पणामेसि, वन्दे वायमि नच्छुपेति॥

विनीतवत्थु

२८१. तेन खो पन समयेन अञ्‍ञतरो भिक्खु मातुया मातुपेमेन आमसि। तस्स कुक्‍कुच्‍चं अहोसि – ‘‘भगवता सिक्खापदं पञ्‍ञत्तं, कच्‍चि नु खो अहं सङ्घादिसेसं आपत्तिं आपन्‍नो’’ति? भगवतो एतमत्थं आरोचेसि। ‘‘अनापत्ति, भिक्खु, सङ्घादिसेसस्स; आपत्ति दुक्‍कटस्सा’’ति।

तेन खो पन समयेन अञ्‍ञतरो भिक्खु धीतुया धीतुपेमेन आमसि…पे॰… भगिनिया भगिनिपेमेन आमसि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति दुक्‍कटस्सा’’ति।

तेन खो पन समयेन अञ्‍ञतरो भिक्खु पुराणदुतियिकाय कायसंसग्गं समापज्‍जि। तस्स कुक्‍कुच्‍चं अहोसि…पे॰… ‘‘आपत्तिं त्वं, भिक्खु, आपन्‍नो सङ्घादिसेस’’न्ति।

तेन खो पन समयेन अञ्‍ञतरो भिक्खु यक्खिनिया कायसंसग्गं समापज्‍जि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

तेन खो पन समयेन अञ्‍ञतरो भिक्खु पण्डकस्स कायसंसग्गं समापज्‍जि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

तेन खो पन समयेन अञ्‍ञतरो भिक्खु सुत्तित्थिया कायसंसग्गं समापज्‍जि। तस्स कुक्‍कुच्‍चं अहोसि…पे॰… ‘‘आपत्तिं त्वं, भिक्खु, आपन्‍नो सङ्घादिसेस’’न्ति।

तेन खो पन समयेन अञ्‍ञतरो भिक्खु मतित्थिया कायसंसग्गं समापज्‍जि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

तेन खो पन समयेन अञ्‍ञतरो भिक्खु तिरच्छानगतित्थिया कायसंसग्गं समापज्‍जि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति दुक्‍कटस्सा’’ति।

तेन खो पन समयेन अञ्‍ञतरो भिक्खु दारुधीतलिकाय कायसंसग्गं समापज्‍जि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति दुक्‍कटस्सा’’ति।

२८२. तेन खो पन समयेन सम्बहुला इत्थियो अञ्‍ञतरं भिक्खुं सम्पीळेत्वा बाहापरम्पराय आनेसुं। तस्स कुक्‍कुच्‍चं अहोसि…पे॰… ‘‘सादियि त्वं, भिक्खू’’ति? ‘‘नाहं, भगवा, सादियि’’न्ति। ‘‘अनापत्ति, भिक्खू, असादियन्तस्सा’’ति।

तेन खो पन समयेन अञ्‍ञतरो भिक्खु इत्थिया अभिरूळ्हं सङ्कमं सारत्तो सञ्‍चालेसि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति दुक्‍कटस्सा’’ति।

तेन खो पन समयेन अञ्‍ञतरो भिक्खु इत्थिं पटिपथे पस्सित्वा सारत्तो अंसकूटेन पहारं अदासि। तस्स कुक्‍कुच्‍चं अहोसि…पे॰… ‘‘आपत्तिं त्वं, भिक्खु, आपन्‍नो सङ्घादिसेस’’न्ति।

तेन खो पन समयेन अञ्‍ञतरो भिक्खु इत्थिया अभिरूळ्हं रुक्खं सारत्तो सञ्‍चालेसि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति दुक्‍कटस्सा’’ति।

तेन खो पन समयेन अञ्‍ञतरो भिक्खु इत्थिया अभिरूळ्हं नावं सारत्तो सञ्‍चालेसि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति दुक्‍कटस्सा’’ति।

तेन खो पन समयेन अञ्‍ञतरो भिक्खु इत्थिया गहितं रज्‍जुं सारत्तो आविञ्छि [आविञ्‍जि (सी॰ स्या॰)]। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

तेन खो पन समयेन अञ्‍ञतरो भिक्खु इत्थिया गहितं दण्डं सारत्तो आविञ्छि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

तेन खो पन समयेन अञ्‍ञतरो भिक्खु सारत्तो इत्थिं पत्तेन पणामेसि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

तेन खो पन समयेन अञ्‍ञतरो भिक्खु इत्थिया वन्दन्तिया सारत्तो पादं उच्‍चारेसि। तस्स कुक्‍कुच्‍चं अहोसि…पे॰… ‘‘आपत्तिं त्वं, भिक्खु, आपन्‍नो सङ्घादिसेस’’न्ति।

तेन खो पन समयेन अञ्‍ञतरो भिक्खु इत्थिं गहेस्सामीति वायमित्वा न छुपि।

तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति दुक्‍कटस्सा’’ति।

कायसंसग्गसिक्खापदं निट्ठितं दुतियं।

३. दुट्ठुल्‍लवाचासिक्खापदं

२८३. तेन समयेन बुद्धो भगवा सावत्थियं विहरति जेतवने अनाथपिण्डिकस्स आरामे। तेन खो पन समयेन आयस्मा उदायी अरञ्‍ञे विहरति। तस्सायस्मतो विहारो अभिरूपो होति दस्सनीयो पासादिको। तेन खो पन समयेन सम्बहुला इत्थियो आरामं आगमंसु विहारपेक्खिकायो। अथ खो ता इत्थियो येनायस्मा उदायी तेनुपसङ्कमिंसु; उपसङ्कमित्वा आयस्मन्तं उदायिं एतदवोचुं – ‘‘इच्छाम मयं, भन्ते, अय्यस्स विहारं पेक्खितु’’न्ति। अथ खो आयस्मा उदायी ता इत्थियो विहारं पेक्खापेत्वा तासं इत्थीनं वच्‍चमग्गं पस्सावमग्गं आदिस्स वण्णम्पि भणति अवण्णम्पि भणति याचतिपि आयाचतिपि पुच्छतिपि पटिपुच्छतिपि आचिक्खतिपि अनुसासतिपि अक्‍कोसतिपि। या ता इत्थियो छिन्‍निका धुत्तिका अहिरिकायो ता आयस्मता उदायिना सद्धिं उहसन्तिपि उल्‍लपन्तिपि उज्‍जग्घन्तिपि उप्पण्डेन्तिपि। या पन ता इत्थियो हिरिमना ता निक्खमित्वा भिक्खू उज्झापेन्ति – ‘‘इदं, भन्ते, नच्छन्‍नं नप्पतिरूपं। सामिकेनपि मयं एवं वुत्ता न इच्छेय्याम, किं पनाय्येन उदायिना’’ति। ये ते भिक्खू अप्पिच्छा…पे॰… ते उज्झायन्ति खिय्यन्ति विपाचेन्ति – ‘‘कथञ्हि नाम आयस्मा उदायी मातुगामं दुट्ठुल्‍लाहि वाचाहि ओभासिस्सती’’ति! अथ खो ते भिक्खू आयस्मन्तं उदायिं अनेकपरियायेन विगरहित्वा भगवतो एतमत्थं आरोचेसुं। अथ खो भगवा एतस्मिं निदाने एतस्मिं पकरणे भिक्खुसङ्घं सन्‍निपातापेत्वा आयस्मन्तं उदायिं पटिपुच्छि – ‘‘सच्‍चं किर त्वं, उदायि, मातुगामं दुट्ठुल्‍लाहि वाचाहि ओभाससी’’ति? ‘‘सच्‍चं, भगवा’’ति। विगरहि बुद्धो भगवा – ‘‘अननुच्छविकं, मोघपुरिस, अननुलोमिकं अप्पतिरूपं अस्सामणकं अकप्पियं अकरणीयं। कथञ्हि नाम त्वं, मोघपुरिस, मातुगामं दुट्ठुल्‍लाहि वाचाहि ओभासिस्ससि! ननु मया, मोघपुरिस, अनेकपरियायेन विरागाय धम्मो देसितो नो सरागाय…पे॰… कामपरिळाहानं वूपसमो अक्खातो। नेतं, मोघपुरिस, अप्पसन्‍नानं वा पसादाय…पे॰… एवञ्‍च पन, भिक्खवे, इमं सिक्खापदं उद्दिसेय्याथ –

२८४. ‘‘यो पन भिक्खु ओतिण्णो विपरिणतेन चित्तेन मातुगामं दुट्ठुल्‍लाहि वाचाहि ओभासेय्य यथा तं युवा युवतिं मेथुनुपसंहिताहि, सङ्घादिसेसो’’ति।

२८५. यो पनाति यो यादिसो…पे॰… भिक्खूति…पे॰… अयं इमस्मिं अत्थे अधिप्पेतो भिक्खूति।

ओतिण्णो नाम सारत्तो अपेक्खवा पटिबद्धचित्तो।

विपरिणतन्ति रत्तम्पि चित्तं विपरिणतं, दुट्ठम्पि चित्तं विपरिणतं मूळ्हम्पि चित्तं विपरिणतं। अपिच, रत्तं चित्तं इमस्मिं अत्थे अधिप्पेतं विपरिणतन्ति।

मातुगामो नाम मनुस्सित्थी, न यक्खी, न पेती, न तिरच्छानगता। विञ्‍ञू पटिबला सुभासितदुब्भासितं दुट्ठुल्‍लादुट्ठुल्‍लं आजानितुं।

दुट्ठुल्‍ला नाम वाचा वच्‍चमग्गपस्सावमग्गमेथुनधम्मप्पटिसंयुत्ता वाचा।

ओभासेय्याति अज्झाचारो वुच्‍चति।

यथा तं युवा युवतिन्ति दहरो दहरिं, तरुणो तरुणिं, कामभोगी कामभोगिनिं।

मेथुनुपसंहिताहीति मेथुनधम्मप्पटिसंयुत्ताहि।

सङ्घादिसेसोति …पे॰… तेनपि वुच्‍चति सङ्घादिसेसोति।

द्वे मग्गे आदिस्स वण्णम्पि भणति, अवण्णम्पि भणति, याचतिपि, आयाचतिपि, पुच्छतिपि, पटिपुच्छतिपि, आचिक्खतिपि, अनुसासतिपि, अक्‍कोसतिपि।

वण्णं भणति नाम द्वे मग्गे थोमेति वण्णेति पसंसति।

अवण्णं भणति नाम द्वे मग्गे खुंसेति वम्भेति गरहति।

याचति नाम देहि मे, अरहसि मे दातुन्ति।

आयाचति नाम कदा ते माता पसीदिस्सति, कदा ते पिता पसीदिस्सति, कदा ते देवतायो पसीदिस्सन्ति, कदा [कदा ते (स्या॰)] सुखणो सुलयो सुमुहुत्तो भविस्सति, कदा ते मेथुनं धम्मं लभिस्सामीति।

पुच्छति नाम कथं त्वं सामिकस्स देसि, कथं जारस्स देसीति?

पटिपुच्छति नाम एवं किर त्वं सामिकस्स देसि, एवं जारस्स देसीति।

आचिक्खति नाम पुट्ठो भणति – ‘‘एवं देहि। एवं देन्ता सामिकस्स पिया भविस्ससि मनापा चा’’ति।

अनुसासति नाम अपुट्ठो भणति – ‘‘एवं देहि। एवं देन्ता सामिकस्स पिया भविस्सति मनापा चा’’ति।

अक्‍कोसति नाम अनिमित्तासि, निमित्तमत्तासि, अलोहितासि, धुवलोहितासि, धुवचोळासि, पग्घरन्तीसि, सिखरणीसि, इत्थिपण्डकासि, वेपुरिसिकासि, सम्भिन्‍नासि, उभतोब्यञ्‍जनासीति।

२८६. इत्थी च होति इत्थिसञ्‍ञी सारत्तो च। भिक्खु च नं इत्थिया वच्‍चमग्गं पस्सावमग्गं आदिस्स वण्णम्पि भणति अवण्णम्पि भणति याचतिपि आयाचतिपि पुच्छतिपि पटिपुच्छतिपि आचिक्खतिपि अनुसासतिपि अक्‍कोसतिपि, आपत्ति सङ्घादिसेसस्स…पे॰… ।

द्वे इत्थियो द्विन्‍नं इत्थीनं इत्थिसञ्‍ञी सारत्तो च। भिक्खु च नं द्विन्‍नं इत्थीनं वच्‍चमग्गं पस्सावमग्गं आदिस्स वण्णम्पि भणति अवण्णंपि भणति…पे॰… अक्‍कोसतिपि, आपत्ति द्विन्‍नं सङ्घादिसेसानं…पे॰… ।

इत्थी च पण्डको च उभिन्‍नं इत्थिसञ्‍ञी सारत्तो च। भिक्खु च नं उभिन्‍नं वच्‍चमग्गं पस्सावमग्गं आदिस्स वण्णम्पि भणति अवण्णम्पि भणति…पे॰… अक्‍कोसतिपि, आपत्ति सङ्घादिसेसेन दुक्‍कटस्स…पे॰… ।

इत्थी च होति इत्थिसञ्‍ञी सारत्तो च। भिक्खु च नं इत्थिया वच्‍चमग्गं पस्सावमग्गं ठपेत्वा अधक्खकं उब्भजाणुमण्डलं आदिस्स वण्णम्पि भणति अवण्णम्पि भणति…पे॰… अक्‍कोसतिपि, आपत्ति थुल्‍लच्‍चयस्स…पे॰…।

द्वे इत्थियो द्विन्‍नं इत्थीनं इत्थिसञ्‍ञी सारत्तो च। भिक्खु च नं द्विन्‍नं इत्थीनं वच्‍चमग्गं पस्सावमग्गं ठपेत्वा अधक्खकं उब्भजाणुमण्डलं आदिस्स वण्णम्पि भणति अवण्णम्पि भणति…पे॰… अक्‍कोसतिपि, आपत्ति द्विन्‍नं थुल्‍लच्‍चयानं…पे॰…।

इत्थी च पण्डको च उभिन्‍नं इत्थिसञ्‍ञी सारत्तो च। भिक्खु च नं उभिन्‍नं वच्‍चमग्गं पस्सावमग्गं ठपेत्वा अधक्खकं उब्भजाणुमण्डलं आदिस्स वण्णम्पि भणति अवण्णम्पि भणति…पे॰… अक्‍कोसतिपि, आपत्ति थुल्‍लच्‍चयेन दुक्‍कटस्स…पे॰…।

इत्थी च होति इत्थिसञ्‍ञी सारत्तो च। भिक्खु च नं इत्थिया उब्भक्खकं अधोजाणुमण्डलं आदिस्स वण्णम्पि भणति अवण्णम्पि भणति…पे॰… अक्‍कोसतिपि, आपत्ति दुक्‍कटस्स…पे॰…।

द्वे इत्थियो द्विन्‍नं इत्थीनं इत्थिसञ्‍ञी सारत्तो च। भिक्खु च नं द्विन्‍नं इत्थीनं उब्भक्खकं अधोजाणुमण्डलं आदिस्स वण्णम्पि भणति अवण्णम्पि भणति…पे॰… अक्‍कोसतिपि, आपत्ति द्विन्‍नं दुक्‍कटानं…पे॰…।

इत्थी च पण्डको च उभिन्‍नं इत्थिसञ्‍ञी सारत्तो च। भिक्खु च नं उभिन्‍नं उब्भक्खकं अधोजाणुमण्डलं आदिस्स वण्णम्पि भणति अवण्णम्पि भणति…पे॰… अक्‍कोसतिपि, आपत्ति द्विन्‍नं दुक्‍कटानं…पे॰…।

इत्थी च होति इत्थिसञ्‍ञी सारत्तो च। भिक्खु च नं इत्थिया कायपटिबद्धं आदिस्स वण्णम्पि भणति अवण्णम्पि भणति…पे॰… अक्‍कोसतिपि, आपत्ति दुक्‍कटस्स…पे॰…।

द्वे इत्थियो द्विन्‍नं इत्थीनं इत्थिसञ्‍ञी सारत्तो च। भिक्खु च नं द्विन्‍नं इत्थीनं कायपटिबद्धं आदिस्स वण्णम्पि भणति अवण्णम्पि भणति…पे॰… अक्‍कोसतिपि, आपत्ति द्विन्‍नं दुक्‍कटानं…पे॰…।

इत्थी च पण्डको च उभिन्‍नं इत्थिसञ्‍ञी सारत्तो च। भिक्खु च नं उभिन्‍नं कायपटिबद्धं आदिस्स वण्णम्पि भणति अवण्णम्पि भणति…पे॰… अक्‍कोसतिपि, आपत्ति द्विन्‍नं दुक्‍कटानं…पे॰…।

२८७. अनापत्ति अत्थपुरेक्खारस्स, धम्मपुरेक्खारस्स, अनुसासनिपुरेक्खारस्स, उम्मत्तकस्स, आदिकम्मिकस्साति।

विनीतवत्थुउद्दानगाथा

लोहितं कक्‍कसाकिण्णं, खरं दीघञ्‍च वापितं।

कच्‍चि संसीदति मग्गो, सद्धा दानेन कम्मुनाति॥

विनीतवत्थु

२८८. तेन खो पन समयेन अञ्‍ञतरा इत्थी नवरत्तं कम्बलं पारुता होति। अञ्‍ञतरो भिक्खु सारत्तो तं इत्थिं एतदवोच – ‘‘लोहितं खो ते, भगिनी’’ति। सा न पटिविजानि। ‘‘आमाय्य, नवरत्तो कम्बलो’’ति। तस्स कुक्‍कुच्‍चं अहोसि ‘‘भगवता सिक्खापदं पञ्‍ञत्तं, कच्‍चि नु खो अहं सङ्घादिसेसं आपत्तिं आपन्‍नो’’ति? भगवतो एतमत्थं आरोचेसि। ‘‘अनापत्ति, भिक्खु, सङ्घादिसेसस्स; आपत्ति दुक्‍कटस्सा’’ति।

तेन खो पन समयेन अञ्‍ञतरा इत्थी खरकम्बलं पारुता होति। अञ्‍ञतरो भिक्खु सारत्तो तं इत्थिं एतदवोच – ‘‘कक्‍कसलोमं खो ते, भगिनी’’ति। सा न पटिविजानि। ‘‘आमाय्य, खरकम्बलको’’ति। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति दुक्‍कटस्सा’’ति।

तेन खो पन समयेन अञ्‍ञतरा इत्थी नवावुतं कम्बलं पारुता होति। अञ्‍ञतरो भिक्खु सारत्तो तं इत्थिं एतदवोच – ‘‘आकिण्णलोमं खो ते, भगिनी’’ति। सा न पटिविजानि। ‘‘आमाय्य, नवावुतो कम्बलो’’ति। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति दुक्‍कटस्सा’’ति।

तेन खो पन समयेन अञ्‍ञतरा इत्थी खरकम्बलं पारुता होति। अञ्‍ञतरो भिक्खु सारत्तो तं इत्थिं एतदवोच – ‘‘खरलोमं खो ते, भगिनी’’ति। सा न पटिविजानि। ‘‘आमाय्य, खरकम्बलको’’ति। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति दुक्‍कटस्सा’’ति।

तेन खो पन समयेन अञ्‍ञतरा इत्थी पावारं [दीघपावारं (स्या॰)] पारुता होति। अञ्‍ञतरो भिक्खु सारत्तो तं इत्थिं एतदवोच – ‘‘दीघलोमं खो ते, भगिनी’’ति। सा न पटिविजानि। ‘‘आमाय्य, पावारो’’ [दीघपावारो (स्या॰)] ति। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति दुक्‍कटस्सा’’ति।

२८९. तेन खो पन समयेन अञ्‍ञतरा इत्थी खेत्तं वपापेत्वा आगच्छति। अञ्‍ञतरो भिक्खु सारत्तो तं इत्थिं एतदवोच – ‘‘वापितं खो ते, भगिनी’’ति? सा न पटिविजानि। ‘‘आमाय्य, नो च खो पटिवुत्त’’न्ति। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति दुक्‍कटस्सा’’ति।

तेन खो पन समयेन अञ्‍ञतरो भिक्खु परिब्बाजिकं पटिपथे पस्सित्वा सारत्तो तं परिब्बाजिकं एतदवोच – ‘‘कच्‍चि, भगिनि, मग्गो संसीदती’’ति? सा न पटिविजानि। ‘‘आम भिक्खु, पटिपज्‍जिस्ससी’’ति । तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

तेन खो पन समयेन अञ्‍ञतरो भिक्खु सारत्तो अञ्‍ञतरं इत्थिं एतदवोच – ‘‘सद्धासि त्वं, भगिनि। अपिच, यं सामिकस्स देसि तं नाम्हाकं देसी’’ति । ‘‘किं, भन्ते’’ति? ‘‘मेथुनधम्म’’न्ति। तस्स कुक्‍कुच्‍चं अहोसि…पे॰… ‘‘आपत्तिं त्वं, भिक्खु, आपन्‍नो सङ्घादिसेस’’न्ति।

तेन खो पन समयेन अञ्‍ञतरो भिक्खु सारत्तो अञ्‍ञतरं इत्थिं एतदवोच – ‘‘सद्धासि त्वं, भगिनि। अपिच, यं अग्गदानं तं नाम्हाकं देसी’’ति। ‘‘किं, भन्ते, अग्गदान’’न्ति? ‘‘मेथुनधम्म’’न्ति। तस्स कुक्‍कुच्‍चं अहोसि…पे॰… ‘‘आपत्तिं त्वं, भिक्खु, आपन्‍नो सङ्घादिसेस’’न्ति।

तेन खो पन समयेन अञ्‍ञतरा इत्थी कम्मं करोति। अञ्‍ञतरो भिक्खु सारत्तो तं इत्थिं एतदवोच – ‘‘तिट्ठ, भगिनि, अहं करिस्सामीति…पे॰… निसीद, भगिनि, अहं करिस्सामीति…पे॰… निपज्‍ज, भगिनि, अहं करिस्सामी’’ति। सा न पटिविजानि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति दुक्‍कटस्सा’’ति।

दुट्ठुल्‍लवाचासिक्खापदं निट्ठितं ततियं।

४. अत्तकामपारिचरियसिक्खापदं

२९०. तेन समयेन बुद्धो भगवा सावत्थियं विहरति जेतवने अनाथपिण्डिकस्स आरामे। तेन खो पन समयेन आयस्मा उदायी सावत्थियं कुलूपको होति, बहुकानि कुलानि उपसङ्कमति। तेन खो पन समयेन अञ्‍ञतरा इत्थी मतपतिका अभिरूपा होति दस्सनीया पासादिका। अथ खो आयस्मा उदायी पुब्बण्हसमयं निवासेत्वा पत्तचीवरमादाय येन तस्सा इत्थिया निवेसनं तेनुपसङ्कमि; उपसङ्कमित्वा पञ्‍ञत्ते आसने निसीदि। अथ खो सा इत्थी येनायस्मा उदायी तेनुपसङ्कमि; उपसङ्कमित्वा आयस्मन्तं उदायिं अभिवादेत्वा एकमन्तं निसीदि। एकमन्तं निसिन्‍नं खो तं इत्थिं आयस्मा उदायी धम्मिया कथाय सन्दस्सेसि समादपेसि समुत्तेजेसि सम्पहंसेसि। अथ खो सा इत्थी आयस्मता उदायिना धम्मिया कथाय सन्दस्सिता समादपिता समुत्तेजिता सम्पहंसिता आयस्मन्तं उदायिं एतदवोच – ‘‘वदेय्याथ, भन्ते, येन अत्थो। पटिबला मयं अय्यस्स दातुं यदिदं चीवरपिण्डपातसेनासनगिलानप्पच्‍चयभेसज्‍जपरिक्खार’’न्ति।

‘‘न खो ते, भगिनि, अम्हाकं दुल्‍लभा यदिदं चीवरपिण्डपातसेनासनगिलानप्पच्‍चयभेसज्‍जपरिक्खारा। अपिच, यो अम्हाकं दुल्‍लभो तं देही’’ति। ‘‘किं, भन्ते’’ति? ‘‘मेथुनधम्म’’न्ति। ‘‘अत्थो, भन्ते’’ति? ‘‘अत्थो, भगिनी’’ति। ‘‘एहि, भन्ते’’ति, ओवरकं पविसित्वा साटकं निक्खिपित्वा मञ्‍चके उत्ताना निपज्‍जि। अथ खो आयस्मा उदायी येन सा इत्थी तेनुपसङ्कमि; उपसङ्कमित्वा – ‘‘को इमं वसलं दुग्गन्धं आमसिस्सती’’ति, निट्ठुहित्वा पक्‍कामि। अथ खो सा इत्थी उज्झायति खिय्यति विपाचेति – ‘‘अलज्‍जिनो इमे समणा सक्यपुत्तिया दुस्सीला मुसावादिनो। इमे हि नाम धम्मचारिनो समचारिनो ब्रह्मचारिनो सच्‍चवादिनो सीलवन्तो कल्याणधम्मा पटिजानिस्सन्ति! नत्थि इमेसं सामञ्‍ञं नत्थि इमेसं ब्रह्मञ्‍ञं, नट्ठं इमेसं सामञ्‍ञं नट्ठं इमेसं ब्रह्मञ्‍ञं, कुतो इमेसं सामञ्‍ञं कुतो इमेसं ब्रह्मञ्‍ञं, अपगता इमे सामञ्‍ञा अपगता इमे ब्रह्मञ्‍ञा। कथञ्हि नाम समणो उदायी मं सामं मेथुनधम्मं याचित्वा, ‘को इमं वसलं दुग्गन्धं आमसिस्सती’’ति निट्ठुहित्वा पक्‍कमिस्सति! किं मे पापकं किं मे दुग्गन्धं, कस्साहं केन हायामी’’ति? अञ्‍ञापि इत्थियो उज्झायन्ति खिय्यन्ति विपाचेन्ति – ‘‘अलज्‍जिनो इमे समणा सक्यपुत्तिया दुस्सीला मुसावादिनो…पे॰… कथञ्हि नाम समणो उदायी इमिस्सा सामं मेथुनधम्मं याचित्वा, ‘को इमं वसलं दुग्गन्धं आमसिस्सती’ति निट्ठुहित्वा पक्‍कमिस्सति! किं इमिस्सा पापकं किं इमिस्सा दुग्गन्धं, कस्सायं केन हायती’’ति? अस्सोसुं खो भिक्खू तासं इत्थीनं उज्झायन्तीनं खिय्यन्तीनं विपाचेन्तीनं। ये ते भिक्खू अप्पिच्छा…पे॰… ते उज्झायन्ति खिय्यन्ति विपाचेन्ति – ‘‘कथञ्हि नाम आयस्मा उदायी मातुगामस्स सन्तिके अत्तकामपारिचरियाय वण्णं भासिस्सती’’ति!

अथ खो ते भिक्खू आयस्मन्तं उदायिं अनेकपरियायेन विगरहित्वा भगवतो एतमत्थं आरोचेसुं। अथ खो भगवा एतस्मिं निदाने एतस्मिं पकरणे भिक्खुसङ्घं सन्‍निपातापेत्वा आयस्मन्तं उदायिं पटिपुच्छि – ‘‘सच्‍चं किर त्वं, उदायि, मातुगामस्स सन्तिके अत्तकामपारिचरियाय वण्णं भाससी’’ति? ‘‘सच्‍चं, भगवा’’ति। विगरहि बुद्धो भगवा – ‘‘अननुच्छविकं, मोघपुरिस, अननुलोमिकं अप्पतिरूपं अस्सामणकं अकप्पियं अकरणीयं। कथञ्हि नाम त्वं, मोघपुरिस, मातुगामस्स सन्तिके अत्तकामपारिचरियाय वण्णं भासिस्ससि! ननु मया, मोघपुरिस, अनेकपरियायेन विरागाय धम्मो देसितो नो सरागाय…पे॰… कामपरिळाहानं वूपसमो अक्खातो? नेतं, मोघपुरिस, अप्पसन्‍नानं वा पसादाय…पे॰… एवञ्‍च पन, भिक्खवे, इमं सिक्खापदं उद्दिसेय्याथ –

२९१. ‘‘यो पन भिक्खु ओतिण्णो विपरिणतेन चित्तेन मातुगामस्स सन्तिके अत्तकामपारिचरियाय वण्णं भासेय्य – ‘एतदग्गं, भगिनि, पारिचरियानं या मादिसं सीलवन्तं कल्याणधम्मं ब्रह्मचारिं एतेन धम्मेन परिचरेय्याति मेथुनुपसंहितेन’, सङ्घादिसेसो’’ति।

२९२. यो पनाति यो यादिसो…पे॰… भिक्खूति…पे॰… अयं इमस्मिं अत्थे अधिप्पेतो भिक्खूति।

ओतिण्णो नाम सारत्तो अपेक्खवा पटिबद्धचित्तो।

विपरिणतन्ति रत्तम्पि चित्तं विपरिणत्तं, दुट्ठम्पि चित्तं विपरिणतं, मूळ्हम्पि चित्तं विपरिणतं। अपिच, रत्तं चित्तं इमस्मिं अत्थे अधिप्पेतं विपरिणतन्ति।

मातुगामो नाम मनुस्सित्थी, न यक्खी, न पेती, न तिरच्छानगता। विञ्‍ञू पटिबला सुभासितदुब्भासितं दुट्ठल्‍लादुट्ठुल्‍लं आजानितुं।

मातुगामस्स सन्तिकेति मातुगामस्स सामन्ता, मातुगामस्स अविदूरे।

अत्तकामन्ति अत्तनो कामं अत्तनो हेतुं अत्तनो अधिप्पायं अत्तनो पारिचरियं।

एतदग्गन्ति एतं अग्गं एतं सेट्ठं एतं मोक्खं एतं उत्तमं एतं पवरं।

याति खत्तियी [खत्तिया (स्या॰)] वा ब्राह्मणी वा वेस्सी वा सुद्दी वा।

मादिसन्ति खत्तियं वा ब्राह्मणं वा वेस्सं वा सुद्दं वा।

सीलवन्तन्ति पाणातिपाता पटिविरतं, अदिन्‍नादाना पटिविरतं, मुसावादा पटिविरतं।

ब्रह्मचारिन्ति मेथुनधम्मा पटिविरतं।

कल्याणधम्मो नाम तेन च सीलेन तेन च ब्रह्मचरियेन कल्याणधम्मो होति।

एतेन धम्मेनाति मेथुनधम्मेन।

परिचरेय्याति अभिरमेय्य।

मेथुनुपसंहितेनाति मेथुनधम्मप्पटिसंयुत्तेन।

सङ्घादिसेसोति…पे॰… तेनपि वुच्‍चति सङ्घादिसेसोति।

२९३. इत्थी च होति इत्थिसञ्‍ञी सारत्तो च। भिक्खु च नं इत्थिया सन्तिके अत्तकामपारिचरियाय वण्णं भासति, आपत्ति सङ्घादिसेसस्स ।

इत्थी च होति वेमतिको…पे॰… पण्डकसञ्‍ञी… पुरिससञ्‍ञी… तिरच्छानगतसञ्‍ञी सारत्तो च। भिक्खु च नं इत्थिया सन्तिके अत्तकामपारिचरियाय वण्णं भासति, आपत्ति थुल्‍लच्‍चयस्स।

पण्डको च होति पण्डकसञ्‍ञी सारत्तो च। भिक्खु च नं पण्डकस्स सन्तिके अत्तकामपारिचरियाय वण्णं भासति, आपत्ति थुल्‍लच्‍चयस्स।

पण्डको च होति वेमतिको…पे॰… पुरिससञ्‍ञी… तिरच्छानगतसञ्‍ञी… इत्थिसञ्‍ञी सारत्तो च। भिक्खु च नं पण्डकस्स सन्तिके अत्तकामपारिचरियाय वण्णं भासति, आपत्ति दुक्‍कटस्स।

पुरिसो च होति…पे॰… तिरच्छानगतो च होति तिरच्छानगतसञ्‍ञी…पे॰… वेमतिको इत्थिसञ्‍ञी… पण्डकसञ्‍ञी… पुरिससञ्‍ञी सारत्तो च। भिक्खु च नं तिरच्छानगतस्स सन्तिके अत्तकामपारिचरियाय वण्णं भासति, आपत्ति दुक्‍कटस्स।

द्वे इत्थियो द्विन्‍नं इत्थीनं इत्थिसञ्‍ञी सारत्तो च। भिक्खु च नं द्विन्‍नं इत्थीनं सन्तिके अत्तकामपारिचरियाय वण्णं भासति, आपत्ति द्विन्‍नं सङ्घादिसेसानं…पे॰… ।

इत्थी च पण्डको च उभिन्‍नं इत्थिसञ्‍ञी सारत्तो च। भिक्खु च नं उभिन्‍नं सन्तिके अत्तकामपारिचरियाय वण्णं भासति, आपत्ति सङ्घादिसेसेन दुक्‍कटस्स…पे॰… ।

२९४. अनापत्ति ‘‘चीवरपिण्डपातसेनासनगिलानप्पच्‍चयभेसज्‍जपरिक्खारेन उपट्ठहा’’ति भणति, उम्मत्तकस्स आदिकम्मिकस्साति।

विनीतवत्थुउद्दानगाथा

कथं वञ्झा लभे पुत्तं, पिया च सुभगा सियं।

किं दज्‍जं केनुपट्ठेय्यं, कथं गच्छेय्यं सुग्गतिन्ति॥

विनीतवत्थु

२९५. तेन खो पन समयेन अञ्‍ञतरा वञ्झा इत्थी कुलूपकं भिक्खुं एतदवोच – ‘‘कथाहं, भन्ते, विजायेय्य’’न्ति? ‘‘तेन हि, भगिनि, अग्गदानं देही’’ति। ‘‘किं, भन्ते, अग्गदान’’न्ति? ‘‘मेथुनधम्म’’न्ति। तस्स कुक्‍कुच्‍चं अहोसि…पे॰… ‘‘आपत्तिं त्वं, भिक्खु, आपन्‍नो सङ्घादिसेस’’न्ति।

तेन खो पन समयेन अञ्‍ञतरा विजायिनी इत्थी कुलूपकं भिक्खुं एतदवोच – ‘‘कथाहं, भन्ते, पुत्तं लभेय्य’’न्ति? ‘‘तेन हि, भगिनि, अग्गदानं देही’’ति। ‘‘किं, भन्ते, अग्गदान’’न्ति? ‘‘मेथुनधम्म’’न्ति। तस्स कुक्‍कुच्‍चं अहोसि…पे॰… ‘‘आपत्तिं त्वं, भिक्खु, आपन्‍नो सङ्घादिसेस’’न्ति।

तेन खो पन समयेन अञ्‍ञतरा इत्थी कुलूपकं भिक्खुं एतदवोच – ‘‘कथाहं, भन्ते, सामिकस्स पिया अस्स’’न्ति? ‘‘तेन हि, भगिनि, अग्गदानं देही’’ति। ‘‘किं, भन्ते, अग्गदान’’न्ति? ‘‘मेथुनधम्म’’न्ति। तस्स कुक्‍कुच्‍चं अहोसि…पे॰… ‘‘आपत्तिं त्वं, भिक्खु, आपन्‍नो सङ्घादिसेस’’न्ति।

तेन खो पन समयेन अञ्‍ञतरा इत्थी कुलूपकं भिक्खुं एतदवोच – ‘‘कथाहं, भन्ते, सुभगा अस्स’’न्ति? ‘‘तेन हि, भगिनि, अग्गदानं देही’’ति। ‘‘किं, भन्ते, अग्गदान’’न्ति? ‘‘मेथुनधम्म’’न्ति। तस्स कुक्‍कुच्‍चं अहोसि…पे॰… ‘‘आपत्तिं त्वं, भिक्खु, आपन्‍नो सङ्घादिसेस’’न्ति।

तेन खो पन समयेन अञ्‍ञतरा इत्थी कुलूपकं भिक्खुं एतदवोच – ‘‘क्याहं, भन्ते, अय्यस्स दज्‍जामी’’ति? ‘‘अग्गदानं, भगिनी’’ति। ‘‘किं, भन्ते, अग्गदान’’न्ति? ‘‘मेथुनधम्म’’न्ति। तस्स कुक्‍कुच्‍चं अहोसि…पे॰… ‘‘आपत्तिं त्वं, भिक्खु, आपन्‍नो सङ्घादिसेस’’न्ति।

तेन खो पन समयेन अञ्‍ञतरा इत्थी कुलूपकं भिक्खुं एतदवोच – ‘‘केनाहं, भन्ते, अय्यं उपट्ठेमी’’ति? ‘‘अग्गदानेन, भगिनी’’ति। ‘‘किं, भन्ते, अग्गदान’’न्ति? ‘‘मेथुनधम्म’’न्ति। तस्स कुक्‍कुच्‍चं अहोसि…पे॰… ‘‘आपत्तिं त्वं, भिक्खु, आपन्‍नो सङ्घादिसेस’’न्ति।

तेन खो पन समयेन अञ्‍ञतरा इत्थी कुलूपकं भिक्खुं एतदवोच – ‘‘कथाहं,

भन्ते, सुगतिं गच्छेय्य’’न्ति? ‘‘तेन हि, भगिनि, अग्गदानं देही’’ति। ‘‘किं, भन्ते, अग्गदान’’न्ति? ‘‘मेथुनधम्म’’न्ति। तस्स कुक्‍कुच्‍चं अहोसि…पे॰… ‘‘आपत्तिं त्वं, भिक्खु, आपन्‍नो सङ्घादिसेस’’न्ति।

अत्तकामपारिचरियसिक्खापदं निट्ठितं चतुत्थं।

५. सञ्‍चरित्तसिक्खापदं

२९६. तेन समयेन बुद्धो भगवा सावत्थियं विहरति जेतवने अनाथपिण्डिकस्स आरामे। तेन खो पन समयेन आयस्मा उदायी सावत्थियं कुलूपको होति। बहुकानि कुलानि उपसङ्कमति। यत्थ पस्सति कुमारकं वा अपजापतिकं, कुमारिकं वा अपतिकं, कुमारकस्स मातापितूनं सन्तिके कुमारिकाय वण्णं भणति – ‘‘अमुकस्स कुलस्स कुमारिका अभिरूपा दस्सनीया पासादिका पण्डिता ब्यत्ता मेधाविनी दक्खा अनलसा। छन्‍ना सा कुमारिका इमस्स कुमारकस्सा’’ति। ते एवं वदन्ति – ‘‘एते खो, भन्ते, अम्हे न जानन्ति – ‘के वा इमे कस्स वा’ति। सचे, भन्ते, अय्यो दापेय्य आनेय्याम मयं तं कुमारिकं इमस्स कुमारकस्सा’’ति। कुमारिकाय मातापितूनं सन्तिके कुमारकस्स वण्णं भणति – ‘‘अमुकस्स कुलस्स कुमारको अभिरूपो दस्सनीयो पासादिको पण्डितो ब्यत्तो मेधावी दक्खो अनलसो। छन्‍नायं कुमारिका तस्स कुमारकस्सा’’ति [छन्‍नो सो कुमारको इमिस्सा कुमारिकायाति (स्या॰)]। ते एवं वदन्ति – ‘‘एते खो, भन्ते, अम्हे न जानन्ति – ‘के वा इमे कस्स वा’ति, किस्मिं विय कुमारिकाय वत्तुं। सचे, भन्ते, अय्यो याचापेय्य दज्‍जेय्याम मयं इमं कुमारिकं तस्स कुमारकस्सा’’ति। एतेनेव उपायेन आवाहानिपि कारापेति, विवाहानिपि कारापेति, वारेय्यानिपि कारापेति।

२९७. तेन खो पन समयेन अञ्‍ञतरिस्सा पुराणगणकिया धीता अभिरूपा होति दस्सनीया पासादिका। तिरोगामका आजीवकसावका आगन्त्वा तं गणकिं एतदवोचुं – ‘‘देहाय्ये, इमं कुमारिकं अम्हाकं कुमारकस्सा’’ति। सा एवमाह – ‘‘अहं ख्वय्यो [ख्वय्या (स्या॰), ख्वाय्यो (क॰)] तुम्हे न जानामि – ‘के वा इमे कस्स वा’ति। अयञ्‍च मे एकधीतिका, तिरोगामो च गन्तब्बो, नाहं दस्सामी’’ति। मनुस्सा ते आजीवकसावके एतदवोचुं – ‘‘किस्स तुम्हे, अय्यो, आगतत्था’’ति? ‘‘इध मयं, अय्यो, अमुकं नाम गणकिं धीतरं याचिम्हा अम्हाकं कुमारकस्स। सा एवमाह – ‘अहं, ख्वय्यो तुम्हे न जानामि – के वा इमे कस्स वा’ति। अयञ्‍च मे एकधीतिका, तिरोगामो च गन्तब्बो, नाहं दस्सामी’’ति। ‘‘किस्स तुम्हे, अय्यो, तं गणकिं धीतरं याचित्थ? ननु अय्यो उदायी वत्तब्बो। अय्यो उदायी दापेस्सती’’ति।

अथ खो ते आजीवकसावका येनायस्मा उदायी तेनुपसङ्कमिंसु; उपसङ्कमित्वा आयस्मन्तं उदायिं एतदवोचुं – ‘‘इध मयं, भन्ते, अमुकं नाम गणकिं धीतरं याचिम्हा अम्हाकं कुमारकस्स। सा एवमाह – ‘अहं ख्वय्यो तुम्हे न जानामि – के वा इमे कस्स वाति। अयञ्‍च मे एकधीतिका, तिरोगामो च गन्तब्बो, नाहं दस्सामी’ति। साधु, भन्ते, अय्यो तं गणकिं धीतरं दापेतु अम्हाकं कुमारकस्सा’’ति। अथ खो आयस्मा उदायी येन सा गणकी तेनुपसङ्कमि; उपसङ्कमित्वा तं गणकिं एतदवोच – ‘‘किस्सिमेसं धीतरं न देसी’’ति? ‘‘अहं ख्वय्य, इमे न जानामि – ‘के वा इमे कस्स वा’ति। अयञ्‍च मे एकधीतिका, तिरोगामो च गन्तब्बो, नाहं दस्सामी’’ति। ‘‘देहिमेसं। अहं इमे जानामी’’ति। ‘‘सचे, भन्ते, अय्यो जानाति, दस्सामी’’ति। अथ खो सा गणकी तेसं आजीवकसावकानं धीतरं अदासि। अथ खो ते आजीवकसावका तं कुमारिकं नेत्वा मासंयेव सुणिसभोगेन भुञ्‍जिंसु। ततो अपरेन दासिभोगेन भुञ्‍जन्ति।

अथ खो सा कुमारिका मातुया सन्तिके दूतं पाहेसि – ‘‘अहम्हि दुग्गता दुक्खिता, न सुखं लभामि। मासंयेव मं सुणिसभोगेन भुञ्‍जिंसु। ततो अपरेन दासिभोगेन भुञ्‍जन्ति। आगच्छतु मे माता, मं नेस्सतू’’ति। अथ खो सा गणकी येन ते आजीवकसावका तेनुपसङ्कमि; उपसङ्कमित्वा ते आजीवकसावके एतदवोच – ‘‘माय्यो, इमं कुमारिकं दासिभोगेन भुञ्‍जित्थ। सुणिसभोगेन इमं कुमारिकं भुञ्‍जथा’’ति। ते एवमाहंसु – ‘‘नत्थम्हाकं तया सद्धिं आहारूपहारो, समणेन सद्धिं अम्हाकं आहारूपहारो । गच्छ त्वं। न मयं तं जानामा’’ति। अथ खो सा गणकी तेहि आजीवकसावकेहि अपसादिता पुनदेव सावत्थिं पच्‍चागञ्छि। दुतियम्पि खो सा कुमारिका मातुया सन्तिके दूतं पाहेसि – ‘‘अहम्हि दुग्गता दुक्खिता, न सुखं लभामि। मासंयेव मं सुणिसभोगेन भुञ्‍जिंसु। ततो अपरेन दासिभोगेन भुञ्‍जन्ति। आगच्छतु मे माता, मं नेस्सतू’’ति। अथ खो सा गणकी येनायस्मा उदायी तेनुपसङ्कमि; उपसङ्कमित्वा आयस्मन्तं उदायिं एतदवोच – ‘‘सा किर, भन्ते, कुमारिका दुग्गता दुक्खिता, न सुखं लभति। मासंयेव नं सुणिसभोगेन भुञ्‍जिंसु। ततो अपरेन दासिभोगेन भुञ्‍जन्ति। वदेय्याथ, भन्ते – ‘माय्यो, इमं कुमारिकं दासिभोगेन भुञ्‍जित्थ। सुणिसभोगेन इमं कुमारिकं भुञ्‍जिथा’’’ति।

अथ खो आयस्मा उदायी येन ते आजीवकसावका तेनुपसङ्कमि; उपसङ्कमित्वा ते आजीवकसावके एतदवोच – ‘‘माय्यो, इमं कुमारिकं दासिभोगेन भुज्‍जित्थ। सुणिसभोगेन इमं कुमारिकं भुञ्‍जथा’’ति। ते एवमाहंसु – ‘‘नत्थम्हाकं तया सद्धिं आहारूपहारो, गणकिया सद्धिं अम्हाकं आहारूपहारो। समणेन भवितब्बं अब्यावटेन। समणो अस्स सुसमणो, गच्छ त्वं, न मयं तं जानामा’’ति। अथ खो आयस्मा उदायी तेहि आजीवकसावकेहि अपसादितो पुनदेव सावत्थिं पच्‍चागञ्छि। ततियम्पि खो सा कुमारिका मातुया सन्तिके दूतं पाहेसि – ‘‘अहम्हि दुग्गता दुक्खिता, न सुखं लभामि। मासंयेव मं सुणिसभोगेन भुञ्‍जिंसु। ततो अपरेन दासिभोगेन भुञ्‍जन्ति। आगच्छतु मे माता, मं नेस्सतू’’ति। दुतियम्पि खो सा गणकी येनायस्मा उदायी तेनुपसङ्कमि; उपसङ्कमित्वा आयस्मन्तं उदायिं एतदवोच – ‘‘सा किर, भन्ते, कुमारिका दुग्गता दुक्खिता, न सुखं लभति। मासंयेव नं सुणिसभोगेन भुञ्‍जिंसु। ततो अपरेन दासिभोगेन भुञ्‍जन्ति। वदेय्याथ, भन्ते – ‘माय्यो, इमं कुमारिकं दासिभोगेन भुञ्‍जित्थ, सुणिसभोगेन इमं कुमारिकं भुञ्‍जथा’’’ति। ‘‘पठमंपाहं तेहि आजीवकसावकेहि अपसादितो। गच्छ त्वं। नाहं गमिस्सामी’’ति।

२९८. अथ खो सा गणकी उज्झायति खिय्यति विपाचेति – ‘‘एवं दुग्गतो होतु अय्यो उदायी, एवं दुक्खितो होतु अय्यो उदायी, एवं मा सुखं लभतु अय्यो उदायी, यथा मे कुमारिका दुग्गता दुक्खिता न सुखं लभति पापिकाय सस्सुया पापकेन ससुरेन पापकेन सामिकेना’’ति। सापि खो कुमारिका उज्झायति खिय्यति विपाचेति – ‘‘एवं दुग्गतो होतु अय्यो उदायी, एवं दुक्खितो होतु अय्यो उदायी, एवं मा सुखं लभतु अय्यो उदायी, यथाहं दुग्गता दुक्खिता न सुखं लभामि पापिकाय सस्सुया पापकेन ससुरेन पापकेन सामिकेना’’ति। अञ्‍ञापि इत्थियो असन्तुट्ठा सस्सूहि वा ससुरेहि वा सामिकेहि वा, ता एवं ओयाचन्ति – ‘‘एवं दुग्गतो होतु अय्यो उदायी, एवं दुक्खितो होतु अय्यो उदायी, एवं मा सुखं लभतु अय्यो उदायी, यथा मयं दुग्गता दुक्खिता न सुखं लभाम पापिकाहि सस्सूहि पापकेहि ससुरेहि पापकेहि सामिकेही’’ति। या पन ता इत्थियो सन्तुट्ठा सस्सूहि वा ससुरेहि वा सामिकेहि वा ता एवं आयाचन्ति – ‘‘एवं सुखितो होतु अय्यो उदायी, एवं सज्‍जितो होतु अय्यो उदायी, एवं सुखमेधो [सुखमेधितो (सी॰ क॰)] होतु अय्यो उदायी, यथा मयं सुखिता सज्‍जिता सुखमेधा भद्दिकाहि सस्सूहि भद्दकेहि ससुरेहि भद्दकेहि सामिकेही’’ति।

अस्सोसुं खो भिक्खू एकच्‍चानं इत्थीनं ओयाचन्तीनं एकच्‍चानं इत्थीनं आयाचन्तीनं। ये ते भिक्खू अप्पिच्छा…पे॰… ते उज्झायन्ति खिय्यन्ति विपाचेन्ति – ‘‘कथञ्हि नाम आयस्मा उदायी सञ्‍चरित्तं समापज्‍जिस्सती’’ति! अथ खो ते भिक्खू आयस्मन्तं उदायिं अनेकपरियायेन विगरहित्वा भगवतो एतमत्थं आरोचेसुं। अथ खो भगवा एतस्मिं निदाने एतस्मिं पकरणे भिक्खुसङ्घं सन्‍निपातापेत्वा आयस्मन्तं उदायिं पटिपुच्छि – ‘‘सच्‍चं किर त्वं, उदायि, सञ्‍चरित्तं समापज्‍जसी’’ति? ‘‘सच्‍चं, भगवा’’ति। विगरहि बुद्धो भगवा…पे॰… कथञ्हि नाम त्वं, मोघपुरिस, सञ्‍चरित्तं समापज्‍जसि! नेतं, मोघपुरिस, अप्पसन्‍नानं वा पसादाय…पे॰… एवञ्‍च पन, भिक्खवे, इमं सिक्खापदं उद्दिसेय्याथ –

२९९. ‘‘यो पन भिक्खु सञ्‍चरित्तं समापज्‍जेय्य, इत्थिया वा पुरिसमतिं पुरिसस्स वा इत्थिमतिं, जायत्तने वा जारत्तने वा, सङ्घादिसेसो’’ति।

एवञ्‍चिदं भगवता भिक्खूनं सिक्खापदं पञ्‍ञत्तं होति।

३००. तेन खो पन समयेन सम्बहुला धुत्ता उय्याने परिचारेन्ता अञ्‍ञतरिस्सा वेसिया सन्तिके दूतं पाहेसुं – ‘‘आगच्छतु उय्याने, परिचारेस्सामा’’ति। सा एवमाह – ‘‘अहं ख्वय्यो तुम्हे न जानामि – ‘के वा इमे कस्स वा’ति। अहञ्‍चम्हि बहुभण्डा बहुपरिक्खारा, बहिनगरञ्‍च गन्तब्बं। नाहं गमिस्सामी’’ति। अथ खो सो दूतो तेसं धुत्तानं एतमत्थं आरोचेसि। एवं वुत्ते, अञ्‍ञतरो पुरिसो ते धुत्ते एतदवोच – ‘‘किस्स तुम्हे अय्यो एतं वेसिं याचित्थ? ननु अय्यो उदायी वत्तब्बो! अय्यो उदायी उय्योजेस्सती’’ति। एवं वुत्ते, अञ्‍ञतरो उपासको तं पुरिसं एतदवोच – ‘‘माय्यो एवं अवच। न कप्पति समणानं सक्यपुत्तियानं एवरूपं कातुं। नाय्यो उदायी एवं करिस्सती’’ति। एवं वुत्ते, ‘‘करिस्सति न करिस्सती’’ति अब्भुतमकंसु। अथ खो ते धुत्ता येनायस्मा उदायी तेनुपसङ्कमिंसु; उपसङ्कमित्वा आयस्मन्तं उदायिं एतदवोचुं – ‘‘इध मयं, भन्ते, उय्याने परिचारेन्ता असुकाय नाम वेसिया सन्तिके दूतं पहिणिम्हा – ‘आगच्छतु उय्याने, परिचारेस्सामा’ति। सा एवमाह – ‘अहं ख्वय्यो तुम्हे न जानामि – के वा इमे कस्स वाति, अहञ्‍चम्हि बहुभण्डा बहुपरिक्खारा, बहिनगरञ्‍च गन्तब्बं। नाहं गमिस्सामी’ति। साधु, भन्ते, अय्यो तं वसिं उय्योजेतू’’ति।

अथ खो आयस्मा उदायी येन सा वेसी तेनुपसङ्कमि; उपसङ्कमित्वा तं वेसिं एतदवोच – ‘‘किस्सिमेसं न गच्छसी’’ति? ‘‘अहं ख्वय्य इमे न जानामि – ‘के वा इमे कस्स वा’ति। अहञ्‍चम्हि बहुभण्डा बहुपरिक्खारा, बहिनगरञ्‍च गन्तब्बं। नाहं गमिस्सामी’’ति। ‘‘गच्छिमेसं। अहं इमे जानामी’’ति। ‘‘सचे, भन्ते, अय्यो जानाति अहं गमिस्सामी’’ति। अथ खो ते धुत्ता तं वेसिं आदाय उय्यानं अगमंसु। अथ खो सो उपासको उज्झायति खिय्यति विपाचेति – ‘‘कथञ्हि नाम अय्यो उदायी तङ्खणिकं सञ्‍चरित्तं समापज्‍जिस्सती’’ति। अस्सोसुं खो भिक्खू तस्स उपासकस्स उज्झायन्तस्स खिय्यन्तस्स विपाचेन्तस्स। ये ते भिक्खू अप्पिच्छा…पे॰… ते उज्झायन्ति खिय्यन्ति विपाचेन्ति – ‘‘कथञ्हि नाम आयस्मा उदायी तङ्खणिकं सञ्‍चरित्तं समापज्‍जिस्सती’’ति! अथ खो ते भिक्खू आयस्मन्तं उदायिं अनेकपरियायेन विगरहित्वा भगवतो एतमत्थं आरोचेसुं…पे॰… ‘‘सच्‍चं किर त्वं, उदायि, तङ्खणिकं सञ्‍चरित्तं समापज्‍जसी’’ति? ‘‘सच्‍चं, भगवा’’ति। विगरहि बुद्धो भगवा…पे॰… ‘‘कथञ्हि नाम त्वं, मोघपुरिस, तङ्खणिकं सञ्‍चरित्तं समापज्‍जिस्ससि? नेतं, मोघपुरिस, अप्पसन्‍नानं वा पसादाय…पे॰… एवञ्‍च पन, भिक्खवे, इमं सिक्खापदं उद्दिसेय्याथ –

३०१. ‘‘यो पन भिक्खु सञ्‍चरित्तं समापज्‍जेय्य, इत्थिया वा पुरिसमतिं पुरिसस्स वा इत्थिमतिं, जायत्तने वा जारत्तने वा, अन्तमसो तङ्खणिकायपि, सङ्घादिसेसो’’ति।

३०२. यो पनाति यो यादिसो…पे॰… भिक्खूति…पे॰… अयं इमस्मिं अत्थे अधिप्पेतो भिक्खूति।

सञ्‍चरित्तं समापज्‍जेय्याति इत्थिया वा पहितो पुरिसस्स सन्तिके गच्छति, पुरिसेन वा पहितो इत्थिया सन्तिके गच्छति।

इत्थिया वा पुरिसमतिन्ति पुरिसस्स मतिं इत्थिया आरोचेति।

पुरिसस्स वा इत्थिमतिन्ति इत्थिया मतिं पुरिसस्स आरोचेति।

जायत्तने वाति जाया भविस्ससि।

जारत्तने वाति जारी भविस्ससि।

अन्तमसो तङ्खणिकायपीति मुहुत्तिका भविस्ससि ।

सङ्घादिसेसोति…पे॰… तेनपि वुच्‍चति सङ्घादिसेसोति।

३०३. दस इत्थियो – मातुरक्खिता पितुरक्खिता मातापितुरक्खिता भातुरक्खिता भगिनिरक्खिता ञातिरक्खिता गोत्तरक्खिता धम्मरक्खिता सारक्खा सपरिदण्डा।

दस भरियायो – धनक्‍कीता छन्दवासिनी भोगवासिनी पटवासिनी ओदपत्तकिनी ओभटचुम्बटा दासी च भरिया च कम्मकारी च भरिया च धजाहटा मुहुत्तिका।

३०४. मातुरक्खिता नाम माता रक्खति गोपेति इस्सरियं कारेति वसं वत्तेति।

पितुरक्खिता नाम पिता रक्खति गोपेति इस्सरियं कारेति वसं वत्तेति।

मातापितुरक्खिता नाम मातापितरो रक्खन्ति गोपेन्ति इस्सरियं कारेन्ति वसं वत्तेन्ति।

भातुरक्खिता नाम भाता रक्खति गोपेति इस्सरियं कारेति वसं वत्तेति।

भगिनिरक्खिता नाम भगिनी रक्खति गोपेति इस्सरियं कारेति वसं वत्तेति।

ञातिरक्खिता नाम ञातका रक्खन्ति गोपेन्ति इस्सरियं कारेन्ति वसं वत्तेन्ति।

गोत्तरक्खिता नाम सगोत्ता रक्खन्ति गोपेन्ति इस्सरियं कारेन्ति वसं वत्तेन्ति।

धम्मरक्खिता नाम सहधम्मिका रक्खन्ति गोपेन्ति इस्सरियं कारेन्ति वसं वत्तेन्ति।

सारक्खा नाम गब्भेपि परिग्गहिता होति – मय्हं एसाति। अन्तमसो मालागुळपरिक्खित्तापि।

सपरिदण्डा नाम केहिचि दण्डो ठपितो होति – यो इत्थन्‍नामं इत्थिं गच्छति एत्तको दण्डोति।

धनक्‍कीता नाम धनेन किणित्वा वासेति।

छन्दवासिनी नाम पियो पियं वासेति।

भोगवासिनी नाम भोगं दत्वा वासेति।

पटवासिनी नाम पटं दत्वा वासेति।

ओदपत्तकिनी नाम उदकपत्तं आमसित्वा वासेति।

ओभटचुम्बटा नाम चुम्बटं ओरोपेत्वा वासेति।

दासी नाम दासी चेव होति भरिया च।

कम्मकारी नाम कम्मकारी चेव होति भरिया च।

धजाहटा नाम करमरानीता वुच्‍चति।

मुहुत्तिका नाम तङ्खणिका वुच्‍चति।

३०५. पुरिसो भिक्खुं पहिणति – ‘‘गच्छ, भन्ते, इत्थन्‍नामं मातुरक्खितं ब्रूहि – ‘होहि किर इत्थन्‍नामस्स भरिया धनक्‍कीता’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

पुरिसो भिक्खुं पहिणति – ‘‘गच्छ, भन्ते, इत्थन्‍नामं पितुरक्खितं ब्रूहि…पे॰… मातापितुरक्खितं ब्रूहि… भातुरक्खितं ब्रूहि… भगिनिरक्खितं ब्रूहि… ञातिरक्खितं ब्रूहि… गोत्तरक्खितं ब्रूहि… धम्मरक्खितं ब्रूहि… सारक्खं ब्रूहि… सपरिदण्डं ब्रूहि – ‘होहि किर इत्थन्‍नामस्स भरिया धनक्‍कीता’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

निक्खेपपदानि।

३०६. पुरिसो भिक्खुं पहिणति – ‘‘गच्छ, भन्ते, इत्थन्‍नामं मातुरक्खितञ्‍च पितुरक्खितञ्‍च ब्रूहि – ‘होथ किर इत्थन्‍नामस्स भरियायो धनक्‍कीता’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

पुरिसो भिक्खुं पहिणति – ‘‘गच्छ, भन्ते, इत्थन्‍नामं मातुरक्खितञ्‍च मातापितुरअखतञ्‍च…पे॰…

मातुरक्खितञ्‍च भातुरक्खितञ्‍च… मातुरक्खितञ्‍च भगिनिरक्खितञ्‍च… मातुरक्खितञ्‍च ञातिरक्खितञ्‍च… मातुरक्खितञ्‍च गोत्तरक्खितञ्‍च… मातुरक्खितञ्‍च धम्मरक्खितञ्‍च… मातुरक्खितञ्‍च सारक्खञ्‍च… मातुरक्खितञ्‍च सपरिदण्डञ्‍च ब्रूहि – ‘होथ किर इत्थन्‍नामस्स भरियायो धनक्‍कीता’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

खण्डचक्‍कं।

३०७. पुरिसो भिक्खुं पहिणति – ‘‘गच्छ, भन्ते, इत्थन्‍नामं पितुरक्खितञ्‍च मातापितुरक्खितञ्‍च ब्रूहि – ‘होथ किर इत्थन्‍नामस्स भरियायो धनक्‍कीता’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

पुरिसो भिक्खुं पहिणति – ‘‘गच्छ, भन्ते, इत्थन्‍नामं पितुरक्खितञ्‍च भातुरक्खितञ्‍च…पे॰… पितुरक्खितञ्‍च भगिनिरक्खितञ्‍च… पितुरक्खितञ्‍च ञातिरक्खितञ्‍च… पितुरक्खितञ्‍च गोत्तरक्खितञ्‍च… पितुरक्खितञ्‍च धम्मरक्खितञ्‍च… पितुरक्खितञ्‍च सारक्खञ्‍च… पितुरक्खितञ्‍च सपरिदण्डञ्‍च ब्रूहि – ‘होथ किर इत्थन्‍नामस्स भरियायो धनक्‍कीता’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

पुरिसो भिक्खुं पहिणति – ‘‘गच्छ, भन्ते, इत्थन्‍नामं पितुरक्खितञ्‍च मातुरक्खितञ्‍च ब्रूहि – ‘होथ किर इत्थन्‍नामस्स भरियायो धनक्‍कीता’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

बद्धचक्‍कं मूलं संखित्तं।

३०८. पुरिसो भिक्खुं पहिणति – ‘‘गच्छ, भन्ते, इत्थन्‍नामं सपरिदण्डञ्‍च मातुरक्खितञ्‍च ब्रूहि – ‘होथ किर इत्थन्‍नामस्स भरियायो धनक्‍कीता’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

पुरिसो भिक्खुं पहिणति – ‘‘गच्छ, भन्ते, इत्थन्‍नामं सपरिदण्डञ्‍च पितुरअखतञ्‍च…पे॰…

सपरिदण्डञ्‍च मातापितुरक्खितञ्‍च… सपरिदण्डञ्‍च भातुरक्खितञ्‍च… सपरिदण्डञ्‍च भगिनिरक्खितञ्‍च… सपरिदण्डञ्‍च ञातिरक्खितञ्‍च… सपरिदण्डञ्‍च गोत्तरक्खितञ्‍च… सपरिदण्डञ्‍च धम्मरक्खितञ्‍च… सपरिदण्डञ्‍च सारक्खञ्‍च ब्रूहि – ‘होथ किर इत्थन्‍नामस्स भरियायो धनक्‍कीता’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

एकमूलकं निट्ठितं।

एवं दुमूलकम्पि तिमूलकम्पि याव नवमूलकं कातब्बं।

इदं दसमूलकं

३०९. पुरिसो भिक्खुं पहिणति – ‘‘गच्छ, भन्ते, इत्थन्‍नामं मातुरक्खितञ्‍च पितुरक्खितञ्‍च मातापितुरक्खितञ्‍च भातुरक्खितञ्‍च भगिनिरक्खितञ्‍च ञातिरक्खितञ्‍च गोत्तरक्खितञ्‍च धम्मरक्खितञ्‍च सारक्खञ्‍च सपरिदण्डञ्‍च ब्रूहि – ‘होथ किर इत्थन्‍नामस्स भरियायो धनक्‍कीता’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

धनक्‍कीताचक्‍कं निट्ठितं।

३१०. पुरिसो भिक्खुं पहिणति – ‘‘गच्छ, भन्ते, इत्थन्‍नामं मातुरक्खितं ब्रूहि – ‘होहि किर इत्थन्‍नामस्स भरिया छन्दवासिनी…पे॰… भोगवासिनी… पटवासिनी… ओदपत्तकिनी… ओभटचुम्बटा… दासी च भरिया च… कम्मकारी च भरिया च… धजाहटा… मुहुत्तिका’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

पुरिसो भिक्खुं पहिणति – ‘‘गच्छ, भन्ते, इत्थन्‍नामं पितुरक्खितं ब्रूहि…पे॰… मातापितुरक्खितं ब्रूहि… भातुरक्खितं ब्रूहि… भगिनिरक्खितं ब्रूहि… ञातिरक्खितं ब्रूहि… गोत्तरक्खितं ब्रूहि… धम्मरक्खितं ब्रूहि… सारक्खं ब्रूहि… सपरिदण्डं ब्रूहि – ‘होहि किर इत्थन्‍नामस्स भरिया मुहुत्तिका’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

निक्खेपपदानि।

३११. पुरिसो भिक्खुं पहिणति – ‘‘गच्छ, भन्ते, इत्थन्‍नामं मातुरक्खितञ्‍च पितुरक्खितञ्‍च ब्रूहि – ‘होथ किर इत्थन्‍नामस्स भरियायो मुहुत्तिका’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

पुरिसो भिक्खुं पहिणति – ‘‘गच्छ, भन्ते, इत्थन्‍नामं मातुरक्खितञ्‍च मातापितुरक्खितञ्‍च…पे॰… मातुरक्खितञ्‍च सपरिदण्डञ्‍च ब्रूहि – ‘होथ किर इत्थन्‍नामस्स भरियायो मुहुत्तिका’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

खण्डचक्‍कं।

३१२. पुरिसो भिक्खुं पहिणति – ‘‘गच्छ, भन्ते, इत्थन्‍नामं पितुरक्खितञ्‍च मातापितुरक्खितञ्‍च ब्रूहि – ‘होथ किर इत्थन्‍नामस्स भरियायो मुहुत्तिका’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

पुरिसो भिक्खुं पहिणति – ‘‘गच्छ, भन्ते, इत्थन्‍नामं पितुरक्खितञ्‍च भातुरक्खितञ्‍च…पे॰… पितुरक्खितञ्‍च सपरिदण्डञ्‍च ब्रूहि – ‘होथ किर इत्थन्‍नामस्स भरियायो मुहुत्तिका’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

पुरिसो भिक्खुं पहिणति – ‘‘गच्छ, भन्ते, इत्थन्‍नामं पितुरक्खितञ्‍च मातुरक्खितञ्‍च ब्रूहि – ‘होथ किर इत्थन्‍नामस्स भरियायो मुहुत्तिका’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

बद्धचक्‍कं मूलं संखित्तं।

३१३. पुरिसो भिक्खुं पहिणति – ‘‘गच्छ, भन्ते, इत्थन्‍नामं सपरिदण्डञ्‍च मातुरक्खितञ्‍च ब्रूहि – ‘होथ किर इत्थन्‍नामस्स भरियायो मुहुत्तिका’’’ति । पटिग्गण्हाति वीमंसति पच्‍चाहरति, आपत्ति सङ्घादिसेसस्स।

पुरिसो भिक्खुं पहिणति – ‘‘गच्छ, भन्ते, इत्थन्‍नामं सपरिदण्डञ्‍च पितुरक्खितञ्‍च…पे॰… सपरिदण्डञ्‍च सारक्खञ्‍च ब्रूहि – ‘होथ किर इत्थन्‍नामस्स भरियायो मुहुत्तिका’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

एकमूलकं निट्ठितं।

दुमूलकादीनिपि एवमेव कातब्बानि।

इदं दसमूलकं

३१४. पुरिसो भिक्खुं पहिणति – ‘‘गच्छ, भन्ते, इत्थन्‍नामं मातुरक्खितञ्‍च पितुरक्खितञ्‍च मातापितुरक्खितञ्‍च भातुरक्खितञ्‍च भगिनिरक्खितञ्‍च ञातिरक्खितञ्‍च गोत्तरक्खितञ्‍च धम्मरक्खितञ्‍च सारक्खञ्‍च सपरिदण्डञ्‍च ब्रूहि – ‘होथ किर इत्थन्‍नामस्स भरियायो मुहुत्तिका’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

मुहुत्तिकाचक्‍कं निट्ठितं।

३१५. पुरिसो भिक्खुं पहिणति – ‘‘गच्छ, भन्ते, इत्थन्‍नामं मातुरक्खितं ब्रूहि – ‘होहि किर इत्थन्‍नामस्स भरिया धनक्‍कीता’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

पुरिसो भिक्खुं पहिणति – ‘‘गच्छ, भन्ते, इत्थन्‍नामं मातुरक्खितं ब्रूहि – ‘होहि किर इत्थन्‍नामस्स भरिया छन्दवासिनी…पे॰… भोगवासिनी… पटवासिनी… ओदपत्तकिनी… ओभटचुम्बटा… दासी च भरिया च… कम्मकारी च भरिया च… धजाहटा… मुहुत्तिका’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

निक्खेपपदानि।

३१६. पुरिसो भिक्खुं पहिणति – ‘‘गच्छ, भन्ते, इत्थन्‍नामं मातुरक्खितं ब्रूहि – ‘होहि किर इत्थन्‍नामस्स भरिया धनक्‍कीता च छन्दवासिनी चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

पुरिसो भिक्खुं पहिणति – ‘‘गच्छ, भन्ते, इत्थन्‍नामं मातुरक्खितं ब्रूहि – ‘होहि किर इत्थन्‍नामस्स भरिया धनक्‍कीता च भोगवासिनी च…पे॰… धनक्‍कीता च पटवासिनी च… धनक्‍कीता च ओदपत्तकिनी च… धनक्‍कीता च ओभटचुम्बटा च… धनक्‍कीता च दासी च भरिया च… धनक्‍कीता च कम्मकारी च भरिया च… धनक्‍कीता च धजाहटा च… धनक्‍कीता च मुहुत्तिका चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

खण्डचक्‍कं।

३१७. पुरिसो भिक्खुं पहिणति – ‘‘गच्छ, भन्ते, इत्थन्‍नामं मातुरक्खितं ब्रूहि – ‘होहि किर इत्थन्‍नामस्स भरिया छन्दवासिनी च भोगवासिनी च…पे॰… छन्दवासिनी च मुहुत्तिका च… छन्दवासिनी च धनक्‍कीता चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

बद्धचक्‍कं मूलं संखित्तं।

३१८. पुरिसो भिक्खुं पहिणति – ‘‘गच्छ, भन्ते, इत्थन्‍नामं मातुरक्खितं ब्रूहि – ‘होहि किर इत्थन्‍नामस्स भरिया मुहुत्तिका च धनक्‍कीता च…पे॰… मुहुत्तिका च छन्दवासिनी च…पे॰… मुहुत्तिका च धजाहटा चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

एकमूलकं निट्ठितं।

दुमूलकादीनिपि एवमेव कातब्बानि।

इदं दसमूलकं

३१९. पुरिसो भिक्खुं पहिणति – ‘‘गच्छ, भन्ते, इत्थन्‍नामं मातुरक्खितं ब्रूहि – ‘होहि किर इत्थन्‍नामस्स भरिया धनक्‍कीता च छन्दवासिनी च भोगवासिनी च पटवासिनी च ओदपत्तकिनी च ओभटचुम्बटा च दासी च भरिया च कम्मकारी च भरिया च धजाहटा च मुहुत्तिका चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

मातुरक्खिताचक्‍कं निट्ठितं।

पुरिसो भिक्खुं पहिणति – ‘‘गच्छ, भन्ते, इत्थन्‍नामं पितुरक्खितं…पे॰… मातापितुरक्खितं… भातुरक्खितं… भगिनिरक्खितं … ञातिरक्खितं… गोत्तरक्खितं… धम्मरक्खितं … सारक्खं… सपरिदण्डं ब्रूहि – ‘होहि किर इत्थन्‍नामस्स भरिया धनक्‍कीता’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

पुरिसो भिक्खुं पहिणति – ‘‘गच्छ, भन्ते, इत्थन्‍नामं सपरिदण्डं ब्रूहि – ‘होहि किर इत्थन्‍नामस्स भरिया छन्दवासिनी…पे॰… भोगवासिनी, पटवासिनी, ओदपत्तकिनी, ओभटचुम्बटा, दासी च भरिया च, कम्मकारी च भरिया च, धजाहटा, मुहुत्तिका’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

निक्खेपपदानि।

३२०. पुरिसो भिक्खुं पहिणति – ‘‘गच्छ, भन्ते, इत्थन्‍नामं सपरिदण्डं ब्रूहि – ‘होहि किर इत्थन्‍नामस्स भरिया धनक्‍कीता च छन्दवासिनी चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

पुरिसो भिक्खुं पहिणति – ‘‘गच्छ, भन्ते, इत्थन्‍नामं सपरिदण्डं ब्रूहि – ‘होहि किर इत्थन्‍नामस्स भरिया धनक्‍कीता च भोगवासिनी च…पे॰… धनक्‍कीता च मुहुत्तिका चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

खण्डचक्‍कं।

पुरिसो भिक्खुं पहिणति – ‘‘गच्छ, भन्ते, इत्थन्‍नामं सपरिदण्डं ब्रूहि – ‘होहि किर इत्थन्‍नामस्स भरिया छन्दवासिनी च भोगवासिनी च…पे॰… छन्दवासिनी च मुहुत्तिका च, छन्दवासिनी च धनक्‍कीता चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

बद्धचक्‍कं मूलं संखित्तं।

पुरिसो भिक्खुं पहिणति – ‘‘गच्छ, भन्ते, इत्थन्‍नामं सपरिदण्डं ब्रूहि – ‘होहि किर इत्थन्‍नामस्स भरिया मुहुत्तिका च धनक्‍कीता च…पे॰… मुहुत्तिका च छन्दवासिनी च, मुहुत्तिका च धजाहटा चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

एकमूलकं निट्ठितं।

दुमूलकम्पि तिमूलकम्पि याव नवमूलकं एवमेव कातब्बं।

इदं दसमूलकं।

३२१. पुरिसो भिक्खुं पहिणति – ‘‘गच्छ, भन्ते, इत्थन्‍नामं सपरिदण्डं ब्रूहि – ‘होहि किर इत्थन्‍नामस्स भरिया धनक्‍कीता च छन्दवासिनी च भोगवासिनी च पटवासिनी च ओदपत्तकिनी च ओभटचुम्बटा च दासी च भरिया च कम्मकारी च भरिया च धजाहटा च मुहुत्तिका चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

सपरिदण्डाचक्‍कं निट्ठितं।

पुरिसो भिक्खुं पहिणति – ‘‘गच्छ, भन्ते, इत्थन्‍नामं मातुरक्खितं ब्रूहि – ‘होहि किर इत्थन्‍नामस्स भरिया धनक्‍कीता’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

पुरिसो भिक्खुं पहिणति – ‘‘गच्छ, भन्ते, इत्थन्‍नामं मातुरक्खितञ्‍च पितुरक्खितञ्‍च ब्रूहि – ‘होथ किर इत्थन्‍नामस्स भरियायो धनक्‍कीता च छन्दवासिनी चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

पुरिसो भिक्खुं पहिणति – ‘‘गच्छ, भन्ते, इत्थन्‍नामं मातुरक्खितञ्‍च पितुरक्खितञ्‍च मातापितुरक्खितञ्‍च ब्रूहि – ‘होथ किर इत्थन्‍नामस्स भरियायो धनक्‍कीता च छन्दवासिनी च भोगवासिनी चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

एवं उभतोवड्ढकं कातब्बं।

पुरिसो भिक्खुं पहिणति – ‘‘गच्छ, भन्ते, इत्थन्‍नामं मातुरक्खितञ्‍च पितुरक्खितञ्‍च मातापितुरक्खितञ्‍च भातुरक्खितञ्‍च भगिनिरक्खितञ्‍च ञातिरक्खितञ्‍च गोत्तरक्खितञ्‍च धम्मरक्खितञ्‍च सारक्खञ्‍च सपरिदण्डञ्‍च ब्रूहि – ‘होथ किर इत्थन्‍नामस्स भरियायो धनक्‍कीता च छन्दवासिनी च भोगवासिनी च पटवासिनी च ओदपत्तकिनी च ओभटचुम्बटा च दासी च भरिया च कम्मकारी च भरिया च धजाहटा च मुहुत्तिका चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

उभतोवड्ढकं निट्ठितं।

पुरिसस्स माता भिक्खुं पहिणति…पे॰… पुरिसस्स पिता भिक्खुं पहिणति…पे॰… पुरिसस्स मातापितरो भिक्खुं पहिणन्ति…पे॰… पुरिसस्स भाता भिक्खुं पहिणति…पे॰… पुरिसस्स भगिनी भिक्खुं पहिणति…पे॰… पुरिसस्स ञातका भिक्खुं पहिणन्ति…पे॰… पुरिसस्स गोत्ता भिक्खुं पहिणन्ति…पे॰… पुरिसस्स सहधम्मिका भिक्खुं पहिणन्ति…पे॰…।

पुरिसस्स पेय्यालो वित्थारेतब्बो।

उभतोवड्ढकं यथा पुरिमनयो तथेव वित्थारेतब्बं।

३२२. मातुरक्खिताय माता भिक्खुं पहिणति – ‘‘गच्छ, भन्ते, इत्थन्‍नामं ब्रूहि – ‘होतु इत्थन्‍नामस्स भरिया धनक्‍कीता’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

मातुरक्खिताय माता भिक्खुं पहिणति – ‘‘गच्छ, भन्ते, इत्थन्‍नामं ब्रूहि – ‘होतु इत्थन्‍नामस्स भरिया छन्दवासिनी…पे॰… भोगवासिनी, पटवासिनी, ओदपत्तकिनी, ओभटचुम्बटा, दासी च भरिया च, कम्मकारी च भरिया च, धजाहटा, मुहुत्तिका’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

निक्खेपपदानि।

३२३. मातुरक्खिताय माता भिक्खुं पहिणति – ‘‘गच्छ, भन्ते, इत्थन्‍नामं ब्रूहि – ‘होतु इत्थन्‍नामस्स भरिया धनक्‍कीता च छन्दवासिनी च…पे॰… धनक्‍कीता च भोगवासिनी च, धनक्‍कीता च मुहुत्तिका चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

खण्डचक्‍कं।

३२४. मातुरक्खिताय माता भिक्खुं पहिणति – ‘‘गच्छ, भन्ते, इत्थन्‍नामं ब्रूहि – ‘होतु इत्थन्‍नामस्स भरिया छन्दवासिनी च भोगवासिनी च…पे॰… छन्दवासिनी च मुहुत्तिका च, छन्दवासिनी च धनक्‍कीता चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

बद्धचक्‍कं मूलं संखित्तं।

३२५. मातुरक्खिताय माता भिक्खुं पहिणति – ‘‘गच्छ, भन्ते, इत्थन्‍नामं ब्रूहि – ‘होतु इत्थन्‍नामस्स भरिया मुहुत्तिका च धनक्‍कीता च…पे॰… मुहुत्तिका च छन्दवासिनी च…पे॰… मुहुत्तिका च धजाहटा चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

एकमूलकं निट्ठितं।

दुमूलकम्पि तिमूलकम्पि याव नवमूलकं एवमेव कातब्बं।

इदं दसमूलकं

३२६. मातुरक्खिताय माता भिक्खुं पहिणति – ‘‘गच्छ, भन्ते, इत्थन्‍नामं ब्रूहि – ‘होतु इत्थन्‍नामस्स भरिया धनक्‍कीता च छन्दवासिनी च भोगवासिनी च पटवासिनी च ओदपत्तकिनी च ओभटचुम्बटा च दासी च भरिया च कम्मकारी च भरिया च धजाहटा च मुहुत्तिका चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

मातुचक्‍कं निट्ठितं।

पितुरक्खिताय पिता भिक्खुं पहिणति…पे॰… मातापितुरक्खिताय मातापितरो भिक्खुं पहिणन्ति… भातुरक्खिताय भाता भिक्खुं पहिणति… भगिनिरक्खिताय भगिनी भिक्खुं पहिणति… ञातिरक्खिताय ञातका भिक्खुं पहिणन्ति… गोत्तरक्खिताय गोत्ता [सगोत्ता (?)] भिक्खुं पहिणन्ति… धम्मरक्खिताय सहधम्मिका भिक्खुं पहिणन्ति… सारक्खाय येन परिग्गहिता होति सो भिक्खुं पहिणति… सपरिदण्डाय येन दण्डो ठपितो होति सो भिक्खुं पहिणति – ‘‘गच्छ, भन्ते, इत्थन्‍नामं ब्रूहि – ‘होतु इत्थन्‍नामस्स भरिया धनक्‍कीता’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

सपरिदण्डाय येन दण्डो ठपितो होति सो भिक्खुं पहिणति – ‘‘गच्छ, भन्ते, इत्थन्‍नामं ब्रूहि – ‘होतु इत्थन्‍नामस्स भरिया छन्दवासिनी…पे॰… भोगवासिनी… पटवासिनी… ओदपत्तकिनी… ओभटचुम्बटा… दासी च भरिया च… कम्मकारी च भरिया च… धजाहटा… मुहुत्तिका’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

निक्खेपपदानि।

३२७. सपरिदण्डाय येन दण्डो ठपितो होति सो भिक्खुं पहिणति – ‘‘गच्छ, भन्ते, इत्थन्‍नामं ब्रूहि – ‘होतु इत्थन्‍नामस्स भरिया धनक्‍कीता च छन्दवासिनी च…पे॰… धनक्‍कीता च भोगवासिनी च… धनक्‍कीता च मुहुत्तिका चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

खण्डचक्‍कं।

३२८. सपरिदण्डाय येन दण्डो ठपितो होति सो भिक्खुं पहिणति – ‘‘गच्छ, भन्ते, इत्थन्‍नामं ब्रूहि – ‘होतु इत्थन्‍नामस्स भरिया छन्दवासिनी च भोगवासिनी च…पे॰… छन्दवासिनी च मुहुत्तिका च… छन्दवासिनी च धनक्‍कीता चा’’’ ति। पटिग्गण्हाति वीमंसति पच्‍चाहरति आपत्ति सङ्घादिसेसस्स।

बद्धचक्‍कं मूलं संखित्तं।

३२९. सपरिदण्डाय येन दण्डो, ठपितो होति सो भिक्खुं पहिणति – ‘‘गच्छ, भन्ते, इत्थन्‍नामं ब्रूहि – ‘होतु इत्थन्‍नामस्स भरिया मुहुत्तिका च धनक्‍कीता च…पे॰… मुहुत्तिका च छन्दवासिनी च…पे॰… मुहुत्तिका च धजाहटा चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

एकमूलकं निट्ठितं।

दुमूलकम्पि तिमूलकम्पि याव नवमूलकं एवमेव कातब्बं।

इदं दसमूलकं

३३०. सपरिदण्डाय येन दण्डो ठपितो होति सो भिक्खुं पहिणति – ‘‘गच्छ, भन्ते, इत्थन्‍नामं ब्रूहि – ‘होतु इत्थन्‍नामस्स भरिया धनक्‍कीता च छन्दवासिनी च भोगवासिनी च पटवासिनी च ओदपत्तकिनी च ओभटचुम्बटा च दासी च भरिया च कम्मकारी च भरिया च धजाहटा च मुहुत्तिका चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

दण्डठपितचक्‍कं निट्ठितं।

मातुरक्खिता भिक्खुं पहिणति – ‘‘गच्छ, भन्ते, इत्थन्‍नामं ब्रूहि – ‘होमि इत्थन्‍नामस्स भरिया धनक्‍कीता’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

मातुरक्खिता भिक्खुं पहिणति – ‘‘गच्छ, भन्ते, इत्थन्‍नामं ब्रूहि – ‘होमि इत्थन्‍नामस्स भरिया छन्दवासिनी…पे॰… भोगवासिनी… पटवासिनी… ओदपत्तकिनी… ओभटचुम्बटा… दासी च भरिया च… कम्मकारी च भरिया च… धजाहटा… मुहुत्तिका’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

निक्खेपपदानि।

३३१. मातुरक्खिता भिक्खुं पहिणति – ‘‘गच्छ, भन्ते, इत्थन्‍नामं ब्रूहि – ‘होमि इत्थन्‍नामस्स भरिया धनक्‍कीता च छन्दवासिनी चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

मातुरक्खिता भिक्खुं पहिणति – ‘‘गच्छ, भन्ते, इत्थन्‍नामं ब्रूहि – ‘होमि इत्थन्‍नामस्स भरिया धनक्‍कीता च भोगवासिनी च…पे॰… धनक्‍कीता च पटवासिनी च…पे॰… धनक्‍कीता च मुहुत्तिका चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

खण्डचक्‍कं।

३३२. मातुरक्खिता भिक्खुं पहिणति – ‘‘गच्छ, भन्ते, इत्थन्‍नामं ब्रूहि – ‘होमि इत्थन्‍नामस्स भरिया छन्दवासिनी च भोगवासिनी च…पे॰… छन्दवासिनी च मुहुत्तिका च… छन्दवासिनी च धनक्‍कीता चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

बद्धचक्‍कं मूलं संखित्तं।

मातुरक्खिता भिक्खुं पहिणति – ‘‘गच्छ, भन्ते, इत्थन्‍नामं ब्रूहि – ‘होमि इत्थन्‍नामस्स भरिया मुहुत्तिका च धनक्‍कीता च…पे॰… मुहुत्तिका च छन्दवासिनी च…पे॰… मुहुत्तिका च धजाहटा चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

एकमूलकं निट्ठितं।

दुमूलकादीनिपि एवमेव कातब्बानि।

इदं दसमूलकं

३३३. मातुरक्खिता भिक्खुं पहिणति – ‘‘गच्छ, भन्ते, इत्थन्‍नामं ब्रूहि – ‘होमि इत्थन्‍नामस्स भरिया धनक्‍कीता च छन्दवासिनी च भोगवासिनी च पटवासिनी च ओदपत्तकिनी च ओभटचुम्बटा च दासी च भरिया च कम्मकारी च भरिया च धजाहटा च मुहुत्तिका चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

अपरं मातुरक्खिताचक्‍कं निट्ठितं।

पितुरक्खिता भिक्खुं पहिणति…पे॰… मातापितुरक्खिता भिक्खुं पहिणति… भातुरक्खिता भिक्खुं पहिणति… भगिनिरक्खिता भिक्खुं पहिणति… ञातिरक्खिता भिक्खुं पहिणति… गोत्तरक्खिता भिक्खुं पहिणति… धम्मरक्खिता भिक्खुं पहिणति… सारक्खा भिक्खुं पहिणति… सपरिदण्डा भिक्खुं पहिणति – ‘‘गच्छ, भन्ते, इत्थन्‍नामं ब्रूहि – ‘होमि इत्थन्‍नामस्स भरिया धनक्‍कीता’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

सपरिदण्डा भिक्खुं पहिणति – ‘‘गच्छ, भन्ते, इत्थन्‍नामं ब्रूहि – ‘होमि इत्थन्‍नामस्स भरिया छन्दवासिनी…पे॰… भोगवासिनी… पटवासिनी… ओदपत्तकिनी… ओभटचुम्बटा… दासी च भरिया च… कम्मकारी च भरिया च… धजाहटा… मुहुत्तिका’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

निक्खेपपदानि।

३३४. सपरिदण्डा भिक्खुं पहिणति – ‘‘गच्छ, भन्ते, इत्थन्‍नामं ब्रूहि – ‘होमि इत्थन्‍नामस्स भरिया धनक्‍कीता च छन्दवासिनी च…पे॰… धनक्‍कीता च मुहुत्तिका चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

खण्डचक्‍कं।

३३५. सपरिदण्डा भिक्खुं पहिणति – ‘‘गच्छ, भन्ते, इत्थन्‍नामं ब्रूहि – ‘होमि इत्थन्‍नामस्स भरिया छन्दवासिनी च भोगवासिनी च…पे॰… छन्दवासिनी च मुहुत्तिका च… छन्दवासिनी च धनक्‍कीता चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

बद्धचक्‍कं मूलं संखित्तं।

३३६. सपरिदण्डा भिक्खुं पहिणति – ‘‘गच्छ, भन्ते, इत्थन्‍नामं ब्रूहि – ‘होमि इत्थन्‍नामस्स भरिया मुहुत्तिका च धनक्‍कीता च…पे॰… मुहुत्तिका च छन्दवासिनी च…पे॰… मुहुत्तिका च धजाहटा चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

एकमूलकं निट्ठितं।

दुमूलकादीनिपि एवमेव कातब्बानि।

इदं दसमूलकं

३३७. सपरिदण्डा भिक्खुं पहिणति – ‘‘गच्छ, भन्ते, इत्थन्‍नामं ब्रूहि – ‘होमि इत्थन्‍नामस्स भरिया धनक्‍कीता च छन्दवासिनी च भोगवासिनी च पटवासिनी च ओदपत्तकिनी च ओभटचुम्बटा च दासी च भरिया च कम्मकारी च भरिया च धजाहटा च मुहुत्तिका चा’’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

अपरं सपरिदण्डाचक्‍कं निट्ठितं।

सब्बं चक्‍कपेय्यालं निट्ठितं।

३३८. पटिग्गण्हाति वीमंसति पच्‍चाहरति, आपत्ति सङ्घादिसेसस्स। पटिग्गण्हाति वीमंसति न पच्‍चाहरति, आपत्ति थुल्‍लच्‍चयस्स। पटिग्गण्हाति न वीमंसति पच्‍चाहरति, आपत्ति थुल्‍लच्‍चयस्स। पटिग्गण्हाति न वीमंसति न पच्‍चाहरति, आपत्ति दुक्‍कटस्स। न पटिग्गण्हाति वीमंसति पच्‍चाहरति, आपत्ति थुल्‍लच्‍चयस्स। न पटिग्गण्हाति वीमंसति न पच्‍चाहरति, आपत्ति दुक्‍कटस्स। न पटिग्गण्हाति न वीमंसति पच्‍चाहरति, आपत्ति दुक्‍कटस्स। न पटिग्गण्हाति न वीमंसति न पच्‍चाहरति, अनापत्ति।

पुरिसो सम्बहुले भिक्खू आणापेति – ‘‘गच्छथ, भन्ते, इत्थन्‍नामं इत्थिं वीमंसथा’’ति। सब्बे पटिग्गण्हन्ति सब्बे वीमंसन्ति सब्बे पच्‍चाहरन्ति, आपत्ति सब्बेसं सङ्घादिसेसस्स।

पुरिसो सम्बहुले भिक्खू आणापेति – ‘‘गच्छथ, भन्ते, इत्थन्‍नामं इत्थिं वीमंसथा’’ति। सब्बे पटिग्गण्हन्ति सब्बे वीमंसन्ति एकं पच्‍चाहरापेन्ति, आपत्ति सब्बेसं सङ्घादिसेसस्स।

पुरिसो सम्बहुले भिक्खू आणापेति – ‘‘गच्छथ, भन्ते, इत्थन्‍नामं इत्थिं वीमंसथा’’ति। सब्बे पटिग्गण्हन्ति, एकं वीमंसापेत्वा सब्बे पच्‍चाहरन्ति, आपत्ति सब्बेसं सङ्घादिसेसस्स।

पुरिसो सम्बहुले भिक्खू आणापेति – ‘‘गच्छथ, भन्ते, इत्थन्‍नामं इत्थिं वीमंसथा’’ति। सब्बे पटिग्गण्हन्ति, एकं वीमंसापेत्वा एकं पच्‍चाहरापेन्ति, आपत्ति सब्बेसं सङ्घादिसेसस्स।

पुरिसो भिक्खुं आणापेति – ‘‘गच्छ, भन्ते, इत्थन्‍नामं इत्थिं वीमंसा’’ति। पटिग्गण्हाति वीमंसति पच्‍चाहरति, आपत्ति सङ्घादिसेसस्स।

पुरिसो भिक्खुं आणापेति – ‘‘गच्छ, भन्ते, इत्थन्‍नामं इत्थिं वीमंसा’’ति। पटिग्गण्हाति वीमंसति अन्तेवासिं पच्‍चाहरापेति, आपत्ति सङ्घादिसेसस्स।

पुरिसो भिक्खुं आणापेति – ‘‘गच्छ, भन्ते, इत्थन्‍नामं इत्थिं वीमंसा’’ति। पटिग्गण्हाति अन्तेवासिं वीमंसापेत्वा अत्तना पच्‍चाहरति आपत्ति सङ्घादिसेसस्स।

पुरिसो भिक्खुं आणापेति – ‘‘गच्छ, भन्ते, इत्थन्‍नामं इत्थि विमंसा’’ति। पटिग्गण्हाति अन्तेवासिं वीमंसापेति अन्तेवासी वीमंसित्वा बहिद्धा पच्‍चाहरति, आपत्ति उभिन्‍नं थुल्‍लच्‍चयस्स।

३३९. गच्छन्तो सम्पादेति, आगच्छन्तो विसंवादेति, आपत्ति थुल्‍लच्‍चयस्स।

गच्छन्तो विसंवादेति, आगच्छन्तो सम्पादेति, आपत्ति थुल्‍लच्‍चयस्स।

गच्छन्तो सम्पादेति, आगच्छन्तो सम्पादेति, आपत्ति सङ्घादिसेसस्स।

गच्छन्तो विसंवादेति, आगच्छन्तो विसंवादेति, अनापत्ति।

३४०. अनापत्ति सङ्घस्स वा चेतियस्स वा गिलानस्स वा करणीयेन गच्छति, उम्मत्तकस्स, आदिकम्मिकस्साति।

विनीतवत्थुउद्दानगाथा

सुत्ता मता च निक्खन्ता, अनित्थी इत्थिपण्डका।

कलहं कत्वान सम्मोदि, सञ्‍चरित्तञ्‍च पण्डकेति॥

विनीतवत्थु

३४१. तेन खो पन समयेन अञ्‍ञतरो पुरिसो अञ्‍ञतरं भिक्खुं आणापेसि – [आणापेति (स्या॰ क॰)] ‘‘गच्छ, भन्ते, इत्थन्‍नामं इत्थिं वीमंसा’’ति। सो गन्त्वा मनुस्से पुच्छि – ‘‘कहं इत्थन्‍नामा’’ति? ‘‘सुत्ता, भन्ते’’ति। तस्स कुक्‍कुच्‍चं अहोसि – ‘‘भगवता सिक्खापदं पञ्‍ञत्तं, कच्‍चि नु खो अहं सङ्घादिसेसं आपत्तिं आपन्‍नो’’ति? भगवतो एतमत्थं आरोचेसि। ‘‘अनापत्ति, भिक्खु, सङ्घादिसेसस्स; आपत्ति दुक्‍कटस्सा’’ति।

तेन खो पन समयेन अञ्‍ञतरो पुरिसो अञ्‍ञतरं भिक्खुं आणापेसि – ‘‘गच्छ, भन्ते, इत्थन्‍नामं इत्थिं वीमंसा’’ति। सो गन्त्वा मनुस्से पुच्छि – ‘‘कहं इत्थन्‍नामा’’ति? ‘‘मता, भन्ते’’ति…पे॰… ‘‘निक्खन्ता, भन्ते’’ति… ‘‘अनित्थी, भन्ते’’ति… ‘‘इत्थिपण्डका, भन्ते’’ति। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति दुक्‍कटस्सा’’ति।

तेन खो पन समयेन अञ्‍ञतरा इत्थी सामिकेन सह भण्डित्वा मातुघरं अगमासि। कुलूपको भिक्खु सम्मोदनीयं अकासि। तस्स कुक्‍कुच्‍चं अहोसि…पे॰… ‘‘अलंवचनीया, भिक्खू’’ति? ‘‘नालंवचनीया, भगवा’’ति। ‘‘अनापत्ति, भिक्खु, नालंवचनीयाया’’ति।

तेन खो पन समयेन अञ्‍ञतरो भिक्खु पण्डके सञ्‍चरित्तं समापज्‍जि। तस्स कुक्‍कुच्‍चं अहोसि…पे॰… ‘‘अनापत्ति, भिक्खु, सङ्घादिसेसस्स; आपत्ति थुल्‍लच्‍चयस्सा’’ति।

सञ्‍चरित्तसिक्खापदं निट्ठितं पञ्‍चमं।

६. कुटिकारसिक्खापदं

३४२. तेन समयेन बुद्धो भगवा राजगहे विहरति वेळुवने कलन्दकनिवापे। तेन खो पन समयेन आळवका भिक्खू सञ्‍ञाचिकायो कुटियो कारापेन्ति अस्सामिकायो अत्तुद्देसिकायो अप्पमाणिकायो। तायो न निट्ठानं गच्छन्ति। ते याचनबहुला विञ्‍ञत्तिबहुला विहरन्ति – ‘‘पुरिसं देथ, पुरिसत्थकरं देथ, गोणं देथ, सकटं देथ, वासिं देथ, परसुं देथ, कुठारिं देथ, कुदालं देथ, निखादनं देथ, वल्‍लिं देथ, वेळुं देथ, मुञ्‍जं देथ, पब्बजं देथ, तिणं देथ, मत्तिकं देथा’’ति। मनुस्सा उपद्दुता याचनाय उपद्दुता विञ्‍ञत्तिया भिक्खू दिस्वा उब्बिज्‍जन्तिपि उत्तसन्तिपि पलायन्तिपि अञ्‍ञेनपि गच्छन्ति अञ्‍ञेनपि मुखं करोन्ति द्वारम्पि थकेन्ति, गाविम्पि दिस्वा पलायन्ति भिक्खूति मञ्‍ञमाना।

अथ खो आयस्मा महाकस्सपो राजगहे वस्संवुट्ठो येन आळवी तेन पक्‍कामि। अनुपुब्बेन येन आळवी तदवसरि। तत्र सुदं आयस्मा महाकस्सपो आळवियं विहरति अग्गाळवे चेतिये। अथ खो आयस्मा महाकस्सपो पुब्बण्हसमयं निवासेत्वा पत्तचीवरमादाय आळविं पिण्डाय पाविसि। मनुस्सा आयस्मन्तं महाकस्सपं पस्सित्वा उब्बिज्‍जन्तिपि उत्तसन्तिपि पलायन्तिपि अञ्‍ञेनपि गच्छन्ति अञ्‍ञेनपि मुखं करोन्ति द्वारम्पि थकेन्ति। अथ खो आयस्मा महाकस्सपो आळवियं पिण्डाय चरित्वा पच्छाभत्तं पिण्डपातप्पटिक्‍कन्तो भिक्खू आमन्तेसि – ‘‘पुब्बायं, आवुसो, आळवी सुभिक्खा अहोसि सुलभपिण्डा सुकरा उञ्छेन पग्गहेन यापेतुं; एतरहि पनायं आळवी दुब्भिक्खा दुल्‍लभपिण्डा, न सुकरा उञ्छेन पग्गहेन यापेतुं। को नु खो, आवुसो, हेतु को पच्‍चयो, येनायं आळवी दुब्भिक्खा दुल्‍लभपिण्डा, न सुकरा उञ्छेन पग्गहेन यापेतु’’न्ति? अथ खो ते भिक्खू आयस्मतो महाकस्सपस्स एतमत्थं आरोचेसुं।

३४३. अथ खो भगवा राजगहे यथाभिरन्तं विहरित्वा येन आळवी तेन चारिकं पक्‍कामि। अनुपुब्बेन चारिकं चरमानो येन आळवी तदवसरि। तत्र सुदं भगवा आळवियं विहरति अग्गाळवे चेतिये। अथ खो आयस्मा महाकस्सपो येन भगवा तेनुपसङ्कमि; उपसङ्कमित्वा भगवन्तं अभिवादेत्वा एकमन्तं निसीदि। एकमन्तं निसिन्‍नो खो आयस्मा महाकस्सपो भगवतो एतमत्थं आरोचेसि। अथ खो भगवा एतस्मिं निदाने एतस्मिं पकरणे भिक्खुसङ्घं सन्‍निपातापेत्वा आळवके भिक्खू पटिपुच्छि – ‘‘सच्‍चं किर तुम्हे, भिक्खवे, सञ्‍ञाचिकायो कुटियो कारापेथ अस्सामिकायो अत्तुद्देसिकायो अप्पमाणिकायो । तायो न निट्ठानं गच्छन्ति। ते तुम्हे याचनबहुला विञ्‍ञत्तिबहुला विहरथ – ‘पुरिसं देथ पुरिसत्थकरं देथ…पे॰… तिणं देथ मत्तिकं देथा’ति। मनुस्सा उपद्दुता याचनाय उपद्दुता विञ्‍ञत्तिया भिक्खू दिस्वा उब्बिज्‍जन्तिपि उत्तसन्तिपि पलायन्तिपि अञ्‍ञेनपि गच्छन्ति अञ्‍ञेनपि मुखं करोन्ति द्वारम्पि थकेन्ति, गाविम्पि दिस्वा पलायन्ति भिक्खूति मञ्‍ञमाना’’ति? ‘‘सच्‍चं, भगवा’’ति। विगरहि बुद्धो भगवा…पे॰… ‘‘कथञ्हि नाम तुम्हे, मोघपुरिसा, संयाचिकायो कुटियो कारापेस्सथ अस्सामिकायो अत्तुद्देसिकायो अप्पमाणिकायो! तायो न निट्ठानं गच्छन्ति। ते तुम्हे याचनबहुला विञ्‍ञत्तिबहुला विहरिस्सथ – ‘पुरिसं देथ पुरिसत्थकरं देथ…पे॰… तिणं देथ मत्तिकं देथा’ति! नेतं मोघपुरिसा, अप्पसन्‍नानं वा पसादाय…पे॰…’’ विगरहित्वा धम्मिं कथं कत्वा भिक्खू आमन्तेसि –

३४४. ‘‘भूतपुब्बं, भिक्खवे, द्वे भातरो इसयो गङ्गं नदिं उपनिस्साय विहरिंसु। अथ खो, भिक्खवे, मणिकण्ठो नागराजा गङ्गं नदिं उत्तरित्वा येन कनिट्ठो इसि तेनुपसङ्कमि; उपसङ्कमित्वा कनिट्ठं इसिं सत्तक्खत्तुं भोगेहि परिक्खिपित्वा उपरिमुद्धनि महन्तं फणं करित्वा अट्ठासि। अथ खो, भिक्खवे, कनिट्ठो इसि तस्स नागस्स भया किसो अहोसि लूखो दुब्बण्णो उप्पण्डुप्पण्डुकजातो धमनिसन्थतगत्तो। अद्दस खो, भिक्खवे, जेट्ठो इसि कनिट्ठं इसिं किसं लूखं दुब्बण्णं उप्पण्डुप्पण्डुकजातं धमनिसन्थतगत्तं। दिस्वान कनिट्ठं इसिं एतदवोच – ‘‘किस्स त्वं, भो, किसो लूखो दुब्बण्णो उप्पण्डुप्पण्डुकजातो धमनिसन्थतगत्तो’’ति? ‘‘इध, भो, मणिकण्ठो नागराजा गङ्गं नदिं उत्तरित्वा येनाहं तेनुपसङ्कमि; उपसङ्कमित्वा मं सत्तक्खत्तुं भोगेहि परिक्खिपित्वा उपरिमुद्धनि महन्तं फणं करित्वा अट्ठासि। तस्साहं, भो, नागस्स भया [भयाम्हि (सी॰)] किसो लूखो दुब्बण्णो उप्पण्डुप्पण्डुकजातो धमनिसन्थतगत्तो’’ति। ‘‘इच्छसि पन त्वं, भो, तस्स नागस्स अनागमन’’न्ति? ‘‘इच्छामहं, भो, तस्स नागस्स अनागमन’’न्ति। ‘‘अपि पन त्वं, भो, तस्स नागस्स किञ्‍चि पस्ससी’’ति? ‘‘पस्सामहं, भो, मणिमस्स [मणिस्स (सी॰ क॰)] कण्ठे पिलन्धन’’न्ति। ‘‘तेन हि त्वं, भो, तं नागं मणिं याच – ‘मणिं मे, भो, देहि; मणिना मे अत्थो’’’ति।

अथ खो, भिक्खवे, मणिकण्ठो नागराजा गङ्गं नदिं उत्तरित्वा येन कनिट्ठो इसि तेनुपसङ्कमि ; उपसङ्कमित्वा एकमन्तं अट्ठासि। एकमन्तं ठितं खो, भिक्खवे, मणिकण्ठं नागराजानं कनिट्ठो इसि एतदवोच – ‘‘मणिं मे, भो, देहि; मणिना मे अत्थो’’ति। अथ खो, भिक्खवे, मणिकण्ठो नागराजा – ‘भिक्खु मणिं याचति, भिक्खुस्स मणिना अत्थो’ति खिप्पञ्‍ञेव अगमासि। दुतियम्पि खो, भिक्खवे, मणिकण्ठो नागराजा गङ्गं नदिं उत्तरित्वा येन कनिट्ठो इसि तेनुपसङ्कमि। अद्दस खो, भिक्खवे, कनिट्ठो इसि मणिकण्ठं नागराजानं दूरतोव आगच्छन्तं। दिस्वान मणिकण्ठं नागराजानं एतदवोच – ‘‘मणिं मे, भो, देहि; मणिना मे अत्थो’’ति। अथ खो, भिक्खवे, मणिकण्ठो नागराजा – ‘‘भिक्खु मणिं याचति, भिक्खुस्स मणिना अत्थो’’ति ततोव पटिनिवत्ति। ततियम्पि खो, भिक्खवे, मणिकण्ठो नागराजा गङ्गं नदिं उत्तरति। अद्दस खो, भिक्खवे, कनिट्ठो इसि मणिकण्ठं नागराजानं गङ्गं नदिं उत्तरन्तं। दिस्वान मणिकण्ठं नागराजानं एतदवोच – ‘‘मणिं मे, भो, देहि; मणिना मे अत्थो’’ति। अथ खो, भिक्खवे, मणिकण्ठो नागराजा कनिट्ठं इसिं गाथाहि अज्झभासि –

[जा॰ १.३.७ मणिकण्ठजातकेपि] ‘‘ममन्‍नपानं विपुलं उळारं,

उप्पज्‍जतीमस्स मणिस्स हेतु।

तं ते न दस्सं अतियाचकोसि।

न चापि ते अस्सममागमिस्सं॥

[जा॰ १.३.८ मणिकण्ठजातकेपि] ‘‘सुसू यथा सक्खरधोतपाणी।

तासेसि मं सेलमायाचमानो।

तं ते न दस्सं अतियाचकोसि।

न चापि ते अस्सममागमिस्स’’न्ति॥

अथ खो, भिक्खवे, मणिकण्ठो नागराजा – ‘‘भिक्खु मणिं याचति, भिक्खुस्स मणिना अत्थो’’ति पक्‍कामि। तथा पक्‍कन्तोव [तदापक्‍कन्तोव (क॰)] अहोसि, न पुन पच्‍चागञ्छि। अथ खो, भिक्खवे, कनिट्ठो इसि तस्स नागस्स दस्सनीयस्स अदस्सनेन भिय्योसोमत्ताय किसो अहोसि लूखो दुब्बण्णो, उप्पण्डुप्पण्डुकजातो धमनिसन्थतगत्तो। अद्दस खो, भिक्खवे, जेट्ठो इसि कनिट्ठं इसिं भिय्योसोमत्ताय किसं लूखं दुब्बण्णं उप्पण्डुप्पण्डुकजातं धमनिसन्थतगत्तं। दिस्वान कनिट्ठं इसिं एतदवोच – ‘‘किस्स त्वं, भो, भिय्योसोमत्ताय किसो लूखो दुब्बण्णो उप्पण्डुप्पण्डुकजातो धमनिसन्थतगत्तो’’ति? ‘‘तस्साहं, भो, नागस्स दस्सनीयस्स अदस्सनेन भिय्योसोमत्ताय किसो लूखो दुब्बण्णो उप्पण्डुप्पण्डुकजातो धमनिसन्थतगत्तो’’ति। अथ खो, भिक्खवे, जेट्ठो इसि कनिट्ठं इसिं गाथाय अज्झभासि –

[जा॰ १.३.९ मणिकण्ठजातकेपि] ‘‘न तं याचे यस्स पियं जिगीसे,

विदेस्सो [देस्सो (सी॰), देस्सो च (स्या॰)] होति अतियाचनाय।

नागो मणिं याचितो ब्राह्मणेन।

अदस्सनञ्‍ञेव तदज्झगमा’’ति॥

तेसञ्हि नाम, भिक्खवे, तिरच्छानगतानं पाणानं अमनापा भविस्सति याचना अमनापा विञ्‍ञत्ति। किमङ्गं [किमङ्ग (सी॰)] पन मनुस्सभूतानं!

३४५. ‘‘भूतपुब्बं, भिक्खवे, अञ्‍ञतरो भिक्खु हिमवन्तपस्से विहरति अञ्‍ञतरस्मिं वनसण्डे। तस्स खो, भिक्खवे, वनसण्डस्स अविदूरे महन्तं निन्‍नं पल्‍ललं। अथ खो,

वासाय उपगच्छति। अथ खो, भिक्खवे, सो भिक्खु तस्स सकुणसङ्घस्स सद्देन उब्बाळ्हो येनाहं तेनुपसङ्कमि; उपसङ्कमित्वा मं अभिवादेत्वा एकमन्तं निसीदि। एकमन्तं निसिन्‍नं खो अहं, भिक्खवे, तं भिक्खुं एतदवोच – ‘कच्‍चि, भिक्खु, खमनीयं कच्‍चि यापनीयं कच्‍चिसि अप्पकिलमथेन अद्धानं आगतो? कुतो च त्वं, भिक्खु, आगच्छसी’ति? ‘खमनीयं, भगवा, यापनीयं, भगवा। अप्पकिलमथेन चाहं, भन्ते, अद्धानं आगतो। अत्थि, भन्ते, हिमवन्तपस्से महावनसण्डो। तस्स खो पन, भन्ते, वनसण्डस्स अविदूरे महन्तं निन्‍नं पल्‍ललं। अथ खो, भन्ते, महासकुणसङ्घो तस्मिं पल्‍लले दिवसं गोचरं चरित्वा सायं तं वनसण्डं वासाय उपगच्छति। ततो अहं, भगवा, आगच्छामि – तस्स सकुणसङ्घस्स सद्देन उब्बाळ्हो’ति। ‘इच्छसि पन त्वं, भिक्खु, तस्स सकुणसङ्घस्स अनागमन’न्ति ? ‘इच्छामहं, भगवा, तस्स सकुणसङ्घस्स अनागमन’न्ति। ‘तेन हि त्वं, भिक्खु, तत्थ गन्त्वा तं वनसण्डं अज्झोगाहेत्वा रत्तिया पठमं यामं तिक्खत्तुं सद्दमनुस्सावेहि – सुणन्तु मे, भोन्तो सकुणा, यावतिका इमस्मिं वनसण्डे वासं उपगता, पत्तेन मे अत्थो। एकेकं मे, भोन्तो, पत्तं ददन्तू’ति। रत्तिया मज्झिमं यामं… रत्तिया पच्छिमं यामं तिक्खत्तुं सद्दमनुस्सावेहि – ‘सुणन्तु मे, भोन्तो सकुणा, यावतिका इमस्मिं वनसण्डे वासं उपगता, पत्तेन मे अत्थो। एकेकं मे, भोन्तो, पत्तं ददन्तू’ति।

‘‘अथ खो, भिक्खवे, सो भिक्खु तत्थ गन्त्वा तं वनसण्डं अज्झोगाहेत्वा रत्तिया पठमं यामं तिक्खत्तुं सद्दमनुस्सावेसि – ‘सुणन्तु मे, भोन्तो सकुणा, यावतिका इमस्मिं वनसण्डे वासं उपगता, पत्तेन मे अत्थो। एकेकं मे, भोन्तो, पत्तं ददन्तू’ति। रत्तिया मज्झिम यामं… रत्तिया पच्छिमं यामं तिक्खत्तुं सद्दमनुस्सावेसि – ‘सुणन्तु मे, भोन्तो सकुणा, यावतिका इमस्मिं वनसण्डे वासं उपगता, पत्तेन मे अत्थो। एकेकं मे, भोन्तो, पत्तं ददन्तू’ति। अथ खो, भिक्खवे, सो सकुणसङ्घो – ‘भिक्खु पत्तं याचति भिक्खुस्स पत्तेन अत्थो’ति तम्हा वनसण्डा पक्‍कामि। तथा पक्‍कन्तोव अहोसि न पुन पच्‍चागञ्छि। तेसञ्हि नाम, भिक्खवे, तिरच्छानगतानं पाणानं अमनापा भविस्सति याचना अमनापा विञ्‍ञत्ति। किमङ्गं पन मनुस्सभूतानं’’!

३४६. ‘‘भूतपुब्बं, भिक्खवे, रट्ठपालस्स कुलपुत्तस्स पिता रट्ठपालं कुलपुत्तं गाथाय अज्झभासि –

‘अपाहं ते न जानामि, रट्ठपाल बहू जना।

[जा॰ १.७.५४] ते मं सङ्गम्म याचन्ति, कस्मा मं त्वं न याचसी’ति॥

[जा॰ १.७.५५] ‘याचको अप्पियो होति, याचं अददमप्पियो।

तस्माहं तं न याचामि, मा मे विदेस्सना अहू’ति॥

‘‘सो हि नाम, भिक्खवे, रट्ठपालो कुलपुत्तो सकं पितरं एवं वक्खति। किमङ्गं पन जनो जनं!

३४७. ‘‘गिहीनं, भिक्खवे, दुस्संहरानि भोगानि सम्भतानिपि दुरक्खियानि । तत्थ नाम तुम्हे, मोघपुरिसा, एवं दुस्संहरेसु भोगेसु सम्भतेसुपि दुरक्खियेसु याचनबहुला विञ्‍ञत्तिबहुला विहरिस्सथ – ‘पुरिसं देथ, पुरिसत्थकरं देथ, गोणं देथ, सकटं देथ, वासिं देथ, परसुं देथ, कुठारिं देथ, कुदालं देथ, निखादनं देथ, वल्‍लिं देथ, वेळुं देथ, मुञ्‍जं देथ, पब्बजं देथ, तिणं देथ, मत्तिकं देथा’’ति! नेतं, मोघपुरिसा, अप्पसन्‍नानं वा पसादाय…पे॰… एवञ्‍च पन, भिक्खवे, इमं सिक्खापदं उद्दिसेय्याथ –

३४८. ‘‘सञ्‍ञाचिकाय पन भिक्खुना कुटिं कारयमानेन अस्सामिकं अत्तुद्देसं पमाणिका कारेतब्बा। तत्रिदं पमाणं – दीघसो द्वादस विदत्थियो, सुगतविदत्थिया; तिरियं सत्तन्तरा। भिक्खू अभिनेतब्बा वत्थुदेसनाय। तेहि भिक्खूहि वत्थु देसेतब्बं – अनारम्भं [अनारब्भं (क॰)] सपरिक्‍कमनं। सारम्भे [सारब्भे (क॰)] चे भिक्खु वत्थुस्मिं अपरिक्‍कमने सञ्‍ञाचिकाय कुटिं कारेय्य, भिक्खू वा अनभिनेय्य वत्थुदेसनाय, पमाणं वा अतिक्‍कामेय्य, सङ्घादिसेसो’’ति।

३४९. सञ्‍ञाचिका नाम सयं याचित्वा पुरिसम्पि पुरिसत्थकरम्पि गोणम्पि सकटम्पि वासिम्पि परसुम्पि कुठारिम्पि कुदालम्पि निखादनम्पि वल्‍लिम्पि वेळुम्पि मुञ्‍जम्पि पब्बजम्पि तिणम्पि मत्तिकम्पि।

कुटि नाम उल्‍लित्ता वा होति अवलित्ता वा उल्‍लित्तावलित्ता वा।

कारयमानेनाति करोन्तो वा कारापेन्तो वा।

अस्सामिकन्ति न अञ्‍ञो कोचि सामिको होति, इत्थी वा पुरिसो वा गहट्ठो वा पब्बजितो वा।

अत्तुद्देसन्ति अत्तनो अत्थाय।

पमाणिका कारेतब्बा। तत्रिदं पमाणं – दीघसो द्वादस विदत्थियो, सुगतविदत्थियाति बाहिरिमेन मानेन।

तिरियं सत्तन्तराति अब्भन्तरिमेन मानेन।

भिक्खू अभिनेतब्बा वत्थुदेसनायाति तेन कुटिकारकेन भिक्खुना कुटिवत्थुं सोधेत्वा सङ्घं उपसङ्कमित्वा एकंसं उत्तरासङ्गं करित्वा वुड्ढानं भिक्खूनं पादे वन्दित्वा उक्‍कुटिकं निसीदित्वा अञ्‍जलिं पग्गहेत्वा एवमस्स वचनीयो – ‘‘अहं, भन्ते, सञ्‍ञाचिकाय कुटिं कत्तुकामो अस्सामिकं अत्तुद्देसं। सोहं, भन्ते, सङ्घं कुटिवत्थुओलोकनं याचामी’’ति। दुतियम्पि याचितब्बा। ततियम्पि याचितब्बा। सचे सब्बो सङ्घो उस्सहति कुटिवत्थुं ओलोकेतुं, सब्बेन सङ्घेन ओलोकेतब्बं। नो चे सब्बो सङ्घो उस्सहति कुटिवत्थुं ओलोकेतुं, ये तत्थ होन्ति भिक्खू ब्यत्ता पटिबला सारम्भं अनारम्भं सपरिक्‍कमनं अपरिक्‍कमनं जानितुं ते याचित्वा सम्मन्‍नितब्बा। एवञ्‍च पन, भिक्खवे, सम्मन्‍नितब्बा। ब्यत्तेन भिक्खुना पटिबलेन सङ्घो ञापेतब्बो –

३५०. ‘‘सुणातु मे, भन्ते, सङ्घो। अयं इत्थन्‍नामो भिक्खु सञ्‍ञाचिकाय कुटिं कत्तुकामो अस्सामिकं अत्तुद्देसं। सो सङ्घं कुटिवत्थुओलोकनं याचति। यदि सङ्घस्स पत्तकल्‍लं, सङ्घो इत्थन्‍नामञ्‍च इत्थन्‍नामञ्‍च भिक्खू सम्मन्‍नेय्य इत्थन्‍नामस्स भिक्खुनो कुटिवत्थुं ओलोकेतुं। एसा ञत्ति।

‘‘सुणातु मे, भन्ते, सङ्घो। अयं इत्थन्‍नामो भिक्खु सञ्‍ञाचिकाय कुटिं कत्तुकामो अस्सामिकं अत्तुद्देसं। सो सङ्घं कुटिवत्थुओलोकनं याचति। सङ्घो इत्थन्‍नामञ्‍च इत्थन्‍नामञ्‍च भिक्खू सम्मन्‍नति इत्थन्‍नामस्स भिक्खुनो कुटिवत्थुं ओलोकेतुं। यस्सायस्मतो खमति इत्थन्‍नामस्स च इत्थन्‍नामस्स च भिक्खूनं सम्मुति [सम्मति (स्या॰)] इत्थन्‍नामस्स भिक्खुनो कुटिवत्थुं ओलोकेतुं, सो तुण्हस्स; यस्स नक्खमति, सो भासेय्य।

‘‘सम्मता सङ्घेन इत्थन्‍नामो च इत्थन्‍नामो च भिक्खू इत्थन्‍नामस्स भिक्खुनो कुटिवत्थुं ओलोकेतुं। खमति सङ्घस्स, तस्मा तुण्ही, एवमेतं धारयामी’’ति।

३५१. तेहि सम्मतेहि भिक्खूहि तत्थ गन्त्वा कुटिवत्थु ओलोकेतब्बं, सारम्भं अनारम्भं सपरिक्‍कमनं अपरिक्‍कमनं जानितब्बं। सचे सारम्भं होति अपरिक्‍कमनं, ‘मा इध करी’ति वत्तब्बो। सचे अनारम्भं होति सपरिक्‍कमनं, सङ्घस्स आरोचेतब्बं – ‘अनारम्भं सपरिक्‍कमन’न्ति। तेन कुटिकारकेन भिक्खुना सङ्घं उपसङ्कमित्वा एकंसं उत्तरासङ्गं करित्वा वुड्ढानं भिक्खूनं पादे वन्दित्वा उक्‍कुटिकं निसीदित्वा अञ्‍जलिं पग्गहेत्वा एवमस्स वचनीयो – ‘‘अहं, भन्ते, सञ्‍ञाचिकाय कुटिं कत्तुकामो अस्सामिकं अत्तुद्देसं । सोहं, भन्ते, सङ्घं कुटिवत्थुदेसनं याचामी’’ति। दुतियम्पि याचितब्बा। ततियम्पि याचितब्बा। ब्यत्तेन भिक्खुना पटिबलेन सङ्घो ञापेतब्बो –

३५२. ‘‘सुणातु मे, भन्ते, सङ्घो। अयं इत्थन्‍नामो भिक्खु सञ्‍ञाचिकाय कुटिं कत्तुकामो अस्सामिकं अत्तुद्देसं। सो सङ्घं कुटिवत्थुदेसनं याचति। यदि सङ्घस्स पत्तकल्‍लं, सङ्घो इत्थन्‍नामस्स भिक्खुनो कुटिवत्थुं देसेय्य। एसा ञत्ति।

‘‘सुणातु मे, भन्ते, सङ्घो। अयं इत्थन्‍नामो भिक्खु सञ्‍ञाचिकाय कुटिं कत्तुकामो अस्सामिकं अत्तुद्देसं। सो सङ्घं कुटिवत्थुदेसनं याचति। सङ्घो इत्थन्‍नामस्स भिक्खुनो कुटिवत्थुं देसेति। यस्सायस्मतो खमति इत्थन्‍नामस्स भिक्खुनो कुटिवत्थुस्स देसना, सो तुण्हस्स; यस्स नक्खमति, सो भासेय्य।

‘‘देसितं सङ्घेन इत्थन्‍नामस्स भिक्खुनो कुटिवत्थु। खमति सङ्घस्स, तस्मा तुण्ही, एवमेतं धारयामी’’ति।

३५३. सारम्भं नाम किपिल्‍लिकानं वा आसयो होति, उपचिकानं वा आसयो होति, उन्दुरानं वा आसयो होति, अहीनं वा आसयो होति, विच्छिकानं वा आसयो होति, सतपदीनं वा आसयो होति, हत्थीनं वा आसयो होति, अस्सानं वा आसयो होति, सीहानं वा आसयो होति, ब्यग्घानं वा आसयो होति, दीपीनं वा आसयो होति, अच्छानं वा आसयो होति, तरच्छानं वा आसयो होति, येसं केसञ्‍चि तिरच्छानगतानं पाणानं आसयो होति, पुब्बण्णनिस्सितं वा होति, अपरण्णनिस्सितं वा होति, अब्भाघातनिस्सितं वा होति, आघातननिस्सितं वा होति, सुसाननिस्सितं वा होति, उय्याननिस्सितं वा होति, राजवत्थुनिस्सितं वा होति, हत्थिसालानिस्सितं वा होति, अस्ससालानिस्सितं वा होति, बन्धनागारनिस्सितं वा होति, पानागारनिस्सितं वा होति, सूननिस्सितं वा होति, रच्छानिस्सितं वा होति, चच्‍चरनिस्सितं वा होति, सभानिस्सितं वा होति, संसरणनिस्सितं वा [सञ्‍चरणनिस्सितं वा (क॰)] होति। एतं सारम्भं नाम।

अपरिक्‍कमनं नाम न सक्‍का होति यथायुत्तेन सकटेन अनुपरिगन्तुं समन्ता निस्सेणिया अनुपरिगन्तुं। एतं अपरिक्‍कमनं नाम।

अनारम्भं नाम न किपिल्‍लिकानं वा आसयो होति, न उपचिकानं वा आसयो होति, न उन्दुरानं वा आसयो होति, न अहीनं वा आसयो होति, न विच्छिकानं वा आसयो होति, न सतपदीनं वा आसयो होति…पे॰… न संसरणनिस्सितं वा होति। एतं अनारम्भं नाम।

सपरिक्‍कमनं नाम सक्‍का होति यथायुत्तेन सकटेन अनुपरिगन्तुं, समन्ता निस्सेणिया अनुपरिगन्तुं। एतं सपरिक्‍कमनं नाम।

सञ्‍ञाचिका नाम सयं याचित्वा पुरिसम्पि पुरिसत्थकरम्पि…पे॰… मत्तिकम्पि ।

कुटि नाम उल्‍लित्ता वा होति वा अवलित्ता वा उल्‍लित्तावलित्ता वा।

कारेय्याति करोति वा कारापेति वा।

भिक्खू वा अनभिनेय्य, वत्थुदेसनाय पमाणं वा अतिक्‍कामेय्याति ञत्तिदुतियेन कम्मेन कुटिवत्थुं न देसापेत्वा, आयामतो वा वित्थारतो वा अन्तमसो केसग्गमत्तम्पि अतिक्‍कामेत्वा करोति वा कारापेति वा, पयोगे पयोगे दुक्‍कटं। एकं पिण्डं अनागते आपत्ति थुल्‍लच्‍चयस्स। तस्मिं पिण्डे आगते आपत्ति सङ्घादिसेसस्स।

सङ्घादिसेसोति…पे॰… तेनपि वुच्‍चति सङ्घादिसेसोति।

३५४. भिक्खु कुटिं करोति अदेसितवत्थुकं सारम्भं अपरिक्‍कमनं, आपत्ति सङ्घादिसेसेन द्विन्‍नं दुक्‍कटानं। भिक्खु कुटिं करोति अदेसितवत्थुकं सारम्भं सपरिक्‍कमनं, आपत्ति सङ्घादिसेसेन दुक्‍कटस्स। भिक्खु कुटिं करोति अदेसितवत्थुकं अनारम्भं अपरिक्‍कमनं, आपत्ति सङ्घादिसेसेन दुक्‍कटस्स। भिक्खु कुटिं करोति अदेसितवत्थुकं अनारम्भं सपरिक्‍कमनं, आपत्ति सङ्घादिसेसस्स।

३५५. भिक्खु कुटिं करोति देसितवत्थुकं सारम्भं अपरिक्‍कमनं, आपत्ति द्विन्‍नं दुक्‍कटानं। भिक्खु कुटिं करोति देसितवत्थुकं सारम्भं सपरिक्‍कमनं, आपत्ति दुक्‍कटस्स। भिक्खु कुटिं करोति देसितवत्थुकं अनारम्भं अपरिक्‍कमनं, आपत्ति दुक्‍कटस्स। भिक्खु कुटिं करोति देसितवत्थुकं अनारम्भं सपरिक्‍कमनं, अनापत्ति।

भिक्खु कुटिं करोति पमाणातिक्‍कन्तं सारम्भं अपरिक्‍कमनं, आपत्ति सङ्घादिसेसेन द्विन्‍नं दुक्‍कटानं। भिक्खु कुटिं करोति पमाणातिक्‍कन्तं सारम्भं सपरिक्‍कमनं, आपत्ति सङ्घादिसेसेन दुक्‍कटस्स। भिक्खु कुटिं करोति पमाणातिक्‍कन्तं अनारम्भं अपरिक्‍कमनं, आपत्ति सङ्घादिसेसेन दुक्‍कटस्स। भिक्खु कुटिं करोति पमाणातिक्‍कन्तं अनारम्भं सपरिक्‍कमनं, आपत्ति सङ्घादिसेसस्स।

भिक्खु कुटिं करोति पमाणिकं सारम्भं अपरिक्‍कमनं, आपत्ति द्विन्‍नं दुक्‍कटानं। भिक्खु कुटिं करोति पमाणिकं सारम्भं सपरिक्‍कमनं, आपत्ति दुक्‍कटस्स। भिक्खु कुटिं करोति पमाणिकं अनारम्भं अपरिक्‍कमनं, आपत्ति दुक्‍कटस्स। भिक्खु कुटिं करोति पमाणिकं अनारम्भं सपरिक्‍कमनं, अनापत्ति।

भिक्खु कुटिं करोति अदेसितवत्थुकं पमाणातिक्‍कन्तं सारम्भं अपरिक्‍कमनं, आपत्ति द्विन्‍नं सङ्घादिसेसेन द्विन्‍नं दुक्‍कटानं। भिक्खु कुटिं करोति अदेसितवत्थुकं पमाणातिक्‍कन्तं सारम्भं सपरिक्‍कमनं, आपत्ति द्विन्‍नं सङ्घादिसेसेन दुक्‍कटस्स। भिक्खु कुटिं करोति अदेसितवत्थुकं पमाणातिक्‍कन्तं अनारम्भं अपरिक्‍कमनं, आपत्ति द्विन्‍नं सङ्घादिसेसेन दुक्‍कटस्स। भिक्खु कुटिं करोति अदेसितवत्थुकं पमाणातिक्‍कन्तं अनारम्भं सपरिक्‍कमनं, आपत्ति द्विन्‍नं सङ्घादिसेसानं।

भिक्खु कुटिं करोति देसितवत्थुकं पमाणिकं सारम्भं अपरिक्‍कमनं, आपत्ति द्विन्‍नं दुक्‍कटानं। भिक्खु कुटिं करोति देसितवत्थुकं पमाणिकं सारम्भं सपरिक्‍कमनं, आपत्ति दुक्‍कटस्स। भिक्खु कुटिं करोति देसितवत्थुकं पमाणिकं अनारम्भं अपरिक्‍कमनं, आपत्ति दुक्‍कटस्स। भिक्खु कुटिं करोति देसितवत्थुकं पमाणिकं अनारम्भं सपरिक्‍कमनं, अनापत्ति।

३५६. भिक्खु समादिसति – ‘‘कुटिं मे करोथा’’ति। तस्स कुटिं करोन्ति अदेसितवत्थुकं सारम्भं अपरिक्‍कमनं, आपत्ति सङ्घादिसेसेन द्विन्‍नं दुक्‍कटानं…पे॰… सारम्भं सपरिक्‍कमनं, आपत्ति सङ्घादिसेसेन दुक्‍कटस्स…पे॰… अनारम्भं अपरिक्‍कमनं, आपत्ति सङ्घादिसेसेन दुक्‍कटस्स…पे॰… अनारम्भं सपरिक्‍कमनं, आपत्ति सङ्घादिसेसस्स।

भिक्खु समादिसति – ‘‘कुटिं मे करोथा’’ति। तस्स कुटिं करोन्ति देसितवत्थुकं सारम्भं अपरिक्‍कमनं, आपत्ति द्विन्‍नं दुक्‍कटानं…पे॰… सारम्भं सपरिक्‍कमनं, आपत्ति दुक्‍कटस्स…पे॰… अनारम्भं अपरिक्‍कमनं, आपत्ति दुक्‍कटस्स…पे॰… अनारम्भं सपरिक्‍कमनं, अनापत्ति।

भिक्खु समादिसति – ‘‘कुटिं मे करोथा’’ति। तस्स कुटिं करोन्ति पमाणातिक्‍कन्तं सारम्भं अपरिक्‍कमनं, आपत्ति सङ्घादिसेसेन द्विन्‍नं दुक्‍कटानं…पे॰… सारम्भं सपरिक्‍कमनं, आपत्ति सङ्घादिसेसेन दुक्‍कटस्स…पे॰… अनारम्भं अपरिक्‍कमनं, आपत्ति सङ्घादिसेसेन दुक्‍कटस्स…पे॰… अनारम्भं सपरिक्‍कमनं, आपत्ति सङ्घादिसेसस्स।

भिक्खु समादिसति – ‘‘कुटिं मे करोथा’’ति। तस्स कुटिं करोन्ति पमाणिकं सारम्भं अपरिक्‍कमनं, आपत्ति द्विन्‍नं दुक्‍कटानं…पे॰… सारम्भं सपरिक्‍कमनं, आपत्ति दुक्‍कटस्स…पे॰… अनारम्भं अपरिक्‍कमनं, आपत्ति दुक्‍कटस्स…पे॰… अनारम्भं सपरिक्‍कमनं, अनापत्ति।

भिक्खु समादिसति – ‘‘कुटिं मे करोथा’’ति। तस्स कुटिं करोन्ति अदेसितवत्थुकं पमाणातिक्‍कन्तं सारम्भं अपरिक्‍कमनं, आपत्ति द्विन्‍नं सङ्घादिसेसेन द्विन्‍नं दुक्‍कटानं…पे॰… सारम्भं सपरिक्‍कमनं, आपत्ति द्विन्‍नं सङ्घादिसेसेन दुक्‍कटस्स…पे॰… अनारम्भं अपरिक्‍कमनं, आपत्ति द्विन्‍नं सङ्घादिसेसेन दुक्‍कटस्स…पे॰… अनारम्भं सपरिक्‍कमनं, आपत्ति द्विन्‍नं सङ्घादिसेसानं।

भिक्खु समादिसति – ‘‘कुटिं मे करोथा’’ति। तस्स कुटिं करोन्ति देसितवत्थुकं पमाणिकं सारम्भं अपरिक्‍कमनं, आपत्ति द्विन्‍नं दुक्‍कटानं…पे॰… सारम्भं सपरिक्‍कमनं, आपत्ति दुक्‍कटस्स…पे॰… अनारम्भं अपरिक्‍कमनं, आपत्ति दुक्‍कटस्स…पे॰… अनारम्भं सपरिक्‍कमनं, अनापत्ति।

३५७. भिक्खु समादिसित्वा पक्‍कमति – ‘‘कुटिं मे करोथा’’ति। न च समादिसति – ‘‘देसितवत्थुका च होतु अनारम्भा च सपरिक्‍कमना चा’’ति। तस्स कुटिं करोन्ति अदेसितवत्थुकं सारम्भं अपरिक्‍कमनं, आपत्ति सङ्घादिसेसेन द्विन्‍नं दुक्‍कटानं…पे॰… सारम्भं सपरिक्‍कमनं, आपत्ति सङ्घादिसेसेन दुक्‍कटस्स…पे॰… अनारम्भं अपरिक्‍कमनं, आपत्ति सङ्घादिसेसेन दुक्‍कटस्स…पे॰… अनारम्भं सपरिक्‍कमनं, आपत्ति सङ्घादिसेसस्स।

भिक्खु समादिसित्वा पक्‍कमति – ‘‘कुटिं मे करोथा’’ति। न च समादिसति – ‘‘देसितवत्थुका च होतु अनारम्भा च सपरिक्‍कमना चा’’ति। तस्स कुटिं करोन्ति देसितवत्थुकं सारम्भं अपरिक्‍कमनं, आपत्ति द्विन्‍नं दुक्‍कटानं…पे॰… सारम्भं सपरिक्‍कमनं, आपत्ति दुक्‍कटस्स…पे॰… अनारम्भं अपरिक्‍कमनं, आपत्ति दुक्‍कटस्स…पे॰… अनारम्भं सपरिक्‍कमनं, अनापत्ति।

भिक्खु समादिसित्वा पक्‍कमति – ‘‘कुटिं मे करोथा’’ति। न च समादिसति – ‘‘पमाणिका च होतु अनारम्भा च सपरिक्‍कमना चा’’ति। तस्स कुटिं करोन्ति पमाणातिक्‍कन्तं सारम्भं अपरिक्‍कमनं, आपत्ति सङ्घादिसेसेन द्विन्‍नं दुक्‍कटानं…पे॰… सारम्भं सपरिक्‍कमनं, आपत्ति सङ्घादिसेसेन दुक्‍कटस्स…पे॰… अनारम्भं अपरिक्‍कमनं, आपत्ति सङ्घादिसेसेन दुक्‍कटस्स…पे॰… अनारम्भं सपरिक्‍कमनं, आपत्ति सङ्घादिसेसस्स।

भिक्खु समादिसित्वा पक्‍कमति – ‘‘कुटिं मे करोथा’’ति। न च समादिसति – ‘‘पमाणिका च होतु अनारम्भा च सपरिक्‍कमना चा’’ति। तस्स कुटिं करोन्ति पमाणिकं सारम्भं अपरिक्‍कमनं, आपत्ति द्विन्‍नं दुक्‍कटानं…पे॰… सारम्भं सपरिक्‍कमनं, आपत्ति दुक्‍कटस्स…पे॰… अनारम्भं अपरिक्‍कमनं, आपत्ति दुक्‍कटस्स…पे॰… अनारम्भं सपरिक्‍कमनं, अनापत्ति।

भिक्खु समादिसित्वा पक्‍कमति – ‘‘कुटिं मे करोथा’’ति। न च समादिसति – ‘‘देसितवत्थुका च होतु पमाणिका च अनारम्भा च सपरिक्‍कमना चा’’ति। तस्स कुटिं करोन्ति अदेसितवत्थुकं पमाणातिक्‍कन्तं सारम्भं अपरिक्‍कमनं, आपत्ति द्विन्‍नं सङ्घादिसेसेन द्विन्‍नं दुक्‍कटानं…पे॰… सारम्भं सपरिक्‍कमनं, आपत्ति द्विन्‍नं सङ्घादिसेसेन दुक्‍कटस्स…पे॰… अनारम्भं अपरिक्‍कमनं, आपत्ति द्विन्‍नं सङ्घादिसेसेन दुक्‍कटस्स …पे॰… अनारम्भं सपरिक्‍कमनं, आपत्ति द्विन्‍नं सङ्घादिसेसानं।

भिक्खु समादिसित्वा पक्‍कमति – ‘‘कुटिं मे करोथा’’ति। न च समादिसति – ‘‘देसितवत्थुका च होतु पमाणिका च अनारम्भा च सपरिक्‍कमना चा’’ति। तस्स कुटिं करोन्ति देसितवत्थुकं पमाणिकं सारम्भं अपरिक्‍कमनं, आपत्ति द्विन्‍नं दुक्‍कटानं…पे॰… सारम्भं सपरिक्‍कमनं, आपत्ति दुक्‍कटस्स…पे॰… अनारम्भं अपरिक्‍कमनं, आपत्ति दुक्‍कटस्स…पे॰… अनारम्भं सपरिक्‍कमनं, अनापत्ति।

३५८. भिक्खु समादिसित्वा पक्‍कमति – ‘‘कुटिं मे करोथा’’ति। समादिसति च – ‘‘देसितवत्थुका च होतु अनारम्भा च सपरिक्‍कमना चा’’ति। तस्स कुटिं करोन्ति अदेसितवत्थुकं सारम्भं अपरिक्‍कमनं। सो सुणाति – ‘‘कुटि किर मे कयिरति अदेसितवत्थुका सारम्भा अपरिक्‍कमना’’ति। तेन भिक्खुना सामं वा गन्तब्बं दूतो वा पाहेतब्बो – ‘‘देसितवत्थुका च होतु अनारम्भा च सपरिक्‍कमना चा’’ति। नो चे सामं वा गच्छेय्य दूतं वा पहिणेय्य, आपत्ति दुक्‍कटस्स।

भिक्खु समादिसित्वा पक्‍कमति – ‘‘कुटिं मे करोथा’’ति। समादिसति च – ‘‘देसितवत्थुका च होतु अनारम्भा च सपरिक्‍कमना चा’’ति। तस्स कुटिं करोन्ति अदेसितवत्थुकं सारम्भं सपरिक्‍कमनं। सो सुणाति – ‘‘कुटि किर मे कयिरति अदेसितवत्थुका सारम्भा सपरिक्‍कमना’’ति। तेन भिक्खुना सामं वा गन्तब्बं दूतो वा पाहेतब्बो – ‘‘देसितवत्थुका च होतु अनारम्भा चा’’ति। नो चे सामं वा गच्छेय्य दूतं वा पहिणेय्य, आपत्ति दुक्‍कटस्स।

भिक्खु समादिसित्वा पक्‍कमति – ‘‘कुटिं मे करोथा’’ति। समादिसति च – ‘‘देसितवत्थुका च होतु अनारम्भा च सपरिक्‍कमना चा’’ति। तस्स कुटिं करोन्ति अदेसितवत्थुकं अनारम्भं अपरिक्‍कमनं। सो सुणाति – ‘‘कुटि किर मे कयिरति अदेसितवत्थुका अनारम्भा अपरिक्‍कमना’’ति। तेन भिक्खुना सामं वा गन्तब्बं दूतो वा पाहेतब्बो – ‘‘देसितवत्थुका च होतु सपरिक्‍कमना चा’’ति। नो चे सामं वा गच्छेय्य दूतं वा पहिणेय्य, आपत्ति दुक्‍कटस्स।

भिक्खु समादिसित्वा पक्‍कमति – ‘‘कुटिं मे करोथा’’ति। समादिसति च – ‘‘देसितवत्थुका च होतु अनारम्भा च सपरिक्‍कमना चा’’ति। तस्स कुटिं करोन्ति अदेसितवत्थुकं अनारम्भं सपरिक्‍कमनं। सो सुणाति – ‘‘कुटि किर मे कयिरति अदेसितवत्थुका अनारम्भा सपरिक्‍कमना’’ति। तेन भिक्खुना सामं वा गन्तब्बं दूतो वा पाहेतब्बो – ‘‘देसितवत्थुका होतू’’ति। नो चे सामं वा गच्छेय्य दूतं वा पहिणेय्य, आपत्ति दुक्‍कटस्स।

भिक्खु समादिसित्वा पक्‍कमति – ‘‘कुटिं मे करोथा’’ति। समादिसति च – ‘‘देसितवत्थुका च होतु अनारम्भा च सपरिक्‍कमना चा’’ति। तस्स कुटिं करोन्ति देसितवत्थुकं सारम्भं अपरिक्‍कमनं। सो सुणाति – ‘‘कुटि किर मे कयिरति देसितवत्थुका सारम्भा अपरिक्‍कमना’’ति। तेन भिक्खुना सामं वा गन्तब्बं दूतो वा पाहेतब्बो – ‘‘अनारम्भा च होतु सपरिक्‍कमना चा’’ति। नो चे सामं वा गच्छेय्य दूतं वा पहिणेय्य, आपत्ति दुक्‍कटस्स।

भिक्खु समादिसित्वा पक्‍कमति – ‘‘कुटिं मे करोथा’’ति। समादिसति च – ‘‘देसितवत्थुका च होतु अनारम्भा च सपरिक्‍कमना चा’’ति। तस्स कुटिं करोन्ति देसितवत्थुकं सारम्भं सपरिक्‍कमनं। सो सुणाति – ‘‘कुटि किर मे कयिरति देसितवत्थुका सारम्भा सपरिक्‍कमना’’ति। तेन भिक्खुना सामं वा गन्तब्बं दूतो वा पाहेतब्बो – ‘‘अनारम्भा होतू’’ति। नो चे सामं वा गच्छेय्य दूतं वा पहिणेय्य, आपत्ति दुक्‍कटस्स।

भिक्खु समादिसित्वा पक्‍कमति – ‘‘कुटिं मे करोथा’’ति। समादिसति च – ‘‘देसितवत्थुका च होतु अनारम्भा च सपरिक्‍कमना चा’’ति। तस्स कुटिं करोन्ति देसितवत्थुकं अनारम्भं अपरिक्‍कमनं। सो सुणाति – ‘‘कुटि किर मे कयिरति देसितवत्थुका अनारम्भा अपरिक्‍कमना’’ति। तेन भिक्खुना सामं वा गन्तब्बं दूतो वा पाहेतब्बो – ‘‘सपरिक्‍कमना होतू’’ति। नो चे सामं वा गच्छेय्य दूतं वा पहिणेय्य, आपत्ति दुक्‍कटस्स।

भिक्खु समादिसित्वा पक्‍कमति – ‘‘कुटिं मे करोथा’’ति। समादिसति च – ‘‘देसितवत्थुका च होतु अनारम्भा च सपरिक्‍कमना चा’’ति। तस्स कुटिं करोन्ति देसितवत्थुकं अनारम्भं सपरिक्‍कमनं, अनापत्ति।

३५९. भिक्खु समादिसित्वा पक्‍कमति – ‘‘कुटिं मे करोथा’’ति। समादिसति च – ‘‘पमाणिका च होतु अनारम्भा च सपरिक्‍कमना चा’’ति। तस्स कुटिं करोन्ति पमाणातिक्‍कन्तं सारम्भं अपरिक्‍कमनं। सो सुणाति – ‘‘कुटि किर मे कयिरति पमाणातिक्‍कन्ता सारम्भा अपरिक्‍कमना’’ति। तेन भिक्खुना सामं वा गन्तब्बं दूतो वा पाहेतब्बो – ‘‘पमाणिका च होतु अनारम्भा च सपरिक्‍कमना चा’’ति…पे॰… ‘‘पमाणिका च होतु अनारम्भा चा’’ति…पे॰… ‘‘पमाणिका च होतु सपरिक्‍कमना चा’’ति…पे॰… ‘‘पमाणिका होतू’’ति। नो चे सामं वा गच्छेय्य दूतं वा पहिणेय्य, आपत्ति दुक्‍कटस्स।

भिक्खु समादिसित्वा पक्‍कमति – ‘‘कुटिं मे करोथा’’ति। समादिसति च – ‘‘पमाणिका च होतु अनारम्भा च सपरिक्‍कमना चा’’ति। तस्स कुटिं करोन्ति पमाणिकं सारम्भं अपरिक्‍कमनं। सो सुणाति – ‘‘कुटि किर मे कयिरति पमाणिका सारम्भा अपरिक्‍कमना’’ति। तेन भिक्खुना सामं वा गन्तब्बं दूतो वा पाहेतब्बो – ‘‘अनारम्भा च होतु सपरिक्‍कमना चा’’ति…पे॰… ‘‘अनारम्भा होतू’’ति…पे॰… ‘‘सपरिक्‍कमना होतू’’ति…पे॰… अनापत्ति।

३६०. भिक्खु समादिसित्वा पक्‍कमति – ‘‘कुटिं मे करोथा’’ति। समादिसति च – ‘‘देसितवत्थुका च होतु पमाणिका च अनारम्भा च सपरिक्‍कमना चा’’ति। तस्स कुटिं करोन्ति अदेसितवत्थुकं पमाणातिक्‍कन्तं सारम्भं अपरिक्‍कमनं। सो सुणाति – ‘‘कुटि किर मे कयिरति अदेसितवत्थुका पमाणातिक्‍कन्ता सारम्भा अपरिक्‍कमना’’ति। तेन भिक्खुना सामं वा गन्तब्बं दूतो वा पाहेतब्बो – ‘‘देसितवत्थुका च होतु पमाणिका च अनारम्भा च सपरिक्‍कमना चा’’ति…पे॰… ‘‘देसितवत्थुका च होतु पमाणिका च अनारम्भा चा’’ति…पे॰… ‘‘देसितवत्थुका च होतु पमाणिका च सपरिक्‍कमना चा’’ति…पे॰… ‘‘देसितवत्थुका च होतु पमाणिका चा’’ति। नो चे सामं वा गच्छेय्य दूतं वा पहिणेय्य, आपत्ति दुक्‍कटस्स।

भिक्खु समादिसित्वा पक्‍कमति – ‘‘कुटिं मे करोथा’’ति। समादिसति च – ‘‘देसितवत्थुका च होतु पमाणिका च अनारम्भा च सपरिक्‍कमना चा’’ति। तस्स कुटिं करोन्ति देसितवत्थुकं पमाणिकं सारम्भं अपरिक्‍कमनं। सो सुणाति – ‘‘कुटि किर मे कयिरति देसितवत्थुका पमाणिका सारम्भा अपरिक्‍कमना’’ति। तेन भिक्खुना सामं वा गन्तब्बं दूतो वा पाहेतब्बो – ‘‘अनारम्भा च होतु सपरिक्‍कमना चा’’ति…पे॰… ‘‘अनारम्भा होतू’’ति…पे॰… ‘‘सपरिक्‍कमना होतू’’ति…पे॰… अनापत्ति।

भिक्खु समादिसित्वा पक्‍कमति – ‘‘कुटिं मे करोथा’’ति। समादिसति च – ‘‘देसितवत्थुका च होतु अनारम्भा च सपरिक्‍कमना चा’’ति। तस्स कुटिं करोन्ति अदेसितवत्थुकं सारम्भं अपरिक्‍कमनं, आपत्ति कारुकानं तिण्णं दुक्‍कटानं…पे॰… सारम्भं सपरिक्‍कमनं, आपत्ति कारुकानं द्विन्‍नं दुक्‍कटानं…पे॰… अनारम्भं अपरिक्‍कमनं, आपत्ति कारुकानं द्विन्‍नं दुक्‍कटानं…पे॰… अनारम्भं सपरिक्‍कमनं, आपत्ति कारुकानं दुक्‍कटस्स।

भिक्खु समादिसित्वा पक्‍कमति – ‘‘कुटिं मे करोथा’’ति। समादिसति च – ‘‘देसितवत्थुका च होतु अनारम्भा च सपरिक्‍कमना चा’’ति। तस्स कुटिं करोन्ति देसितवत्थुकं सारम्भं अपरिक्‍कमनं, आपत्ति कारुकानं द्विन्‍नं दुक्‍काटनं…पे॰… सारम्भं सपरिक्‍कमनं, आपत्ति कारुकानं दुक्‍कटस्स…पे॰… अनारम्भं अपरिक्‍कमनं, आपत्ति कारुकानं दुक्‍कटस्स…पे॰… अनारम्भं सपरिक्‍कमनं, अनापत्ति।

भिक्खु समादिसित्वा पक्‍कमति – ‘‘कुटिं मे करोथा’’ति। समादिसति च – ‘‘पमाणिका च होतु अनारम्भा च सपरिक्‍कमना चा’’ति। तस्स कुटिं करोन्ति पमाणातिक्‍कन्तं सारम्भं अपरिक्‍कमनं, आपत्ति कारुकानं तिण्णं दुक्‍कटानं…पे॰… सारम्भं सपरिक्‍कमनं, आपत्ति कारुकानं द्विन्‍नं दुक्‍कटानं…पे॰… अनारम्भं अपरिक्‍कमनं, आपत्ति कारुकानं द्विन्‍नं दुक्‍कटानं…पे॰… अनारम्भं सपरिक्‍कमनं आपत्ति कारुकानं दुक्‍कटस्स।

भिक्खु समादिसित्वा पक्‍कमति – ‘‘कुटिं मे करोथा’’ति। समादिसति च – ‘‘पमाणिका च होतु अनारम्भा च सपरिक्‍कमना चा’’ति। तस्स कुटिं करोन्ति पमाणिकं सारम्भं अपरिक्‍कमनं, आपत्ति कारुकानं द्विन्‍नं दुक्‍कटानं…पे॰… सारम्भं सपरिक्‍कमनं, आपत्ति कारुकानं दुक्‍कटस्स…पे॰… अनारम्भं अपरिक्‍कमनं, आपत्ति कारुकानं दुक्‍कटस्स…पे॰… अनारम्भं सपरिक्‍कमनं, अनापत्ति।

भिक्खु समादिसित्वा पक्‍कमति – ‘‘कुटिं मे करोथा’’ति। समादिसति च – ‘‘देसितवत्थुका च होतु पमाणिका च अनारम्भा च सपरिक्‍कमना चा’’ति। तस्स कुटिं करोन्ति अदेसितवत्थुकं पमाणातिक्‍कन्तं सारम्भं अपरिक्‍कमनं, आपत्ति कारुकानं चतुन्‍नं दुक्‍कटानं…पे॰… सारम्भं सपरिक्‍कमनं, आपत्ति कारुकानं तिण्णं दुक्‍कटानं…पे॰… अनारम्भं अपरिक्‍कमनं, आपत्ति कारुकानं तिण्णं दुक्‍कटानं…पे॰… अनारम्भं सपरिक्‍कमनं, आपत्ति कारुकानं द्विन्‍नं दुक्‍कटानं।

भिक्खु समादिसित्वा पक्‍कमति – ‘‘कुटिं मे करोथा’’ति। समादिसति च – ‘‘देसितवत्थुका च होतु पमाणिका च अनारम्भा च सपरिक्‍कमना चा’’ति। तस्स कुटिं करोन्ति देसितवत्थुकं पमाणिकं सारम्भं अपरिक्‍कमनं, आपत्ति कारुकानं द्विन्‍नं दुक्‍कटानं…पे॰… सारम्भं सपरिक्‍कमनं, आपत्ति कारुकानं दुक्‍कटस्स…पे॰… अनारम्भं अपरिक्‍कमनं, आपत्ति कारुकानं दुक्‍कटस्स…पे॰… अनारम्भं सपरिक्‍कमनं, अनापत्ति।

३६१. भिक्खु समादिसित्वा पक्‍कमति – ‘‘कुटिं मे करोथा’’ति। तस्स कुटिं करोन्ति अदेसितवत्थुकं सारम्भं अपरिक्‍कमनं। सो चे विप्पकते आगच्छति, तेन भिक्खुना सा कुटि अञ्‍ञस्स वा दातब्बा भिन्दित्वा वा पुन कातब्बा। नो चे अञ्‍ञस्स वा ददेय्य भिन्दित्वा वा पुन कारेय्य, आपत्ति सङ्घादिसेसेन द्विन्‍नं दुक्‍कटानं।

भिक्खु समादिसित्वा पक्‍कमति – ‘‘कुटिं मे करोथा’’ति। तस्स कुटिं करोन्ति अदेसितवत्थुकं सारम्भं सपरिक्‍कमनं। सो चे विप्पकते आगच्छति, तेन भिक्खुना सा कुटि अञ्‍ञस्स वा दातब्बा भिन्दित्वा वा पुन कातब्बा। नो चे अञ्‍ञस्स वा ददेय्य भिन्दित्वा वा पुन कारेय्य, आपत्ति सङ्घादिसेसेन दुक्‍कटस्स…पे॰… अनारम्भं अपरिक्‍कमनं…पे॰… आपत्ति सङ्घादिसेसेन दुक्‍कटस्स…पे॰… अनारम्भं सपरिक्‍कमनं…पे॰… आपत्ति सङ्घादिसेसस्स।

भिक्खु समादिसित्वा पक्‍कमति – ‘‘कुटिं मे करोथा’’ति। तस्स कुटिं करोन्ति देसितवत्थुकं सारम्भं अपरिक्‍कमनं। सो चे विप्पकते आगच्छति, तेन भिक्खुना सा कुटि अञ्‍ञस्स वा दातब्बा भिन्दित्वा वा पुन कातब्बा। नो चे अञ्‍ञस्स वा ददेय्य भिन्दित्वा वा पुन कारेय्य, आपत्ति द्विन्‍नं दुक्‍कटानं…पे॰… सारम्भं सपरिक्‍कमनं, आपत्ति दुक्‍कटस्स…पे॰… अनारम्भं अपरिक्‍कमनं, आपत्ति दुक्‍कटस्स…पे॰… अनारम्भं सपरिक्‍कमनं, अनापत्ति।

३६२. भिक्खु समादिसित्वा पक्‍कमति – ‘‘कुटिं मे करोथा’’ति। तस्स कुटिं करोन्ति पमाणातिक्‍कन्तं सारम्भं अपरिक्‍कमनं। सो चे विप्पकते आगच्छति, तेन भिक्खुना सा कुटि अञ्‍ञस्स वा दातब्बा भिन्दित्वा वा पुन कातब्बा। नो चे अञ्‍ञस्स वा ददेय्य भिन्दित्वा वा पुन कारेय्य, आपत्ति सङ्घादिसेसेन द्विन्‍नं दुक्‍कटानं…पे॰… सारम्भं सपरिक्‍कमनं, आपत्ति सङ्घादिसेसेन दुक्‍कटस्स…पे॰… अनारम्भं अपरिक्‍कमनं, आपत्ति सङ्घादिसेसेन दुक्‍कटस्स…पे॰… अनारम्भं सपरिक्‍कमनं, आपत्ति सङ्घादिसेसस्स।

भिक्खु समादिसित्वा पक्‍कमति – ‘‘कुटिं मे करोथा’’ति। तस्स कुटिं करोन्ति पमाणिकं सारम्भं अपरिक्‍कमनं। सो चे विप्पकते आगच्छति, तेन भिक्खुना सा कुटि अञ्‍ञस्स वा दातब्बा भिन्दित्वा वा पुन कातब्बा । नो चे अञ्‍ञस्स वा ददेय्य भिन्दित्वा वा पुन कारेय्य, आपत्ति द्विन्‍नं दुक्‍कटानं…पे॰… सारम्भं सपरिक्‍कमनं, आपत्ति दुक्‍कटस्स…पे॰… अनारम्भं अपरिक्‍कमनं, आपत्ति दुक्‍कटस्स…पे॰… अनारम्भं सपरिक्‍कमनं, अनापत्ति।

भिक्खु समादिसित्वा पक्‍कमति – ‘‘कुटिं मे करोथा’’ति। तस्स कुटिं करोन्ति अदेसितवत्थुकं पमाणातिक्‍कन्तं सारम्भं अपरिक्‍कमनं। सो चे विप्पकते आगच्छति, तेन भिक्खुना सा कुटि अञ्‍ञस्स वा दातब्बा भिन्दित्वा वा पुन कातब्बा। नो चे अञ्‍ञस्स वा ददेय्य भिन्दित्वा वा पुन कारेय्य, आपत्ति द्विन्‍नं सङ्घादिसेसेन द्विन्‍नं दुक्‍कटानं…पे॰… सारम्भं सपरिक्‍कमनं, आपत्ति द्विन्‍नं सङ्घादिसेसेन दुक्‍कटस्स…पे॰… अनारम्भं अपरिक्‍कमनं, आपत्ति द्विन्‍नं सङ्घादिसेसेन दुक्‍कटस्स…पे॰… अनारम्भं सपरिक्‍कमनं, आपत्ति द्विन्‍नं सङ्घादिसेसानं।

भिक्खु समादिसित्वा पक्‍कमति – ‘‘कुटिं मे करोथा’’ति। तस्स कुटिं करोन्ति देसितवत्थुकं पमाणिकं सारम्भं अपरिक्‍कमनं। सो चे विप्पकते आगच्छति, तेन भिक्खुना सा कुटि अञ्‍ञस्स वा दातब्बा भिन्दित्वा वा पुन कातब्बा। नो चे अञ्‍ञस्स वा ददेय्य भिन्दित्वा वा पुन कारेय्य, आपत्ति द्विन्‍नं दुक्‍काटानं…पे॰… सारम्भं सपरिक्‍कमनं, आपत्ति दुक्‍कटस्स…पे॰… अनारम्भं अपरिक्‍कमनं, आपत्ति दुक्‍कटस्स।

भिक्खु समादिसित्वा पक्‍कमति – ‘‘कुटिं मे करोथा’’ति। तस्स कुटिं करोन्ति देसितवत्थुकं पमाणिकं अनारम्भं सपरिक्‍कमनं, अनापत्ति।

३६३. अत्तना विप्पकतं अत्तना परियोसापेति, आपत्ति सङ्घादिसेसस्स।

अत्तना विप्पकतं परेहि परियोसापेति [परियोसावापेति (क॰)], आपत्ति सङ्घादिसेसस्स।

परेहि विप्पकतं अत्तना परियोसापेति, आपत्ति सङ्घादिसेसस्स।

परेहि विप्पकतं परेहि परियोसापेति [परियोसावापेति (क॰)], आपत्ति सङ्घादिसेसस्स।

३६४. अनापत्ति लेणे गुहाय तिणकुटिकाय अञ्‍ञस्सत्थाय वासागारं ठपेत्वा सब्बत्थ, अनापत्ति उम्मत्तकस्स आदिकम्मिकस्साति।

कुटिकारसिक्खापदं निट्ठितं छट्ठं।

७. विहारकारसिक्खापदं

३६५. तेन समयेन बुद्धो भगवा कोसम्बियं विहरति घोसितारामे। तेन खो पन समयेन आयस्मतो छन्‍नस्स उपट्ठाको गहपति आयस्मन्तं छन्‍नं एतदवोच – ‘‘विहारवत्थुं, भन्ते, जानाहि अय्यस्स विहारं कारापेस्सामी’’ति। अथ खो आयस्मा छन्‍नो विहारवत्थुं सोधेन्तो अञ्‍ञतरं चेतियरुक्खं छेदापेसि गामपूजितं निगमपूजितं नगरपूजितं जनपदपूजितं रट्ठपूजितं। मनुस्सा उज्झायन्ति खिय्यन्ति विपाचेन्ति – ‘‘कथञ्हि नाम समणा सक्यपुत्तिया चेतियरुक्खं छेदापेस्सन्ति गामपूजितं निगमपूजितं नगरपूजितं जनपदपूजितं रट्ठपूजितं! एकिन्द्रियं समणा सक्यपुत्तिया जीवं विहेठेन्ती’’ [विहेठेस्सन्ति (कत्थचि)] ति। अस्सोसुं खो भिक्खू तेसं मनुस्सानं उज्झायन्तानं खिय्यन्तानं विपाचेन्तानं। ये ते भिक्खू अप्पिच्छा…पे॰… ते उज्झायन्ति खिय्यन्ति विपाचेन्ति – ‘‘कथञ्हि नाम आयस्मा छन्‍नो चेतियरुक्खं छेदापेस्सति गामपूजितं…पे॰… रट्ठपूजित’’न्ति! अथ खो ते भिक्खू आयस्मन्तं छन्‍नं अनेकपरियायेन विगरहित्वा भगवतो एतमत्थं आरोचेसुं…पे॰… ‘‘सच्‍चं किर त्वं, छन्‍न, चेतियरुक्खं छेदापेसि गामपूजितं…पे॰… रट्ठपूजित’’न्ति? ‘‘सच्‍चं, भगवा’’ति। विगरहि बुद्धो भगवा…पे॰… ‘‘कथञ्हि नाम त्वं, मोघपुरिस, चेतियरुक्खं छेदापेस्ससि गामपूजितं निगमपूजितं नगरपूजितं जनपदपूजितं रट्ठपूजितं! जीवसञ्‍ञिनो हि, मोघपुरिस, मनुस्सा रुक्खस्मिं। नेतं, मोघपुरिस, अप्पसन्‍नानं वा पसादाय…पे॰… एवञ्‍च पन, भिक्खवे, इमं सिक्खापदं उद्दिसेय्याथ –

३६६. ‘‘महल्‍लकं पन भिक्खुना विहारं कारयमानेन सस्सामिकं अत्तुद्देसं भिक्खू अभिनेतब्बा वत्थुदेसनाय। तेहि भिक्खूहि वत्थु देसेतब्बं अनारम्भं सपरिक्‍कमनं। सारम्भे चे भिक्खु वत्थुस्मिं अपरिक्‍कमने महल्‍लकं विहारं कारेय्य भिक्खू वा अनभिनेय्य वत्थुदेसनाय, सङ्घादिसेसो’’ति।

३६७. महल्‍लको नाम विहारो सस्सामिको वुच्‍चति।

विहारो नाम उल्‍लित्तो वा होति अवलित्तो वा उल्‍लित्तावलित्तो वा।

कारयमानेनाति करोन्तो वा कारापेन्तो वा।

सस्सामिकन्ति अञ्‍ञो कोचि सामिको होति इत्थी वा पुरिसो वा गहट्ठो वा पब्बजितो वा।

अत्तुद्देसन्ति अत्तनो अत्थाय।

भिक्खू अभिनेतब्बा वत्थुदेसनायाति तेन विहारकारकेन भिक्खुना विहारवत्थुं सोधेत्वा सङ्घं उपसङ्कमित्वा एकंसं उत्तरासङ्गं करित्वा वुड्ढानं भिक्खूनं पादे वन्दित्वा उक्‍कुटिकं निसीदित्वा अञ्‍जलिं पग्गहेत्वा एवमस्स वचनीयो – ‘‘अहं, भन्ते, महल्‍लकं विहारं कत्तुकामो सस्सामिकं अत्तुद्देसं। सोहं, भन्ते, सङ्घं विहारवत्थुओलोकनं याचामी’’ति। दुतियम्पि याचितब्बा। ततियम्पि याचितब्बा। सचे सब्बो सङ्घो उस्सहति विहारवत्थुं ओलोकेतुं सब्बेन सङ्घेन ओलोकेतब्बं। नो चे सब्बो सङ्घो उस्सहति विहारवत्थुं ओलोकेतुं, ये तत्थ होन्ति भिक्खू ब्यत्ता पटिबला सारम्भं अनारम्भं सपरिक्‍कमनं अपरिक्‍कमनं जानितुं ते याचित्वा सम्मन्‍नितब्बा। एवञ्‍च पन, भिक्खवे, सम्मन्‍नितब्बा। ब्यत्तेन भिक्खुना पटिबलेन सङ्घो ञापेतब्बो –

३६८. ‘‘सुणातु मे, भन्ते, सङ्घो। अयं इत्थन्‍नामो भिक्खु महल्‍लकं विहारं कत्तुकामो सस्सामिकं अत्तुद्देसं। सो सङ्घं विहारवत्थुओलोकनं याचति। यदि सङ्घस्स पत्तकल्‍लं, सङ्घो इत्थन्‍नामञ्‍च इत्थन्‍नामञ्‍च भिक्खु सम्मन्‍नेय्य इत्थन्‍नामस्स भिक्खुनो विहारवत्थुं ओलोकेतुं। एसा ञत्ति।

‘‘सुणातु मे, भन्ते, सङ्घो। अयं इत्थन्‍नामो भिक्खु महल्‍लकं विहारं कत्तुकामो सस्सामिकं अत्तुद्देसं। सो सङ्घं विहारवत्थुओलोकनं याचति। सङ्घो इत्थन्‍नामञ्‍च इत्थन्‍नामञ्‍च भिक्खू सम्मन्‍नति इत्थन्‍नामस्स भिक्खुनो विहारवत्थुं ओलोकेतुं। यस्सायस्मतो खमति इत्थन्‍नामस्स च इत्थन्‍नामस्स च भिक्खूनं सम्मुति इत्थन्‍नामस्स भिक्खुनो विहारवत्थुं ओलोकेतुं, सो तुण्हस्स; यस्स नक्खमति, सो भासेय्य।

‘‘सम्मता सङ्घेन इत्थन्‍नामो च इत्थन्‍नामो च भिक्खू इत्थन्‍नामस्स भिक्खुनो विहारवत्थुं ओलोकेतुं। खमति सङ्घस्स, तस्मा तुण्ही, एवमेतं धारयामी’’ति।

३६९. तेहि सम्मतेहि भिक्खूहि तत्थ गन्त्वा विहारवत्थु ओलोकेतब्बं; सारम्भं अनारम्भं सपरिक्‍कमनं अपरिक्‍कमनं जानितब्बं। सचे सारम्भं होति अपरिक्‍कमनं, ‘मायिध करी’ति वत्तब्बो। सचे अनारम्भं होति सपरिक्‍कमनं, सङ्घस्स आरोचेतब्बं – ‘अनारम्भं सपरिक्‍कमन’न्ति । तेन विहारकारकेन भिक्खुना सङ्घं उपसङ्कमित्वा एकंसं उत्तरासङ्गं करित्वा वुड्ढानं भिक्खूनं पादे वन्दित्वा उक्‍कुटिकं निसीदित्वा अञ्‍जलिं पग्गहेत्वा एवमस्स वचनीयो – ‘‘अहं, भन्ते, महल्‍लकं विहारं कत्तुकामो सस्सामिकं अत्तुद्देसं । सोहं, भन्ते, सङ्घं विहारवत्थुदेसनं याचामी’’ति। दुतियम्पि याचितब्बा। ततियम्पि याचितब्बा। ब्यत्तेन भिक्खुना पटिबलेन सङ्घो ञापेतब्बो –

३७०. ‘‘सुणातु मे, भन्ते, सङ्घो। अयं इत्थन्‍नामो भिक्खु महल्‍लकं विहारं कत्तुकामो सस्सामिकं अत्तुद्देसं। सो सङ्घं विहारवत्थुदेसनं याचति। यदि सङ्घस्स पत्तकल्‍लं, सङ्घो इत्थन्‍नामस्स भिक्खुनो विहारवत्थुं देसेय्य। एसा ञत्ति।

‘‘सुणातु मे, भन्ते, सङ्घो। अयं इत्थन्‍नामो भिक्खु महल्‍लकं विहारं कत्तुकामो सस्सामिकं अत्तुद्देसं। सो सङ्घं विहारवत्थुदेसनं याचति। सङ्घो इत्थन्‍नामस्स भिक्खुनो विहारवत्थुं देसेति। यस्सायस्मतो खमति इत्थन्‍नामस्स भिक्खुनो विहारवत्थुस्स देसना, सो तुण्हस्स; यस्स नक्खमति, सो भासेय्य।

‘‘देसितं सङ्घेन इत्थन्‍नामस्स भिक्खुनो विहारवत्थुं। खमति सङ्घस्स, तस्मा तुण्ही, एवमेतं धारयामी’’ति।

३७१. सारम्भं नाम किपिल्‍लिकानं वा आसयो होति, उपचिकानं वा आसयो होति, उन्दूरानं वा…पे॰… अहीनं वा विच्छिकानं वा सतपदीनं वा हत्थीनं वा अस्सानं वा सीहानं वा ब्यग्घानं वा दीपीनं वा अच्छानं वा तरच्छानं वा आसयो होति, येसं केसञ्‍चि तिरच्छानगतानं पाणानं आसयो होति, पुब्बण्णनिस्सितं वा होति, अपरण्णनिस्सितं वा होति, अब्भाघातनिस्सितं वा होति, आघातननिस्सितं वा होति, सुसाननिस्सितं वा होति, उय्याननिस्सितं वा होति, राजवत्थुनिस्सितं वा होति, हत्थिसालानिस्सितं वा होति, अस्ससालानिस्सितं वा होति, बन्धनागारनिस्सितं वा होति, पानागारनिस्सितं वा होति, सूननिस्सितं वा होति, रच्छानिस्सितं वा होति, चच्‍चरनिस्सितं वा होति, सभानिस्सितं वा होति, संसरणनिस्सितं वा होति। एतं सारम्भं नाम।

अपरिक्‍कमनं नाम न सक्‍का होति यथायुत्तेन सकटेन अनुपरिगन्तुं, समन्ता निस्सेणिया अनुपरिगन्तुं। एतं अपरिक्‍कमनं नाम।

अनारम्भं नाम न किपिल्‍लिकानं वा आसयो होति…पे॰… न संसरणनिस्सितं वा होति। एतं अनारम्भं नाम।

सपरिक्‍कमनं नाम सक्‍का होति यथायुत्तेन सकटेन अनुपरिगन्तुं, समन्ता निस्सेणिया अनुपरिगन्तुं। एतं सपरिक्‍कमनं नाम।

महल्‍लको नाम विहारो सस्सामिको वुच्‍चति।

विहारो नाम उल्‍लित्तो वा होति अवलित्तो वा उल्‍लित्तावलित्तो वा।

कारेय्याति करोति वा कारापेति वा।

भिक्खू वा अनभिनेय्य वत्थुदेसनायाति ञत्तिदुतियेन कम्मेन विहारवत्थुं न देसापेत्वा करोति वा कारापेति वा, पयोगे दुक्‍कटं। एकं पिण्डं अनागते, आपत्ति थुल्‍लच्‍चयस्स । तस्मिं पिण्डे आगते, आपत्ति सङ्घादिसेसस्स।

सङ्घादिसेसोति…पे॰… तेनपि वुच्‍चति – ‘सङ्घादिसेसो’ति।

३७२. भिक्खु विहारं करोति अदेसितवत्थुकं सारम्भं अपरिक्‍कमनं, आपत्ति सङ्घादिसेसेन द्विन्‍नं दुक्‍कटानं। भिक्खु विहारं करोति अदेसितवत्थुकं सारम्भं सपरिक्‍कमनं, आपत्ति सङ्घादिसेसेन दुक्‍कटस्स। भिक्खु विहारं करोति अदेसितवत्थुकं अनारम्भं अपरिक्‍कमनं, आपत्ति सङ्घादिसेसेन दुक्‍कटस्स। भिक्खु विहारं करोति अदेसितवत्थुकं अनारम्भं सपरिक्‍कमनं, आपत्ति सङ्घादिसेसस्स।

भिक्खु विहारं करोति देसितवत्थुकं सारम्भं अपरिक्‍कमनं, आपत्ति द्विन्‍नं दुक्‍कटानं। भिक्खु विहारं करोति देसितवत्थुकं सारम्भं सपरिक्‍कमनं, आपत्ति दुक्‍कटस्स। भिक्खु विहारं करोति देसितवत्थुकं अनारम्भं अपरिक्‍कमनं, आपत्ति दुक्‍कटस्स। भिक्खु विहारं करोति देसितवत्थुकं अनारम्भं सपरिक्‍कमनं, अनापत्ति।

३७३. भिक्खु समादिसति – ‘‘विहारं मे करोथा’’ति। तस्स विहारं करोन्ति अदेसितवत्थुकं सारम्भं अपरिक्‍कमनं, आपत्ति सङ्घादिसेसेन द्विन्‍नं दुक्‍कटानं…पे॰… सारम्भं सपरिक्‍कमनं, आपत्ति सङ्घादिसेसेन दुक्‍कटस्स…पे॰… अनारम्भं अपरिक्‍कमनं, आपत्ति सङ्घादिसेसेन दुक्‍कटस्स…पे॰… अनारम्भं सपरिक्‍कमनं, आपत्ति सङ्घादिसेसस्स।

भिक्खु समादिसति – ‘‘विहारं मे करोथा’’ति। तस्स विहारं करोन्ति देसितवत्थुकं सारम्भं अपरिक्‍कमनं, आपत्ति द्विन्‍नं दुक्‍कटानं…पे॰… सारम्भं सपरिक्‍कमनं, आपत्ति दुक्‍कटस्स…पे॰… अनारम्भं अपरिक्‍कमनं, आपत्ति दुक्‍कटस्स…पे॰… अनारम्भं सपरिक्‍कमनं, अनापत्ति।

३७४. भिक्खु समादिसित्वा पक्‍कमति – ‘‘विहारं मे करोथा’’ति। न च समादिसति – ‘‘देसितवत्थुको च होतु अनारम्भो च सपरिक्‍कमनो चा’’ति। तस्स विहारं करोन्ति अदेसितवत्थुकं सारम्भं अपरिक्‍कमनं, आपत्ति सङ्घादिसेसेन द्विन्‍नं दुक्‍कटानं…पे॰… सारम्भं सपरिक्‍कमनं, आपत्ति सङ्घादिसेसेन दुक्‍कटस्स…पे॰… अनारम्भं अपरिक्‍कमनं, आपत्ति सङ्घादिसेसेन दुक्‍कटस्स…पे॰… अनारम्भं सपरिक्‍कमनं, आपत्ति सङ्घादिसेसस्स।

भिक्खु समादिसित्वा पक्‍कमति – ‘‘विहारं मे करोथा’’ति। न च समादिसति – ‘‘देसितवत्थुको च होतु अनारम्भो च सपरिक्‍कमनो चा’’ति। तस्स विहारं करोन्ति देसितवत्थुकं सारम्भं अपरिक्‍कमनं, आपत्ति द्विन्‍नं दुक्‍कटानं…पे॰… सारम्भं सपरिक्‍कमनं, आपत्ति दुक्‍कटस्स…पे॰… अनारम्भं अपरिक्‍कमनं, आपत्ति दुक्‍कटस्स…पे॰… अनारम्भं सपरिक्‍कमनं, अनापत्ति।

३७५. भिक्खु समादिसित्वा पक्‍कमति – ‘‘विहारं मे करोथा’’ति। समादिसति च – ‘‘देसितवत्थुको च होतु अनारम्भो च सपरिक्‍कमनो चा’’ति। तस्स विहारं करोन्ति अदेसितवत्थुकं सारम्भं अपरिक्‍कमनं। सो सुणाति – ‘‘विहारो किर मे कयिरति अदेसितवत्थुको सारम्भो अपरिक्‍कमनो’’ति। तेन भिक्खुना सामं वा गन्तब्बं दूतो वा पाहेतब्बो – ‘‘देसितवत्थुको च होतु अनारम्भो च सपरिक्‍कमनो चा’’ति …पे॰… ‘‘देसितवत्थुको च होतु अनारम्भो चा’’ति…पे॰… ‘‘देसितवत्थुको च होतु सपरिक्‍कमनो चा’’ति …पे॰… ‘‘देसितवत्थुको होतू’’ति। नो चे सामं वा गच्छेय्य दूतं वा पहिणेय्य, आपत्ति दुक्‍कटस्स।

भिक्खु समादिसित्वा पक्‍कमति – ‘‘विहारं मे करोथा’’ति। समादिसति च – ‘‘देसितवत्थुको च होतु अनारम्भो च सपरिक्‍कमनो चा’’ति। तस्स विहारं करोन्ति देसितवत्थुकं सारम्भं अपरिक्‍कमनं। सो सुणाति – ‘‘विहारो किर मे कयिरति देसितवत्थुको सारम्भो अपरिक्‍कमनो’’ति। तेन भिक्खुना सामं वा गन्तब्बं दूतो वा पाहेतब्बो – ‘‘अनारम्भो च होतु सपरिक्‍कमनो चा’’ति…पे॰… ‘‘अनारम्भो होतू’’ति ‘‘सपरिक्‍कमनो होतू’’ति, अनापत्ति।

३७६. भिक्खु समादिसित्वा पक्‍कमति – ‘‘विहारं मे करोथा’’ति। समादिसति च – ‘‘देसितवत्थुको च होतु अनारम्भो च सपरिक्‍कमनो चा’’ति। तस्स विहारं करोन्ति अदेसितवत्थुकं सारम्भं अपरिक्‍कमनं, आपत्ति कारुकानं तिण्णं दुक्‍कटानं…पे॰… सारम्भं सपरिक्‍कमनं, आपत्ति कारुकानं द्विन्‍नं दुक्‍कटानं…पे॰… अनारम्भं अपरिक्‍कमनं, आपत्ति कारुकानं द्विन्‍नं दुक्‍कटानं…पे॰… अनारम्भं सपरिक्‍कमनं, आपत्ति कारुकानं दुक्‍कटस्स।

भिक्खु समादिसित्वा पक्‍कमति – ‘‘विहारं मे करोथा’’ति। समादिसति च – ‘‘देसितवत्थुको च होतु अनारम्भो च सपरिक्‍कमनो चा’’ति। तस्स विहारं करोन्ति देसितवत्थुकं सारम्भं अपरिक्‍कमनं, आपत्ति कारुकानं द्विन्‍नं दुक्‍कटानं…पे॰… सारम्भं सपरिक्‍कमनं, आपत्ति कारुकानं दुक्‍कटस्स…पे॰… अनारम्भं अपरिक्‍कमनं, आपत्ति कारुकानं दुक्‍कटस्स…पे॰… अनारम्भं सपरिक्‍कमनं, अनापत्ति।

३७७. भिक्खु समादिसित्वा पक्‍कमति – ‘‘विहारं मे करोथा’’ति। तस्स विहारं करोन्ति अदेसितवत्थुकं सारम्भं अपरिक्‍कमनं। सो चे विप्पकते आगच्छति, तेन भिक्खुना सो विहारो अञ्‍ञस्स वा दातब्बो भिन्दित्वा वा पुन कातब्बो। नो चे अञ्‍ञस्स वा ददेय्य भिन्दित्वा वा पुन कारेय्य, आपत्ति सङ्घादिसेसेन द्विन्‍नं दुक्‍कटानं…पे॰… सारम्भं सपरिक्‍कमनं, आपत्ति सङ्घादिसेसेन दुक्‍कटस्स…पे॰… अनारम्भं अपरिक्‍कमनं, आपत्ति सङ्घादिसेसेन दुक्‍कटस्स…पे॰… अनारम्भं सपरिक्‍कमनं, आपत्ति सङ्घादिसेसस्स।

भिक्खु समादिसित्वा पक्‍कमति – ‘‘विहारं मे करोथा’’ति। तस्स विहारं करोन्ति देसितवत्थुकं सारम्भं अपरिक्‍कमनं। सो चे विप्पकते आगच्छति, तेन भिक्खुना सो विहारो अञ्‍ञस्स वा दातब्बो भिन्दित्वा वा पुन कातब्बो। नो चे अञ्‍ञस्स वा ददेय्य भिन्दित्वा वा पुन कारेय्य, आपत्ति द्विन्‍नं दुक्‍कटानं…पे॰… सारम्भं सपरिक्‍कमनं, आपत्ति दुक्‍कटस्स…पे॰… अनारम्भं अपरिक्‍कमनं, आपत्ति दुक्‍कटस्स…पे॰… अनारम्भं सपरिक्‍कमनं, अनापत्ति।

३७८. अत्तना विप्पकतं अत्तना परियोसापेति, आपत्ति सङ्घादिसेसस्स ।

अत्तना विप्पकतं परेहि परियोसापेति, आपत्ति सङ्घादिसेसस्स।

परेहि विप्पकतं अत्तना परियोसापेति, आपत्ति सङ्घादिसेसस्स।

परेहि विप्पकतं परेहि परियोसापेति, आपत्ति सङ्घादिसेसस्स।

३७९. अनापत्ति लेणे गुहाय तिणकुटिकाय अञ्‍ञस्सत्थाय वासागारं ठपेत्वा सब्बत्थ। अनापत्ति उम्मत्तकस्स, आदिकम्मिकस्साति।

विहारकारसिक्खापदं निट्ठितं सत्तमं।

८. दुट्ठदोससिक्खापदं

३८०. [इदं वत्थु चूळव॰ १८९] तेन समयेन बुद्धो भगवा राजगहे विहरति वेळुवने कलन्दकनिवापे। तेन खो पन समयेन आयस्मता दब्बेन मल्‍लपुत्तेन जातिया सत्तवस्सेन अरहत्तं सच्छिकतं होति। यं किञ्‍चि [यञ्‍च किञ्‍चि (सी॰ क॰)] सावकेन पत्तब्बं सब्बं तेन अनुप्पत्तं होति। नत्थि चस्स किञ्‍चि उत्तरि करणीयं, कतस्स वा पतिचयो। अथ खो आयस्मतो दब्बस्स मल्‍लपुत्तस्स रहोगतस्स पटिसल्‍लीनस्स एवं चेतसो परिवितक्‍को उदपादि – ‘‘मया खो जातिया सत्तवस्सेन अरहत्तं सच्छिकतं। यं किञ्‍चि सावकेन पत्तब्बं सब्बं मया अनुप्पत्तं। नत्थि च मे किञ्‍चि उत्तरि करणीयं, कतस्स वा पतिचयो। किन्‍नु खो अहं सङ्घस्स वेय्यावच्‍चं करेय्य’’न्ति?

अथ खो आयस्मतो दब्बस्स मल्‍लपुत्तस्स एतदहोसि – ‘‘यंनूनाहं सङ्घस्स सेनासनञ्‍च पञ्‍ञपेय्यं भत्तानि च उद्दिसेय्य’’न्ति। अथ खो आयस्मा दब्बो मल्‍लपुत्तो सायन्हसमयं पटिसल्‍लाना वुट्ठितो येन भगवा तेनुपसङ्कमि; उपसङ्कमित्वा भगवन्तं अभिवादेत्वा एकमन्तं निसीदि। एकमन्तं निसिन्‍नो खो आयस्मा दब्बो मल्‍लपुत्तो भगवन्तं एतदवोच – ‘‘इध मय्हं, भन्ते, रहोगतस्स पटिसल्‍लीनस्स एवं चेतसो परिवितक्‍को उदपादि मया खो जातिया सत्तवस्सेन अरहत्तं सच्छिकतं, यं किञ्‍चि सावकेन पत्तब्बं, सब्बं मया अनुपत्तं, नत्थि च मे किञ्‍चि उत्तरि करणीयं, कतस्स वा पतिचयो, किं नु खो अहं सङ्घस्स वेय्यावच्‍चं करेय्य’’न्ति। तस्स मय्हं भन्ते, एतदहोसि यंनूनाहं ‘‘सङ्घस्स सेनासनञ्‍च पञ्‍ञपेय्यं भत्तानि च उद्दिसेय्यन्ति। इच्छामहं, भन्ते, सङ्घस्स सेनासनञ्‍च पञ्‍ञपेतुं भत्तानि च उद्दिसितु’’न्ति। ‘‘साधु साधु, दब्ब। तेन हि त्वं, दब्ब, सङ्घस्स सेनासनञ्‍च पञ्‍ञपेहि भत्तानि च उद्दिसा’’ति। ‘‘एवं, भन्ते’’ति खो आयस्मा दब्बो मल्‍लपुत्तो भगवतो पच्‍चस्सोसि। अथ खो भगवा एतस्मिं निदाने एतस्मिं पकरणे धम्मिं कथं कत्वा भिक्खू आमन्तेसि – ‘‘तेन हि, भिक्खवे, सङ्घो दब्बं मल्‍लपुत्तं सेनासनपञ्‍ञापकञ्‍च भत्तुद्देसकञ्‍च सम्मन्‍नतु। एवञ्‍च पन, भिक्खवे, सम्मन्‍नितब्बो। पठमं दब्बो मल्‍लपुत्तो याचितब्बो। याचित्वा ब्यत्तेन भिक्खुना पटिबलेन सङ्घो ञापेतब्बो –

३८१. ‘‘सुणातु मे, भन्ते, सङ्घो। यदि सङ्घस्स पत्तकल्‍लं सङ्घो आयस्मन्तं दब्बं मल्‍लपुत्तं सेनासनपञ्‍ञापकञ्‍च भत्तुद्देसकञ्‍च सम्मन्‍नेय्य। एसा ञत्ति।

‘‘सुणातु मे, भन्ते, सङ्घो। सङ्घो आयस्मन्तं दब्बं मल्‍लपुत्तं सेनासनपञ्‍ञापकञ्‍च भत्तुद्देसकञ्‍च सम्मन्‍नति। यस्सायस्मतो खमति आयस्मतो दब्बस्स मल्‍लपुत्तस्स सेनासनपञ्‍ञापकस्स च भत्तुद्देसकस्स च सम्मुति, सो तुण्हस्स; यस्स नक्खमति, सो भासेय्य।

‘‘सम्मतो सङ्घेन आयस्मा दब्बो मल्‍लपुत्तो सेनासनपञ्‍ञापको च भत्तुद्देसको च। खमति सङ्घस्स, तस्मा तुण्ही, एवमेतं धारयामी’’ति।

३८२. सम्मतो च पनायस्मा दब्बो मल्‍लपुत्तो सभागानं भिक्खूनं एकज्झं सेनासनं पञ्‍ञपेति। ये ते भिक्खू सुत्तन्तिका तेसं एकज्झं सेनासनं पञ्‍ञपेति – ‘‘ते अञ्‍ञमञ्‍ञं सुत्तन्तं सङ्गायिस्सन्ती’’ति। ये ते भिक्खू विनयधरा तेसं एकज्झं सेनासनं पञ्‍ञपेति – ‘‘ते अञ्‍ञमञ्‍ञं विनयं विनिच्छिनिस्सन्ती’’ति [विनिच्छिस्सन्तीति (क॰)]। ये ते भिक्खू धम्मकथिका तेसं एकज्झं सेनासनं पञ्‍ञपेति – ‘‘ते अञ्‍ञमञ्‍ञं धम्मं साकच्छिस्सन्ती’’ति। ये ते भिक्खू झायिनो तेसं एकज्झं सेनासनं पञ्‍ञपेति – ‘‘ते अञ्‍ञमञ्‍ञं न ब्याबाधिस्सन्ती’’ति [न ब्याबाहिस्सन्तीति (क॰)]। ये ते भिक्खू तिरच्छानकथिका कायदळ्हिबहुला [कायदड्ढिबहुला (सी॰)] विहरन्ति तेसम्पि एकज्झं सेनासनं पञ्‍ञपेति – ‘‘इमायपिमे आयस्मन्तो रतिया अच्छिस्सन्ती’’ति। येपि ते भिक्खू विकाले आगच्छन्ति तेसम्पि तेजोधातुं समापज्‍जित्वा तेनेव आलोकेन सेनासनं पञ्‍ञपेति। अपिसु भिक्खू सञ्‍चिच्‍च विकाले आगच्छन्ति – ‘‘मयं आयस्मतो दब्बस्स मल्‍लपुत्तस्स इद्धिपाटिहारियं पस्सिस्सामा’’ति।

ते आयस्मन्तं दब्बं मल्‍लपुत्तं उपसङ्कमित्वा एवं वदन्ति – ‘‘अम्हाकं, आवुसो दब्ब, सेनासनं पञ्‍ञपेही’’ति। ते आयस्मा दब्बो मल्‍लपुत्तो एवं वदेति – ‘‘कत्थायस्मन्ता इच्छन्ति, कत्थ पञ्‍ञपेमी’’ति? ते सञ्‍चिच्‍च दूरे अपदिसन्ति – ‘‘अम्हाकं, आवुसो दब्ब, गिज्झकूटे पब्बते सेनासनं पञ्‍ञपेहि। अम्हाकं, आवुसो, चोरपपाते सेनासनं पञ्‍ञपेहि। अम्हाकं, आवुसो, इसिगिलिपस्से काळसिलायं सेनासनं पञ्‍ञपेहि। अम्हाकं, आवुसो, वेभारपस्से सत्तपण्णिगुहायं सेनासनं पञ्‍ञपेहि। अम्हाकं, आवुसो, सीतवने सप्पसोण्डिकपब्भारे सेनासनं पञ्‍ञपेहि। अम्हाकं, आवुसो, गोतमककन्दरायं सेनासनं पञ्‍ञपेहि। अम्हाकं, आवुसो, तिन्दुककन्दरायं सेनासनं पञ्‍ञपेहि। अम्हाकं, आवुसो, तपोदकन्दरायं सेनासनं पञ्‍ञपेहि। अम्हाकं, आवुसो, तपोदारामे सेनासनं पञ्‍ञपेहि। अम्हाकं, आवुसो, जीवकम्बवने सेनासनं पञ्‍ञपेहि। अम्हाकं, आवुसो, मद्दकुच्छिस्मिं मिगदाये सेनासनं पञ्‍ञपेही’’ति।

तेसं आयस्मा दब्बो मल्‍लपुत्तो तेजोधातुं समापज्‍जित्वा अङ्गुलिया जलमानाय पुरतो पुरतो गच्छति। तेपि तेनेव आलोकेन आयस्मतो दब्बस्स मल्‍लपुत्तस्स पिट्ठितो पिट्ठितो गच्छन्ति। तेसं आयस्मा दब्बो मल्‍लपुत्तो एवं सेनासनं पञ्‍ञपेति – ‘‘अयं मञ्‍चो, इदं पीठं, अयं भिसि, इदं बिम्बोहनं, इदं वच्‍चट्ठानं, इदं पस्सावट्ठानं, इदं पानीयं, इदं परिभोजनीयं, अयं कत्तरदण्डो, इदं सङ्घस्स कतिकसण्ठानं, इमं कालं पविसितब्बं, इमं कालं निक्खमितब्ब’’न्ति। तेसं आयस्मा दब्बो मल्‍लपुत्तो एवं सेनासनं पञ्‍ञपेत्वा पुनदेव वेळुवनं पच्‍चागच्छति।

३८३. तेन खो पन समयेन मेत्तियभूमजका [भुम्मजका (सी॰ स्या॰)] भिक्खू नवका चेव होन्ति अप्पपुञ्‍ञा च। यानि सङ्घस्स लामकानि सेनासनानि तानि तेसं पापुणन्ति लामकानि च भत्तानि। तेन खो पन समयेन राजगहे मनुस्सा इच्छन्ति थेरानं भिक्खूनं अभिसङ्खारिकं पिण्डपातं दातुं सप्पिम्पि तेलम्पि उत्तरिभङ्गम्पि। मेत्तियभूमजकानं पन भिक्खूनं पाकतिकं देन्ति यथारन्धं कणाजकं बिलङ्गदुतियं। ते पच्छाभत्तं पिण्डपातप्पटिक्‍कन्ता थेरे भिक्खू पुच्छन्ति – ‘‘तुम्हाकं, आवुसो, भत्तग्गे किं अहोसि? तुम्हाकं, आवुसो, भत्तग्गे किं अहोसी’’ति? एकच्‍चे थेरा एवं वदन्ति – ‘‘अम्हाकं, आवुसो, सप्पि अहोसि तेलं अहोसि उत्तरिभङ्गं अहोसी’’ति। मेत्तियभूमजका पन भिक्खू एवं वदन्ति – ‘‘अम्हाकं, आवुसो, न किञ्‍चि अहोसि, पाकतिकं यथारन्धं कणाजकं बिलङ्गदुतिय’’न्ति।

तेन खो पन समयेन कल्याणभत्तिको गहपति सङ्घस्स चतुक्‍कभत्तं देति निच्‍चभत्तं। सो भत्तग्गे सपुत्तदारो उपतिट्ठित्वा परिविसति । अञ्‍ञे ओदनेन पुच्छन्ति, अञ्‍ञे सूपेन पुच्छन्ति, अञ्‍ञे तेलेन पुच्छन्ति, अञ्‍ञे उत्तरिभङ्गेन पुच्छन्ति। तेन खो पन समयेन कल्याणभत्तिकस्स गहपतिनो भत्तं स्वातनाय मेत्तियभूमजकानं भिक्खूनं उद्दिट्ठं होति। अथ खो कल्याणभत्तिको गहपति आरामं अगमासि केनचिदेव करणीयेन। सो येनायस्मा दब्बो मल्‍लपुत्तो तेनुपसङ्कमि; उपसङ्कमित्वा आयस्मन्तं दब्बं मल्‍लपुत्तं अभिवादेत्वा एकमन्तं निसीदि। एकमन्तं निसिन्‍नं खो कल्याणभत्तिकं गहपतिं आयस्मा दब्बो मल्‍लपुत्तो धम्मिया कथाय सन्दस्सेसि समादपेसि समुत्तेजेसि सम्पहंसेसि। अथ खो कल्याणभत्तिको गहपति आयस्मता दब्बेन मल्‍लपुत्तेन धम्मिया कथाय सन्दस्सितो समादपितो समुत्तेजितो सम्पहंसितो आयस्मन्तं दब्बं मल्‍लपुत्तं एतदवोच – ‘‘कस्स, भन्ते, अम्हाकं घरे स्वातनाय भत्तं उद्दिट्ठ’’न्ति? ‘‘मेत्तियभूमजकानं खो, गहपति, भिक्खूनं तुम्हाकं घरे स्वातनाय भत्तं उद्दिट्ठ’’न्ति। अथ खो कल्याणभत्तिको गहपति अनत्तमनो अहोसि – ‘‘कथञ्हि नाम पापभिक्खू अम्हाकं घरे भुञ्‍जिस्सन्ती’’ति! घरं गन्त्वा दासिं आणापेसि – ‘‘ये, जे, स्वे भत्तिका आगच्छन्ति ते कोट्ठके आसनं पञ्‍ञपेत्वा कणाजकेन बिलङ्गदुतियेन परिविसा’’ति। ‘‘एवं अय्या’’ति खो सा दासी कल्याणभत्तिकस्स गहपतिनो पच्‍चस्सोसि।

अथ खो मेत्तियभूमजका भिक्खू – ‘‘हिय्यो खो, आवुसो, अम्हाकं कल्याणभत्तिकस्स गहपतिनो घरे भत्तं उद्दिट्ठं, स्वे अम्हे कल्याणभत्तिको गहपति सपुत्तदारो उपतिट्ठित्वा परिविसिस्सति; अञ्‍ञे ओदनेन पुच्छिस्सन्ति, अञ्‍ञे सूपेन पुच्छिस्सन्ति, अञ्‍ञे तेलेन पुच्छिस्सन्ति, अञ्‍ञे उत्तरिभङ्गेन पुच्छिस्सन्ती’’ति। ते तेनेव सोमनस्सेन न चित्तरूपं रत्तिया सुपिंसु। अथ खो मेत्तियभूमजका भिक्खू पुब्बण्हसमयं निवासेत्वा पत्तचीवरं आदाय येन कल्याणभत्तिकस्स गहपतिनो निवेसनं तेनुपसङ्कमिंसु। अद्दसा खो सा दासी मेत्तियभूमजके भिक्खू दूरतोव आगच्छन्ते। दिस्वान कोट्ठके आसनं पञ्‍ञपेत्वा मेत्तियभूमजके भिक्खू एतदवोच – ‘‘निसीदथ, भन्ते’’ति। अथ खो मेत्तियभूमजकानं भिक्खूनं एतदहोसि – ‘‘निस्संसयं खो न ताव भत्तं सिद्धं भविस्सति! यथा [याव (सी॰)] मयं कोट्ठके निसीदेय्यामा’’ति [निसीदापीयेय्यामाति (सी॰), निसीदापीयामाति (स्या॰)]। अथ खो सा दासी कणाजकेन बिलङ्गदुतियेन उपगच्छि – ‘‘भुञ्‍जथ, भन्ते’’ति। ‘‘मयं खो, भगिनि, निच्‍चभत्तिका’’ति। ‘‘जानामि अय्या निच्‍चभत्तिकात्थ। अपिचाहं हिय्योव गहपतिना आणत्ता – ‘ये, जे, स्वे भत्तिका आगच्छन्ति ते कोट्ठके आसनं पञ्‍ञपेत्वा कणाजकेन बिलङ्गदुतियेन परिविसा’ति। भुञ्‍जथ, भन्ते’’ति। अथ खो मेत्तियभूमजका भिक्खू – ‘‘हिय्यो खो, आवुसो, कल्याणभत्तिको गहपति आरामं अगमासि दब्बस्स मल्‍लपुत्तस्स सन्तिके। निस्संसयं खो मयं दब्बेन मल्‍लपुत्तेन गहपतिनो अन्तरे [सन्तिके (स्या॰ कं॰ क॰)] परिभिन्‍ना’’ति। ते तेनेव दोमनस्सेन न चित्तरूपं भुञ्‍जिंसु। अथ खो मेत्तियभूमजका भिक्खू पच्छाभत्तं पिण्डपातप्पटिक्‍कन्ता आरामं गन्त्वा पत्तचीवरं पटिसामेत्वा बहारामकोट्ठके सङ्घाटिपल्‍लत्थिकाय निसीदिंसु तुण्हीभूता मङ्कुभूता पत्तक्खन्धा अधोमुखा पज्झायन्ता अप्पटिभाना।

अथ खो मेत्तिया भिक्खुनी येन मेत्तियभूमजका भिक्खू तेनुपसङ्कमि; उपसङ्कमित्वा मेत्तियभूमजके भिक्खू एतदवोच – ‘‘वन्दामि, अय्या’’ति। एवं वुत्ते मेत्तियभूमजका भिक्खू नालपिंसु। दुतियम्पि खो…पे॰… ततियम्पि खो मेत्तिया भिक्खुनी मेत्तियभूमजके भिक्खू एतदवोच – ‘‘वन्दामि, अय्या’’ति। ततियम्पि खो मेत्तियभूमजका भिक्खू नालपिंसु। ‘‘क्याहं अय्यानं अपरज्झामि? किस्स मं अय्या नालपन्ती’’ति? ‘‘तथा हि पन त्वं, भगिनि, अम्हे दब्बेन मल्‍लपुत्तेन विहेठीयमाने अज्झुपेक्खसी’’ति? ‘‘क्याहं, अय्या, करोमी’’ति? ‘‘सचे खो त्वं, भगिनि, इच्छेय्यासि अज्‍जेव भगवा दब्बं मल्‍लपुत्तं नासापेय्या’’ति। ‘‘क्याहं, अय्या, करोमि, किं मया सक्‍का कातु’’न्ति? ‘‘एहि त्वं, भगिनि, येन भगवा तेनुपसङ्कम; उपसङ्कमित्वा भगवन्तं एवं वदेहि – ‘इदं, भन्ते, नच्छन्‍नं नप्पतिरूपं। यायं, भन्ते, दिसा अभया अनीतिका अनुपद्दवा सायं दिसा सभया सईतिका सउपद्दवा। यतो निवातं ततो सवातं [पवातं (सी॰ स्या॰)]। उदकं मञ्‍ञे आदित्तं। अय्येनम्हि दब्बेन मल्‍लपुत्तेन दूसिता’’’ति। ‘‘एवं, अय्या’’ति खो मेत्तिया भिक्खुनी मेत्तियभूमजकानं भिक्खूनं पटिस्सुत्वा येन भगवा तेनुपसङ्कमि; उपसङ्कमित्वा भगवन्तं अभिवादेत्वा एकमन्तं अट्ठासि। एकमन्तं ठिता खो मेत्तिया भिक्खुनी भगवन्तं एतदवोच – ‘‘इदं, भन्ते, नच्छन्‍नं नप्पतिरूपं। यायं, भन्ते, दिसा अभया अनीतिका अनुपद्दवा सायं दिसा सभया सईतिका सउपद्दवा। यतो निवातं ततो सवातं। उदकं मञ्‍ञे आदित्तं! अय्येनम्हि दब्बेन मल्‍लपुत्तेन दूसिता’’ति।

३८४. अथ खो भगवा एतस्मिं निदाने एतस्मिं पकरणे भिक्खुसङ्घं सन्‍निपातापेत्वा आयस्मन्तं दब्बं मल्‍लपुत्तं पटिपुच्छि – ‘‘सरसि त्वं, दब्ब, एवरूपं कत्ता यथायं भिक्खुनी आहा’’ति? ‘‘यथा मं, भन्ते, भगवा जानाती’’ति। दुतियम्पि खो भगवा…पे॰… ततियम्पि खो भगवा आयस्मन्तं दब्बं मल्‍लपुत्तं एतदवोच – ‘‘सरसि त्वं, दब्ब, एवरूपं कत्ता यथायं भिक्खुनी आहा’’ति? ‘‘यथा मं, भन्ते, भगवा जानाती’’ति। ‘‘न खो, दब्ब, दब्बा एवं निब्बेठेन्ति। सचे तया कतं कतन्ति वदेहि, सचे तया अकतं अकतन्ति वदेही’’ति। ‘‘यतो अहं, भन्ते, जातो नाभिजानामि सुपिनन्तेनपि मेथुनं धम्मं पटिसेविता, पगेव जागरो’’ति! अथ खो भगवा भिक्खू आमन्तेसि – ‘‘तेन हि, भिक्खवे, मेत्तियं भिक्खुनिं नासेथ । इमे च भिक्खू अनुयुञ्‍जथा’’ति। इदं वत्वा भगवा उट्ठायासना विहारं पाविसि।

अथ खो ते भिक्खू मेत्तियं भिक्खुनिं नासेसुं। अथ खो मेत्तियभूमजका भिक्खू ते भिक्खू एतदवोचुं – ‘‘मावुसो, मेत्तियं भिक्खुनिं नासेथ। न सा किञ्‍चि अपरज्झति। अम्हेहि सा उस्साहिता कुपितेहि अनत्तमनेहि चावनाधिप्पायेही’’ति। ‘‘किं पन तुम्हे, आवुसो, आयस्मन्तं दब्बं मल्‍लपुत्तं अमूलकेन पाराजिकेन धम्मेन अनुद्धंसेथा’’ति? ‘‘एवमावुसो’’ति। ये ते भिक्खू अप्पिच्छा…पे॰… ते उज्झायन्ति खिय्यन्ति विपाचेन्ति – ‘‘कथञ्हि नाम मेत्तियभूमजका भिक्खू आयस्मन्तं दब्बं मल्‍लपुत्तं अमूलकेन पाराजिकेन धम्मेन अनुद्धंसेस्सन्ती’’ति! अथ खो ते भिक्खू मेत्तियभूमजके भिक्खू अनेकपरियायेन विगरहित्वा भगवतो एतमत्थं आरोचेसुं…पे॰… ‘‘सच्‍चं किर तुम्हे, भिक्खवे, दब्बं मल्‍लपुत्तं अमूलकेन पाराजिकेन धम्मेन अनुद्धंसेथा’’ति? ‘‘सच्‍चं, भगवा’’ति। विगरहि बुद्धो भगवा…पे॰… ‘‘कथञ्हि नाम तुम्हे, मोघपुरिसा, दब्बं मल्‍लपुत्तं अमूलकेन पाराजिकेन धम्मेन अनुद्धंसेस्सथ! नेतं, मोघपुरिसा, अप्पसन्‍नानं वा पसादाय…पे॰… एवञ्‍च पन, भिक्खवे, इमं सिक्खापदं उद्दिसेय्याथ –

३८५. यो पन भिक्खु भिक्खुं दुट्ठो दोसो अप्पतीतो अमूलकेन पाराजिकेन धम्मेन अनुद्धंसेय्य – ‘अप्पेव नाम नं इमम्हा ब्रह्मचरिया चावेय्य’न्ति, ततो अपरेन समयेन समनुग्गाहीयमानो वा असमनुग्गाहीयमानो वा अमूलकञ्‍चेव तं अधिकरणं होति भिक्खु च दोसं पतिट्ठाति, सङ्घादिसेसो’’ति।

३८६. यो पनाति यो यादिसो…पे॰… भिक्खूति…पे॰… अयं इमस्मिं अत्थे अधिप्पेतो भिक्खूति।

भिक्खुन्ति अञ्‍ञं भिक्खुं।

दुट्ठो दोसोति कुपितो अनत्तमनो अनभिरद्धो आहतचित्तो खिलजातो।

अप्पतीतोति तेन च कोपेन तेन च दोसेन ताय च अनत्तमनताय ताय च अनभिरद्धिया अप्पतीतो होति।

अमूलकं नाम अदिट्ठं असुतं अपरिसङ्कितं।

पाराजिकेन धम्मेनाति चतुन्‍नं अञ्‍ञतरेन।

अनुद्धंसेय्याति चोदेति वा चोदापेति वा।

अप्पेव नाम नं इमम्हा ब्रह्मचरिया चावेय्यन्ति भिक्खुभावा चावेय्यं, समणधम्मा चावेय्यं, सीलक्खन्धा चावेय्यं, तपोगुणा चावेय्यं।

ततो अपरेन समयेनाति यस्मिं खणे अनुद्धंसितो होति तं खणं तं लयं तं मुहुत्तं वीतिवत्ते।

समनुग्गाहीयमानोति येन वत्थुना अनुद्धंसितो होति तस्मिं वत्थुस्मिं समनुग्गाहीयमानो।

असमनुग्गाहीयमानोति न केनचि वुच्‍चमानो।

अधिकरणं नाम चत्तारि अधिकरणानि – विवादाधिकरणं, अनुवादाधिकरणं, आपत्ताधिकरणं, किच्‍चाधिकरणं।

भिक्खु च दोसं पतिट्ठातीति तुच्छकं मया भणितं, मुसा मया भणितं, अभूतं मया भणितं, अजानन्तेन मया भणितं।

सङ्घादिसेसोति…पे॰… तेनपि वुच्‍चति सङ्घादिसेसोति।

३८७. अदिट्ठस्स होति पाराजिकं धम्मं अज्झापज्‍जन्तो। तञ्‍चे चोदेति – ‘‘दिट्ठो मया, पाराजिकं धम्मं अज्झापन्‍नोसि, अस्समणोसि, असक्यपुत्तियोसि, नत्थि तया सद्धिं उपोसथो वा पवारणा वा सङ्घकम्मं वा’’ति, आपत्ति वाचाय, वाचाय सङ्घादिसेसस्स।

असुतस्स होति – ‘‘पाराजिकं धम्मं अज्झापन्‍नो’’ति। तञ्‍चे चोदेति – ‘‘सुतो मया, पाराजिकं धम्मं अज्झापन्‍नोसि, अस्समणोसि, असक्यपुत्तियोसि, नत्थि तया सद्धिं उपोसथो वा पवारणा वा सङ्घकम्मं वा’’ति, आपत्ति वाचाय, वाचाय सङ्घादिसेसस्स।

अपरिसङ्कितस्स होति – ‘‘पाराजिकं धम्मं अज्झापन्‍नो’’ति। तञ्‍चे चोदेति – ‘‘परिसङ्कितो मया, पाराजिकं धम्मं अज्झापन्‍नोसि, अस्समणोसि, असक्यपुत्तियोसि, नत्थि तया सद्धिं उपोसथो वा पवारणा वा सङ्घकम्मं वा’’ति, आपत्ति वाचाय, वाचाय सङ्घादिसेसस्स।

अदिट्ठस्स होति पाराजिकं धम्मं अज्झापज्‍जन्तो। तञ्‍चे चोदेति – ‘‘दिट्ठो मया सुतो च, पाराजिकं धम्मं अज्झापन्‍नोसि, अस्समणोसि’’…पे॰… आपत्ति वाचाय, वाचाय सङ्घादिसेसस्स।

अदिट्ठस्स होति पाराजिकं धम्मं अज्झापज्‍जन्तो। तञ्‍चे चोदेति – ‘‘दिट्ठो मया परिसङ्कितो च, पाराजिकं धम्मं अज्झापन्‍नोसि, अस्समणोसि’’…पे॰… आपत्ति वाचाय, वाचाय सङ्घादिसेसस्स।

अदिट्ठस्स होति पाराजिकं धम्मं अज्झापज्‍जन्तो। तञ्‍चे चोदेति – ‘‘दिट्ठो मया सुतो च परिसङ्कितो च, पाराजिकं धम्मं अज्झापन्‍नोसि, अस्समणोसि’’…पे॰… आपत्ति वाचाय, वाचाय सङ्घादिसेसस्स।

असुतस्स होति – ‘‘पाराजिकं धम्मं अज्झापन्‍नो’’ति। तञ्‍चे चोदेति – ‘‘सुतो मया परिसङ्कितो च…पे॰… सुतो मया दिट्ठो च…पे॰… सुतो मया परिसङ्कितो च दिट्ठो च, पाराजिकं धम्मं अज्झापन्‍नोसि, अस्समणोसि’’…पे॰… आपत्ति वाचाय, वाचाय सङ्घादिसेसस्स।

अपरिसङ्कितस्स होति – ‘‘पाराजिकं धम्मं अज्झापन्‍नो’’ति। तञ्‍चे चोदेति – ‘‘परिसङ्कितो मया दिट्ठो च…पे॰… परिसङ्कितो मया सुतो च…पे॰… परिसङ्कितो मया दिट्ठो च सुतो च, पाराजिकं धम्मं अज्झापन्‍नोसि, अस्समणोसि’’…पे॰… आपत्ति वाचाय, वाचाय सङ्घादिसेसस्स।

दिट्ठस्स होति पाराजिकं धम्मं अज्झापज्‍जन्तो। तञ्‍चे चोदेति – ‘‘सुतो मया पाराजिकं धम्मं अज्झापन्‍नोसि, अस्समणोसि’’…पे॰… आपत्ति वाचाय, वाचाय सङ्घादिसेसस्स।

दिट्ठस्स होति पाराजिकं धम्मं अज्झापज्‍जन्तो। तञ्‍चे चोदेति – ‘‘परिसङ्कितो मया, पाराजिकं धम्मं अज्झापन्‍नोसि’’…पे॰… ‘‘सुतो मया परिसङ्कितो च, पाराजिकं धम्मं अज्झापन्‍नोसि, अस्समणोसि’’…पे॰… आपत्ति वाचाय, वाचाय सङ्घादिसेसस्स।

सुतस्स होति – ‘‘पाराजिकं धम्मं अज्झापन्‍नो’’ति। तञ्‍चे चोदेति – ‘‘परिसङ्कितो मया, पाराजिकं धम्मं अज्झापन्‍नोसि…पे॰… दिट्ठो मया, पाराजिकं धम्मं अज्झापन्‍नोसि…पे॰… परिसङ्कितो मया दिट्ठो च, पाराजिकं धम्मं अज्झापन्‍नोसि, अस्समणोसि’’…पे॰… आपत्ति वाचाय, वाचाय सङ्घादिसेसस्स।

परिसङ्कितस्स होति – ‘‘पाराजिकं धम्मं अज्झापन्‍नो’’ति। तञ्‍चे चोदेति – ‘‘दिट्ठो मया, पाराजिकं धम्मं अज्झापन्‍नोसि…पे॰… सुतो मया, पाराजिकं धम्मं अज्झापन्‍नोसि…पे॰… दिट्ठो मया सुतो च, पाराजिकं धम्मं अज्झापन्‍नोसि, अस्समणोसि, असक्यपुत्तियोसि’’…पे॰… आपत्ति वाचाय, वाचाय सङ्घादिसेसस्स।

दिट्ठस्स होति पाराजिकं धम्मं अज्झापज्‍जन्तो। दिट्ठे वेमतिको दिट्ठं नो कप्पेति दिट्ठं नस्सरति दिट्ठं पमुट्ठो होति…पे॰… सुते वेमतिको सुतं नो कप्पेति सुतं नस्सरति सुतं पमुट्ठो होति…पे॰… परिसङ्किते वेमतिको परिसङ्कितं नो कप्पेति परिसङ्कितं नस्सरति परिसङ्कितं पमुट्ठो होति। तञ्‍चे चोदेति – ‘‘परिसङ्कितो मया दिट्ठो च…पे॰… परिसङ्कितो मया सुतो च…पे॰… परिसङ्कितो मया दिट्ठो च सुतो च, पाराजिकं धम्मं अज्झापन्‍नोसि, अस्समणोसि, असक्यपुत्तियोसि, नत्थि तया सद्धिं उपोसथो वा पवारणा वा सङ्घकम्मं वा’’ति, आपत्ति वाचाय, वाचाय सङ्घादिसेसस्स।

३८८. अदिट्ठस्स होति पाराजिकं धम्मं अज्झापज्‍जन्तो। तञ्‍चे चोदापेति – ‘‘दिट्ठोसि, पाराजिकं धम्मं अज्झापन्‍नोसि, अस्समणोसि, असक्यपुत्तियोसि, नत्थि तया सद्धिं उपोसथो वा पवारणा वा सङ्घकम्मं वा’’ति, आपत्ति वाचाय, वाचाय सङ्घादिसेसस्स।

असुतस्स होति – ‘‘पाराजिकं धम्मं अज्झापन्‍नो’’ति…पे॰… अपरिसङ्कितस्स होति – ‘‘पाराजिकं धम्मं अज्झापन्‍नो’’ति। तञ्‍चे चोदापेति – ‘‘परिसङ्कितोसि, पाराजिकं धम्मं अज्झापन्‍नोसि’’…पे॰… आपत्ति वाचाय, वाचाय सङ्घादिसेसस्स।

अदिट्ठस्स होति पाराजिकं धम्मं अज्झापज्‍जन्तो। तञ्‍चे चोदापेति – ‘‘दिट्ठोसि सुतोसि…पे॰… दिट्ठोसि परिसङ्कितोसि…पे॰… दिट्ठोसि सुतोसि परिसङ्कितोसि, पाराजिकं धम्मं अज्झापन्‍नोसि’’…पे॰… असुतस्स होति – ‘‘पाराजिकं धम्मं अज्झापन्‍नो’’ति…पे॰… अपरिसङ्कितस्स होति – ‘‘पाराजिकं धम्मं अज्झापन्‍नो’’ति। तञ्‍चे चोदापेति – ‘‘परिसङ्कितोसि, दिट्ठोसि…पे॰… परिसङ्कितोसि, सुतोसि…पे॰… परिसङ्कितोसि, दिट्ठोसि, सुतोसि, पाराजिकं धम्मं अज्झापन्‍नोसि, अस्समणोसि’’…पे॰… आपत्ति वाचाय, वाचाय सङ्घादिसेसस्स।

दिट्ठस्स होति पाराजिकं धम्मं अज्झापज्‍जन्तो। तञ्‍चे चोदापेति – ‘‘सुतोसि’’…पे॰… तञ्‍चे चोदापेति – ‘‘परिसङ्कितोसि’’…पे॰… तञ्‍चे चोदापेति – ‘‘सुतोसि, परिसङ्कितोसि, पाराजिकं धम्मं अज्झापन्‍नोसि, अस्समणोसि’’…पे॰… आपत्ति वाचाय, वाचाय सङ्घादिसेसस्स।

सुतस्स होति – ‘‘पाराजिकं धम्मं अज्झापन्‍नो’’ति…पे॰… परिसङ्कितस्स होति – ‘‘पाराजिकं धम्मं अज्झापन्‍नो’’ति। तञ्‍चे ‘‘दिट्ठोसि’’…पे॰… तञ्‍चे चोदापेति – ‘‘सुतोसि’’…पे॰… तञ्‍चे चोदापेति – ‘‘दिट्ठोसि, सुतोसि, पाराजिकं धम्मं अज्झापन्‍नोसि, अस्समणोसि’’…पे॰… आपत्ति वाचाय, वाचाय सङ्घादिसेसस्स।

दिट्ठस्स होति पाराजिकं धम्मं अज्झापज्‍जन्तो। दिट्ठे वेमतिको दिट्ठं नो कप्पेति दिट्ठं नस्सरति दिट्ठं पमुट्ठो होति…पे॰… सुते वेमतिको सुतं नो कप्पेति सुतं नस्सरति सुतं पमुट्ठो होति…पे॰… परिसङ्किते वेमतिको परिसङ्कितं नो कप्पेति परिसङ्कितं नस्सरति परिसङ्कितं पमुट्ठो होति। तञ्‍चे चोदापेति – ‘‘परिसङ्कितोसि, दिट्ठोसि’’…पे॰… परिसङ्कितं पमुट्ठो होति, तञ्‍चे चोदापेति – ‘‘परिसङ्कितोसि सुतोसि’’…पे॰… परिसङ्कितं पमुट्ठो होति, तञ्‍चे चोदापेति – ‘‘परिसङ्कितोसि, दिट्ठोसि, सुतोसि, पाराजिकं धम्मं अज्झापन्‍नोसि, अस्समणोसि, असक्यपुत्तियोसि, नत्थि तया सद्धिं उपोसथो वा पवारणा वा सङ्घकम्मं वा’’ति, आपत्ति वाचाय, वाचाय सङ्घादिसेसस्स।

३८९. असुद्धे सुद्धदिट्ठि, सुद्धे असुद्धदिट्ठि, असुद्धे असुद्धदिट्ठि, सुद्धे सुद्धदिट्ठि।

असुद्धो होति पुग्गलो अञ्‍ञतरं पाराजिकं धम्मं अज्झापन्‍नो। तञ्‍चे सुद्धदिट्ठि समानो अनोकासं कारापेत्वा चावनाधिप्पायो वदेति, आपत्ति सङ्घादिसेसेन दुक्‍कटस्स।

असुद्धो होति पुग्गलो अञ्‍ञतरं पाराजिकं धम्मं अज्झापन्‍नो। तञ्‍चे सुद्धदिट्ठि समानो ओकासं कारापेत्वा चावनाधिप्पायो वदेति, आपत्ति सङ्घादिसेसस्स।

असुद्धो होति पुग्गलो अञ्‍ञतरं पाराजिकं धम्मं अज्झापन्‍नो। तञ्‍चे सुद्धदिट्ठि समानो अनोकासं कारापेत्वा अक्‍कोसाधिप्पायो वदेति, आपत्ति ओमसवादेन दुक्‍कटस्स।

असुद्धो होति पुग्गलो अञ्‍ञतरं पाराजिकं धम्मं अज्झापन्‍नो। तञ्‍चे सुद्धदिट्ठि समानो ओकासं कारापेत्वा अक्‍कोसाधिप्पायो वदेति, आपत्ति ओमसवादस्स।

सुद्धो होति पुग्गलो अञ्‍ञतरं पाराजिकं धम्मं अनज्झापन्‍नो। तञ्‍चे असुद्धदिट्ठि समानो अनोकासं कारापेत्वा चावनाधिप्पायो वदेति, आपत्ति दुक्‍कटस्स।

सुद्धो होति पुग्गलो अञ्‍ञतरं पाराजिकं धम्मं अनज्झापन्‍नो। तञ्‍चे असुद्धदिट्ठि समानो ओकासं कारापेत्वा चावनाधिप्पायो वदेति, अनापत्ति।

सुद्धो होति पुग्गलो अञ्‍ञतरं पाराजिकं धम्मं अनज्झापन्‍नो। तञ्‍चे असुद्धदिट्ठि समानो अनोकासं कारापेत्वा अक्‍कोसाधिप्पायो वदेति, आपत्ति ओमसवादेन दुक्‍कटस्स।

सुद्धो होति पुग्गलो अञ्‍ञतरं पाराजिकं धम्मं अनज्झापन्‍नो। तञ्‍चे असुद्धदिट्ठि समानो ओकासं कारापेत्वा अक्‍कोसाधिप्पायो वदेति, आपत्ति ओमसवादस्स।

असुद्धो होति पुग्गलो अञ्‍ञतरं पाराजिकं धम्मं अज्झापन्‍नो। तञ्‍चे असुद्धदिट्ठि समानो अनोकासं कारापेत्वा चावनाधिप्पायो वदेति, आपत्ति दुक्‍कटस्स।

असुद्धो होति पुग्गलो अञ्‍ञतरं पाराजिकं धम्मं अज्झापन्‍नो। तञ्‍चे असुद्धदिट्ठि समानो ओकासं कारापेत्वा चावनाधिप्पायो वदेति, अनापत्ति।

असुद्धो होति पुग्गलो अञ्‍ञतरं पाराजिकं धम्मं अज्झापन्‍नो। तञ्‍चे असुद्धदिट्ठि समानो अनोकासं कारापेत्वा अक्‍कोसाधिप्पायो वदेति, आपत्ति ओमसवादेन दुक्‍कटस्स।

असुद्धो होति पुग्गलो अञ्‍ञतरं पाराजिकं धम्मं अज्झापन्‍नो। तञ्‍चे असुद्धदिट्ठि समानो ओकासं कारापेत्वा अक्‍कोसाधिप्पायो वदेति, आपत्ति ओमसवादस्स।

सुद्धो होति पुग्गलो अञ्‍ञतरं पाराजिकं धम्मं अनज्झापन्‍नो। तञ्‍चे सुद्धदिट्ठि समानो अनोकासं कारापेत्वा चावनाधिप्पायो वदेति, आपत्ति सङ्घादिसेसेन दुक्‍कटस्स।

सुद्धो होति पुग्गलो अञ्‍ञतरं पाराजिकं धम्मं अनज्झापन्‍नो। तञ्‍चे सुद्धदिट्ठि समानो ओकासं कारापेत्वा चावनाधिप्पायो वदेति, आपत्ति सङ्घादिसेसस्स।

सुद्धो होति पुग्गलो अञ्‍ञतरं पाराजिकं धम्मं अनज्झापन्‍नो। तञ्‍चे सुद्धदिट्ठि समानो अनोकासं कारापेत्वा अक्‍कोसाधिप्पायो वदेति, आपत्ति ओमसवादेन दुक्‍कटस्स।

सुद्धो होति पुग्गलो अञ्‍ञतरं पाराजिकं धम्मं अनज्झापन्‍नो तञ्‍चे सुद्धदिट्ठि समानो ओकासं कारापेत्वा अक्‍कोसाधिप्पायो वदेति, आपत्ति ओमसवादस्स।

३९०. अनापत्ति सुद्धे असुद्धदिट्ठिस्स, असुद्धे असुद्धदिट्ठिस्स, उम्मत्तकस्स, आदिकम्मिकस्साति।

दुट्ठदोससिक्खापदं निट्ठितं अट्ठमं।

९. दुतियदुट्ठदोससिक्खापदं

३९१. तेन समयेन बुद्धो भगवा राजगहे विहरति वेळुवने कलन्दकनिवापे। तेन खो पन समयेन मेत्तियभूमजका भिक्खू गिज्झकूटा पब्बता ओरोहन्ता अद्दसंसु छगलकं [छकलकं (स्या॰)] अजिकाय विप्पटिपज्‍जन्तं। दिस्वान एवमाहंसु – ‘‘हन्द मयं, आवुसो, इमं छगलकं दब्बं मल्‍लपुत्तं नाम करोम। इमं अजिकं मेत्तियं नाम भिक्खुनिं करोम। एवं मयं वोहरिस्साम। पुब्बे मयं, आवुसो, दब्बं मल्‍लपुत्तं सुतेन अवोचुम्हा। इदानि पन अम्हेहि सामं दिट्ठो मेत्तियाय भिक्खुनिया विप्पटिपज्‍जन्तो’’ति। ते तं छगलकं दब्बं मल्‍लपुत्तं नाम अकंसु। तं अजिकं मेत्तियं नाम भिक्खुनिं अकंसु। ते भिक्खूनं आरोचेसुं – ‘‘पुब्बे मयं, आवुसो, दब्बं मल्‍लपुत्तं सुतेन अवोचुम्हा। इदानि पन अम्हेहि सामं दिट्ठो मेत्तियाय भिक्खुनिया विप्पटिपज्‍जन्तो’’ति। भिक्खू एवमाहंसु – ‘‘मावुसो, एवं अवचुत्थ। नायस्मा दब्बो मल्‍लपुत्तो एवं करिस्सती’’ति।

अथ खो ते भिक्खू भगवतो एतमत्थं आरोचेसुं। अथ खो भगवा एतस्मिं निदाने एतस्मिं पकरणे भिक्खुसङ्घं सन्‍निपातापेत्वा आयस्मन्तं दब्बं मल्‍लपुत्तं पटिपुच्छि – ‘‘सरसि त्वं, दब्ब, एवरूपं कत्ता यथयिमे भिक्खू आहंसू’’ति? ‘‘यथा मं, भन्ते, भगवा जानाती’’ति। दुतियम्पि खो भगवा…पे॰… ततियम्पि खो भगवा आयस्मन्तं दब्बं मल्‍लपुत्तं एतदवोच – ‘‘सरसि त्वं, दब्ब, एवरूपं कत्ता यथयिमे भिक्खू आहंसू’’ति? ‘‘यथा मं, भन्ते, भगवा जानाती’’ति। ‘‘न खो, दब्ब, दब्बा एवं निब्बेठेन्ति। सचे तया कतं कतन्ति वदेहि, सचे तया अकतं अकतन्ति वदेही’’ति। ‘‘यतो अहं, भन्ते, जातो नाभिजानामि सुपिनन्तेनपि मेथुनधम्मं पटिसेविता, पगेव जागरो’’ति! अथ खो भगवा भिक्खू आमन्तेसि – ‘‘तेन हि, भिक्खुवे, इमे भिक्खू अनुयुञ्‍जथा’’ति। इदं वत्वा भगवा उट्ठायासना विहारं पाविसि।

अथ खो ते भिक्खू मेत्तियभूमजके भिक्खू अनुयुञ्‍जिंसु। ते भिक्खूहि अनुयुञ्‍जीयमाना भिक्खूनं एतमत्थं आरोचेसुं – ‘‘किं पन तुम्हे, आवुसो, आयस्मन्तं दब्बं मल्‍लपुत्तं अञ्‍ञभागियस्स अधिकरणस्स किञ्‍चिदेसं लेसमत्तं उपादाय पाराजिकेन धम्मेन अनुद्धंसेथा’’ति? ‘‘एवमावुसो’’ति। ये ते भिक्खू अप्पिच्छा…पे॰… ते उज्झायन्ति खिय्यन्ति विपाचेन्ति – ‘‘कथञ्हि नाम मेत्तियभूमजका भिक्खू आयस्मन्तं दब्बं मल्‍लपुत्तं अञ्‍ञभागियस्स अधिकरणस्स किञ्‍चि देसं लेसमत्तं उपादाय पाराजिकेन धम्मेन अनुद्धंसेस्सन्ती’’ति! अथ खो ते भिक्खू मेत्तियभूमजके भिक्खू अनेकपरियायेन विगरहित्वा भगवतो एतमत्थं आरोचेसुं…पे॰… ‘‘सच्‍चं किर तुम्हे, भिक्खवे, दब्बं मल्‍लपुत्तं अञ्‍ञभागियस्स अधिकरणस्स किञ्‍चि देसं लेसमत्तं उपादाय पाराजिकेन धम्मेन अनुद्धंसेथा’’ति? ‘‘सच्‍चं, भगवा’’ति। विगरहि बुद्धो भगवा…पे॰… ‘‘कथञ्हि नाम तुम्हे, मोघपुरिसा, दब्बं मल्‍लपुत्तं अञ्‍ञभागियस्स अधिकरणस्स किञ्‍चि देसं लेसमत्तं उपादाय पाराजिकेन धम्मेन अनुद्धंसेस्सथ! नेतं, मोघपुरिसा, अप्पसन्‍नानं वा पसादाय…पे॰… एवञ्‍च पन, भिक्खवे, इमं सिक्खापदं उद्दिसेय्याथ –

३९२. ‘‘यो पन भिक्खु भिक्खुं दुट्ठो दोसो अप्पतीतो अञ्‍ञभागियस्स अधिकरणस्स किञ्‍चिदेसं लेसमत्तं उपादाय पाराजिकेन धम्मेन अनुद्धंसेय्य – ‘अप्पेव नाम नं इमम्हा ब्रह्मचरिया चावेय्य’न्ति। ततो अपरेन समयेन समनुग्गाहीयमानो वा असमनुग्गाहीयमानो वा अञ्‍ञभागियञ्‍चेव तं अधिकरणं होति कोचिदेसो लेसमत्तो उपादिन्‍नो, भिक्खु च दोसं पतिट्ठाति, सङ्घादिसेसो’’ति।

३९३. यो पनाति यो यादिसो…पे॰… भिक्खूति…पे॰… अयं इमस्मिं अत्थे अधिप्पेतो भिक्खूति।

भिक्खुन्ति अञ्‍ञं भिक्खुं।

दुट्ठो दोसोति कुपितो अनत्तमनो अनभिरद्धो आहतचित्तो खिलजातो।

अप्पतीतोति तेन च कोपेन, तेन च दोसेन, ताय च अनत्तमनताय, ताय च अनभिरद्धिया अप्पतीतो होति।

अञ्‍ञभागियस्स अधिकरणस्साति आपत्तञ्‍ञभागियं वा होति अधिकरणञ्‍ञभागियं वा। कथं अधिकरणं अधिकरणस्स अञ्‍ञभागियं? विवादाधिकरणं अनुवादाधिकरणस्स आपत्ताधिकरणस्स किच्‍चाधिकरणस्स अञ्‍ञभागियं। अनुवादाधिकरणं आपत्ताधिकरणस्स किच्‍चाधिकरणस्स विवादाधिकरणस्स अञ्‍ञभागियं। आपत्ताधिकरणं किच्‍चाधिकरणस्स विवादाधिकरणस्स अनुवादाधिकरणस्स अञ्‍ञभागियं। किच्‍चाधिकरणं विवादाधिकरणस्स अनुवादाधिकरणस्स आपत्ताधिकरणस्स अञ्‍ञभागियं। एवं अधिकरणं अधिकरणस्स अञ्‍ञभागियं।

कथं अधिकरणं अधिकरणस्स तब्भागियं? विवादाधिकरणं विवादाधिकरणस्स तब्भागियं। अनुवादाधिकरणं अनुवादाधिकरणस्स तब्भागियं। आपत्ताधिकरणं आपत्ताधिकरणस्स सिया तब्भागियं सिया अञ्‍ञभागियं।

कथं आपत्ताधिकरणं आपत्ताधिकरणस्स अञ्‍ञभागियं? मेथुनधम्मपाराजिकापत्ति अदिन्‍नादानपाराजिकापत्तिया मनुस्सविग्गहपाराजिकापत्तिया उत्तरिमनुस्सधम्मपाराजिकापत्तिया अञ्‍ञभागिया। अदिन्‍नादानपाराजिकापत्ति मनुस्सविग्गहपाराजिकापत्तिया उत्तरिमनुस्सधम्मपाराजिकापत्तिया मेथुनधम्मपाराजिकापत्तिया अञ्‍ञभागिया। मनुस्सविग्गहपाराजिकापत्ति उत्तरिमनुस्सधम्मपाराजिकापत्तिया मेथुनधम्मपाराजिकापत्तिया अदिन्‍नादानपाराजिकापत्तिया अञ्‍ञभागिया। उत्तरिमनुस्सधम्मपाराजिकापत्ति मेथुनधम्मपाराजिकापत्तिया अदिन्‍नादानपाराजिकापत्तिया मनुस्सविग्गहपाराजिकापत्तिया अञ्‍ञभागिया। एवं आपत्ताधिकरणं आपत्ताधिकरणस्स अञ्‍ञभागियं।

कथं आपत्ताधिकरणं आपत्ताधिकरणस्स तब्भागियं? मेथुनधम्मपाराजिकापत्ति मेथुनधम्मपाराजिकापत्तिया तब्भागिया। अदिन्‍नादानपाराजिकापत्ति अदिन्‍नादानपाराजिकापत्तिया तब्भागिया। मनुस्सविग्गहपाराजिकापत्ति मनुस्सविग्गहपाराजिकापत्तिया तब्भागिया। उत्तरिमनुस्सधम्मपाराजिकापत्ति उत्तरिमनुस्सधम्मपाराजिकापत्तिया तब्भागिया। एवं आपत्ताधिकरणं आपत्ताधिकरणस्स तब्भागियं।

किच्‍चाधिकरणं किच्‍चाधिकरणस्स तब्भागियं। एवं अधिकरणं अधिकरणस्स तब्भागियं।

३९४. किञ्‍चि देसं लेसमत्तं उपादायाति लेसो नाम दस लेसा – जातिलेसो, नामलेसो, गोत्तलेसो, लिङ्गलेसो, आपत्तिलेसो, पत्तलेसो, चीवरलेसो, उपज्झायलेसो, आचरियलेसो, सेनासनलेसो।

३९५. जातिलेसो नाम खत्तियो दिट्ठो होति पाराजिकं धम्मं अज्झापज्‍जन्तो। अञ्‍ञं खत्तियं पस्सित्वा चोदेति – ‘‘खत्तियो मया दिट्ठो [एत्थ ‘‘पाराजिकं धम्मं अज्झापज्‍जन्तो’’ति पाठो ऊनो मञ्‍ञे, अट्ठकथायं हि ‘‘खत्तियो मया दिट्ठो पाराजिकं धम्मं अज्झापज्‍जन्तो’’ति दिस्सति]। पाराजिकं धम्मं अज्झापन्‍नोसि, अस्समणोसि, असक्यपुत्तियोसि, नत्थि तया सद्धिं उपोसथो वा पवारणा वा सङ्घकम्मं वा’’ति, आपत्ति वाचाय, वाचाय सङ्घादिसेसस्स।

ब्राह्मणो दिट्ठो होति…पे॰… वेस्सो दिट्ठो होति…पे॰… सुद्दो दिट्ठो होति पाराजिकं धम्मं अज्झापज्‍जन्तो। अञ्‍ञं सुद्दं पस्सित्वा चोदेति – ‘‘सुद्दो मया दिट्ठो। पाराजिकं धम्मं अज्झापन्‍नोसि, अस्समणोसि, असक्यपुत्तियोसि’’…पे॰… आपत्ति वाचाय, वाचाय सङ्घादिसेसस्स।

३९६. नामलेसो नाम बुद्धरक्खितो दिट्ठो होति…पे॰… धम्मरक्खितो दिट्ठो होति…पे॰… सङ्घरक्खितो दिट्ठो होति पाराजिकं धम्मं अज्झापज्‍जन्तो । अञ्‍ञं सङ्घरक्खितं पस्सित्वा चोदेति – ‘‘सङ्घरक्खितो मया दिट्ठो। पाराजिकं धम्मं अज्झापन्‍नोसि, अस्समणोसि, असक्यपुत्तियोसि’’…पे॰… आपत्ति वाचाय, वाचाय सङ्घादिसेसस्स।

३९७. गोत्तलेसो नाम गोतमो दिट्ठो होति…पे॰… मोग्गल्‍लानो दिट्ठो होति…पे॰… कच्‍चायनो दिट्ठो होति…पे॰… वासिट्ठो दिट्ठो होति पाराजिकं धम्मं अज्झापज्‍जन्तो। अञ्‍ञं वासिट्ठं पस्सित्वा चोदेति – ‘‘वासिट्ठो मया दिट्ठो। पाराजिकं धम्मं अज्झापन्‍नोसि, अस्समणोसि, असक्यपुत्तियोसि’’…पे॰… आपत्ति वाचाय, वाचाय सङ्घादिसेसस्स।

३९८. लिङ्गलेसो नाम दीघो दिट्ठो होति…पे॰… रस्सो दिट्ठो होति…पे॰… कण्हो दिट्ठो होति…पे॰… ओदातो दिट्ठो होति पाराजिकं धम्मं अज्झापज्‍जन्तो। अञ्‍ञं ओदातं पस्सित्वा चोदेति – ‘‘ओदातो मया दिट्ठो। पाराजिकं धम्मं अज्झापन्‍नोसि, अस्समणोसि, असक्यपुत्तियोसि’’…पे॰… आपत्ति वाचाय, वाचाय सङ्घादिसेसस्स।

३९९. आपत्तिलेसो नाम लहुकं आपत्तिं आपज्‍जन्तो दिट्ठो होति। तञ्‍चे पाराजिकेन चोदेति – ‘‘अस्समणोसि, असक्यपुत्तियोसि…पे॰… आपत्ति वाचाय, वाचाय सङ्घादिसेसस्स।

४००. पत्तलेसो नाम लोहपत्तधरो दिट्ठो होति…पे॰… साटकपत्तधरो दिट्ठो होति…पे॰… सुम्भकपत्तधरो दिट्ठो होति पाराजिकं धम्मं अज्झापज्‍जन्तो। अञ्‍ञं सुम्भकपत्तधरं पस्सित्वा चोदेति – ‘‘सुम्भकपत्तधरो मया दिट्ठो। पाराजिकं धम्मं अज्झापन्‍नोसि, अस्समणोसि, असक्यपुत्तियोसि’’…पे॰… आपत्ति वाचाय, वाचाय सङ्घादिसेसस्स।

४०१. चीवरलेसो नाम पंसुकूलिको दिट्ठो होति…पे॰… गहपतिचीवरधरो दिट्ठो होति पाराजिकं धम्मं अज्झापज्‍जन्तो। अञ्‍ञं गहपतिचीवरधरं पस्सित्वा चोदेति – ‘‘गहपतिचीवरधरो मया दिट्ठो। पाराजिकं धम्मं अज्झापन्‍नोसि, अस्समणोसि, असक्यपुत्तियोसि’’…पे॰… आपत्ति वाचाय, वाचाय सङ्घादिसेसस्स।

४०२. उपज्झायलेसो नाम इत्थन्‍नामस्स सद्धिविहारिको दिट्ठो होति पाराजिकं धम्मं अज्झापज्‍जन्तो। अञ्‍ञं इत्थन्‍नामस्स सद्धिविहारिकं पस्सित्वा चोदेति – ‘‘इत्थन्‍नामस्स सद्धिविहारिको मया दिट्ठो। पाराजिकं धम्मं अज्झापन्‍नोसि, अस्समणोसि, असक्यपुत्तियोसि’’…पे॰… आपत्ति वाचाय, वाचाय सङ्घादिसेसस्स।

४०३. आचरियलेसो नाम इत्थन्‍नामस्स अन्तेवासिको दिट्ठो होति पाराजिकं धम्मं अज्झापज्‍जन्तो। अञ्‍ञं इत्थन्‍नामस्स अन्तेवासिकं पस्सित्वा चोदेति – ‘‘इत्थन्‍नामस्स अन्तेवासिको मया दिट्ठो। पाराजिकं धम्मं अज्झापन्‍नोसि, अस्समणोसि, असक्यपुत्तियोसि’’…पे॰… आपत्ति वाचाय, वाचाय सङ्घादिसेसस्स।

४०४. सेनासनलेसो नाम इत्थन्‍नामसेनासनवासिको दिट्ठो होति पाराजिकं धम्मं अज्झापज्‍जन्तो। अञ्‍ञं इत्थन्‍नामसेनासनवासिकं पस्सित्वा चोदेति – ‘‘इत्थन्‍नामसेनासनवासिको मया दिट्ठो। पाराजिकं धम्मं अज्झापन्‍नोसि, अस्समणोसि, असक्यपुत्तियोसि, नत्थि तया सद्धिं उपोसथो वा पवारणा वा सङ्घकम्मं वा’’ति, आपत्ति वाचाय, वाचाय सङ्घादिसेसस्स।

४०५. पाराजिकेन धम्मेनाति चतुन्‍नं अञ्‍ञतरेन।

अनुद्धंसेय्याति चोदेति वा चोदापेति वा।

अप्पेव नाम नं इमम्हा ब्रह्मचरियाचावेय्यन्ति भिक्खुभावा चावेय्यं, समणधम्मा चावेय्यं, सीलक्खन्धा चावेय्यं, तपोगुणा चावेय्यं।

ततो अपरेन समयेनाति यस्मिं खणे अनुद्धंसितो होति, तं खणं तं लयं तं मुहुत्तं वीतिवत्ते।

समनुग्गाहीयमानोति येन वत्थुना अनुद्धंसितो होति तस्मिं वत्थुस्मिं समनुग्गाहीयमानो।

असमनुग्गाहीयमानोति न केनचि वुच्‍चमानो।

अधिकरणं नाम चत्तारि अधिकरणानि – विवादाधिकरणं, अनुवादाधिकरणं, आपत्ताधिकरणं, किच्‍चाधिकरणं।

कोचि देसो लेसमत्तो उपादिन्‍नोति तेसं दसन्‍नं लेसानं अञ्‍ञतरो लेसो उपादिन्‍नो होति।

भिक्खु च दोसं पतिट्ठातीति तुच्छकं मया भणितं, मुसा मया भणितं, अभूतं मया भणितं, अजानन्तेन मया भणितं।

सङ्घादिसेसोति …पे॰… तेनपि वुच्‍चति सङ्घादिसेसोति।

४०६. भिक्खु सङ्घादिसेसं अज्झापज्‍जन्तो दिट्ठो होति, सङ्घादिसेसे सङ्घादिसेसदिट्ठि होति। तञ्‍चे पाराजिकेन चोदेति – ‘‘अस्समणोसि, असक्यपुत्तियोसि, नत्थि तया सद्धिं उपोसथो वा पवारणा वा सङ्घकम्मं वा’’ति, एवम्पि आपत्तञ्‍ञभागियं होति लेसो च उपादिन्‍नो, आपत्ति वाचाय, वाचाय सङ्घादिसेसस्स।

भिक्खु सङ्घादिसेसं अज्झापज्‍जन्तो दिट्ठो होति, सङ्घादिसेसे थुल्‍लच्‍चयदिट्ठि होति…पे॰… पाचित्तियदिट्ठि होति… पाटिदेसनीयदिट्ठि होति… दुक्‍कटदिट्ठि होति… दुब्भासितदिट्ठि होति। तञ्‍चे पाराजिकेन चोदेति – ‘‘अस्समणोसि’’…पे॰… एवम्पि आपत्तञ्‍ञभागियं होति लेसो च उपादिन्‍नो, आपत्ति वाचाय, वाचाय सङ्घादिसेसस्स।

भिक्खु थुल्‍लच्‍चयं अज्झापज्‍जन्तो दिट्ठो होति थुल्‍लच्‍चये थुल्‍लच्‍चयदिट्ठि होति…पे॰… थुल्‍लच्‍चये पाचित्तियदिट्ठि होति… पाटिदेसनीयदिट्ठि होति… दुक्‍कटदिट्ठि होति… दुब्भासितदिट्ठि होति… सङ्घादिसेसदिट्ठि होति। तञ्‍चे पाराजिकेन चोदेति – ‘‘अस्समणोसि’’ …पे॰… एवम्पि आपत्तञ्‍ञभागियं होति लेसो च उपादिन्‍नो, आपत्ति वाचाय, वाचाय सङ्घादिसेसस्स।

भिक्खु पाचित्तियं…पे॰… पाटिदेसनीयं… दुक्‍कटं… दुब्भासितं अज्झापज्‍जन्तो दिट्ठो होति, दुब्भासिते दुब्भासितदिट्ठि होति…पे॰… दुब्भासिते सङ्घादिसेसदिट्ठि होति… थुल्‍लच्‍चयदिट्ठि होति… पाचित्तियदिट्ठि होति… पाटिदेसनीयदिट्ठि होति… दुक्‍कटदिट्ठि होति। तञ्‍चे पाराजिकेन चोदेति – ‘‘अस्समणोसि, असक्यपुत्तियोसि, नत्थि तया सद्धिं उपोसथो वा पवारणा वा सङ्घकम्मं वा’’ति, एवम्पि आपत्तञ्‍ञभागियं होति लेसो च उपादिन्‍नो, आपत्ति वाचाय, वाचाय सङ्घादिसेसस्स।

एकेकं मूलं कातुन चक्‍कं बन्धितब्बं।

४०७. भिक्खु सङ्घादिसेसं अज्झापज्‍जन्तो दिट्ठो होति सङ्घादिसेसे सङ्घादिसेसदिट्ठि होति। तञ्‍चे पाराजिकेन चोदापेति – ‘‘अस्समणोसि’’…पे॰… एवम्पि आपत्तञ्‍ञभागियं होति लेसो च उपादिन्‍नो, आपत्ति वाचाय, वाचाय सङ्घादिसेसस्स।

भिक्खु सङ्घादिसेसं अज्झापज्‍जन्तो दिट्ठो होति, सङ्घादिसेसे थुल्‍लच्‍चयदिट्ठि होति…पे॰… पाचित्तियदिट्ठि होति… पाटिदेसनीयदिट्ठि होति… दुक्‍कटदिट्ठि होति… दुब्भासितदिट्ठि होति। तञ्‍चे पाराजिकेन चोदापेति – ‘‘अस्समणोसि’’…पे॰… एवम्पि आपत्तञ्‍ञभागियं होति लेसो च उपादिन्‍नो, आपत्ति वाचाय, वाचाय सङ्घादिसेसस्स।

भिक्खु थुल्‍लच्‍चयं अज्झापज्‍जन्तो दिट्ठो होति थुल्‍लच्‍चये थुल्‍लच्‍चयदिट्ठि होति…पे॰… थुल्‍लच्‍चये पाचित्तियदिट्ठि होति… पाटिदेसनीयदिट्ठि होति… दुक्‍कटदिट्ठि होति… दुब्भासितदिट्ठि होति… सङ्घादिसेसदिट्ठि होति। तञ्‍चे पाराजिकेन चोदापेति – ‘‘अस्समणोसि’’…पे॰… एवम्पि आपत्तञ्‍ञभागियं होति लेसो च उपादिन्‍नो, आपत्ति वाचाय, वाचाय सङ्घादिसेसस्स।

भिक्खु पाचित्तियं…पे॰… पाटिदेसनीयं… दुक्‍कटं… दुब्भासितं अज्झापज्‍जन्तो दिट्ठो होति दुब्भासिते दुब्भासितदिट्ठि होति…पे॰… दुब्भासिते सङ्घादिसेसदिट्ठि होति… थुल्‍लच्‍चयदिट्ठि होति… पाचित्तियदिट्ठि होति… पाटिदेसनीयदिट्ठि होति… दुक्‍कटदिट्ठि होति। तञ्‍चे पाराजिकेन चोदापेति – ‘‘अस्समणोसि, असक्यपुत्तियोसि, नत्थि तया सद्धिं उपोसथो वा पवारणा वा सङ्घकम्मं वा’’ति, एवम्पि आपत्तञ्‍ञभागियं होति लेसो च उपादिन्‍नो, आपत्ति वाचाय, वाचाय सङ्घादिसेसस्स।

४०८. अनापत्ति तथासञ्‍ञी चोदेति वा चोदापेति वा, उम्मत्तकस्स, आदिकम्मिकस्साति।

दुतियदुट्ठदोससिक्खापदं निट्ठितं नवमं।

१०. सङ्घभेदसिक्खापदं

४०९. [इदं वत्थु चूळव॰ ३४३] तेन समयेन बुद्धो भगवा राजगहे विहरति वेळुवने कलन्दकनिवापे। अथ खो देवदत्तो येन कोकालिको कटमोदकतिस्सको [कटमोरकतिस्सको (सी॰ स्या॰)] खण्डदेविया पुत्तो समुद्ददत्तो तेनुपसङ्कमि; उपसङ्कमित्वा कोकालिकं कटमोदकतिस्सकं खण्डदेविया पुत्तं समुद्ददत्तं एतदवोच – ‘‘एथ मयं, आवुसो, समणस्स गोतमस्स सङ्घभेदं करिस्साम चक्‍कभेद’’न्ति। एवं वुत्ते कोकालिको देवदत्तं एतदवोच – ‘‘समणो खो, आवुसो, गोतमो महिद्धिको महानुभावो। कथं मयं समणस्स गोतमस्स सङ्घभेदं करिस्साम चक्‍कभेद’’न्ति? ‘‘एथ मयं, आवुसो, समणं गोतमं उपसङ्कमित्वा पञ्‍च वत्थूनि याचिस्साम – ‘भगवा, भन्ते, अनेकपरियायेन अप्पिच्छस्स सन्तुट्ठस्स सल्‍लेखस्स धुतस्स पासादिकस्स अपचयस्स वीरियारम्भस्स [वीरियारब्भस्स (क॰)] वण्णवादी। इमानि, भन्ते, पञ्‍च वत्थूनि अनेकपरियायेन अप्पिच्छताय सन्तुट्ठिया सल्‍लेखाय धुतताय पासादिकताय अपचयाय वीरियारम्भाय संवत्तन्ति। साधु, भन्ते, भिक्खू यावजीवं आरञ्‍ञिका अस्सु; यो गामन्तं ओसरेय्य, वज्‍जं नं फुसेय्य। यावजीवं पिण्डपातिका अस्सु; यो निमन्तनं सादियेय्य, वज्‍जं नं फुसेय्य। यावजीवं पंसुकूलिका अस्सु; यो गहपतिचीवरं सादियेय्य, वज्‍जं नं फुसेय्य। यावजीवं रुक्खमूलिका अस्सु; यो छन्‍नं उपगच्छेय्य, वज्‍जं नं फुसेय्य। यावजीवं मच्छमंसं न खादेय्युं; यो मच्छमंसं खादेय्य, वज्‍जं नं फुसेय्या’ति। इमानि समणो गोतमो नानुजानिस्सति। ते मयं इमेहि पञ्‍चहि वत्थूहि जनं सञ्‍ञापेस्सामाति। सक्‍का खो, आवुसो, इमेहि पञ्‍चहि वत्थूहि समणस्स गोतमस्स सङ्घभेदो कातुं चक्‍कभेदो। लूखपसन्‍ना हि, आवुसो, मनुस्सा’’ति।

अथ खो देवदत्तो सपरिसो येन भगवा तेनुपसङ्कमि; उपसङ्कमित्वा भगवन्तं अभिवादेत्वा एकमन्तं निसीदि। एकमन्तं निसिन्‍नो खो देवदत्तो भगवन्तं एतदवोच – ‘‘भगवा, भन्ते, अनेकपरियायेन अप्पिच्छस्स…पे॰… वीरियारम्भस्स वण्णवादी। इमानि, भन्ते, पञ्‍च वत्थूनि अनेकपरियायेन अप्पिच्छताय…पे॰… वीरियारम्भाय संवत्तन्ति। साधु, भन्ते, भिक्खू यावजीवं आरञ्‍ञिका अस्सु; यो गामन्तं ओसरेय्य वज्‍जं नं फुसेय्य…पे॰… यावजीवं मच्छमंसं न खादेय्युं, यो मच्छमंसं खादेय्य वज्‍जं नं फुसेय्या’’ति। ‘‘अलं, देवदत्त, यो इच्छति आरञ्‍ञिको होतु, यो इच्छति गामन्ते विहरतु; यो इच्छति पिण्डपातिको होतु, यो इच्छति निमन्तनं सादियतु; यो इच्छति पंसुकूलिको होतु, यो इच्छति गहपतिचीवरं सादियतु। अट्ठमासे खो मया, देवदत्त, रुक्खमूलसेनासनं अनुञ्‍ञातं, तिकोटिपरिसुद्धं मच्छमंसं – अदिट्ठं असुतं अपरिसङ्कित’’न्ति। अथ खो देवदत्तो – ‘‘न भगवा इमानि पञ्‍च वत्थूनि अनुजानाती’’ति हट्ठो उदग्गो सपरिसो उट्ठायासना भगवन्तं अभिवादेत्वा पदक्खिणं कत्वा पक्‍कामि।

४१०. अथ खो देवदत्तो सपरिसो राजगहं पविसित्वा पञ्‍चहि वत्थूहि जनं सञ्‍ञापेसि – ‘‘मयं, आवुसो, समणं गोतमं उपसङ्कमित्वा पञ्‍च वत्थूनि याचिम्हा – ‘भगवा, भन्ते, अनेकपरियायेन अप्पिच्छस्स सन्तुट्ठस्स सल्‍लेखस्स धुतस्स पासादिकस्स अपचयस्स वीरियारम्भस्स वण्णवादी। इमानि, भन्ते, पञ्‍च वत्थूनि अनेकपरियायेन अप्पिच्छताय सन्तुट्ठिया सल्‍लेखाय धुतताय पासादिकताय अपचयाय वीरियारम्भाय संवत्तन्ति। साधु, भन्ते, भिक्खू यावजीवं आरञ्‍ञिका अस्सु; यो गामन्तं ओसरेय्य, वज्‍जं नं फुसेय्य। यावजीवं पिण्डपातिका अस्सु; यो निमन्तनं सादियेय्य, वज्‍जं नं फुसेय्य। यावजीवं पंसुकूलिका अस्सु; यो गहपतिचीवरं सादियेय्य, वज्‍जं नं फुसेय्य। यावजीवं रुक्खमूलिका अस्सु; यो छन्‍नं उपगच्छेय्य, वज्‍जं नं फुसेय्य। यावजीवं मच्छमंसं न खादेय्युं; यो मच्छमंसं खादेय्य, वज्‍जं नं फुसेय्या’ति। इमानि समणो गोतमो नानुजानाति । ते मयं इमेहि पञ्‍चहि वत्थूहि समादाय वत्तामा’’ति। तत्थ ये ते मनुस्सा अस्सद्धा अप्पसन्‍ना दुब्बुद्धिनो ते एवमाहंसु – ‘‘इमे खो समणा सक्यपुत्तिया धुता सल्‍लेखवुत्तिनो, समणो पन गोतमो बाहुल्‍लिको बाहुल्‍लाय चेतेती’’ति। ये पन ते मनुस्सा सद्धा पसन्‍ना पण्डिता ब्यत्ता बुद्धिमन्तो ते उज्झायन्ति खिय्यन्ति विपाचेन्ति – ‘‘कथञ्हि नाम देवदत्तो भगवतो सङ्घभेदाय परक्‍कमिस्सति चक्‍कभेदाया’’ति! अस्सोसुं खो भिक्खू तेसं मनुस्सानं उज्झायन्तानं खिय्यन्तानं विपाचेन्तानं। ये ते भिक्खू अप्पिच्छा…पे॰… ते उज्झायन्ति खिय्यन्ति विपाचेन्ति – ‘‘कथञ्हि नाम देवदत्तो सङ्घभेदाय परक्‍कमिस्सति चक्‍कभेदाया’’ति! अथ खो ते भिक्खू देवदत्तं अनेकपरियायेन विगरहित्वा भगवतो एतमत्थं आरोचेसुं…पे॰… ‘‘सच्‍चं किर त्वं, देवदत्त, सङ्घभेदाय परक्‍कमसि चक्‍कभेदाया’’ति? ‘‘सच्‍चं, भगवा’’ति। विगरहि बुद्धो भगवा…पे॰… ‘‘कथञ्हि नाम त्वं, मोघपुरिस, सङ्घभेदाय परक्‍कमिस्ससि चक्‍कभेदाय! नेतं, मोघपुरिस, अप्पसन्‍नानं वा पसादाय…पे॰… एवञ्‍च पन, भिक्खवे, इमं सिक्खापदं उद्दिसेय्याथ –

४११. ‘‘यो पन भिक्खु समग्गस्स सङ्घस्स भेदाय परक्‍कमेय्य, भेदनसंवत्तनिकं वा अधिकरणं समादाय पग्गय्ह तिट्ठेय्य, सो भिक्खु भिक्खूहि एवमस्स वचनीयो – ‘मायस्मा समग्गस्स सङ्घस्स भेदाय परक्‍कमि, भेदनसंवत्तनिकं वा अधिकरणं समादाय पग्गय्ह अट्ठासि। समेतायस्मा सङ्घेन। समग्गो हि सङ्घो सम्मोदमानो अविवदमानो एकुद्देसो फासु विहरती’ति। एवञ्‍च सो भिक्खु भिक्खूहि वुच्‍चमानो तथेव पग्गण्हेय्य, सो भिक्खु भिक्खूहि यावततियं समनुभासितब्बो तस्स पटिनिस्सग्गाय। यावततियञ्‍चे समनुभासियमानो तं पटिनिस्सज्‍जेय्य, इच्‍चेतं कुसलं; नो चे पटिनिस्सज्‍जेय्य, सङ्घादिसेसो’’ति।

४१२. यो पनाति यो यादिसो…पे॰… भिक्खूति…पे॰… अयं इमस्मिं अत्थे अधिप्पेतो भिक्खूति।

समग्गो नाम सङ्घो समानसंवासको समानसीमायं ठितो।

भेदाय परक्‍कमेय्याति – ‘‘कथं इमे नाना अस्सु, विना अस्सु, वग्गा अस्सू’’ति पक्खं परियेसति, गणं बन्धति।

भेदनसंवत्तनिकं वा अधिकरणन्ति अट्ठारसभेदकरवत्थूनि।

समादायाति आदाय।

पग्गय्हाति दीपेय्य।

तिट्ठेय्याति न पटिनिस्सज्‍जेय्य।

सो भिक्खूति यो सो सङ्घभेदको भिक्खु।

भिक्खूहीति अञ्‍ञेहि भिक्खूहि।

ये पस्सन्ति, ये सुणन्ति, तेहि वत्तब्बो – ‘‘मायस्मा समग्गस्स सङ्घस्स भेदाय परक्‍कमि, भेदनसंवत्तनिकं वा अधिकरणं समादाय पग्गय्ह अट्ठासि। समेतायस्मा सङ्घेन। समग्गो हि सङ्घो सम्मोदमानो अविवदमानो एकुद्देसो फासु विहरती’’ति। दुतियम्पि वत्तब्बो। ततियम्पि वत्तब्बो। सचे पटिनिस्सज्‍जति, इच्‍चेतं कुसलं; नो चे पटिनिस्सज्‍जति, आपत्ति दुक्‍कटस्स। सुत्वा न वदन्ति, आपत्ति दुक्‍कटस्स। सो भिक्खु सङ्घमज्झम्पि आकड्ढित्वा वत्तब्बो – ‘‘मायस्मा समग्गस्स सङ्घस्स भेदाय परक्‍कमि, भेदनसंवत्तनिकं वा अधिकरणं समादाय पग्गय्ह अट्ठासि। समेतायस्मा सङ्घेन। समग्गो हि सङ्घो सम्मोदमानो अविवदमानो एकुद्देसो फासु विहरती’’ति। दुतियम्पि वत्तब्बो। ततियम्पि वत्तब्बो। सचे पटिनिस्सज्‍जति, इच्‍चेतं कुसलं; नो चे पटिनिस्सज्‍जति, आपत्ति दुक्‍कटस्स। सो भिक्खु समनुभासितब्बो – ‘‘एवञ्‍च पन, भिक्खवे, समनुभासितब्बो। ब्यत्तेन भिक्खुना पटिबलेन सङ्घो ञापेतब्बो –

४१३. ‘‘सुणातु मे, भन्ते, सङ्घो। अयं इत्थन्‍नामो भिक्खु समग्गस्स सङ्घस्स भेदाय परक्‍कमति। सो तं वत्थुं न पटिनिस्सज्‍जति। यदि सङ्घस्स पत्तकल्‍लं, सङ्घो इत्थन्‍नामं भिक्खुं समनुभासेय्य तस्स वत्थुस्स पटिनिस्सग्गाय। एसा ञत्ति।

‘‘सुणातु मे, भन्ते, सङ्घो। अयं इत्थन्‍नामो भिक्खु समग्गस्स सङ्घस्स भेदाय परक्‍कमति। सो तं वत्थुं न पटिनिस्सज्‍जति। सङ्घो इत्थन्‍नामं भिक्खुं समनुभासति तस्स वत्थुस्स पटिनिस्सग्गाय। यस्सायस्मतो खमति इत्थन्‍नामस्स भिक्खुनो समनुभासना तस्स वत्थुस्स पटिनिस्सग्गाय, सो तुण्हस्स; यस्स नक्खमति, सो भासेय्य।

‘‘दुतियम्पि एतमत्थं वदामि…पे॰… ततियम्पि एतमत्थं वदामि – सुणातु मे, भन्ते, सङ्घो। अयं इत्थन्‍नामो भिक्खु समग्गस्स सङ्घस्स भेदाय परक्‍कमति। सो तं वत्थुं न पटिनिस्सज्‍जति। सङ्घो इत्थन्‍नामं भिक्खुं समनुभासति तस्स वत्थुस्स पटिनिस्सग्गाय। यस्सायस्मतो खमति इत्थन्‍नामस्स भिक्खुनो समनुभासना तस्स वत्थुस्स पटिनिस्सग्गाय, सो तुण्हस्स; यस्स नक्खमति, सो भासेय्य।

‘‘समनुभट्ठो सङ्घेन इत्थन्‍नामो भिक्खु तस्स वत्थुस्स पटिनिस्सग्गाय। खमति सङ्घस्स, तस्मा तुण्ही, एवमेतं धारयामी’’ति।

४१४. ञत्तिया दुक्‍कटं, द्वीहि कम्मवाचाहि थुल्‍लच्‍चया, कम्मवाचापरियोसाने आपत्ति सङ्घादिसेसस्स। सङ्घादिसेसं अज्झापज्‍जन्तस्स ञत्तिया दुक्‍कटं, द्वीहि कम्मवाचाहि थुल्‍लच्‍चया पटिप्पस्सम्भन्ति।

सङ्घादिसेसोति…पे॰… तेनपि वुच्‍चति सङ्घादिसेसोति।

४१५. धम्मकम्मे धम्मकम्मसञ्‍ञी न पटिनिस्सज्‍जति, आपत्ति सङ्घादिसेसस्स।

धम्मकम्मे वेमतिको न पटिनिस्सज्‍जति, आपत्ति सङ्घादिसेसस्स।

धम्मकम्मे अधम्मकम्मसञ्‍ञी न पटिनिस्सज्‍जति, आपत्ति सङ्घादिसेसस्स।

अधम्मकम्मे धम्मकम्मसञ्‍ञी, आपत्ति दुक्‍कटस्स।

अधम्मकम्मे वेमतिको, आपत्ति दुक्‍कटस्स।

अधम्मकम्मे अधम्मकम्मसञ्‍ञी, आपत्ति दुक्‍कटस्स।

४१६. अनापत्ति असमनुभासन्तस्स, पटिनिस्सज्‍जन्तस्स, उम्मत्तकस्स, खित्तचित्तस्स, वेदनाट्टस्स, आदिकम्मिकस्साति।

सङ्घभेदसिक्खापदं निट्ठितं दसमं।

११. भेदानुवत्तकसिक्खापदं

४१७. तेन समयेन बुद्धो भगवा राजगहे विहरति वेळुवने कलन्दकनिवापे। तेन खो पन समयेन देवदत्तो सङ्घभेदाय परक्‍कमति चक्‍कभेदाय। भिक्खू एवमाहंसु – ‘‘अधम्मवादी देवदत्तो, अविनयवादी देवदत्तो। कथञ्हि नाम देवदत्तो सङ्घभेदाय परक्‍कमिस्सति चक्‍कभेदाया’’ति! एवं वुत्ते कोकालिको कटमोदकतिस्सको खण्डदेविया पुत्तो समुद्ददत्तो ते भिक्खू एतदवोचुं – ‘‘मायस्मन्तो एवं अवचुत्थ। धम्मवादी देवदत्तो, विनयवादी देवदत्तो। अम्हाकञ्‍च देवदत्तो छन्दञ्‍च रुचिञ्‍च आदाय वोहरति जानाति नो भासति अम्हाकंपेतं खमती’’ति। ये ते भिक्खू अप्पिच्छा…पे॰… ते उज्झायन्ति खिय्यन्ति विपाचेन्ति – ‘‘कथञ्हि नाम भिक्खू देवदत्तस्स सङ्घभेदाय परक्‍कमन्तस्स अनुवत्तका भविस्सन्ति वग्गवादका’’ति! अथ खो ते भिक्खू ते अनुवत्तके भिक्खू अनेकपरियायेन विगरहित्वा भगवतो एतमत्थं आरोचेसुं…पे॰… ‘‘सच्‍चं किर, भिक्खवे, भिक्खू देवदत्तस्स सङ्घभेदाय परक्‍कमन्तस्स अनुवत्तका होन्ति वग्गवादका’’ति? ‘‘सच्‍चं, भगवा’’ति। विगरहि बुद्धो भगवा…पे॰… ‘‘कथञ्हि नाम ते, भिक्खवे, मोघपुरिसा देवदत्तस्स सङ्घभेदाय परक्‍कमन्तस्स अनुवत्तका भविस्सन्ति वग्गवादका ! नेतं, भिक्खवे, अप्पसन्‍नानं वा पसादाय…पे॰… एवञ्‍च पन, भिक्खवे, इमं सिक्खापदं उद्दिसेय्याथ –

४१८. ‘‘तस्सेव खो पन भिक्खुस्स भिक्खू होन्ति अनुवत्तका वग्गवादका एको वा द्वे वा तयो वा। ते एवं वदेय्युं – ‘मायस्मन्तो एतं भिक्खुं किञ्‍चि अवचुत्थ। धम्मवादी चेसो भिक्खु, विनयवादी चेसो भिक्खु। अम्हाकञ्‍चेसो भिक्खु छन्दञ्‍च रुचिञ्‍च आदाय वोहरति जानाति नो भासति अम्हाकम्पेतं खमती’ति, ते भिक्खू भिक्खूहि एवमस्सु वचनीया – ‘मायस्मन्तो एवं अवचुत्थ, न चेसो भिक्खु धम्मवादी, न चेसो भिक्खु विनयवादी, मायस्मन्तानम्पि सङ्घभेदो रुच्‍चित्थ, समेतायस्मन्तानं सङ्घेन, समग्गो हि सङ्घो सम्मोदमानो अविवदमानो एकुद्देसो फासु विहरती’ति। एवञ्‍च ते भिक्खू भिक्खूहि वुच्‍चमाना तथेव पग्गण्हेय्युं, ते भिक्खू भिक्खूहि यावततियं समनुभासितब्बा तस्स पटिनिस्सग्गाय। यावततियञ्‍चे समनुभासियमाना तं पटिनिस्सज्‍जेय्युं, इच्‍चेतं कुसलं, नो चे पटिनिस्सज्‍जेय्युं, सङ्घादिसेसो’’ति।

४१९. तस्सेव खो पनाति तस्स सङ्घभेदकस्स भिक्खुनो।

भिक्खू होन्तीति अञ्‍ञे भिक्खू होन्ति।

अनुवत्तकाति यंदिट्ठिको सो होति यंखन्तिको यंरुचिको तेपि तंदिट्ठिका होन्ति तंखन्तिका तंरुचिका।

वग्गवादकाति तस्स वण्णाय पक्खाय ठिता होन्ति।

एको वा द्वे वा तयो वाति एको वा होति द्वे वा तयो वा। ते एवं वदेय्युं – ‘‘मायस्मन्तो एतं भिक्खुं किञ्‍चि अवचुत्थ, धम्मवादी चेसो भिक्खु, विनयवादी चेसो भिक्खु, अम्हाकञ्‍चेसो भिक्खु छन्दञ्‍च रुचिञ्‍च आदाय वोहरति जानाति नो भासति अम्हाकंपेतं खमती’ति।

ते भिक्खूति ये ते अनुवत्तका भिक्खू।

भिक्खूहीति अञ्‍ञेहि भिक्खूहि।

ये पस्सन्ति ये सुणन्ति तेहि वत्तब्बा – ‘‘मायस्मन्तो एवं अवचुत्थ। न चेसो भिक्खु धम्मवादी, न चेसो भिक्खु विनयवादी। मायस्मन्तानम्पि सङ्घभेदो रुच्‍चित्थ। समेतायस्मन्तानं सङ्घेन। समग्गो हि सङ्घो सम्मोदमानो अविवदमानो एकुद्देसो फासु विहरती’’ति। दुतियम्पि वत्तब्बा। ततियम्पि वत्तब्बा। सचे पटिनिस्सज्‍जन्ति, इच्‍चेतं कुसलं; नो चे पटिनिस्सज्‍जन्ति, आपत्ति दुक्‍कटस्स। सुत्वा न वदन्ति, आपत्ति दुक्‍कटस्स। ते भिक्खू सङ्घमज्झम्पि आकड्ढित्वा वत्तब्बा – ‘‘मायस्मन्तो एवं अवचुत्थ। न चेसो भिक्खु धम्मवादी, न चेसो भिक्खु विनयवादी। मायस्मन्तानम्पि सङ्घभेदो रुच्‍चित्थ। समेतायस्मन्तानं सङ्घेन। समग्गो हि सङ्घो सम्मोदमानो अविवदमानो एकुद्देसो फासु विहरती’’ति। दुतियम्पि वत्तब्बा। ततियम्पि वत्तब्बा। सचे पटिनिस्सज्‍जन्ति, इच्‍चेतं कुसलं; नो चे पटिनिस्सज्‍जन्ति, आपत्ति दुक्‍कटस्स। ते भिक्खू समनुभासितब्बा। एवञ्‍च पन, भिक्खवे, समनुभासितब्बा। ब्यत्तेन भिक्खुना पटिबलेन सङ्घो ञापेतब्बो –

४२०. ‘‘सुणातु मे, भन्ते, सङ्घो। इत्थन्‍नामो च इत्थनामो च भिक्खू इत्थन्‍नामस्स भिक्खुनो सङ्घभेदाय परक्‍कमन्तस्स अनुवत्तका वग्गवादका । ते तं वत्थुं न पटिनिस्सज्‍जन्ति। यदि सङ्घस्स पत्तकल्‍लं, सङ्घो इत्थन्‍नामञ्‍च इत्थन्‍नामञ्‍च भिक्खू समनुभासेय्य तस्स वत्थुस्स पटिनिस्सग्गाय। एसा ञत्ति।

‘‘सुणातु मे, भन्ते, सङ्घो। इत्थन्‍नामो च इत्थन्‍नामो च भिक्खू इत्थन्‍नामस्स भिक्खुनो सङ्घभेदाय परक्‍कमन्तस्स अनुवत्तका वग्गवादका। ते तं वत्थुं न पटिनिस्सज्‍जन्ति। सङ्घो इत्थन्‍नामञ्‍च इत्थन्‍नामञ्‍च भिक्खू समनुभासति तस्स वत्थुस्स पटिनिस्सग्गाय। यस्सायस्मतो खमति इत्थन्‍नामस्स च इत्थन्‍नामस्स च भिक्खूनं समनुभासना तस्स वत्थुस्स पटिनिस्सग्गाय, सो तुण्हस्स; यस्स नक्खमति, सो भासेय्य।

‘‘दुतियम्पि एतमत्थं वदामि…पे॰… ततियम्पि एतमत्थं वदामि – सुणातु मे, भन्ते, सङ्घो। इत्थन्‍नामो च इत्थन्‍नामो च भिक्खू इत्थन्‍नामस्स भिक्खुनो सङ्घभेदाय परक्‍कमन्तस्स अनुवत्तका वग्गवादका। ते तं वत्थुं न पटिनिस्सज्‍जन्ति। सङ्घो इत्थन्‍नामञ्‍च इत्थन्‍नामञ्‍च भिक्खू समनुभासति तस्स वत्थुस्स पटिनिस्सग्गाय। यस्सायस्मतो खमति इत्थन्‍नामस्स च इत्थन्‍नामस्स च भिक्खूनं समनुभासना तस्स वत्थुस्स पटिनिस्सग्गाय, सो तुण्हस्स; यस्स नक्खमति, सो भासेय्य।

‘‘समनुभट्ठा सङ्घेन इत्थन्‍नामो च इत्थन्‍नामो च भिक्खू तस्स वत्थुस्स पटिनिस्सग्गाय। खमति सङ्घस्स, तस्मा तुण्ही, एवमेतं धारयामी’’ति।

४२१. ञत्तिया दुक्‍कटं, द्वीहि कम्मवाचाहि थुल्‍लच्‍चया, कम्मवाचापरियोसाने आपत्ति सङ्घादिसेसस्स। सङ्घादिसेसं अज्झापज्‍जन्तानं ञत्तिया दुक्‍कटं, द्वीहि कम्मवाचाहि थुल्‍लच्‍चया पटिप्पस्सम्भन्ति। द्वे तयो एकतो समनुभासितब्बा, तदुत्तरि न समनुभासितब्बा।

सङ्घादिसेसोति…पे॰… तेनपि वुच्‍चति ‘‘सङ्घादिसेसो’’ति।

४२२. धम्मकम्मे धम्मकम्मसञ्‍ञी न पटिनिस्सज्‍जन्ति, आपत्ति सङ्घादिसेसस्स।

धम्मकम्मे वेमतिका न पटिनिस्सज्‍जन्ति, आपत्ति सङ्घादिसेसस्स।

धम्मकम्मे अधम्मकम्मसञ्‍ञी न पटिनिस्सज्‍जन्ति, आपत्ति सङ्घादिसेसस्स।

अधम्मकम्मे धम्मकम्मसञ्‍ञी, आपत्ति दुक्‍कटस्स।

अधम्मकम्मे वेमतिका, आपत्ति दुक्‍कटस्स।

अधम्मकम्मे अधम्मकम्मसञ्‍ञी, आपत्ति दुक्‍कटस्स।

४२३. अनापत्ति असमनुभासन्तानं, पटिनिस्सज्‍जन्तानं, उम्मत्तकानं, खित्तचित्तानं, वेदनाट्टानं, आदिकम्मिकानन्ति।

भेदानुवत्तकसिक्खापदं निट्ठितं एकादसमं।

१२. दुब्बचसिक्खापदं

४२४. तेन समयेन बुद्धो भगवा कोसम्बियं विहरति घोसितारामे। तेन खो पन समयेन आयस्मा छन्‍नो अनाचरं आचरति। भिक्खू एवमाहंसु – ‘‘मावुसो, छन्‍न, एवरूपं अकासि। नेतं कप्पती’’ति। सो एवं वदेति – ‘‘किं नु खो नाम तुम्हे, आवुसो, मं वत्तब्बं मञ्‍ञथ? अहं खो नाम तुम्हे वदेय्यं। अम्हाकं बुद्धो अम्हाकं धम्मो अम्हाकं अय्यपुत्तेन धम्मो अभिसमितो। सेय्यथापि नाम महावातो वायन्तो तिणकट्ठपण्णसटं [तिणकट्ठपण्णकसटं (क॰)] एकतो उस्सारेय्य, सेय्यथा वा पन नदी पब्बतेय्या सङ्खसेवालपणकं एकतो उस्सारेय्य, एवमेव तुम्हे नानानामा नानागोत्ता नानाजच्‍चा नानाकुला पब्बजिता एकतो उस्सरिता। किं नु खो नाम तुम्हे, आवुसो, मं वत्तब्बं मञ्‍ञथ? अहं खो नाम तुम्हे वदेय्यं! अम्हाकं बुद्धो अम्हाकं धम्मो अम्हाकं अय्यपुत्तेन धम्मो अभिसमितो’’ति। ये ते भिक्खू अप्पिच्छा…पे॰… ते उज्झायन्ति खिय्यन्ति विपाचेन्ति – ‘‘कथञ्हि नाम आयस्मा छन्‍नो भिक्खूहि सहधम्मिकं वुच्‍चमानो अत्तानं अवचनीयं करिस्सती’’ति! अथ खो ते भिक्खू आयस्मन्तं छन्‍नं अनेकपरियायेन विगरहित्वा भगवतो एतमत्थं आरोचेसुं…पे॰… ‘‘सच्‍चं किर त्वं, छन्‍न, भिक्खूहि सहधम्मिकं वुच्‍चमानो अत्तानं अवचनीयं करोसी’’ति? ‘‘सच्‍चं भगवा’’ति। विगरहि बुद्धो भगवा…पे॰… ‘‘कथञ्हि नाम त्वं, मोघपुरिस, भिक्खूहि सहधम्मिकं वुच्‍चमानो अत्तानं अवचनीयं करिस्ससि! नेतं, मोघपुरिस, अप्पसन्‍नानं वा पसादाय…पे॰… एवञ्‍च पन, भिक्खवे, इमं सिक्खापदं उद्दिसेय्याथ –

४२५. ‘‘भिक्खु पनेव दुब्बचजातिको होति उद्देसपरियापन्‍नेसु सिक्खापदेसु भिक्खूहि सहधम्मिकं वुच्‍चमानो अत्तानं अवचनीयं करोति – ‘मा मं आयस्मन्तो किञ्‍चि अवचुत्थ कल्याणं वा पापकं वा, अहंपायस्मन्ते न किञ्‍चि वक्खामि कल्याणं वा पापकं वा, विरमथायस्मन्तो मम वचनाया’ति, सो भिक्खु भिक्खूहि एवमस्स वचनीयो – ‘मायस्मा अत्तानं अवचनीयं अकासि, वचनीयमेवायस्मा अत्तानं करोतु, आयस्मापि भिक्खू वदेतु सहधम्मेन, भिक्खूपि आयस्मन्तं वक्खन्ति सहधम्मेन। एवं संवद्धा हि तस्स भगवतो परिसा यदिदं अञ्‍ञमञ्‍ञवचनेन अञ्‍ञमञ्‍ञवुट्ठापनेनाति। एवञ्‍च सो भिक्खुं भिक्खूहि वुच्‍चमानो तथेव पग्गण्हेय्य, सो भिक्खु भिक्खूहि यावततियं समनुभासितब्बो तस्स पटिनिस्सग्गाय। यावततियञ्‍चे समनुभासीयमानो तं पटिनिस्सज्‍जेय्य, इच्‍चेतं कुसलं; नो चे पटिनिस्सज्‍जेय्य, सङ्घादिसेसो’’ति।

४२६. भिक्खू पनेव दुब्बचजातिको होतीति दुब्बचो होति दोवचस्सकरणेहि धम्मेहि समन्‍नागतो अक्खमो अप्पदक्खिणग्गाही अनुसासनिं।

उद्देसपरियापन्‍नेसु सिक्खापदेसूति पातिमोक्खपरियापन्‍नेसु सिक्खापदेसु।

भिक्खूहीति अञ्‍ञेहि भिक्खूहि।

सहधम्मिकं नाम यं भगवता पञ्‍ञत्तं सिक्खापदं, एतं सहधम्मिकं नाम।

तेन वुच्‍चमानो अत्तानं अवचनीयं करोति – ‘‘मा मं आयस्मन्तो किञ्‍चि अवचुत्थ कल्याणं वा पापकं वा, अहंपायस्मन्ते न किञ्‍चि वक्खामि कल्याणं वा पापकं वा। विरमथायस्मन्तो मम वचनाया’’ति।

सो भिक्खूति यो सो दुब्बचजातिको भिक्खु।

भिक्खूहीति अञ्‍ञेहि भिक्खूहि। ये पस्सन्ति ये सुणन्ति तेहि वत्तब्बो – ‘‘मायस्मा अत्तानं अवचनीयं अकासि। वचनीयमेव आयस्मा अत्तानं करोतु। आयस्मापि भिक्खू वदेतु सहधम्मेन, भिक्खूपि आयस्मन्तं वक्खन्ति सहधम्मेन। एवं संवद्धा हि तस्स भगवतो परिसा यदिदं अञ्‍ञमञ्‍ञवचनेन अञ्‍ञमञ्‍ञवुट्ठापनेना’’ति। दुतियम्पि वत्तब्बो। ततियम्पि वत्तब्बो। सचे पटिनिस्सज्‍जति, इच्‍चेतं कुसलं; नो चे पटिनिस्सज्‍जति, आपत्ति दुक्‍कटस्स। सुत्वा न वदन्ति, आपत्ति दुक्‍कटस्स। सो भिक्खु सङ्घमज्झम्पि आकड्ढित्वा वत्तब्बो – ‘‘मायस्मा अत्तानं अवचनीयं अकासि…पे॰… अञ्‍ञमञ्‍ञवुट्ठापनेना’’ति। दुतियम्पि वत्तब्बो। ततियम्पि वत्तब्बो। सचे पटिनिस्सज्‍जति, इच्‍चेतं कुसलं; नो चे पटिनिस्सज्‍जति, आपत्ति दुक्‍कटस्स। सो भिक्खु समनुभासितब्बो। एवञ्‍च पन, भिक्खवे, समनुभासितब्बो। ब्यत्तेन भिक्खुना पटिबलेन सङ्घो ञापेतब्बो –

४२७. ‘‘सुणातु मे, भन्ते, सङ्घो। अयं इत्थन्‍नामो भिक्खु भिक्खूहि सहधम्मिकं वुच्‍चमानो अत्तानं अवचनीयं करोति। सो तं वत्थुं न पटिनिस्सज्‍जति। यदि सङ्घस्स पत्तकल्‍लं, सङ्घो इत्थन्‍नामं भिक्खुं समनुभासेय्य तस्स वत्थुस्स पटिनिस्सग्गाय। एसा ञत्ति।

‘‘सुणातु मे, भन्ते, सङ्घो। अयं इत्थन्‍नामो भिक्खु भिक्खूहि सहधम्मिकं वुच्‍चमानो अत्तानं अवचनीयं करोति। सो तं वत्थुं न पटिनिस्सज्‍जति। सङ्घो इत्थन्‍नामं भिक्खुं समनुभासति तस्स वत्थुस्स पटिनिस्सग्गाय। यस्सायस्मतो खमति इत्थन्‍नामस्स भिक्खुनो समनुभासना तस्स वत्थुस्स पटिनिस्सग्गाय, सो तुण्हस्स; यस्स नक्खमति, सो भासेय्य।

‘‘दुतियम्पि एतमत्थं वदामि…पे॰… ततियम्पि एतमत्थं वदामि – ‘‘सुणातु मे, भन्ते, सङ्घो। अयं इत्थन्‍नामो भिक्खु भिक्खूहि सहधम्मिकं वुच्‍चमानो अत्तानं अवचनीयं करोति। सो तं वत्थुं न पटिनिस्सज्‍जति। सङ्घो इत्थन्‍नामं भिक्खुं समनुभासति तस्स वत्थुस्स पटिनिस्सग्गाय। यस्सायस्मतो खमति इत्थन्‍नामस्स भिक्खुनो समनुभासना तस्स वत्थुस्स पटिनिस्सग्गाय, सो तुण्हस्स; यस्स नक्खमति, सो भासेय्य।

‘‘समनुभट्ठो सङ्घेन इत्थन्‍नामो भिक्खु तस्स वत्थुस्स पटिनिस्सग्गाय। खमति सङ्घस्स, तस्मा तुण्ही, एवमेतं धारयामी’’ति।

४२८. ञत्तिया दुक्‍कटं, द्वीहि कम्मवाचाहि थुल्‍लच्‍चया, कम्मवाचापरियोसाने आपत्ति सङ्घादिसेसस्स। सङ्घादिसेसं अज्झापज्‍जन्तस्स ञत्तिया दुक्‍कटं, द्वीहि कम्मवाचाहि थुल्‍लच्‍चया पटिप्पस्सम्भन्ति।

सङ्घादिसेसोति…पे॰… तेनपि वुच्‍चति सङ्घादिसेसोति।

४२९. धम्मकम्मे धम्मकम्मसञ्‍ञी न पटिनिस्सज्‍जति, आपत्ति सङ्घादिसेसस्स।

धम्मकम्मे वेमतिको न पटिनिस्सज्‍जति, आपत्ति सङ्घादिसेसस्स।

धम्मकम्मे अधम्मकम्मसञ्‍ञी न पटिनिस्सज्‍जति, आपत्ति सङ्घादिसेसस्स।

अधम्मकम्मे धम्मकम्मसञ्‍ञी, आपत्ति दुक्‍कटस्स।

अधम्मकम्मे वेमतिको, आपत्ति दुक्‍कटस्स।

अधम्मकम्मे अधम्मकम्मसञ्‍ञी, आपत्ति दुक्‍कटस्स।

४३०. अनापत्ति असमनुभासन्तस्स, पटिनिस्सज्‍जन्तस्स, उम्मत्तकस्स, आदिकम्मिकस्साति।

दुब्बचसिक्खापदं निट्ठितं द्वादसमं।

१३. कुलदूसकसिक्खापदं

४३१. [इदं वत्थु चूळव॰ २१] तेन समयेन बुद्धो भगवा सावत्थियं विहरति जेतवने अनाथपिण्डिकस्स आरामे। तेन खो पन समयेन अस्सजिपुनब्बसुका नाम [नाम भिक्खू (क॰)] कीटागिरिस्मिं आवासिका होन्ति अलज्‍जिनो पापभिक्खू। ते [चूळव॰ २९३] एवरूपं अनाचारं आचरन्ति – मालावच्छं रोपेन्तिपि रोपापेन्तिपि, सिञ्‍चन्तिपि सिञ्‍चापेन्तिपि, ओचिनन्तिपि ओचिनापेन्तिपि, गन्थेन्तिपि गन्थापेन्तिपि, एकतोवण्टिकमालं करोन्तिपि कारापेन्तिपि, उभतोवण्टिकमालं करोन्तिपि कारापेन्तिपि, मञ्‍जरिकं करोन्तिपि कारापेन्तिपि, विधूतिकं करोन्तिपि कारापेन्तिपि, वटंसकं करोन्तिपि कारापेन्तिपि, आवेळं करोन्तिपि कारापेन्तिपि, उरच्छदं करोन्तिपि कारापेन्तिपि। ते कुलित्थीनं कुलधीतानं कुलकुमारीनं कुलसुण्हानं कुलदासीनं एकतोवण्टिकमालं हरन्तिपि हरापेन्तिपि, उभतोवण्टिकमालं हरन्तिपि हरापेन्तिपि, मञ्‍जरिकं हरन्तिपि हरापेन्तिपि, विधूतिकं हरन्तिपि हरापेन्तिपि, वटंसकं हरन्तिपि हरापेन्तिपि, आवेळं हरन्तिपि हरापेन्तिपि, उरच्छदं हरन्तिपि हरापेन्तिपि। ते कुलित्थीहि कुलधीताहि कुलकुमारीहि कुलसुण्हाहि कुलदासीहि सद्धिं एकभाजनेपि भुञ्‍जन्ति, एकथालकेपि पिवन्ति, एकासनेपि निसीदन्ति, एकमञ्‍चेपि तुवट्टेन्ति, एकत्थरणापि तुवट्टेन्ति, एकपावुरणापि तुवट्टेन्ति, एकत्थरणपावुरणापि तुवट्टेन्ति, विकालेपि भुञ्‍जन्ति, मज्‍जम्पि पिवन्ति, मालागन्धविलेपनम्पि धारेन्ति, नच्‍चन्तिपि गायन्तिपि वादेन्तिपि लासेन्तिपि, नच्‍चन्तियापि नच्‍चन्ति, नच्‍चन्तियापि गायन्ति, नच्‍चन्तियापि वादेन्ति, नच्‍चन्तियापि लासेन्ति, गायन्तियापि नच्‍चन्ति, गायन्तियापि गायन्ति, गायन्तियापि वादेन्ति, गायन्तियापि लासेन्ति, वादेन्तियापि नच्‍चन्ति, वादेन्तियापि गायन्ति, वादेन्तियापि वादेन्ति, वादेन्तियापि लासेन्ति, लासेन्तियापि नच्‍चन्ति, लासेन्तियापि गायन्ति, लासेन्तियापि वादेन्ति, लासेन्तियापि लासेन्ति। अट्ठपदेपि कीळन्ति, दसपदेपि कीळन्ति, आकासेपि कीळन्ति, परिहारपथेपि कीळन्ति, सन्तिकायपि कीळन्ति, खलिकायपि कीळन्ति, घटिकायपि कीळन्ति, सलाकहत्थेनपि कीळन्ति, अक्खेनपि कीळन्ति, पङ्गचीरेनपि कीळन्ति, वङ्ककेनपि कीळन्ति, मोक्खचिकायपि कीळन्ति, चिङ्गुलकेनपि कीळन्ति, पत्ताळ्हकेनपि कीळन्ति, रथकेनपि कीळन्ति, धनुकेनपि कीळन्ति, अक्खरिकायपि कीळन्ति, मनेसिकायपि कीळन्ति, यथावज्‍जेनपि कीळन्ति। हत्थिस्मिम्पि सिक्खन्ति, अस्सस्मिम्पि सिक्खन्ति, रथस्मिम्पि सिक्खन्ति, धनुस्मिम्पि सिक्खन्ति, थरुस्मिम्पि सिक्खन्ति, हत्थिस्सपि पुरतो धावन्ति, अस्सस्सपि पुरतो धावन्ति, रथस्सपि पुरतो [पुरतो धावन्ति (स्या॰)] धावन्तिपि आधावन्तिपि, उस्सेळेन्तिपि, अप्फोटेन्तिपि, निब्बुज्झन्तिपि, मुट्ठीहिपि युज्झन्ति, रङ्गमज्झेपि सङ्घाटिं पत्थरित्वा नच्‍चकिं [नच्‍चन्तिं (सी॰ स्या॰)] एवं वदन्ति – इध, भगिनि, नच्‍चस्सूति, नलाटिकम्पि देन्ति, विविधम्पि अनाचारं आचरन्ति।

४३२. तेन खो पन समयेन अञ्‍ञतरो भिक्खु कासीसु वस्संवुट्ठो सावत्थिं गच्छन्तो भगवन्तं दस्सनाय, येन कीटागिरि तदवसरि। अथ खो सो भिक्खु पुब्बण्हसमयं निवासेत्वा पत्तचीवरमादाय कीटागिरिं पिण्डाय पाविसि पासादिकेन अभिक्‍कन्तेन पटिक्‍कन्तेन आलोकितेन विलोकितेन समिञ्‍जितेन पसारितेन ओक्खित्तचक्खु इरियापथसम्पन्‍नो। मनुस्सा तं भिक्खुं पस्सित्वा एवमाहंसु – ‘‘क्‍वायं अबलबलो विय मन्दमन्दो विय भाकुटिकभाकुटिको विय? को इमस्स उपगतस्स पिण्डकं दस्सति? अम्हाकं पन अय्या अस्सजिपुनब्बसुका सण्हा सखिला सुखसम्भासा मिहितपुब्बङ्गमा एहिस्वागतवादिनो अब्भाकुटिका उत्तानमुखा पुब्बभासिनो। तेसं खो नाम पिण्डो दातब्बो’’ति।

अद्दसा खो अञ्‍ञतरो उपासको तं भिक्खुं कीटागिरिस्मिं पिण्डाय चरन्तं। दिस्वान येन सो भिक्खु तेनुपसङ्कमि; उपसङ्कमित्वा तं भिक्खुं अभिवादेत्वा एतदवोच – ‘‘अपि, भन्ते, पिण्डो लब्भती’’ति? ‘‘न खो, आवुसो, पिण्डो लब्भती’’ति। ‘‘एहि, भन्ते, घरं गमिस्सामा’’ति। अथ खो सो उपासको तं भिक्खुं घरं नेत्वा भोजेत्वा एतदवोच – ‘‘कहं, भन्ते, अय्यो गमिस्सती’’ति? ‘‘सावत्थिं खो अहं, आवुसो, गमिस्सामि भगवन्तं दस्सनाया’’ति। ‘‘तेन हि, भन्ते, मम वचनेन भगवतो पादे सिरसा वन्द, एवञ्‍च वदेहि – ‘दुट्ठो, भन्ते, कीटागिरिस्मिं आवासो। अस्सजिपुनब्बसुका नाम कीटागिरिस्मिं आवासिका अलज्‍जिनो पापभिक्खू। ते एवरूपं अनाचारं आचरन्ति – मालावच्छं रोपेन्तिपि रोपापेन्तिपि, सिञ्‍चन्तिपि सिञ्‍चापेन्तिपि…पे॰… विविधम्पि अनाचारं आचरन्ति। येपि ते, भन्ते, मनुस्सा पुब्बे सद्धा अहेसुं पसन्‍ना तेपि एतरहि अस्सद्धा अप्पसन्‍ना। यानिपि तानि सङ्घस्स पुब्बे दानपथानि तानिपि एतरहि उपच्छिन्‍नानि। रिञ्‍चन्ति पेसला भिक्खू, निवसन्ति पापभिक्खू। साधु, भन्ते, भगवा कीटागिरिं भिक्खू पहिणेय्य यथायं कीटागिरिस्मिं आवासो सण्ठहेय्या’’’ति।

एवमावुसोति खो सो भिक्खु तस्स उपासकस्स पटिस्सुत्वा येन सावत्थि तेन पक्‍कामि। अनुपुब्बेन येन सावत्थि जेतवनं अनाथपिण्डिकस्स आरामो येन भगवा तेनुपसङ्कमि; उपसङ्कमित्वा भगवन्तं अभिवादेत्वा एकमन्तं निसीदि। आचिण्णं खो पनेतं बुद्धानं भगवन्तानं आगन्तुकेहि भिक्खूहि सद्धिं पटिसम्मोदितुं। अथ खो भगवा तं भिक्खुं एतदवोच – ‘‘कच्‍चि, भिक्खु, खमनीयं कच्‍चि यापनीयं, कच्‍चिसि अप्पकिलमथेन अद्धानं आगतो, कुतो च त्वं भिक्खु आगच्छसी’’ति? ‘‘खमनीयं, भगवा, यापनीयं, भगवा। अप्पकिलमथेन चाहं, भन्ते, अद्धानं आगतो। इधाहं, भन्ते, कासीसु वस्संवुट्ठो सावत्थिं आगच्छन्तो भगवन्तं दस्सनाय येन कीटागिरि तदवसरिं। अथ ख्वाहं, भन्ते, पुब्बण्हसमयं निवासेत्वा पत्तचीवरमादाय कीटागिरिं पिण्डाय पाविसिं। अद्दसा खो मं, भन्ते, अञ्‍ञतरो उपासको कीटागिरिस्मिं पिण्डाय चरन्तं। दिस्वान येनाहं तेनुपसङ्कमि; उपसङ्कमित्वा मं अभिवादेत्वा एतदवोच – ‘अपि, भन्ते, पिण्डो लब्भती’ति? ‘न खो, आवुसो, पिण्डो लब्भती’ति। ‘एहि, भन्ते, घरं गमिस्सामा’ति। अथ खो, भन्ते, सो उपासको मं घरं नेत्वा भोजेत्वा एतदवोच – ‘कहं, भन्ते, अय्यो गमिस्ससी’ति? ‘सावत्थिं खो अहं, आवुसो, गमिस्सामि भगवन्तं दस्सनाया’ति। तेन हि, भन्ते, मम वचनेन भगवतो पादे सिरसा वन्द, एवञ्‍च वदेहि – ‘दुट्ठो, भन्ते, कीटागिरिस्मिं आवासो, अस्सजिपुनब्बसुका नाम कीटागिरिस्मिं आवासिका अलज्‍जिनो पापभिक्खू। ते एवरूपं अनाचारं आचरन्ति – मालावच्छं रोपेन्तिपि रोपापेन्तिपि, सिञ्‍चन्तिपि सिञ्‍चापेन्तिपि…पे॰… विविधम्पि अनाचारं आचरन्ति। येपि ते, भन्ते, मनुस्सा पुब्बे सद्धा अहेसुं पसन्‍ना तेपि एतरहि अस्सद्धा अप्पसन्‍ना, यानिपि तानि सङ्घस्स पुब्बे दानपथानि तानिपि एतरहि उपच्छिन्‍नानि, रिञ्‍चन्ति पेसला भिक्खू निवसन्ति पापभिक्खू। साधु, भन्ते, भगवा कीटागिरिं भिक्खू पहिणेय्य यथायं कीटागिरिस्मिं आवासो सण्ठहेय्या’ति। ततो अहं, भगवा, आगच्छामी’’ति।

४३३. अथ खो भगवा एतस्मिं निदाने एतस्मिं पकरणे भिक्खुसङ्घं सन्‍निपातापेत्वा भिक्खू पटिपुच्छि – ‘‘सच्‍चं किर, भिक्खवे, अस्सजिपुनब्बसुका नाम कीटागिरिस्मिं आवासिका अलज्‍जिनो पापभिक्खू ते एवरूपं अनाचारं आचरन्ति – मालावच्छं रोपेन्तिपि रोपापेन्तिपि, सिञ्‍चन्तिपि सिञ्‍चापेन्तिपि …पे॰… विविधम्पि अनाचारं आचरन्ति, येपि ते, भिक्खवे, मनुस्सा पुब्बे सद्धा अहेसुं पसन्‍ना तेपि एतरहि अस्सद्धा अप्पसन्‍ना; यानिपि तानि सङ्घस्स पुब्बे दानपथानि तानिपि एतरहि उपच्छिन्‍नानि; रिञ्‍चन्ति पेसला भिक्खू निवसन्ति पापभिक्खू’’ति? ‘‘सच्‍चं, भगवा’’ति। विगरहि बुद्धो भगवा…पे॰… ‘‘कथञ्हि नाम ते, भिक्खवे, मोघपुरिसा एवरूपं अनाचारं आचरिस्सन्ति – मालावच्छं रोपेस्सन्तिपि रोपापेस्सन्तिपि, सञ्‍चिस्सन्तिपि सिञ्‍चापेस्सन्तिपि, ओचिनिस्सन्तिपि ओचिनापेस्सन्तिपि, गन्थिस्सन्तिपि गन्थापेस्सन्तिपि, एकतोवण्टिकमालं करिस्सन्तिपि कारापेस्सन्तिपि, उभतोवण्टिकमालं करिस्सन्तिपि कारापेस्सन्तिपि, मञ्‍जरिकं करिस्सन्तिपि कारापेस्सन्तिपि, विधूतिकं करिस्सन्तिपि कारापेस्सन्तिपि, वटंसकं करिस्सन्तिपि कारापेस्सन्तिपि, आवेळं करिस्सन्तिपि कारापेस्सन्तिपि, उरच्छदं करिस्सन्तिपि कारापेस्सन्तिपि। ते कुलित्थीनं कुलधीतानं कुलकुमारीनं कुलसुण्हानं कुलदासीनं एकतोवण्टिकमालं हरिस्सन्तिपि हारापेस्सन्तिपि, उभतोवण्टिकमालं हरिस्सन्तिपि हारापेस्सन्तिपि, मञ्‍जरिकं हरिस्सन्तिपि हारापेस्सन्तिपि, विधूतिकं हरिस्सन्तिपि हारापेस्सन्तिपि, वटंसकं हरिस्सन्तिपि हारापेस्सन्तिपि, आवेळं हरिस्सन्तिपि हारापेस्सन्तिपि, उरच्छदं हरिस्सन्तिपि हारापेस्सन्तिपि। ते कुलित्थीहि कुलधीताहि कुलकुमारीहि कुलसुण्हाहि कुलदासीहि सद्धिं एकभाजनेपि भुञ्‍जिस्सन्ति, एकथालकेपि पिविस्सन्ति, एकासनेपि निसीदिस्सन्ति, एकमञ्‍चेपि तुवट्टिस्सन्ति, एकत्थरणापि तुवट्टिस्सन्ति, एकपावुरणापि तुवट्टिस्सन्ति, एकत्थरणपावुरणापि तुवट्टिस्सन्ति, विकालेपि भुञ्‍जिस्सन्ति, मज्‍जम्पि पिविस्सन्ति, मालागन्धविलेपनम्पि धारिस्सन्ति, नच्‍चिस्सन्तिपि गायिस्सन्तिपि वादेस्सन्तिपि लासेस्सन्तिपि, नच्‍चन्तियापि नच्‍चिस्सन्ति नच्‍चन्तियापि गायिस्सन्ति नच्‍चन्तियापि वादेस्सन्ति नच्‍चन्तियापि लासेस्सन्ति, गायन्तियापि नच्‍चिस्सन्ति गायन्तियापि गायिस्सन्ति गायन्तियापि वादेस्सन्ति गायन्तियापि लासेस्सन्ति, वादेन्तियापि नच्‍चिस्सन्ति वादेन्तियापि गायिस्सन्ति वादेन्तियापि वादेस्सन्ति वादेन्तियापि लासेस्सन्ति, लासेन्तियापि नच्‍चिस्सन्ति लासेन्तियापि गायिस्सन्ति लासेन्तियापि वादेस्सन्ति लासेन्तियापि लासेस्सन्ति, अट्ठपदेपि कीळिस्सन्ति दसपदेपि कीळिस्सन्ति, अकासेपि कीळिस्सन्ति, परिहारपथेपि कीळिस्सन्ति, सन्तिकायपि कीळिस्सन्ति, खलिकायपि कीळिस्सन्ति, घटिकायपि कीळिस्सन्ति, सलाकहत्थेनपि कीळिस्सन्ति, अक्खेनपि कीळिस्सन्ति, पङ्गचीरेनपि कीळिस्सन्ति, वङ्ककेनपि कीळिस्सन्ति, मोक्खचिकायपि कीळिस्सन्ति, चिङ्गुलकेनपि कीळिस्सन्ति, पत्ताळ्हकेनपि कीळिस्सन्ति, रथकेनपि कीळिस्सन्ति, धनुकेनपि कीळिस्सन्ति, अक्खरिकायपि कीळिस्सन्ति , मनेसिकायपि कीळिस्सन्ति, यथावज्‍जेनपि कीळिस्सन्ति, हत्थिस्मिम्पि सिक्खिस्सन्ति, अस्सस्मिम्पि सिक्खिस्सन्ति, रथस्मिम्पि सिक्खिस्सन्ति, धनुस्मिम्पि सिक्खिस्सन्ति, थरुस्मिम्पि सिक्खिस्सन्ति, हत्थिस्सपि पुरतो धाविस्सन्ति, अस्सस्सपि पुरतो धाविस्सन्ति, रथस्सपि पुरतो [पुरतो धाविस्सन्ति (स्या॰)] धाविस्सन्तिपि आधाविस्सन्तिपि, उस्सेळेस्सन्तिपि, अप्फोटेस्सन्तिपि, निब्बुज्झिस्सन्तिपि, मुट्ठीहिपि युज्झिस्सन्ति, रङ्गमज्झेपि सङ्घाटिं पत्थरित्वा नच्‍चकिं एवं वक्खन्ति ‘‘इध भगिनि नच्‍चस्सू’’ति नलाटिकम्पि दस्सन्ति, विविधम्पि अनाचारं आचरिस्सन्ति! नेतं, भिक्खवे, अप्पसन्‍नानं वा पसादाय…पे॰… विगरहित्वा धम्मिं कथं कत्वा सारिपुत्तमोग्गल्‍लाने आमन्तेसि – ‘‘गच्छथ तुम्हे, सारिपुत्ता, कीटागिरिं गन्त्वा अस्सजिपुनब्बसुकानं भिक्खूनं कीटागिरिस्मा पब्बाजनीयकम्मं करोथ। तुम्हाकं एते सद्धिविहारिका’’ति।

‘‘कथं मयं, भन्ते, अस्सजिपुनब्बसुकानं भिक्खूनं कीटागिरिस्मा पब्बाजनीयकम्मं करोम? चण्डा ते भिक्खू फरुसा’’ति। ‘‘तेन हि तुम्हे, सारिपुत्ता, बहुकेहि भिक्खूहि सद्धिं गच्छथा’’ति। ‘‘एवं, भन्ते’’ति खो सारिपुत्तमोग्गल्‍लाना भगवतो पच्‍चस्सोसुं। ‘‘एवञ्‍च पन, भिक्खवे, कातब्बं। पठमं अस्सजिपुनब्बसुका भिक्खू चोदेतब्बा। चोदेत्वा सारेतब्बा। सारेत्वा आपत्तिं रोपेतब्बा । आपत्तिं रोपेत्वा ब्यत्तेन भिक्खुना पटिबलेन सङ्घो ञापेतब्बो –

४३४. ‘‘सुणातु मे, भन्ते, सङ्घो। इमे अस्सजिपुनब्बसुका भिक्खू कुलदूसका पापसमाचारा। इमेसं पापका समाचारा दिस्सन्ति चेव सुय्यन्ति च। कुलानि च इमेहि दुट्ठानि दिस्सन्ति चेव सुय्यन्ति च। यदि सङ्घस्स पत्तकल्‍लं, सङ्घो अस्सजिपुनब्बसुकानं भिक्खूनं कीटागिरिस्मा पब्बाजनीयकम्मं करेय्य – ‘न अस्सजिपुनब्बसुकेहि भिक्खूहि कीटागिरिस्मिं वत्थब्ब’न्ति। एसा ञत्ति।

‘‘सुणातु मे, भन्ते, सङ्घो। इमे अस्सजिपुनब्बसुका भिक्खू कुलदूसका पापसमाचारा। इमेसं पापका समाचारा दिस्सन्ति चेव सुय्यन्ति च। कुलानि च इमेहि दुट्ठानि दिस्सन्ति चेव सुय्यन्ति च। सङ्घो अस्सजिपुनब्बसुकानं भिक्खूनं कीटागिरिस्मा पब्बाजनीयकम्मं करोति – ‘न अस्सजिपुनब्बसुकेहि भिक्खूहि कीटागिरिस्मिं वत्थब्ब’न्ति। यस्सायस्मतो खमति अस्सजिपुनब्बसुकानं भिक्खूनं कीटागिरिस्मा पब्बाजनीयकम्मस्स करणं – ‘न अस्सजिपुनब्बसुकेहि भिक्खूहि कीटागिरिस्मिं वत्थब्ब’न्ति, सो तुण्हस्स; यस्स नक्खमति, सो भासेय्य।

‘‘दुतियम्पि एतमत्थं वदामि…पे॰… ततियम्पि एतमत्थं वदामि – सुणातु मे, भन्ते, सङ्घो…पे॰… सो भासेय्य।

‘‘कतं सङ्घेन अस्सजिपुनब्बसुकानं भिक्खूनं कीटागिरिस्मा पब्बाजनीयकम्मं – ‘न अस्सजिपुनब्बसुकेहि भिक्खूहि कीटागिरिस्मिं वत्थब्ब’न्ति। खमति सङ्घस्स, तस्मा तुण्ही, एवमेतं धारयामी’’ति।

४३५. अथ खो सारिपुत्तमोग्गल्‍लानप्पमुखो भिक्खुसङ्घो कीटागिरिं गन्त्वा अस्सजिपुनब्बसुकानं भिक्खूनं कीटागिरिस्मा पब्बाजनीयकम्मं अकासि – ‘न अस्सजिपुनब्बसुकेहि भिक्खूहि कीटागिरिस्मिं वत्थब्ब’न्ति। ते सङ्घेन पब्बाजनीयकम्मकता न सम्मा वत्तन्ति, न लोमं पातेन्ति, न नेत्थारं वत्तन्ति, न भिक्खू खमापेन्ति, अक्‍कोसन्ति परिभासन्ति छन्दगामिता दोसगामिता मोहगामिता भयगामिता पापेन्ति, पक्‍कमन्तिपि, विब्भमन्तिपि। ये ते भिक्खू अप्पिच्छा…पे॰… ते उज्झायन्ति खिय्यन्ति विपाचेन्ति – ‘‘कथञ्हि नाम अस्सजिपुनब्बसुका भिक्खू सङ्घेन पब्बाजनीयकम्मकता न सम्मा वत्तिस्सन्ति, न लोमं पातेस्सन्ति, न नेत्थारं वत्तिस्सन्ति, न भिक्खू खमापेस्सन्ति, अक्‍कोसिस्सन्ति परिभासिस्सन्ति, छन्दगामिता दोसगामिता मोहगामिता भयगामिता पापेस्सन्ति पक्‍कमिस्सन्तिपि विब्भमिस्सन्तिपी’’ति ! अथ खो ते भिक्खू अस्सजिपुनब्बसुके भिक्खू अनेकपरियायेन विगरहित्वा भगवतो एतमत्थं आरोचेसुं…पे॰… ‘‘सच्‍चं किर, भिक्खवे, अस्सजिपुनब्बसुका भिक्खू सङ्घेन पब्बाजनीयकम्मकता न सम्मा वत्तन्ति…पे॰… विब्भमन्तिपी’’ति? ‘‘सच्‍चं, भगवा’’ति। विगरहि बुद्धो भगवा…पे॰… एवञ्‍च पन, भिक्खवे, इमं सिक्खापदं उद्दिसेय्याथ –

४३६. ‘‘भिक्खु पनेव अञ्‍ञतरं गामं वा निगमं वा उपनिस्साय विहरति कुलदूसको पापसमाचारो। तस्स खो पापका समाचारा दिस्सन्ति चेव सुय्यन्ति च, कुलानि च तेन दुट्ठानि दिस्सन्ति चेव सुय्यन्ति च। सो भिक्खु भिक्खूहि एवमस्स वचनीयो – ‘आयस्मा खो कुलदूसको पापसमाचारो, आयस्मतो खो पापका समाचारा दिस्सन्ति चेव सुय्यन्ति च, कुलानि चायस्मता दुट्ठानि दिस्सन्ति चेव सुय्यन्ति च। पक्‍कमतायस्मा इमम्हा आवासा। अलं ते इध वासेना’ति। एवञ्‍च सो भिक्खु भिक्खूहि वुच्‍चमानो ते भिक्खू एवं वदेय्य – ‘छन्दगामिनो च भिक्खू दोसगामिनो च भिक्खू मोहगामिनो च भिक्खू भयगामिनो च भिक्खू तादिसिकाय आपत्तिया एकच्‍चं पब्बाजेन्ति एकच्‍चं न पब्बाजेन्ती’ति, सो भिक्खु भिक्खूहि एवमस्स वचनीयो – ‘मायस्मा एवं अवच। न च भिक्खू छन्दगामिनो। न च भिक्खू दोसगामिनो। न च भिक्खू मोहगामिनो। न च भिक्खू भयगामिनो। आयस्मा खो कुलदूसको पापसमाचारो। आयस्मतो खो पापका समाचारा दिस्सन्ति चेव सुय्यन्ति च। कुलानि चायस्मता दुट्ठानि दिस्सन्ति चेव सुय्यन्ति च। पक्‍कमतायस्मा इमम्हा आवासा। अलं ते इध वासेना’ति। एवञ्‍च सो भिक्खु भिक्खूहि वुच्‍चमानो तथेव पग्गण्हेय्य, सो भिक्खु भिक्खूहि यावततियं समनुभासितब्बो तस्स पटिनिस्सग्गाय। यावततियञ्‍चे समनुभासीयमानो तं पटिनिस्सज्‍जेय्य, इच्‍चेतं कुसलं; नो चे पटिनिस्सज्‍जेय्य, सङ्घादिसेसो’’ति।

४३७. भिक्खु पनेव अञ्‍ञतरं गामं वा निगमं वाति गामोपि निगमोपि नगरम्पि गामो चेव निगमो च।

उपनिस्साय विहरतीति तत्थ पटिबद्धा होन्ति चीवरपिण्डपातसेनासनगिलानप्पच्‍चयभेसज्‍जपरिक्खारा।

कुलं नाम चत्तारि कुलानि – खत्तियकुलं, ब्राह्मणकुलं, वेस्सकुलं, सुद्दकुलं।

कुलदूसकोति कुलानि दूसेति पुप्फेन वा फलेन वा चुण्णेन वा मत्तिकाय वा दन्तकट्ठेन वा वेळुया वा [वेळुना वा (स्या॰)] वेज्‍जिकाय वा जङ्घपेसनिकेन वा।

पापसमाचारोति मालावच्छं रोपेतिपि रोपापेतिपि, सिञ्‍चतिपि सिञ्‍चापेतिपि, ओचिनातिपि ओचिनापेतिपि, गन्थेतिपि गन्थापेतिपि।

दिस्सन्ति चेव सुय्यन्ति चाति ये संमुखा ते पस्सन्ति, ये तिरोक्खा ते सुणन्ति।

कुलानि च तेन दुट्ठानीति पुब्बे सद्धा हुत्वा तं आगम्म अस्सद्धा होन्ति, पसन्‍ना हुत्वा अप्पसन्‍ना होन्ति।

दिस्सन्ति चेव सुय्यन्ति चाति ये संमुखा ते पस्सन्ति, ये तिरोक्खा ते सुणन्ति।

सो भिक्खूति यो सो कुलदूसको भिक्खु।

भिक्खूहीति अञ्‍ञेहि भिक्खूहि। ये पस्सन्ति ये सुणन्ति। तेहि वत्तब्बो – ‘‘आयस्मा खो कुलदूसको पापसमाचारो। आयस्मतो खो पापका समाचारा दिस्सन्ति चेव सुय्यन्ति च। कुलानि चायस्मता दुट्ठानि दिस्सन्ति चेव सुय्यन्ति च। पक्‍कमतायस्मा इमम्हा आवासा। अलं ते इध वासेना’’ति।

एवञ्‍च सो भिक्खु भिक्खूहि वुच्‍चमानो ते भिक्खू एवं वदेय्य – ‘‘छन्दगामिनो च भिक्खू, दोसगामिनो च भिक्खू, मोहगामिनो च भिक्खू, भयगामिनो च भिक्खू। तादिसिकाय आपत्तिया एकच्‍चं पब्बाजेन्ति एकच्‍चं न पब्बाजेन्ती’’ति।

सो भिक्खूति यो सो कम्मकतो भिक्खु।

भिक्खूहीति अञ्‍ञेहि भिक्खूहि। ये पस्सन्ति ये सुणन्ति तेहि वत्तब्बो – ‘‘मायस्मा एवं अवच। न च भिक्खू छन्दगामिनो, न च भिक्खू दोसगामिनो, न च भिक्खू मोहगामिनो, न च भिक्खू भयगामिनो। आयस्मा खो कुलदूसको पापसमाचारो। आयस्मतो खो पापका समाचारा दिस्सन्ति चेव सुय्यन्ति च। कुलानि चायस्मता दुट्ठानि दिस्सन्ति चेव सुय्यन्ति च। पक्‍कमतायस्मा इमम्हा आवासा। अलं ते इध वासेना’’ति। दुतियम्पि वत्तब्बो। ततियम्पि वत्तब्बो।

सचे पटिनिस्सज्‍जति, इच्‍चेतं कुसलं। नो चे पटिनिस्सज्‍जति, आपत्ति दुक्‍कटस्स। सुत्वा न वदन्ति, आपत्ति दुक्‍कटस्स। सो भिक्खु सङ्घमज्झम्पि आकड्ढित्वा वत्तब्बो – ‘‘मायस्मा एवं अवच। न च भिक्खू छन्दगामिनो, न च भिक्खू दोसगामिनो, न च भिक्खू मोहगामिनो, न च भिक्खू भयगामिनो। आयस्मा खो कुलदूसको पापसमाचारो। आयस्मतो खो पापका समाचारा दिस्सन्ति चेव सुय्यन्ति च। कुलानि चायस्मता दुट्ठानि दिस्सन्ति चेव सुय्यन्ति च। पक्‍कमतायस्मा इमम्हा आवासा। अलं ते इध वासेना’’ति। दुतियम्पि वत्तब्बो। ततियम्पि वत्तब्बो। सचे पटिनिस्सज्‍जति, इच्‍चेतं कुसलं। नो चे पटिनिस्सज्‍जति, आपत्ति दुक्‍कटस्स। सो भिक्खु समनुभासितब्बो। एवञ्‍च पन, भिक्खवे, समनुभासितब्बो। ब्यत्तेन भिक्खुना पटिबलेन सङ्घो ञापेतब्बो –

४३८. ‘‘सुणातु मे, भन्ते, सङ्घो। अयं इत्थन्‍नामो भिक्खु सङ्घेन पब्बाजनीयकम्मकतो भिक्खू छन्दगामिता दोसगामिता मोहगामिता भयगामिता पापेति। सो तं वत्थुं न पटिनिस्सज्‍जति। यदि सङ्घस्स पत्तकल्‍लं, सङ्घो इत्थन्‍नामं भिक्खुं समनुभासेय्य तस्स वत्थुस्स पटिनिस्सग्गाय। एसा ञत्ति।

‘‘सुणातु मे, भन्ते, सङ्घो। अयं इत्थन्‍नामो भिक्खु सङ्घेन पब्बाजनीयकम्मकतो भिक्खू छन्दगामिता दोसगामिता मोहगामिता भयगामिता पापेति। सो तं वत्थुं न पटिनिस्सज्‍जति। सङ्घो इत्थन्‍नामं भिक्खुं समनुभासति तस्स वत्थुस्स पटिनिस्सग्गाय। यस्सायस्मतो खमति इत्थन्‍नामस्स भिक्खुनो समनुभासना तस्स वत्थुस्स पटिनिस्सग्गाय, सो तुण्हस्स; यस्स नक्खमति, सो भासेय्य।

‘‘दुतियम्पि एतमत्थं वदामि…पे॰… ततियम्पि एतमत्थं वदामि…पे॰…।

‘‘समनुभट्ठो सङ्घेन इत्थन्‍नामो भिक्खु तस्स वत्थुस्स पटिनिस्सग्गाय। खमति सङ्घस्स, तस्मा तुण्ही, एवमेतं धारयामी’’ति।

४३९. ञत्तिया दुक्‍कटं, द्वीहि कम्मवाचाहि थुल्‍लच्‍चया, कम्मवाचापरियोसाने आपत्ति सङ्घादिसेसस्स। सङ्घादिसेसं अज्झापज्‍जन्तस्स ञत्तिया दुक्‍कटं, द्वीहि कम्मवाचाहि थुल्‍लच्‍चया पटिप्पस्सम्भन्ति।

सङ्घादिसेसोति सङ्घोव तस्सा आपत्तिया परिवासं देति, मूलाय पटिकस्सति, मानत्तं देति, अब्भेति; न सम्बहुला, न एकपुग्गलो । तेन वुच्‍चति – ‘सङ्घादिसेसो’ति, तस्सेव आपत्तिनिकायस्स नामकम्मं अधिवचनं। तेनपि वुच्‍चति सङ्घादिसेसोति।

४४०. धम्मकम्मे धम्मकम्मसञ्‍ञी न पटिनिस्सज्‍जति, आपत्ति सङ्घादिसेसस्स।

धम्मकम्मे वेमतिको न पटिनिस्सज्‍जति, आपत्ति सङ्घादिसेसस्स।

धम्मकम्मे अधम्मकम्मसञ्‍ञी न पटिनिस्सज्‍जति, आपत्ति सङ्घादिसेसस्स।

अधम्मकम्मे धम्मकम्मसञ्‍ञी, आपत्ति दुक्‍कटस्स।

अधम्मकम्मे वेमतिको, आपत्ति दुक्‍कटस्स।

अधम्मकम्मे अधम्मकम्मसञ्‍ञी, आपत्ति दुक्‍कटस्स।

४४१. अनापत्ति असमनुभासन्तस्स, पटिनिस्सज्‍जन्तस्स, उम्मत्तकस्स, आदिकम्मिकस्साति।

कुलदूसकसिक्खापदं निट्ठितं तेरसमं।

४४२. उद्दिट्ठा खो, आयस्मन्तो, तेरस सङ्घादिसेसा धम्मा, नव पठमापत्तिका, चत्तारो यावततियका। येसं भिक्खु अञ्‍ञतरं वा अञ्‍ञतरं वा आपज्‍जित्वा यावतीहं जानं पटिच्छादेति तावतीहं तेन भिक्खुना अकामा परिवत्थब्बं। परिवुत्थपरिवासेन भिक्खुना उत्तरि छारत्तं भिक्खुमानत्ताय पटिपज्‍जितब्बं। चिण्णमानत्तो भिक्खु यत्थ सिया वीसतिगणो भिक्खुसङ्घो तत्थ सो भिक्खु अब्भेतब्बो। एकेनपि चे ऊनो वीसतिगणो भिक्खुसङ्घो तं भिक्खुं अब्भेय्य, सो च भिक्खु अनब्भितो, ते च भिक्खू गारय्हा, अयं तत्थ सामीचि। तत्थायस्मन्ते पुच्छामि – ‘कच्‍चित्थ परिसुद्धा’? दुतियम्पि पुच्छामि – ‘कच्‍चित्थ परिसुद्धा’? ततियम्पि पुच्छामि – ‘कच्‍चित्थ परिसुद्धा’? परिसुद्धेत्थायस्मन्तो। तस्मा तुण्ही, एवमेतं धारयामीति।

तेरसकं निट्ठितं।

तस्सुद्दानं –

विस्सट्ठि कायसंसग्गं, दुट्ठुल्‍लं अत्तकामञ्‍च।

सञ्‍चरित्तं कुटी चेव, विहारो च अमूलकं॥

किञ्‍चिलेसञ्‍च भेदो च, तस्सेव अनुवत्तका।

दुब्बचं कुलदूसञ्‍च, सङ्घादिसेसा तेरसाति॥

सङ्घादिसेसकण्डं निट्ठितं।